
ABRAM PALEI PLANEEDIAVARUSSE 


Vene keelest tõlkinud Ralf Tomin 
KIRJASTUS ,,EESTI RAAMAT TALLINN 1971 


Originaali tiitel: A. P. Ilaneii B IPOCTOP IJIAHETHPIÄ 


H3narTenpcTB0 «Meicib» Mocrga 1968 


Ilustreerinud ja kujundanud Silvi Väljal 


EESSÕNA 


A. Palei dünaamiliselt ülesehitatud romaan esindab teaduslikku fantastikat selle 
klassikalises, mulle kõige rohkem meeldivas vormis — utoopiana, mida läbib usk 
inimkonna helgesse tulevikku. Selles suhtes erineb romaan «Planeediavarusse» 
meeldivalt nendest viimasel ajal moodiläinud arvukatest teaduslik-fantastilistest 
teostest, milles käsitletakse teaduse, tehnika või mõningate nüüdisaegsetes 
ühiskondlikes suhetes ilmnevate tendentside arenemise süngeid tagajärgi. Välismaa 
kirjanduses on viimase kahekümne aasta jooksul ilmunud rohkel arvul mõnikord mitte 
päris õigesti antiutoopiateks nimetatavaid teaduslik-fantastilisi «hoiatusi», mis on 
mõju avaldanud ka nõukogude fantastikale. On loomulik, et filosoofilise ettevalmistu- 
seta või vähese ajalooalase haridusega inimesed, kes ei oska dialektiliselt mõtelda, 
satuvad alatasa ummikutesse, mille poolest on nii rikas lineaarne formaalne 
mõtlemine. Kõige esimesena teadusliku sotsialismi teele asunud maa kirjandus aga 
peab tulevikku kaugemale ette nägema ning uskuma, et ajaloolise arenemise suured 
raskused on tingimata ületatavad. Seepärast arvan, et nõukogude teaduslikule 
fantastikale on tüüpilised optimistlikud teosed, mis veenavad lugejat mõistuse ja 
humanismi võidus ning kasvatavad temas usku inimese heade külgede loomulikkusse. 

A. Palei romaan jätkab seda tähtsat ja head traditsiooni. 

Autor näitab suuri muutusi, mis on meie planeedi elus toimunud pärast inimkonna 
liitumist ühtseks kommunistlikuks pereks, ja paralleelselt sellega jutustab üliraskest 
tööst, mida tehakse, et muuta «teiseks Maaks» planeet Veenus, millel valitsevad Maa 
eluks kõlbmatud füüsikalised tingimused. Romaan sisaldab autori huvitavaid oletusi 
ja teaduslik-tehnilisi hüpoteese. Võib-olla ei nõustu lugejad mõnega nendest või 
leiavad üksikuid andmeid, mis tänapäeval nii kiiresti arenevate teaduslike uurimiste 
tulemustega võrreldes on vananenud. Pole aga kahtlust, et selline taust, milles avaldub 
kõikide inimeste hõivatus teadusest ja kogu inimkonna huvi teaduse vastu, annab 
romaanile usutava tulevikukoloriidi. Sellele taustale maalib A. Palei elav fantaasia 
pilte elust Veenusel, inimeste võitlusest niihästi selle raevuka planeedi biosfääri oht- 
like sünnitiste kui ka tema pulbitseva sisemuse pöörase stiihia vastu. 

Nõukogude ja USA planeetidevaheliste automaat-jaamade andmeil on Veenus 
veelgi vähem külalislahke planeet, kui teda on kujutatud A. Palei romaanis. Ma arvan, 
et see ei takista lugejat võtmast olukorda niisugusena, nagu seda näitab autor. Planeet 
võib ju lõppude lõpuks olla ükskõik missugune, tähtsad on need tulevikuinimesed, kes 
temal tegutsevad. 

Lugeja silmade eest möödub rida inimesi, kelle välimust ja iseloomu on võib-olla 
kujutatud ebaühtlaselt, meisterlikkuse erisugusel tasemel. Autori auks tuleb aga öelda, 
et enamikule tegelastele on nii isiklikus kui ka ühiskondlikus suhtes omased selgesti 
nähtavad tulevikuinimese jooned. 

Peamisena nendest joontest võib nimetada siirast hoolitsust niihästi kogu 
inimkonna kui ka üksteise eest. See on oma olemuselt tulevikku projitseeritud 
kommunistlik humanism, mille saavutamine moodustab meie maal ühiskondlike 
suhete põhitelje. 

Lubatagu mul avaldada lootust, et A. Palei romaan leiab head vastuvõttu igas 
vanuses lugejate, eriti aga noorsoo hulgas. 


LI. Jejremov 


Me, elu valitsejad, asustama peame planeediavarusi muid! 
Valeri Brjussov 


ESIMENE PEATÜKK — MAALT ON KÕIK NÄHA 


Maalt on kõik näha ja kuulda, kuigi hilinemisega — siis, kui elektromagnetlained 
pärale jõuavad. Veenus on praegu Maast väikseimas kauguses, ent ikkagi kulub 
lainetel teekonnaks sinna ja tagasi kokku umbes neli ja pool minutit. 

Kosmoselaeva energiavarud on küll piiratud, kuid inimkond peab oma suurima 
ettevõtte esimesi samme oma silmaga nägema. Maailmanõukogu tele võtab saate 
vastu ja transleerib selle üle kogu Maa. 

Inimkonna suur idee võidutseb! 

Pierre Mercier istub oma kabinetis. Laual on tabelid, graafikud, arvutused. Need 
on oma töö teinud. 

Pierre vaatab ja kuulab. Ta nägu on pinevil, tähelepanelik, erutusest väga kahvatu. 
Tuššmustad juuksed näivad seetõttu veelgi mustemad. 

On võimalik jälgida kõike, mis toimub algul kosmoselaeva sisemuses ja hiljem 
kauge planeedi pinna väikeses piirkonnas. 

«Rahu, sõbrad!» 

Hirmsad piksekärgatused, ehkki heliisolatsioonist nõrgendatud, summutavad Pjotr 
Gorjatšovi järgmisi sõnu. 

Komandöri näoilme on enesekindel ja karm. Ta lai 

veerjas laup ja võimas kogu on lakkamatult sähvivate violetsete välkude valguses 
selgesti näha. 

Äike raevutseb. Veelgi -tugevnenud kärgatused on kohutavaks möirgamiseks 
kokku sulanud. Välkude pimestav valgus muutub läbipaistvate seintega kajutis ajuti 
talumatuks. Vahetevahel välguvalgus kustub, kaob pilvedesse ja keeristesse, mida 
kannab nähtavasti võimas tuul. Kobrutavad pilved kerkivad otse planeedi pinnalt, 
sööstavad lähemale kusagilt kõrvalt. Ja kui mürin hetkeks vaibub, siis ei saa aru, mis 
on hirmsam: kas äkki lakanud möirgamine või tolmupööriste ja vihurite õudne vilin. 
Mercier'le on need metsikud äikesed ja liivakeerised tuttavad — ettevalmistavate 
ekspeditsioonidega Veenusel viibides on ta sellist masendavat pilti korduvalt näinud. 
Tuttavad on need muidugi ka Gorjatšovile: ka tema on mitmest ekspeditsioonist osa 
võtnud. 

Ja siiski tunneb Pierre rahutust. Mitte Gorjatšovi pärast, vaid nende noorte pärast, 
kellele see kõik on uus. Jah, tõsi küll, nad on seda salvestustest näinud ja kuulnud, aga 
kohapeal on teine asi. .. 

Mürin, ulgumine, vingumine, pimestav valgus, mis kustub ja uuesti süttib. 

Veenusele laskujate närve tuleb hoida. Gorjatšov pöörab käepidet ning seinte ja 
lae läbipaistvus väheneb poole võrra. Välguvalgus tuhmub ja muutub just nagu 
laialivalguvaks, kuid väljas toimuvat on siiski raske vaadata. Välgud ei sähvi lihtsalt 
ülal, nad löövad madalal rippuvatest pilvedest otse planeedi pinda. Otsekui püüaks 
keegi taevast ja maad tuleniitidega kokku õmmelda. Taevast? Selle asemel on paksud, 
läbitungimatud pilved. Maad? Mitte Maad, vaid Veenust. Sellega tuleb harjuda. Ja 
mitte üksnes nimetusega. 


Kosmoselaeva elektromagnetväli kallutab välgud kõrvale ja mitte ükski neist ei 
löö lähemale kui kümme meetrit. Samas kauguses kaotavad jõu ka tolmupöörised. 
Vastasel korral põristaksid nendest kantud kivid vastu laeva soomust. Läbi nad sellest 
muidugi ei lööks — isegi meteoorid ei löö läbi. 

Äike ja vihurid lakkavad järsku. 

Planeedi kohal lendavate tolmupilvede ja -pööriste, samuti kõrgpilvede elektrit on 
veel vähe uuritud ning see ei allu mingil määral inimese võimule. Teadmata on isegi 
selle äkilise tugevnemise ja nõrgenemise seaduspärasused. 


Kajutisse hoovab ähmast valgust. Gorjatšov pöörab käepidet, kuni läbipaistvus on 
jälle täielik. Päevavalgus on nukker ja rõhuv. Gorjatšov annab käskluse: 

«Skafandrid selga!» 

Juba paljude põlvkondade vältel ei ole keegi enam käsutooni kuulnud. Suure 
Ekspeditsiooni liikmed aga on pikkade treeningute vältel sellega harjunud. Nad 
täidavad kiiresti käsku. 

Komandör jätab kaks meeskonnaliiget aparaate valvama ja Maaga sidet pidama 
ning suundub väljapääsu poole, teised tema kannul. 

Pierre jälgib üksisilmi kõike, mis Veenusel toimub. Masinlikult sirutub ta käsi 
saatja poole: kuidas tahaks sel hetkel julgustussõnu hüüda! Ta pingutab jõudu ja 
tõmbab käe tagasi. Seda on väga raske teha — just nagu oleks tarvis määratut 
koormat nihutada. Ekspeditsiooniga ei saa praegu rääkida: tema aparatuur ei ole 
vastuvõtule häälestatud. Ja kui sõnad ükskord pärale jõuaksid, oleksid inimesed juba 
planeedi pinnal. 

Gorjatšovile on maastik tuttav, aga need nelikümmend seitse inimest, kes pärast 
teda üksteise järel lüüsikambri läbivad, astuvad planeedi pinnale esmakordselt. Nad 
peatuvad ja vaatavad ringi. Uus maailm, mis nende pilgule avaneb, on sünge. Tuhm 
kollakas päevavalgus. Ei vähimatki päikesehelki. See tekitab tahtmatult äreva 
meeleolu. Tundub, et atmosfäär on pilgeni elektrit täis. Ühel kaljunukil süttib hubi- 
sev, tontlik, tabamatult ja vahetpidamatult kuju muutev tuluke. Süttib päevavalguses 
kahvatuna ja kaob jälle. Otsekohe ilmub teise kohta uus tuluke. Ja kolmas, neljas... 
Nad looklevad, pikenevad ja lühenevad, muudavad pidevalt oma piirjooni nagu 
gaasileek tuule käes. 

Tasandikule on laiali pillatud kord ümarate, kord 

teravate tippudega künkaid. Siit-sealt paistavad paljad kaljud. Niisugust silmapiiri 
nagu Maal siin ei ole. Näib, nagu seisaksid tohutu suure kausi põhjas. Ühel pool 
kollendab kauguses metsaserv, teisel pool kõrgub koonusekujuline mägi. Teistes 
suundades aga, nii kaugele kui silm ulatub, ei ole muud kui kollane kivine kaugus. 
Ülal roomavad tihedad, üksteise peale kuhjuvad pilved. 

Kes teaks paremini kui Pierre grandioosse ettevõtte kogu keerukust ja ohtlikkust! 
Kui palju on vaieldud Veenuse asustamise võimalikkuse üle! Uskumatult kõrge 
temperatuur ja rõhk! 

Kuid mis sellest! Ettevalmistavad ekspeditsioonid ju töötasid nendes tingimustes! 
Skafandrid pidasid vastu ja tugevust jäi neil, nagu ette oli nähtud, tublisti ülegi. Aga 
kas neid tingimusi, millel maapealsetega midagi ühist pole, on võimalik muuta? 
Ettevalmistavad ekspeditsioonid ju alustasidki juba nende muutmist, olgugi et nad 
planeeti vaevalt riivasid. Ent kas jätkub planeedi täielikuks ümberkujundamiseks 
ener-giaressursse? Kas inimestel jätkub vastupidavust, tahtejõudu ja eneseohverdust? 


Lõpuks siiski võitsid Veenuse asustamise pooldajad. Selles on suur osa tema, 
Mercier' jõupingutustel, tema teadmistel, talendil, visadusel ja ekspansiivsusel. Ei saa 
ju inimkond igavesti elada ainuüksi Maal! Kes käsib Inimest jääda alatiseks oma 
vanale planeedile? 

Just seda kohta, kuhu laskus Gorjatšovi grupp, oli Pierre soovitanud esimese maja 
püstitamiseks. Teised nõustusid: Pierre oli kõige rohkem uurinud Veenust ja Suure 
Ekspeditsiooni töötingimusi. Ohtlik? Veenusel on kõikjal ohtlik. See koht aga on 
arvutuste järgi üks rahulikumaid. Suhteliselt muidugi. Ja üks jahedamaid. Ka seda 
muidugi suhteliselt. 

Otsustavat tähtsust temperatuuril pole. Skafandritele see mõju ei avalda. Inimeste 
jaoks on oluline puhtpsühholoogiline külg, mõnekümnekraadist tem-peratuurivahet 
nad ei tunne. Skafandritermomeetrite näite jälgides mõistavad nad, et temperatuur ei 
ole siin püsiv, vaid muutub olenevalt maastikust. Seda 

tuleb arvestada maastiku tulevasel ümberkujundamisel. 

Pierre kadestab Gorjatšovi ja ta kaaslasi. Maailmanõukogu ei lubanud tal Suurest 
Ekspeditsioonist osa võtta. Siin, Maal, on tarvis koordineerida kõike, mis on seoses 
uut tüüpi kosmoselaevade seeria ehitamisega, ekspeditsioonist osavõtjate 
väljavalimise ja treenimisega, nende toimetamisega Veenusele ning neile seal kõigi 
eluks ja tööks vajalike tingimuste loomisega... Kogu selle tegevuse maht on nii suur, 
et selle juhtimiseks on loodud spetsiaalne Veenuse Asustamise Nõukogu. Planeedil 
enesel alustab tegevust Asustamise Staap, nõukogu aga, et kõiki niite peos hoida, 
peab tegutsema Maal. Ja ilma Pierre Mercier'ta siin toime ei tulda, sest tema on selle 
ürituse hing. 

Pierre mõistab, et teisiti ei saa olla. Ent ikkagi ta kadestab... Ja vaatab ning kuulab, 
silmad ja kõrvad äärmuseni pingul. Ta oleks nagu ise ka seal, Veenusel. 

Jean Taine silmitseb tähelepanelikult sõpru, kes koos temaga tundmatu planeedi 
pinnale astusid. Seal nad seisavad paigaletardunult, keskendunult, kuid nähtavasti 
pole nad mitte põrmugi rõhutud nukrast maastikust, mis nende ees avaneb. Nad on 
täis reipust, ahnet uudishimu, kannatamatut püüdu võimalikult kiiresti alustada rasket 
ja ohtlikku heitlust ebasõbraliku loodusega. Skafandrid teevad neid kogu poolest 
mõningal määral ühetaoliseks, kuid skafandrite läbipaistev materjal võimaldab kõiki 
neid selgesti näha. 

Lennu ajal oli Jean jõudnud mitmega oma neljakümne üheksast teekaaslasest 
lähedalt tuttavaks saada. 

Seal on kõhetu sirgekasvuline bengaal Shotish Dotto. 

Jeani kõrval seisab Vanda Apresjan, kiirete, isegi 
tormakate liigutustega, hoogsa kõnemaneeriga ja sosistava, kuid meeldivalt kõlava 
sametise häälega lüheldane blondiin. 

Ja päris ääre peal on Gerda Lagerlöf. Temaga oli Jean tuttav juba Maal. Ta on 
vulkanoloog. Jean on rõõmus, et Gerda siin on, ta tundis heameelt, kui sai kuulda, et 
nad mõlemad lendavad ühes laevas ... See 

kergelt õõtsuva kõnnakuga ja mõnikord (eriti erutuse puhul) veidike kogelev 
lühikest kasvu täidlane tütarlaps tundub talle teistest teekaaslastest lähedasem — 
võib-olla sellepärast, et nad juba Maal olid koos töötanud ja Mercier' juures õppinud. 
Jeanile näib, et rohkem kui keegi teine seob just Gerda teda koduplaneediga ... 

Siia on kokku tulnud mitmest rahvusest inimesi, ja kui praegu oleks, ütleme, 
kahekümnes sajand, siis ei tuldaks küll vist toime tõlkide abita. Nüüd aga, mil igaüks 
valdab vähemalt nelja-viit keelt, ei ole tõlke vaja. Ja kui leidukski inimene, kes ei 


oskaks ühtki keelt, mida siinolijad räägivad, siis oleks tema käsutuses individuaalne 
portatiivne tõlkemasin. 

Kui siin oleks veel ka Sergei Kostrov! 

Aga Sergei kuulub ju Veenuse asustamise vastaste hulka. Siin, sel hetkel, meenub 
eriti selgesti nende viimane vaidlus. 

«. .. Aga pärast? No hea küll, Suur Ekspeditsioon lõpeb. Mis edasi?» 

«Veenuse asustamine jätkub. Osa inimkonnast kolib sinna üle.» 

«Kas siis Maal on juba nii kitsas?» 

«Esialgu veel mitte väga. Aga elanikkond kasvab. Kas pole õige?» 

«Muidugi õige. Aga kasv on väga aeglane. Miks siis praegu sellele pöörasele 
kerale kippuda?» 

Jean ei vastanud. Ta tõusis ja hakkas eredast valgusest täidetud, kuid mitte palavas 
toas kiiresti edasi-tagasi käima. Siis peatus ta läbipaistva seina ääres, mille taustale ta 
pikakasvuline, kõhetu ja väga tõmmu kogu selgesti joonistus nagu tume siluett valgele 
paberilehele. Mustad juuksed, mustad silmad — terav kontrast Sergeile, kelle silmad 
olid helehallid ja juuksed nii blondid, et näisid valgetena. «Negatiiv ja positiiv», nagu 
tuttavad neid naljatades nimetasid. Sõbrad erinesid teineteisest muuseas mitte üksnes 
välimuse, vaid ka temperamendi poolest: kiiresti reageeriv ja keevaline Jean oli 
hoopis teistsugune kui tasakaalukas ja põhjalik Sergei. Seejuures ei olnud nad 

üksnes sõbrad, vaid ka kolleegid kunsti alal: Sergei maalikunstnik, Jean kujur. 
Nüüd aga oli nende vahel puhkenud äge vaidlus. Ja selles polnud midagi imes- 
tamisväärset, sest jutt oli inimkonna saatusest. Kes saaks selle suhtes ükskõikseks 
jääda? 

Jean tundis, et ta otsekohe plahvatab. Ja tugeva erutuse mahasurumiseks suunas ta 
pilgu hästi tuttavale, kuid alati köitvale vaatepildile. 

Avar vaikne linn. Ainult lähimad hooned on selgesti näha, kõik teised on 
mattunud päikesekiirtes säravasse rohelusse. Lähedaste hoonete vahel aga ergavad 
vaheldumisi puude ja põõsaste rohelusega lillevaibad, mille harmoonilised värvused 
on hoolikalt ja läbimõeldult üksteisega sobitatud. Läbi ventilaatorite hoovab tuppa 
lillelõhna. See on ühtne tervik, milles on raske eristada üksikuid komponente, see ei 
ole lõhnade segu, vaid keerukas aroom. Niisamuti moodustavad eri spektrivärvused 
ühtse tervikliku päikesevalguse. Lõhn on uus, sellist pole varem olnud. Aednikud 
konstrueerivad lõhnu iga dekaadi järel ja tänane erineb selgesti tuntavalt eelmisest. On 
see lõhn parem? Seda otsustab žürii, hea on ta aga juba sellegi poolest, et on uus. 
Ometi on temas midagi ka eelmisest, samuti nagu järgmisse kanduvad üle mõned 
praeguse elemendid. On ju nii, et kõiges — niihästi inimkonna ajaloos ja arenemises 
kui ka kõikides igapäevase elu ükskasjades — kasvab tänane välja eilsest, homne aga 
sünnib tänasest. 

Kõrguse poolest on majad mitmekesised — on hiiglasuuri, kuid on ka kahe- ja 
ühekorruselise Mida kõrgemad on majad, seda suurem on kaugus nende vahel. 

Majad seisavad keskväljaku ümber ja sellest eemaldumisel kõrgenevad 
amfiteatrina. Inimesi on väljakul vähe, nende kogud ei varja seda ja seepärast on 
selgesti näha värvuste sümfoonia, mida väljakul mängivad päikesekiired. 

Hoonete seinad ja katused lasevad hajunud valgust vabalt läbi, seestpoolt aga on 
läbipaistvust võimalik soovi korral vähendada mistahes astmeni, kas või nullini. 

Otse väljaku ääres paiknevate madalate hoonete seinad on täis prismasid ning 
veidra kujuga eendeid ja tahke. Need peegeldavad päikesekiiri ja lahutavad neid 
pikkadeks kitsasteks vikerkaarevärvilisteks vöötideks. Paljukordsel lõikumisel ja 


kokkupuutumisel tekitavad kiired arhitekti ja värvuskomponisti ideedele vastavat 
värvuste muusikat. Ühtedes kohtades, kus värvused on kahvatumad, kõlab see 
muusika vaikselt, ajuti vaevukuuldavalt, peaaegu täiesti vaibunult. Teisal müriseb ta 
võidutsevate akordidena. Kohati on ülekaalus rahulikud värvused — sinine, violetne, 
helesinine. Kohati loidavad eredalt helepunane, oranž ja kollane. Mitmekesised 
tabamatud üleminekutoonid teevad kõigest sellest ühtse harmoonilise terviku. 
Vastavalt sellele, kuidas päike taevavõlvil oma asendit muudab, lähevad ühed 
värvused ja varjundid üle teisteks, iga hetk loob uusi värvusi ja helideta muusika 
kestab päikesepaistelistel päevadel päikese tõusust loojanguni, alates rõõmsatest 
mažoorsetest hommikustest toonidest ja lõppedes väsinult raugete õhtuste nootidega. 

Hetkeks vestlusest kõrvale kaldunud, jälgis Jean vaikides värvus varjundite 
lakkamatut mängu. See ei ole alati ühesugune. Nagu aednikud muudavad lõhnade 
sümfooniat, nii loovad värvuskomponistid uusi värvuste sümfooniaid. Ja mõlemad 
kompositsioonid liituvad ühtseks tervikuks. 

Praegu, just enne keskpäeva, puhkes värvuste sümfoonia kõige külluslikum, kõige 
pidulikum akord, ja nagu alati sel tunnil, nii tundis Jean ka nüüd vaimujõu tugevat 
juurdevoolu. 

Ta tõstis pea ja suunas pilgu kaugusse. Seal, linna äärmiste, kõrgeimate hoonete 
taga liitus linna- ja mereäärsete aedade tume rohelus metsaserva sügava sinaga. Veel 
kaugemal aga sinendas ähmaselt tehismeri ja valendasid väikeste lainete harjad. 

See maakoht oli säilitanud oma vana nime — Sahaara. Seda, missugune ta oli 
varem, näitasid Ajaloomuuseumi fotod ja maketid. 

«Asjata imetled!» ütles Sergei pahaselt. «Sinul pole sellest ju midagi. Sina ju 
tahad, et inimesed lahkuksid Maalt ja tormaksid metsikutele planeetidele!» 

Jean eemaldus seinast, jäi vestluskaaslase ette seisma ja vaatas talle otse silma. 
Lohk lõual andis Sergei näole pehme, veidi ebakindla ilme, ta pilk oli tähelepanelik ja 
mõtlik. 

«Maal on ju tegemist veel kaelast saadik,» jätkas Sergei. «Varsti võtame tõsiselt 
käsile Arktika ja Antarktika jää.» 

«Maailmanõukogu lükkas selle absurdse idee tagasi,» vaidles Jean vastu. «Kas 
pole õige?» 

«Esiteks ei olnud tagasilükkamine esialgu veel lõplik. Ja teiseks, miks see idee 
absurdne on? Kas see on absurdsem kui Veenuse ümbertegemine?» 

«Aabits! Tuhat korda on räägitud! Ookean tõuseb kümneid meetreid. Suured 
maismaa-alad ei vabane, vaid hoopiski jäävad vee alla.» 

«Aga samal ajal ju ehitatakse hiiglasuuri tamme...» 

«Kas siis küsimus on ainult tammides! Kõigest sellest kirjutati juba kakssada 
aastat tagasi!» 

«Oh jaa, see on mulle pähe kulunud! Arktikas tugevneb aurumine ja suured 
lumesajud kutsuvad esile uue jäätumise. Kui sulatame Antarktika jää, siis aeglustub 
kõigi jõgede vool, põhjavee tase tõuseb ja tekivad tohutud sood. Pilvisus kasvab ja ka 
Antarktikas algab uus jäätumine ...» 

«Nii et sulle on siis kõik selge? Eks ole õige?» 

«Mulle ei ole selge ainult üks asi,» ütles Sergei nüüd juba õela tooniga. «Miks on 
tarvis pimesi uskuda seda, mis on öeldud kakssada aastat tagasi? Ja miks nüüd, kus 
Maal pole kõik veel lõplikult korras, on tarvis alustada ülekolimist teisele planeedile 
ja kulutada selleks jõudu, mis on vajalik siin?» 

«Mõlemal planeedil tuleb tööd teha üheaegselt,» kuulutas Jean kategoorilise 
tooniga. «Jõudu selleks jätkub.» 


«Pole õige! Enne tuleb Maa peal kõik korda teha!» 
«Sa jutlustad tiivutust, muud midagi!» 

«Ja sina ohtlikku riski! Cotton... Ja meie, tema 
pooldajad...» 

«Sinu Cotton on lihtsalt reaktsionäär!» 

«Ja sinu Mercier avantürist!» 

... Jeani meenutused 'katkestas Gorjatšovi käsklus. 

Paari minuti pärast jõudsid ta sõnad Mercier' kõrvu. 

«Kõigepealt varustus välja laadida ja maja kokku panna!» ütles Gorjatšov 
ruttamata ja selgesti. Ta hääl oli ootamatult vali: inimesed ei olnud veel harjunud 
sellega, et tihe atmosfäär suuresti tugevdas helilaineid. 

Nad hargnesid ahelikku ning hakkasid vedela õhu balloone ja hooneosi käest kätte 
edasi andma. Balloonid ei olnud rasked: need olid valmistatud elastsest, gaasi- ja 
kuumuskindlast sünteetilisest kilest, mis oli suuteline taluma väga kõrget rõhku. 
Majaosad olid veelgi kergemad: need olid lihtsalt sellesama õhukese elastse kile 
pakid. Rasked olid ainult tulevase vundamendi osad, kuid ka need olid mõnevõrra 
kergemad kui Maal, sest Veenusel on raskusjõud väiksem. 

Käsitsi laadimist oli Jean varem näinud ainult ajaloolistes filmides. Varsti tundis 
ta väsimust. Ta heitis pilgu Vandale ja nägi, et neiu käed värisevad. 

«Kas sul on raske?» küsis ta. 

«Ei, pole viga,» vastas Vanda. 

Kui Jean pea vasakule pööras, märkas ta, et mitte kõik ei ole väljalaadimisega 
ametis. Mõned panid juba hoonet kokku. 

Gorjatšov ja kaks noormeest tõid laevast välja paksu rulli, panid selle maha ja 
veeretasid lahti. Tekkis suur, tasane, õhuke, kuid väga tugev sõõr. See ühendati 
juhtme abil akumulaatoriga. Käratult alustas tööd tehislihas. Tohutu suure sagedusega 
nähtamatult vibreeriv sõõr hakkas pinnasesse süüvima. Aeglaselt, kuid pidevalt laskus 
ta sügavamale, tema ümber aga kerkis madal ümmargune pinnasevall. 

Kui sõõr oli küllalt sügavale jõudnud, sai temast hoone vundamendi alus. 
Gorjatšov ja ta abilised hakkasid sellele vundamendiplaate laduma. 

Laaditi välja torujad kaared. Need olid nii kerged, et igaühega neist tuli mängides 
toime üksainus inimene. Äsja oli toru olnud vaid kilepakk, kuid sellesse juhiti suruõhk 
ja kiiresti omandas see vajaliku kuju. Nendest torudest monteeritakse maja karkass, 
mis pealt kaetakse kilega. Siseneda ja väljuda tuleb läbi 

lüüsikambri nagu laevaski. Läheb palju aega, enne kui planeedi pinnal on 
võimalik viibida skafandrita. 

Vundament ja maja kõikide osade ühendused on arvestatud vastupanekuks 
tugevaimatele orkaanidele. 

Huvi, millega Jean tööd katkestamata maja kokkupanekut jälgis, aitas tal 
väsimusest üle saada. 

Nüüd oli majal juba katuski peal — samasugusest kilest avar kuppel. 

Ilus kerge ümar ehitis. Inimese esimene ehitis Veenusel! 

Rütmiliselt, automaatselt paremale ja vasakule pöördudes jätkas Jean kandamite 
vastuvõtmist ja edasiandmist. Need olid konteinerid maja sisustusega, toiduga ja muu 
varustusega. 

Mõne aja pärast hüüdis Gorjatšov: 

«Puhkus! Vaheaeg! Laeva!» 

Viimasena sisenes ta ise. 


Pierre rebis pilgu ekraanist lahti. 

Kui palju kordi oli ta seda pilti kujutlenud! Ja just 
sellisena! J 

Ei, mitte päris sellisena. Tema unistuseks oli ju osavõtt Veenusele laskumisest. 
Ent selle poolest unistus erinebki tegelikkusest, et olgu ta ükskõik kui reaalne, ikka on 
temas mingi osake, mida pole võimalik teostada, kuigi seda väga soovid. 

«Noh, kuidas on?» küsis Gorjatšov. «Olete puhanud? Asume jälle tööle?» 

Noored vastasid jaatavate, kannatamatute hüüetega. Põgus naeratus muutis 
Gorjatšovi kinnist nägu — hetke vältel oli see aval ja sõbralik. 

«Väljume!» ütles ta ja käigul skafandreid selga-tõmbavad inimesed suundusid 
lüüsi poole. Esimeste hulgas väljus Vanda Apresjan. Temale järgnes veel kümmekond 
inimest. Ka Gorjatšov asus väljuma, Jean tema kannul. 

Äkki täitus kajut tumepurpurse valgusega. Kõrvu vapustas kohutav mürin. Vastu 
laeva väliskatet kõmisesid hoobid, kuid selle mürina taustal ei tundunud need eriti 
tugevad. Purpurne kuma ei kustunud. See 

oli nii ere, et silmalaud tahtmatult kokku tõmbusid. Jälle äike? 

Aga see, mida Jean läbipaistva seina taga nägi, oli nii hirmus, et ta otsekohe ei 
taibanud, mis see on. Ei, äike see ei olnud. 

Maja oli kadunud. Selle asemel haigutas tohutu lehter. Sealt hoovaski seda 
talumatut punast valgust. Silmist voolasid ojana pisarad. Läbi nende väreleva 
vikerkaarevärvilise loori nägi Jean pulbitsevat kuristikku. Sealt lendasid mürskudena 
välja tulekerad ja laevale lähenes aeglaselt, kuid kõrvalekaldumatult tulejõgi. Selle 
kohal hõljus punane aur. Või suits? Pilved ülal helkisid purpurselt. Kuristik laienes 
iga hetkega, valgus ei kustunud, mürin ei vaibunud. 

Jean eemaldus seinast. 

Uksel seisid kaks noorukit, kes äsja olid sisenenud. Nende skafandrid olid 
rebenenud. 

«Tabletid!» hüüatas Gorjatšov. Noorukid taipasid otsekohe, kumbki võttis välja 
desinfitseeriva tableti ja neelas selle alla. 

«Ainult teie?» küsis Gorjatšov järsult. 

Talle ei vastatud. Rohkem ta ei pärinud. 

Veel sekund õudset vaikust. 

«Piloot!» hüüdis Gorjatšov. «Tõuseme!» 

Märin tugevnes, vastu laeva parrast trummeldas vulkaaniliste pommide rahe. 

Silmapilkselt töölehakanud mootorit ei olnud mürina tõttu peaaegu üldse kuulda. 
Tõuge. Rakett kerkis kiiresti ja lõikus pilvedesse. 

Kõik toimus Maa inimkonna silme all. 

Mercier ei pööranud pilku tühjaks jäänud ekraanilt. Õudne pilt ei jõudnud 
otsekohe ta teadvusse. Kui see sinna jõudis, tundis ta end lööduna, hävitatuna. 

Hirmus oli oma silmaga näha inimeste hukkumist, kui olid võimetu neid päästma. 
Kõige kohutavam aga tundus talle, et see oli hoop Veenuse asustamise ideele, kogu 
tema elutööle. 

Laev mattus purpursesse uttu — valgustus lülitati sisse. Luminestsentsvalgus 
segunes veripunase udu helgiga 

ja muutus võõraks, salapäraseks. Mootorit oli nüüd paremini kuulda, sest purske 
mürinat nõrgendas kaugus. 

«Katkestada tõus!» ütles Gorjatšov. Ta hääl oli tavalisest niivõrd erinev, et Jean 
tahtmatult tema poole vaatas. 


Gorjatšov seisis Jeani lähedal. Komandöri alati rahulikku nägu moonutas piinav 
valu, ta hambad olid nii tugevasti kokku surutud, et lõualuu näis murduvat. 
Tahtepingutusega andis ta oma näole tavalise ilme. Heitnud pilgu käsiraamatusse, 
teatas ta piloodile ühetoonilise, näiliselt kiretu häälega uue asukoha koordinaadid. Siis 
pöördus ta radisti poole: 

«Võta ühendus Maaga!» 

«Sidet pole,» ütles radist, tõstmata pead aparaadi 
kohalt. 

Gorjatšov läks tema juurde ja kummardus samuti aparaadi kohale. 

Aparaat on täiesti korras. Mis siis viga on? Kõrva-klappides valitseb 
mitmesuguste helide kaos. Ragin, müra, katkendlik vile. Ei märkigi inimhäälest. 

«Kas nad vähemasti meid kuulevad?» küsis Gorjatšov. 

«Vaevalt küll. Ionosfäär...» 

Gorjatšov vajus mõttesse. Varasemate ekspeditsioonide ajal polnud niisugust side 
katkemist esinenud. Aga see raevukas planeet ähvardab igasuguste ootamatustega ... 

Mis nüüd teha? Olukord näib olevat lootusetu. 

Maja on hävinud. Uut pole millestki kokku panna: kõik oli välja laaditud. Planeedi 
pinnale olid viidud põhilised toiduvarud, materjalid vee ja õhu sünteesimiseks ning 
õhu puhastamiseks. Laeva olid jäänud ainult väikesed avariivarud. Neist jätkub väga 
lühikeseks ajaks, aga millal võib abi kohale jõuda? On ilmne, et kui ööpäeva või 
pikema aja vältel mingeid teateid ei saada, saadetakse Maalt välja päästerakett. Aga 
millal see ükskord pärale jõuab? Ja kuhu laskub? Arvatavasti saadetakse ta sinna, 
kuhu meie algul laskusime. Seda ei tohi juhtuda lasta! Aga kuidas hoiatada? 

Ja isegi kui neil laskumine õnnestub, ei ole meil 

tõenäoliselt võimalik neile oma koordinaate edasi anda. Tõsi küll, nad otsivad 
kogu planeedi põhjalikult läbi ega jää enne rahule, kui on meid leidnud, aga kui palju 
selleks aega kulub? Ja kui ka nende lokaatorid siin rikki lähevad? 

Maale tagasi pöörduda? Kütust ja muid avariiva-rusid selleks võib-olla jätkuks. 
Aga tagasi pöörduda ei tohi. Suure rühma inimeste saatmine Veenusele koos kõige 
vajalikuga on väga keerukas ettevõte. Meile on antud kindel ülesanne. Kas meil on 
õigus seda täitmata tagasi pöörduda — isegi niisugustel traagilistel asjaoludel? 
Planeedi asustamise vastased haaravad sellest hirmsast katastroofist muidugi kinni. Ja 
tühjade kätega tagasipöördumine abistab neid väga suurel määral. 

Hukkunud inimestele ei lubanud Gorjatšov endal mõelda. Selleks ei olnud tal 
õigust. 

Ta vaatas välja. Mitte midagi ei olnud näha — kõik oli mähkunud tihedasse uttu. 
Laev liikus edasi pilvekihis. Altimeetri osuti kõikus neljateistkümne kilomeetri 
ümbruses. Sellest oli küllalt, et mitte planeedi kõrgeimate mägede vastu põrgata. 

Gorjatšov pöördus. Ta kõrval seisis Jean. Ekspeditsiooni juhile meeldis see 
mustajuukseline kõhetu, kiirete liigutustega nooruk, kelle kõrge hääl mõnikord 
murdus nagu alaealisel. Gorjatšov teadis, et see nooruk on andekas vulkanoloog, üks 
Mercier' paremaid õpilasi, ja ühtlasi ka hea kujur. 

Praegu oli noormehe nägu kurb. Ta oli kühmu tõmbunud ja õlad longu lasknud. 

Kajutis valitses rõhuv vaikus. 

Hukkunud noored sobrad. Vanda... Jean nägi teda nii selgesti. Ta seisis Jeani 
kõrval ahelikus ning andis Jeanile edasi pakke, balloone ja torusid, ise õhkudes 
noorusest ja vaimustusest, mis võidutsesid väsinud näoilme üle... Nüüd aga ei olnud 
temast järel isegi peo-täit tuhka! Samuti kui kaheksast teisestki... 


Gorjatšov heitis pilgu enda ees rippuvale kaardile, millele tüürimisautomaat 
kandis lennu trassi, ja andis käsu: 

«Laskume!» 

20 


TEINE PEATÜKK — ,, SA OLED MÕRVAR!" 


«Juba rohkem kui kaks tundi!» 

Radist Eritomo Nijagawa heitis aparaadist eemaldumata pilgu vastasseinale, kus 
vaheldusid minuteid märkivad numbrid. 

«Jah, Sergei. Kaks tundi ja kümme minutit ei ole sidet.» 

Ta saatis väsimatult kutsungeid ja kuulatas, kuulatas ... 

Ükskõik kui täpselt aparaati häälestada, ikkagi ei ole võimalik kõrvalisi laineid nii 
täielikult vältida kui maapealse side korral. Kosmilise ruumi sügavusest tulevad 
lained, mis toovad endaga kaasa tumedat raginat, väikesi plahvatusi, katkendlikke 
kahinaid ... 

Ei, kosmoselaeva radisti Niina Roselli hästi tuttavat häält ei ole kuulda. Seda häält 
juba ühegi teisega ära ei vaheta. Niina on suuteline sekundis peaaegu kümme sõna 
välja paiskama. See ei ole sugugi paha, kui saateaeg on rangelt piiratud. 

Aga praegu — ei ühtki sõna. Juba kaks tundi ja viisteist minutit on möödas 
hetkest, mil Niina kiirkõnes, ilma igasuguste pausideta sõnade vahel, kuid täiesti 
rahulikult viimast korda ette kandis: 

«Maja lõpetatud, lüüsid monteeritud, sees normaal-rõhk, õhupuhastus- ja 
jahutusseadmed kokku pandud, toit ja jook üle viidud ...» 

Sel silmapilgul kostis tugev ragin ja saabus vaikus. Sähvatas midagi punast, siis 
aga... siis nägid kõik kohutavat pilti. Nii Eritomo ja Sergei kui ka Eritomo kõrval 
seisev Maailmanõukogu esimees Oleg Maslakov, pikakasvuline, sihvakas, umbes 
kaheksakümneaastane hallipäine mees, endisaegsete arusaamade järgi igivana rauk. 
Maslakovis aga ei olnud midagi raugalikku, olgugi et ta laupa lõikasid ninajuure 
kohal teravad pikikortsud. Sergei vaatas meeleheites talle otsa. Maslakov pani käe ta 
õlale, kuid vaikis endist viisi. Mõninga hilinemisega seletas Sergei oma viibimist 
planeetidevahelise side punktis. 

«Seal on mu parim sõber Jean Taine,» ütles ta väga tasase häälega. Maslakov 
noogutas. 

«Saan aru,» ütles ta samuti üsna tasa, kuid hämmastavalt selgesti nagu alati. Ta 
hääldas puhtalt iga tähte ja seetõttu tundus ta kõne tegelikust valjem. 

Äkki heitis Eritomo kõrvaklapid peast ja häälestas aparaadi valjule kõnele: 

«Kuulake!» 

Kostis Gorjatšovi kõlatu hääl: «Räägib Veenus.» 

«Kuuleme, kuuleme,» vastas radist rutakalt, hingeldades. 

Piinavalt venisid minutid. Sergeile tundus päris tõsiselt, et kell on seisma jäänud. 
Ent siis vahetus üks number teisega. 

Ja jälle, lõputult... 

Veel minut... 

Ootus kestab. 

Lõpuks, lõpuks ometi. 

Ekraanile ilmus kosmoselaeva kajuti ebaselge kujutis. Esiplaanil oli Gorjatšovi 
nägu, veerjas peakuppel, teravalt esileulatuvad kulmukaared, murelik pilk. 


«Ärge saatke päästeraketti vanasse kohta,» ütles Gorjatšov kiiresti, «me ei ole 
seal.» 

Sergei võttis veidi kaugemal istet ja jäi üksisilmi ekraanile vaatama. 

Gorjatšov jätkas: 

«Hukkus üheksa inimest (ta loetles nimed). Laadisime välja kõik peale 
avariivarude. Tahame tööd jätkata. » 

Siis nimetas ta laeva uue asukoha koordinaadid. 

«Päästeraketi saadame otsekohe välja,» ütles Maslakov. «Olge tugevad.» 

Laev lõpetas saate. 

Maslakov pöördus Sergei poole: 

«Nüüd jääb side pikaks ajaks ära, kui pole just hädasti vaja. Nad peavad energiat 
rangelt kokku hoidma.» 

Ta vaikis hetke ja lisas: 

«Nii et seal on su parim sõber?» 

«Jah. Me vaidlesime...» 

«Tule Maailmanõukogu erakorralisele istungile. Tunni aja pärast.» 

«Ma olen seda alati rääkinud ja kordan. Avantüür. Ja mitte kellelegi seda tarvis ei 
ole.» 

Sergei silmitses kõnelejat tähelepanelikult. See oli lühikest kasvu, massiivse 
kehaehitusega ja tüsedusele kalduv, punakate juustega mees. Ta oli tõusnud oma 
kohalt ühes tagumistest ridadest, kõneles peaaegu Žestikuleerimata ja seisis nii 
liikumatult, nagu oleksid ta jalad maa külge kinni kasvanud. Ta hääl kõlas mono- 
toonselt, nii et tekkis kontrast väljendite teravusega. 

Hiiglasuur valge astmeline saal oli rahvast täis: peale Maailmanõukogu liikmete 
oli siia tulnud ka palju teisi inimesi. Sergei teadis, et sellega auditoorium veel kau- 
geltki ei piirdu. Kõiki erutava küsimuse arutamist jälgis enamik maakera 
elanikkonnast. 

Näod olid keskendunud, mõned isegi sünged. Kõneleja jätkas: 

«Kui oleks meid kuulatud, ei oleks neid ohvreid olnud.» 

Saali keskelt vaidles keegi vastu: «Ohvriteta ei ole võitlust!» Kõneleja pareeris: 

«Aga milleks see võitlus? Maal on tegemist veel küllalt. Ja Maa on nüüd juba nii 
kenasti korda tehtud — milleks on meile tarvis teisi planeete?» 

Oma kohalt laua ääres tõusis kõrget kasvu, täiesti hallipäine naine, 
Maailmanõukogu liige. 

«Mina arvan, et sul ei ole õigus, Simon Cotton,» ütles ta. «Inimesed vajavad uusi 
avarusi. Inimkonnast, Maa valitsejast, saab kogu Päikesesüsteemi valitseja.» 

Tasase heakskiidusumina järgi taipas Sergei, et paljud koosolijad on selle naisega 
nõus. Kaugematest ridadest aga kostis kõlav tütarlapsehääl: 

«Ja mitte ainult Päikesesüsteemi valitseja!» 

Naine võttis istet, Cotton aga jäi kangekaelse ilmega seisma. Ta jätkas: 

«Noh, võib-olla läheb planeete kunagi tõepoolest tarvis, aga alles mitu põlvkonda 
hiljem. Praegu pole põhjust nendega tegelda.» 


Ta laskus istmele. 

Nüüd võttis sõna Maslakov. Ta hääl oli selge nagu alati, kuid kurb: 

«Me arvasime, et teame Veenusest küllalt palju. Varasemad ekspeditsioonid on 
kogunud suurel hulgal materjali. Vulkaaniline tegevus on sellel planeedil väga 
intensiivne, kuid kõikial mitte ühesugusel määral. Ekspeditsioonidest osavõtnud 


geoloogid ia teised spetsialistid on saadud andmed hoolikalt läbi töötanud ja leidnud, 
et esimese suure laeva laskumiseks valitud koht on kõige ohutum.» 

«Kui nii,» hüüdis Cotton püsti tõusmata, «siis järelikult tuleb ümberasumine mitte 
edasi lükata, vaid üldse ära jätta. Aga kes vastutab "üheksa elu eest?» 

«Mina vastutan!» 

Seda ütles üks laua ääres istuvatest nõukogu liikmetest. Sergei ei olnud kunagi 
Mercier'ga kohtunud, kuid tundis teda hästi tema ülemaailmsete sõnavõttude järgi. 
See pikkade mustade ripsmete, tihedate kulmude, tumepruunide silmade, suure 
kongus nina ja täidlaste punaste huultega nägu, mille laupa kroonisid mustad lokkis 
juuksed, oli tuttav peaaegu kõigile Maa elanikele. Palju kordi oli Pierre esinenud 
kirglike, veendunud kõnedega, milles ta visalt ja rohkete tõendustega kinnitas 
Veenuse asustamise vajalikkust ja täielikku võimalikkust. Teda kuulasid alati 
haaratult isegi need, kes temaga nõus ei olnud. 

«Jah,» ütles Cotton, tõustes uuesti püsti, «sina vastutad. Sina surusid selle 
avantüüri läbi. Sa oled mõrvar! » 

Sergei võpatas, kuuldes seda kohutavat, viimastele põlvkondadele nii harjumatut 
sõna. Kõiki tabas nagu elektrilöök. 

Mercier ei vastanud midagi. Kõik jälgisid neid pingelise tähelepanuga. Vastased 
seisid, vaadates teineteisele eemalt otse silma. Mercier' nägu, mis alati üllatas ilmete 
kiire vaheldumisega, reetis ülisuurt erutust. 

Siis aga segas vahele Maslakov: 

«Mitte Mercier üksi, vaid me kõik vastutame ekspeditsiooni liikmete hukkumise 
eest. Veenuse põue kohta tehtud järeldused vaadatakse kiires korras läbi.» 

KOLMAS PEATÜKK — RASKE KARISTUS 


Cotton ei rahunenud. Ta jätkas visa agitatsiooni Veenuse asustamise vastu. Ent 
muidugi mõista ei olnud küsimus ainuüksi Cottonis. 

Maa Ümberkujundamise Nõukogu ja Veenuse Asustamise Nõukogu vahelised 
lahkhelid pärinesid juba ammusest ajast — viimati nimetatud organisatsiooni 
asutamise perioodist. 

Inimestele on iseloomulik oma lemmikürituse ülehindamine. Maa 
Ümberkujundamise Nõukogu oli juba nii palju ära teinud, et nendest töödest 
osavõtjail oli täielik õigus saavutatud tulemuste üle uhkust tunda. Samal ajal arvati, et 
teha on veel väga palju ja seepärast ei maksa teistele planeetidele jõudu raisata. 
Väideti, et nende planeetide asustamine on kauge tuleviku küsimus. Enne tuleb 
lõpetada Maa alistamine, esmajoones likvideerida tohutu hulk jääd, mis katab 
tunduvat osa Maa pinnast. Päris selge ei olnud aga veel see, kuidas jää likvideerimise 
tagajärgedega toime tulla. Seda küsimust uurisid füüsilise geograafia spetsialistid, 
glatsioloogid, meteoroloogid, energeetikud ja bioloogid. 

Maailmanõukogu — peamine keskus, mis koordineeris inimkonna kõiki 
jõupingutusi, — oli seisukohal, et juba praegu on võimalik asuda Veenuse 
ulatuslikule asustamisele, ilma et see segaks Maal tehtavaid töid: inimkonna käsutuses 
on selleks täiesti piisavalt energia-ressursse. 

Mida rohkem andmeid kogusid Veenusele saadetud ekspeditsioonid, seda 
reaalsemaks osutus planeedi asustamise võimalikkus, olgugi et kõigile oli selge selle 
ettevõtte erakordne keerukus. Vastavalt sellele, kuidas projekt üha soliidsema 
teadusliku aluse sai ja uusi poolehoidjaid võitis, aktiviseerusid ka tema vastased. 
Algul väitsid nad, et nii tähtsa otsuse tegemiseks on andmeid liiga vähe. Hiljem, kui 


andmeid kogunes küllaldaselt, seati kahtluse alla nende usaldusväärsus. Nüüd aga, 
pärast seda, mis Veenusel oli toimunud ... 

Sergei oli Jeaniga korduvalt ägedasti vaielnud. Vaidluste 

ägedusest ja teravusest hoolimata olid nad aga alati parimateks sõpradeks jäänud. 
Cottoni jäik, sirgjooneline kangekaelsus oli Sergeile vastuvõtmatu, Sergei ei 
tunnistanud üldse Cottoni autoriteeti. Mercier imponeeris talle oma avara terava 
mõistuse, tohutute teadmiste ja sihikindlusega. See oli loomingulise innu visadus. 
Kuid Sergeile tundus, et eesmärk pole küllalt põhjendatud. 

Tõsi küll, Mercier' isiksuses oli midagi, mis Sergeis hämmeldust tekitas. 

Ta ei osanud enesele täiel määral aru anda, mis nimelt. Mercier oli planeetide 
asustamise heaks väga palju teinud, ta propageeris seda ideed igal viisil ja esitas selle 
kasuks näiliselt ümberlükkamatuid tõendeid. Ta tõi andmeid Veenuse atmosfäärist, 
sisemuse seisundist ja teistest tingimustest, nimetas vajalikku energiakulu 
iseloomustavaid arve, kõneles selle energia hankimise moodustest, märkis, kui palju 
ja missuguste oskustega inimesi läheb algul tarvis ... 

Mnimestest aga rääkis Mercier nagu ilmetust massist. Tema arvude taga ei olnud 
tunda elusaid, konkreetseid inimesi. Mõnikord jäi isegi mulje, et inimesed on ainult 
vahendid julgete kavatsuste elluviimiseks. Iseloomulik pisiasi: soovitades ühes oma 
sõnavõtus kandidaate Suure Ekspeditsiooni esimese laeva meeskonda, vuristas Mer- 
cier kiiresti ette inimeste nimed, loetles nende erialad, kuid ei rääkinud midagi nende 
iseloomust ega individuaalsetest iseärasustest. Aga nii väga oleks tahtnud seda 
kuulda! Niisugustes keerukates ja rasketes tingimustes on see ju olulise tähtsusega! 

Võib-olla oli Sergei halvustav suhtumine planeetide asustamisse mõningal määral 
tingitud just tundest, et Mercier ei ole inimeste suhtes küllalt tähelepanelik. Selline on 
juba kord inimese psühholoogia — poolehoiu või antipaatia mingi idee vastu seostab 
ta nii mõnigi kord tahtmatult oma suhtumisega selle idee kandjasse. 


Maailmanõukogu määras komisjoni Veenuse koh'a saadud andmete 
kontrollimiseks ja ümberhindamiseks. Sergei — nagu kogu inimkondki — ootas 
kannatamatult tulemusi. Igal hommikul kindlal kellaajal tõi kohaliku 

transpordi lennuk ta planktoni töötlemise laboratooriumi. Tuttav töö ei takistanud 
päevauudiste jälgimist ega mõtisklemist. Nagu ta vähesed kaastöötajad 
laboratooriumis, nii kuulas ka Sergei tähelepanelikult saateid. Jeanist ja ta kaaslastest 
ei räägitud midagi. 

Mida nad seal teevad? Ja kui piinavalt raske neil on: kurbus sõprade hukkumise 
pärast, lähima tuleviku ebamäärasus. 

Ülemaailmne tele teatas, et mõne minuti pärast antakse edasi uuesti 
süstematiseeritud järeldused Veenuse kohta. 

Laboratooriumi saabus täielik vaikus. Samasuguse pingelise huviga kuulati seda 
teadaannet kogu Maal. Järeldused esitas seesama hallipäine naine, kes Maa- 
ilmanõukogu erakorralisel istungil oli Cottonile vastu vaielnud. 

Järeldused ei erinenud kuigi suurel määral varasematest. Jah, Veenus on väga 
raskesti asustatav, kuid raskused ei ole suuremad, kui varem eeldati. 

Veenuse ööpäev on väga pikk: see võrdub kahesaja kolmekümne Maa ööpäevaga. 
Nii suur erinevus toob küll kaasa olulisi komplikatsioone, kuid ka Maal on juba ammu 
õpitud pimedust võitma ja ööd päevaks muutma. 


Planeedi atmosfääri temperatuur on äärmiselt kõrge: kuni kolmsada Celsiuse 
kraadi. Selle põhjuseks ei ole ainuüksi Veenuse lähedus Päikesele. Süüdi on süsihap- 
pegaasi küllus atmosfääris ja püsiv tihe pilvkate, mis tekitab kasvuhooneefekti — ei 
lase soojusel kosmilisse ruumi hajuda. Kui vähendatakse süsihappegaasi ja veeauru 
hulka atmosfääri ülakihtides, siis langeb ka temperatuur. 

Veenuse atmosfääri koostis on teada: seal on väga vähe lämmastikku, kõigest 
ligikaudu poolteist protsenti hapnikku ja kuni üheksakümmend protsenti süsihap- 
pegaasi. Taimede elutegevus vähendab aja jooksul süsihappegaasi hulka ja suurendab 
hapniku protsenti, nagu see on toimunud ka Maal. 

«Kuid me ei kavatse oodata miljoneid aastaid,» jätkas 

ettekandja, «sest vahendid Veenuse atmosfääri ümberkujundamiseks on meil 
olemas.» 

Veenusel märatsevad kohutavad kuivad äikesed, tolmutormid ja tuulispead. 
Kahtlemata on inimkond suuteline taltsutama planeedi loodusjõude, sealhulgas ka 
tema raevukat sisemust. 

«Me kõik oleme veendunud, et Veenus tuleb asustada enne teisi planeete,» 
kõneles ettekandja. «Aga millal? Maailmanõukogu oli arvamusel, et seda tuleb alus- 
tada siis, kui kõik arvestused ja ettevalmistused on tehtud.» 

Ta parandas end: 

«Andestage, ma ei väljendunud päris täpselt. Absoluutselt kõike ei ole muidugi 
võimalik ette arvestada. Inimkond on vajaduse korral alati välja läinud õigustatud 
riskile ja toonud vältimatuid ohvreid. Ma rõhutan — vältimatuid. Aga kas seekordsed 
ohvrid olid hädavajalikud? Või oleks olnud võimalik nendeta läbi saada? 

Võimatu oli ette näha, missuguses kohas ja missugusel hetkel katastroofiline purse 
toimub. Aga miks siis just see koht nii kategooriliselt kõige ohutumaks tunnistati? 
Ilmselt mõtles keegi üritusest rohkem kui inimestest.» 

Kurbusega kõneleja näoilmes liitus viha varjund. 

«Maailmanõukogu, nagu ka enamik inimkonnast, oli arvamusel, et Veenuse 
asustamist ei ole tarvis edasi lükata. Kõige innukamalt taotles tööde kiiret alustamist 
Mercier. Oma tormakuse, kirglikkuse ja sütitavusega kiskus ta meid kõiki kaasa. 

Kui Mercier pärast katastroofi Maailmanõukogu kohtu ette kutsuti ja ta kõik 
arvutused läbi vaatas, leidis ta nagu teisedki, et oleks tulnud veel oodata. Planeedi 
pind on veel küllaldaselt läbi uurimata. Mercier tunnistas, et laskumiseks oleks olnud 
võimalik leida vähem ohtlikku kohta.» 

Ettekandja vaikis hetke ja tõmbas hinge. 

«Lõppude lõpuks,» ütles ta, «ei ole süüdi ainuüksj Mercier. Ta ei oleks aga 
tohtinud unustada, et teda väga usaldatakse, et ta on inimkonna lemmik... Ja 
sellepärast, et me kõik teda armastame, oleks ta 

pidanud arvestama, et tema hääl on kõigist teistest mõjukam. Ometi ei olnud tema 
hukkamõistmise põhjuseks see asjaolu. 

Nagu ma juba ütlesin, tunnistas J;a, et ta pole kõiki vajalikke arvutusi teinud ja on 
oma visadusega teisi kaasa kiskunud. Veenuse asustamise vastaste protestidest 
hoolimata ei pea Maailmanõukogu siiski vajalikuks tööde algust edasi lükata. Liiga 
palju on juba ära tehtud: on ehitatud seeria uut tüüpi kosmoselaevu, jätkatakse Suurest 
Ekspeditsioonist osavõtjate ettevalmistamist ja planeedil enesel on tööd alustatud, 
kõige tähtsam aga on see, et kogu ürituse suhtes on välja kujunenud üldine suur 
entusiasm, mille jahutamist nõukogu ei pea õigustatuks. Kõik vajalikud korrektiivid 
teeme töö käigus.» 


Ettekandja tõmbas jälle hinge. Sergeile tundus, et ta just nagu püüdis alateadlikult 
oma kõne lõppu edasi lükata. 

«Kõike seda arutades olid Maailmanõukogu liikmed raskes, rõhutud meeleolus. 
Nagu vanasti öeldi: meie kohal hõljusid hukkunud sõprade varjud.. Meid piinas 
teadmine, et võib-olla oleksid nad võinud ellu jääda. Muidugi kurvastas ka Mercier 
katastroofi pärast, kuid me nägime, et kuigi tal on hukkunutest kahju, teeb talle 
peamist muret siiski lemmikürituse läbikukkumise võimalus. Me kõik kahtlemata 
tunneme talle selles suhtes kaasa, kuid me ei unusta hetkekski, et peamise tähtsusega 
on inimesed. Nüüd meenub meile, et midagi selletaolist võis Mercier' juures juba 
varemgi tähele panna. Et me varem sellele vajalikku tähelepanu ei osutanud, on juba 
meie süü. Aga see ei kergenda olukorda. Me vestlesime kaua Mercier'ga ja jõudsime 
kohutavale järeldusele — ta ei armasta inimesi nii, nagu peab! 

Seda on raske tunnistada, kuid pole midagi parata,» jätkas ettekandja. «Kui jutt on 
tööst, siis ta just nagu põleb üleni. Aga ühtki tööd, eriti veel nii tähtsat tööd ei saa teha 
ilma tugeva armastuseta inimeste vastu. Armastuseta inimeste vastu ei saa isegi 
rajooni nõudepesumasinaid juhtida. 

Kõik see ei ole veel vajalikul määral Mercier' tead- 

vusse jõudnud. Ta ei suuda kuidagi taibata, et põeb ülirasket ja nüüdsel ajal 
õnneks väga harva esinevat haigust — hoolimatust inimeste vastu. Aga see, kes oma 
haigust ei tunnista, ei saa seda ka ravida. 

Nõukogu otsustas, et mitte kellelegi, kes ei oska küllaldaselt inimesi armastada, ei 
saa anda mitte mingisugust, isegi kõige väiksemat tööd. Ja seepärast määras nõukogu 
Mercier'le üliraske karistuse, mida peab ainuõigeks ...» 

Paus. 

«Kuni täieliku tervenemiseni võetakse Mercierlt õigus tööle.» 


NELJAS PEATÜKK — VEENUSE LÕÕMAV PÕU 

Sergei vaatas ringi. 

Ta töökaaslased olid oma pultide ja aparaatide juures sügavasti kurbadesse 
mõtetesse vajunud. Kõiki hämmastas karistuse ränkus. 

Sergeile meenus Mercier' selgejooneline aval nägu, mis elavalt peegeldas iga 
mõtet, iga elamust. Missugust valu see praegu arvatavasti väljendab! 

Õigusega nimetas ettekandja Mercier'd kõikide lemmikuks. Ja nii raske karistus! 

Sergei mällu kerkisid Puškini sõnad: 


Ja olgugi ta süü küll suur, 
kuid karistus julm üleliia. 


Mitte töötada! 

Muidugi ei takista keegi Mercier'd nautimast vaimseid rikkusi, mis inimkond on 
kogunud. Ta võib lugeda, teatrites ja muuseumides käia. Võib rännata. Võib sõp- 
radega suhelda — kellelgi ei tuleks pähe talle oma sõprust keelata. Ent ikkagi, 
missugune armetu vege-teerimine tal ees seisab! Mitte midagi andes ainult võtta, 
mitte millegagi inimkonda rikastada! 

Kujutledes Mercier' seisundit, talle sügavasti kaasa tundes unustas Sergei 
hoopiski, kui järsult erinevad olid nende vaated Veenuse asustamise küsimuses. 

«Oled sa oma tööga rahul, Gerda?» Tütarlaps pöördus ruttamata Jeani poole: 
«Jah! Kuidas siis. Mida noor vulkanoloog veel võib soovida...» 

Siin, Veenusel, töötab see Mercier' õpilane vulkano-loogilisel seadmel. Sellest 
ajast peale, kui saabus veel mitu kosmose-transpordilaeva, tegutsevad sellised sead- 
med juba mitmel pool planeedi pinnal ja neid teenindavad Mercier' õpilased. Aga 
Mercier ise — tema, kes õigupoolest peaks juhtima kõiki siin ja ka neid, kes Maal 
planeediasustajate ridadesse astumiseks valmistuvad ... 

Seadmete asukohad oli Pierre kavandanud juba ammu enne Suure Ekspeditsiooni 
algust. Seadmed paiknevad niihästi pidevalt tegutsevate vulkaanide juures kui ka 
kohtades, kus laava enesele alles hiljuti oli tee murdnud. 

Tuua hõõguv magma planeedi pinnale, enne kui ta ise katastroofiliselt välja 
paiskub, lasta tal väljuda rahulikult ja sujuvalt, juhtida tema vool vajalikus suunas — 
selline on tehisvulkaanide loomise eesmärk. Esialgu on selliseid vulkaane veel 
piiratud hulgal, kuid neid rajatakse palju ja nad aitavad planeedi mässavat sisemust 
rahustada. 

Seade, millel nad praegu töötavad, tegutseb geisri perioodilisusega. 

Jeanile ja Gerdale on ülesandeks tehtud viia ellu julge plaan. Laavavool 
suunatakse nii, et tema hangumisel kujuneks võimas tamm. See peab läbima suurt 
orgu, mille üks ettevalmistavaid ekspeditsioone oli kaootilistest kaljukuhjatistest 
vabastanud. Kui Veenusel luuakse mered, võtab üks nendest enda alla selle oru. Kuid 
mitte kogu ulatuses, vaid ainult selles osas, mida näeb ette planeedi asustamise plaan. 

Juhtimispult asub vulkaani lähedale ehitatud majakeses. Aparaadid jälgivad 
vulkaani eemalt ja annavad vastavaid näite. 

Majake on antiseismiline ning varustatud kõige eluks ja tööks vajalikuga. 
Vulkaanile lähenemine on rangelt keelatud. 

Jean heitis pilgu kellale. Sel hetkel kostis vulkaani sisemusest ähvardav kõmin. 
See ei tekitanud aga hirmu, nagu ei tekita hirmu puuris oleva lõvi möirgamine. Purse 
algas sekundipealt ettenähtud ajal. 

«Selle järgi võib kella kontrollida,» muigas Jean. 

Kõmin tugevnes. Nad nägid, kuidas läbipaistva seina taga paiskus kraatrist välja 
rulluv, laialivalguv aurupilv, seejärel teine. Siis hoovas aur pideva pilvena, mis algul 
oli helepunane, nagu oleks teda seestpoolt valgustanud tuleleek. Pilves vilksatasid 
kõrgele lendavad varjud: need olid kivid, vulkaanilised pommid. Hiljem tõmbus pilv 
mustjaks — temaga segunes suur hulk tuhka. 

Jean ja Gerda jälgisid tähelepanelikult purske käiku. 

Kive ja tuhka ei jätkunud kauaks. Pimestavvalge helendus sundis vaatlejaid tagasi 
tõmbuma. Laia voona ilmus laava. 

Omal ajal oli arvuti automaatmõõturite näitude põhjal kindlaks teinud planeedi 
pinna kõige väiksemadki kalded selles kohas. Laavavoo säng oli täpselt ette määratud. 
Nüüd, saanud uut täiendust, uut tõuget, hakkas hõõguv hoovus kiiremini edasi 
liikuma. Selle kohal hõljusid suits ja aur. Ka kraatrist tõusis veel auru, olgugi et 
väiksema jõuga kui enne. Aur kerkis pilvedeni ja segunes nendega. Laava, mis 
kraatrisuu juures valgelt helkis, omandas eemal punase värvuse. 

Jeani tähelepanu hajus hetkeks ja ta jäi mõttesse. Mercier on tööst eemal. Gerda ja 
tema, Jean, täidavad Pierre'i ülesannet. Aga Mercier ise ... 

Ja veel... 


Uuesti avanes Jeani silme ees koletu lõõmav lehter ... Ta nägi elusat Vandat, neiu 
kiireid, tormakaid liigutusi, kuulis isegi tema sametist, sosistavat häält. . . 

.. . Kuid Suure Ekspeditsiooni töö kulgeb edukalt. On kokku pandud uus kilemaja. 
Inimasustuse algtuumik Veenusel. Kerged sambad, kerge kuppel. See üliõhuke-sest 
kilest ja õhust ehitis on peaaegu kaalutu. Näib, et 

tema äraviimiseks piisab nõrgast tuulepuhangust. Tugev vundament ja kinnitised 
aga hoiavad teda kindlalt paigal ning ta võib vabalt orkaanidele vastu panna. 

Kile on palju tugevam kui teras. Seepärast ei suuda väga kõrge välisrõhk seda 
suruda maja sisemusse, kus säilitatakse normaalne maapealne rõhk, temperatuur ja 
õhu koostis. 

See hoone ja käputäis Maa inimesi, kes selles elavad, võivad esimesel pilgul 
paista abitutena keset planeedi raevukaid loodusjõude. Nende selja taga seisab aga 
kogu Maa inimkond. 

Heitnud pilgu osutitele, ütles Gerda: 

«Vaata!» 

Jean nägi, kuidas viskoossusnäituri osuti skaalal aeglaselt, kuid peatumatult 
paremale roomas: laava viskoossus suurenes. Maal oli tal seda korduvalt ette tulnud, 
Veenusel aga oli selline nähtus esmakordne. 

«Laava on vist kiiremini hanguma hakanud?» oletas Jean. 

«Ei usu,» vaidles Gerda vastu. 

Temperatuuriosuti asend oli tõepoolest ainult tühisel määral muutunud. 

«Järelikult tuleb nüüd raskemini sulav kivim,» märkis Jean. 

«Ilmselt.» 

Gerda oli puldi juures ja jätkas erutatult viskoossusnäituri jälgimist. 

«Meile on ju väga tähtis ...» kogeles ta rutuga, «teine koostis, tähendab, võib-olla 
... haruldased metallid . ..» 

Ta eemaldus kiiresti puldist ja haaras tumedad binok-kelprillid. 

Enne kui Jean aru sai, mida Gerda kavatseb teha, oli tütarlaps ühe liigutusega 
skafandri selga tõmmanud ja spektrograaf-analüsaatori võtnud (maja seinad ei lask- 
nud kõiki kiiri läbi) ning sööstis lüüsi poole. 

«Loendur!» hüüatas Jean masinlikult, jõudmata taibata, et peab tütarlapse iga 
hinna eest peatama. 

Gerda tegi jooksu aeglustamata siksaki ja kahmas radioaktiivsuse loenduri. Jean ei 
jõudnud veel toibuda, kui Gerda oli juba lüüsi läbinud. 

«Tagasi!» karjus Jean täiest jõust. Kuid Gerda ei kuulnud teda. 

Niisugune see tütarlaps oli: pealtnäha pikatoimeline, aga väikseimalgi põhjusel 
süttis silmapilkselt. Nagu Mercier. Ega ta asjata olnud Mercier' lemmikõpilane! 

Sellal kui Jean kõhkles, kas Gerdale järele tormata või vähemalt ise mitte 
väljumiskeelust üle astuda, kostis tume kõmin, mis alguses oli nõrk, siis aga üha 
tugevnedes muutus sügavatooniliseks ja ähvardavaks. Maapind võpatas ja hakkas 
tugevasti kõikuma. 

Äkki paiskus majakesele palju lähemal kui enne koos vilistava aurupilvega välja 
uus lai laavajuga, mis sööstis samas suunas kui eelminegi. 

Peotäis tulist tuhka langes Gerda õlale ja skafander värvus selles kohas 
silmapilkselt mustaks. Jean tõmbas kiiruga oma skafandri selga. Minutid, mis tuli 
lüüsis veeta, tundusid talle lõputud. Niipea kui ta välja jõudis ja Gerdale appi sööstis, 
tundis ta käsivarres talumatut valu. 


VIIES PEATÜKK — VISA NÕUDMINE 


Ja jälle piinarikas dialoog, seekord juba viieminutiliste pausidega: Maa ja Veenus 
olid oma orbiitidel teineteisest eemaldunud. 

«Kuidas see juhtus?» 

Maslakovi hääl oli ärev, summutatud. Ta tumepruunid silmad olid sügavale auku 
vajunud. Ta ei pööranud pilku kellalt. Number jäi visalt muutumatuks. 

Siis ilmus ekraanile Gorjatšovi kuplitaoline pea, kostis tema kindel, rahulik hääl: 

«Algus oli edukas. Tuhka ja pomme vähe. Laava hea voolavusega. Liikus täpselt. 
Gerda rikkus instruktsiooni, väljus. Jean läks appi. Äkiline plahvatus. Skafandri 
kuumuskindlus ei ole piiramatu. Gerdal tugev põletus, Jeanil kerge. Vaktsineerisime 
regeneratsiooni soodustava hormooniga. Ohtu pole. Laavas on haruldasi elemente ...» 

Gorjatšov vaikis hetke ja ütles siis: «Andmeid vulkaani kohta dešifreeriks kõige 
paremini Mercier...» 

«Mercier'st me ei räägi,» vastas Maslakov pehmelt, kuid otsustavalt. 

Mercier jälgis ahnelt teateid Veenuselt. Maailmanõukogu raadiojaama kaudu ei 
saanud ta planeediga sidet pidada: see oleks olnud osa tema tööst. Õigus tööle aga oli 
temalt ära võetud. Ta võis ainult tele-päevauudiseid jälgida nagu kõik teisedki. 

Ta teadis, et Veenuse esimesed tehisvulkaanid on rajatud meisterlikult ja neid 
juhitakse oskuslikult. Ta tundis uhkust oma õpilaste üle. Gerda ja Jean valmistavad 
ette uusi osavaid vulkanolooge, need omakorda järgmisi. 

Suurt muret tegi talle Gerda olukord. Ent varsti kuulis ta oma kergenduseks, et 
tütarlaps paraneb. 

Pierre elas sel ajal Šveitsis. Nõnda nimetati seda maakohta vanast harjumusest 
ikka veel, olgugi et riike enam ei eksisteerinud. Elanikkonna etniline koostis ja keeled 
olid maakeral põhiliselt säilinud. Siin, Genfi järve ümbruses, räägiti nagu varemgi 
kõige rohkem prantsuse keelt. Enamik elanikke aga valdas ka saksa, itaalia, vene ja 
inglise keelt. 

Sel päeval istus Pierre kaua aega üksi. Lõpuks vajus ta poolunne. Talle viirastus, 
nagu oleks ta laskunud järve põhja, müütilise vetevalitseja lossi, kuhu ei ulatu inimelu 
helid ega ärevused. 

Piinav tegevusetus rõhus teda, olgugi et karistuse kogu raskus ei olnud veel täies 
ulatuses tema teadvusse jõudnud. 

Ikka ja jälle küsis ta endalt, kas oleks olnud võimalik nende ohvriteta läbi saada. 

Veenuse sisemuse seisundi kohta oli rikkalikult materjali kogutud. Kõik andmed 
koondati Ülemaailmse Informatsioonikeskuse vastavatesse osakondadesse ja suunati 
siis arvutisse. Pierre pöördus mõtetes tagasi tolle hiljutise, kuid, nagu talle nüüd näis, 
nii kauge õhtu juurde, püüdis taastada oma tookordset meeleolu. 

Ta ees olid siis kokkuvõtete numbrid ja märgid; nendest kirendav paberileht 
rõõmustas teda, nagu poeeti rõõmustab luuletuse viimane — võib-olla sajas — puhtalt 
ümberkirjutatud variant, mis lõpuks ometi rahuldab tema kõige rangemaidki 
nõudmisi. 

Planeedi pinnal oli tarvis leida koht, kus oleks kõige otstarbekam tööd alustada, 
Suure Ekspeditsiooni esimest laagrit rajada. Järelikult pidi see koht olema niisugune, 
kus oleks kas või veidigi jahedam ning samal ajal vähem põhjust äkilist purset oodata. 
Masin oli juba kõik arvutused teinud, ta pakkus üsna suurt hulka lahendusi — valik 
oli kerge. Kerge? Nõnda paistis see ainult esimesel pilgul. 


Ka siis istus ta oma kabineti põhjatus vaikuses. Tookordne vaikus oli aga täis 
loomingurõõmu ja suurt uhkust: inimkonna ajaloos oli algamas uus etapp! See vaikus 
ei rääkinud hoopiski mitte üksindusest: maja seinte taga tajus ta inimkonna mõõtmatut 
ookeani, mis elas temaga ühte ja sama elu. 

Aga kas mõtles ta küllalt selgesti sellest, et Veenuse asustamine peab inimestele 
õnne tooma? Kas ülev idee ei kiskunud teda niivõrd kaasa, et ta hakkas selles nägema 
eesmärki omaette? Kas just sellepärast ei jätnud ta nii kergel käel tähele panemata üht 
väga tähtsat fakti? Arvuti pakutud lahenduste hulgalisus kõneles ju sellest, et ainsat, 
kõige õigemat lahendust ei olnud olemas. Ja olemas ei olnud seda sellepärast, et 
arvutisse sisestatud informatsioon ei olnud piisav. Seda oli palju, väga palju, kuid 
siiski mitte piisaval hulgal. 

See sai Pierre'ile selgeks alles nüüd, mil ta grandioossest ettevõttest tahtmatult 
kõrvale oli jäänud ja üksikasjade üle järele mõtles. Tollal aga oli ta üleni põlenud ning 
mõte, et Suur Ekspeditsioon tuleb edasi lükata — kes teab kui pikaks ajaks! —, oli 
talle talumatu tundunud. 

Ja tema tuli oli paljusid läitnud .. . Tõsi küll, mitte kõiki. 

Kui vastased ei oleks eitanud Veenuse asustamise vajalikkust, vaid oleksid ainult 
nõudnud planeedi uurimise jätkamist, siis võib-olla oleks see suutnud Pierre'i 

või vähemalt tema mõttekaaslasi veenda. Nood omakorda oleksid vast tedagi 
jahutanud. 

Ta pettis iseennast. Ta veenis end, et oli masina pakutud variantidest kõige õigema 
valinud. 

Siis tehti kõik variandid avalikkusele teatavaks. Vastased väitsid, et kõik need on 
võrdväärsed. Ja nii see nähtavasti oligi. 

Kuid Pierre oli mängu pannud kogu oma autoriteedi, kogu armastuse, mida 
inimesed tema vastu tundsid. 

Tol õhtul oli ta jälle kes teab mitmendat korda valinud vastuvõtu-saatesõrmusel 
(sellist sõrmust kanti sõrmes nagu vanasti tavalisi sõrmuseid) indeksi, mis tähistas 
kosmodroomi kosmoselaevade stardipaigaks oleval Maa tehiskaaslasel. Jälle oli ta 
imetlenud seniolematute mõõtmetega laeva. Laev oli põhiliselt juba kokku pandud, 
kuid montööride, elektrikute ja viimistlejate töö jätkus veel. Nii suure osavõtjate 
arvuga ekspeditsioone ei olnud teistele planeetidele varem saadetud. Pierre'i oli 
haaranud tuttav uhkustunne inimkonna üle. 

IMimkonna kui terviku üle. Aga kas oli ta mõelnud ka üksikinimestele? 

Ei saa ju mõelda eraldi igaühele kaheksateistkümnest miljardist inimesest! 

Ent Suure Ekspeditsiooni esimese laevaga pidi teele minema mitte kaheksateist 
miljardit, vaid mõnikümmend inimest. Ja kõik need olid talle tuttavad. Gerda ja Jean 
kõige rohkem. Aga kas ta kujutles nende elamusi, meeleolu? Nad pidid lähedastest 
inimestest lahkuma. Võib-olla väga pikaks ajaks. Või. .. alatiseks . . . Nad pidid 
laskuma tundmatu — nende kõigi hulgast ainult Gorjatšovile tuttava — planeedi 
pinnale ja käigupealt alustama ohtlikku võitlust seal valitsevate loodusjõudude vastu. 
Kas ta kujutles, kuidas igaüks neist oma iseloomu kohaselt sellele reageerib? Ja mida 
ta üldse nende iseloomudest teadis? Ta ei mõelnudki sellele. Aga oleks pidanud 
mõtlema, sest iseloom määrab inimese käitumise, eriti juhul, kui on tegemist eba- 
tavaliste tingimustega. Ja kas just sellises ükskõiksuses (jah, ükskõiksuses, nii raske 
kui seda ka oleks tunnistada!) ekspeditsiooni liikmete vastu ei avaldunudki tema liiga 
vähene tähelepanu inimeste suhtes üldse? 

Inimesteta ei ole inimkonda. Ei saa armastada inimkonda, armastamata elusaid, 
konkreetseid inimesi. Nüüd näis see mõte hakkavat tema teadvusse jõudma. Aga 
missuguse ränga hinnaga! 

Väga veenvalt öeldi Maailmanõukogus: armastuseta inimeste vastu ei saa isegi 
pesumasinaid juhtida. 

Sellistesse rasketesse mõtetesse vajununa kaotas Pierre ettekujutuse aja 
kulgemisest. Läbipaistev hämarus tihenes märkamatult pimeduseks ja otsekohe süttis 
väljas tehis-päevavalgus. See tundus aga olevat liiga ere. 

Pierre pööras valgustusregulaatori «heledale kuuvalgusele», öise elektripäikese 
sära asendus õrna hõbedase helendusega, just nagu oleks nähtamatu kuu paistma 
hakanud. 

Kõrvaltoast kostis Olga värske, energiline hääl: 

«Oled sa kodus, Pierre?» 

Vastust ootamata sisenes ta kiirete kergete sammudega. Oli tunda tuttavat 
vaevutajutavat aroomi. Pierre tõusis ja Olga painduvad käsivarred põimusid ta kaela 
ümber. 

Olga vaatas talle kaastundlikult silma. See pilk häm-meldas meest: nõnda 
vaadatakse raskesti haiget, kui tahetakse teda julgustada, kuid samal ajal ei suudeta 
varjata ärevust. 

«Sa jäid täna kauaks, Olga.» 

«Nagu alati,» vastas naine naeratades. 

Olga põhieriala oli keemia. Ta töötas toiduainete sünteesi tehases. Kodunt väljus 
ta Šveitsi aja järgi kell üheksa hommikul ja vabanes enamasti keskpäeval. Pärast tööd 
külastas ta mõnikord oma Moskvas elavaid sugulasi — ema ja kaht õde. Vahetevahel 
läks ta loengule, teatrisse, kontserdile või külla mõnele tuttavale. Eriti palju aega aga 
veetis ta Ajaloo Keskmuuseumis. Koju jõudis ta harilikult õhtu eel, nagu Pierre'gi 
Suure Ekspeditsiooni ettevalmistamise viimasel etapil. Noil päevil oli Pierre'il nii 
palju tegemist, et ta ainult harva sugulasi ja tuttavaid külastas. 

Nüüd aga kõike seda ei olnud, ta istus üksi kodus ja tühi aeg venis pikkamööda. 

«Annaga sa täna ei rääkinud?» küsis Pierre nukralt. 

«Rääkisin,» vastas Olga, «varsti on ta siin.» 

Anna, nende tütar, töötas polaaralade soojendamiseks vett andva torustiku 
juhtimispuldi juures ühel ekvaa-torilähedasel saarekesel. Vanemaid külastas ta harva, 
kuid kaugside teel nägi neid ja kõneles nendega peaaegu iga päev. Sagedamini oli tal 
selline ühendus küll ainult emaga, sest Olgat oli kergem kindlal kellaajal tehasest 
kätte saada, kuna isa viibis kord siin, kord seal ja tema leidmisega oli suuri raskusi. 

«Ta on juba kohal,» ütles Olga kuulatama jäädes. 

Tõepoolest, eemalt kostis lõbus lauluviis, mis algul oli vaevukuuldav. See lähenes 
ja tugevnes, nagu Pierre'ile näis, orkaani kiirusega. Anna tormas isa juurde ja haaras 
ta oma embusse. Nii meeldiv kui Pierre'ile oligi kohtumine tütrega, pani ta kibedus- 
tundega tähele, et Anna ei sööstnud esimesena mitte ema, vaid isa juurde: tähendab, 
ka tema tahtis esmajoones isale tähelepanu osutada, teda lohutada ... 

Taibates, kui raske on Pierre'ile see tahtmatult rõhutatud kaastunne, peatas Olga 
tütart sõbralikult: 

«Noh, kui me täna juba kord kõik koos oleme, siis sööme ka perekondlikult 
õhtust.» 

Hoolitseva perenaisena vajutas Olga tellimisnuppu-dele. Seinas avanes luuk ja 
konveier hakkas väljatõm-matud lauale Pierre'i lemmikroogi kandma. 

Vaevalt istet võtnud, pahvatas Anna otsekohe välja selle, mis nähtavasti oli tema 
sõidu eesmärk: 

«Kuule, isa, sa ju tahtsid juba ammu näha meie torustikku, aga kunagi ei saanud 
tulla. Miks sa ei võiks homme hommikul minuga koos sinna lennata?» 

Pierre ei taibanud otsekohe selle ettepaneku mõtet: ta imetles tütre armast nägu ja 
kõlavat häält. Juba ammu ei olnud ta nõnda segamatult omaste keskel istunud, kuhugi 
kiirustamata. Mõnikord oli ta sellisest võimalusest isegi unistanud. Ent kui rängal 
viisil oli see nüüd teostunud! 

Kui Anna sõnad Pierre'i teadvusse jõudsid, noogutas ta rõõmsalt: jah, muidugi, 
see aitab talumatut tühjust osaliselt täita . .. 

Saabus teadete ülekande aeg. Olga lülitas tele sisse. 

Ekraanile ilmus Cotton. Näolihaseid peaaegu liigutamata 

ütles ta ilmetu, elavate intonatsioonideta häälega: 

«Nõuan inimkonna tähelepanu. Mercier sai teenitud karistuse, kuid kuritegelik 
avantüür kestab. Maailmanõukogu ei ole ekspeditsiooni tagasi kutsunud, see jätkab 
tööd. Miljardi inimese nimel nõuan selle lõpetamist. » 

«Miljardi!» võpatas Pierre. 

«Liialdab!» vaidles Anna vastu. «Katastroof mõjustas ebakindlaid inimesi, aga nii 
palju neid pole.» 

«Meie, kosmoseavantüüri vastased,» jätkas Cotton, «nõuame, et Maailmanõukogu 
teeks ainuõige otsuse: tooks inimesed Veenuselt tagasi Maa peale ja teeks hukutavale 
eksperimendile lõpu!» 


KUUES PEATÜKK — KINDEL OTSUS 


«Häbiväärne!» ei rahunenud Anna. «Mis õigusega ta nõuab? » 

«Maakera kodaniku õigusega,» vastas Pierre. «Ja ta ei ole ju üksi. Nagu näha, ei 
pea kaugeltki kõik inimesed minu ideed õigeks ...» 

Ta takerdus. Mis juttu saab siin enam olla tema ideest! Ta on inimkonna elust 
välja lülitatud. 

Pierre vajus mõtteisse. Õhtueine lõpetati vaikides. 

Anna ei olnud suuteline kaua rahulikult paigal püsima. Sel ajal kui ta ema lihtsat 
nuppude süsteemi kasutades nõud konveieril mikrorajooni pesumajja saatis, jooksis ta 
multitoniks nimetatava paljutämbrilise klahvinstrumendi juurde, sõrmitses algul 
põgusalt klaviatuuri ja tõi siis mõlema käe abil kuuldavale terve tulva bravuurseid 
helisid, nõrkadest ühtesulavatest kõrgetest toonidest kuni võiduka madalahäälse 
kõminani. Seejärel võttis ta istet ja hakkas pöörase tempoga mängima vanaaegset 
tarantellal Muusikat nautiv Pierre jätkas tütre imetlemist: oma kahvatu näo, blondide 
juuste ja siniste silmadega oli tütar välimuse poolest 

läinud täielikult emasse, ohjeldamatu temperamendi poolest aga temasse, 
Pierre'isse. Anna katkestas muusika kõrgel, heliseval, aeglaselt vaibuval noodil ja 
pöördus järsku isa poole: 

«Noh, kuidas on? Kas lendame hommikul?» 

«Jah, muidugi.» 

Olga vaatas tähelepanelikult Pierre'i poole, ta täidlasi huuli riivas õrn naeratus. 

Tühja ookeani hälbinud saareke, millel töötas Anna, oli kõrval suurtest 
maailmateedest, kaugrakettide trassid ei möödunud sellest. Et saarele jõuda, tuli kaks 
korda ümber istuda. 

Hommikul väljus kogu perekond esmakordselt pika aja järel üheskoos kodunt. 
Sinine järv oli peegelsile. Sinises taevas ujusid aeglaselt mõned vormitud pilve-kesed. 
Lumised mäetipud näisid puhtas õhus läbipaistvad. Nad sarnanesid valgete pilvedega, 
mis iga hetk võivad haihtuda. 

Järve kaldale ja mäenõlvadele olid maalilises korratuses laiali pillatud hooned, 
alates suurtest paljukorru-selistest kõrgehitistest kuni väikeste individuaalelamu-teni, 
mis olid valmistatud mitmesugustest materjalidest: mäestiku kividest, kergetest 
plastmassidest, me-tallisulamitest ja õhukestest helikindlatest kiledest. 

Kümneminutilise kõndimise järel oli Mercier koos naise ja tütrega juba 
lähiühenduse helikopterite jaamas. 

Helikopter lendas madalal, selgesti olid näha all vilksatavad lumised mäetipud, 
rohelised nõlvad ja orud, sinised järvekillud, sinakad ja rohekad jõelindid. Kliima oli 
siin, Alpides, muutmata jäetud ning endist viisi voolas siia kogu maailmast turiste 
puutumatut looduseilu imetlema ja mäesporti harrastama. 

Siis ilmus nähtavale Pariis, vähe sarnane sellega, mis ta oli kaks-kolmsada aastat 
tagasi. Tollal oli ta ahne koletis, leviaatan, nagu nimetati mineviku hiigel-linnu, kus 
kõrvuti asusid luksus ja viletsus, hiilgavad paleed ja kehvikute armetud elamud — 
pahede ja kuritegevuse pesad. Parimaid vanu hooneid aga säilitati ja hoiti hoolikalt. 

Mercier oli korduvalt siin käinud. Üle linna lennates tundis ta ära majesteetliku 
Louvre'i, madala ümmarguse Panteoni, teravatipulise Eiffeli torni võimsad kaared, 
Notre-Dame'i katedraali tömbid tornid, Versailles' lossid ja pargid. 

Kõige rohkem oli säilinud Pariisi keskosa oma suurepäraste 
arhitektuuriansamblitega, mis olid loodud juba kaheksateistkümnendal ja 
üheksateistkümnendal sajandil. Nagu teisteski omaaegsetes hiiglasuurtes pealinnades, 
nii elas ka Pariisis nüüd palju vähem inimesi kui enne. Kõikvõimaliku kuju ja 
suurusega kerged nägusad hooned uppusid rohelusse. Koridoritaolisi tänavaid ei 
olnud. Linna kohal sööstsid siia-sinna ühiskondlikud ja isiklikud lennukid, mis olid 
varustatud kokkupõrkeid vältivate küberneetiliste seadmetega. 

Kaugrakettide jaam asus Pariisi äärelinnas avaral väljakul, mida ümbritses 
roheline metsamüür. Starte anti eemal asetsevast dispetšeripunktist. 

Mercier' perekond saabus siia veerand tundi enne idasuunalise 
ümbermaailmaraketi äralendu. Raketi marsruut oli siksakiline. Esimese peatuse tegi ta 
Tokio lähedal, sealt aga suundus Põhja-Ameerikasse. 

Tokios oleks olnud võimalik ümber istuda keskmise lennukaugusega Austraalia 
raketti, kuid see väljus alles kahe tunni pärast. Mercier oleks võinud ka oodata — tal 
ei olnud kuhugi kiiret. Anna aga pidi õigeks ajaks töökohta jõudma. Sinna jõudmiseks 
tuli lennata veel ligikaudu viis tuhat kilomeetrit peaaegu otse lõunasse, väikese 
kaldega läände. Reisilennuk toimetas nad kahe tunniga Tokiost Uus-Ginea 
Põhjaneemele. Siin võtsid nad ühiskondlikust garaažist mikrolennuki ja tunni aja 
pärast jõudsid saarele, kus Anna elas ja töötas. Üldse kulus teekonnaks kodunt 
väljumise hetkest arvates veidi rohkem kui neli tundi. Seda loeti üsna keerukaks ja 
pikaks reisiks. 

Pierre'i pani imestama tema alati nii tormaka ja impulsiivse tütre tagasihoidlikkus. 
Ja tütarlapselt nõudis ka tõepoolest üsna suurt pingutust, et mitte isaga lobiseda. Ta 
kartis kogemata valusat kohta puudutada. 

Muidugi ei suutnud Anna täiesti rahulikult istuda. Kord heitis ta pilgu raamatusse, 
kord vahetas poolel 

häälel paar lauset mõne reisikaaslasega. Ajuti jäi ta mõttesse, just nagu midagi 
kuulatades, ja tegi kiiruga sissekandeid väikesesse märkmikku. Vahetevahel heitis ta 
vargse pilgu isa poole. Talle tundus, et ta aimab mõtteid, millesse isa on süvenenud. 
Ta nägi tusaselt kokkutõmbunud tihedaid kulme ja sünget nägu, millel näis lasuvat 
kohutava katastroofi vari. .. 

Pierre'i ei kallutanud miski tema mõtteist kõrvale. Hermeetilise kabiini seinad olid 
küll läbipaistvad, kuid sellisest kõrgusest ja sellise kiiruse puhul polnud kuigi palju 
näha. Kõik reisijad aga tundsid Mercier'd näo järgi, teadsid tema tragöödiat ja püüdsid 
teda mitte häirida. 

Saarele jõudsid Mercier ja ta tütar veidi enne keskööd. Annal algas varsti 
valvekord juhtimispuldi juures, Pierre aga tegi tõsise pingutuse ja hakkas lugema esi- 
meste kosmonautide memuaare, mis ta oli Anna laualt leidnud. 

Anna tuli tagasi veidi enne päikesetõusu. 

«Oled sa väsinud, tahad puhata?» küsis Mercier raamatut kõrvale pannes. 

«Mitte põrmugi,» vastas Anna lõbusalt, «aga süüa tahan.» 

Pärast hommikueinet siirdusid nad mereranda. 

Tohutu suur ähmane päikeseketas, punane nagu tõusev kuu, oli just silmapiirist 
eraldunud. Kõrgemale kerkides muutus ta väiksemaks ja varsti ei olnud enam 
võimalik tema poole vaadata. Kaugusse hoovas üha rohkem valgust. 

Taeva ja mere ääretu avarus, sügav sina ülal ja all mõjus rahustavalt. Mercier 
tundis, et ta vajub ruumi ja vaikuse põhjatusse sügavikku. Kerge tuul liigutas juukseid 
ja paitas õrnalt nägu. 

Kuid otsekohe pöördus Pierre teda erutava mõtte juurde tagasi: 

«Mida öeldi päevauudistes?» 

Anna valis vastuvõtusõrmusel Informatsioonikeskuse indeksi ja ütles: 

«Viimased teated! Suure Ekspeditsiooni lõik!» Ja mõlemad kuulsid: 

«Maailmanõukogu arutas Veenuse asustamise vastaste 

nõudmist. Ilmnes, et Maa elanikkonna rõhuv enamik ei ole nendega nõus. 
Maailmanõukogu kinnitab oma varasema otsuse — jätkata tööd Veenusel.» 


SEITSMES PEATÜKK — VEIDI MUUSIKAT 


Anna nägi, kuidas isa nägu hetkeks rõõmust särama lõi ja siis piinavast kurbusest 
otsekohe jälle süngeks tõmbus. Ta oli harjunud ilmete kiire, äkilise vaheldumisega isa 
näol. Ja ikkagi hämmastas teda kontrasti teravus. 

«Jah, muidugi, see on võit,» mõtles Pierre, «ainult mitte minu jaoks. Mina olen 
inimkonna rõõmudest ja muredest kõrvale jäetud, ma seisan väljaspool inimkonda. 
Jah, väljaspool, kuigi mul on omaksed ja sõbrad, kuigi ma näen, et peaaegu kõik 
mulle kaasa tunnevad. Ilma tööta ei ole elu. 

Seda lihtsat tõde teavad kõik. Hoopis midagi muud aga on selle õigsust omal 
nahal proovida. Seda ei soovi ma mitte kellelegi.» 

Jah, oma raskes katsumuses mõtles Pierre võib-olla esmakordselt teistele samuti 
kui iseenesele, ilma et ta oleks veel osanud selles näha algavat paranemist raskest 
haigusest — hoolimatusest inimeste vastu. 

Anna puudutas tasakesi ta õlga. Ta pöördus kiiresti ja nägi tütre kõrval 
väikesekasvulist, väga tõmmut, mustade silmadega tütarlast, kelle mustades juustes 
oli erepunane roos. Veidi etteulatuv alumine huul andis tütarlapse näole elava ja 
mõnevõrra pilkliku ilme. 

Tema tulekut ei olnud Pierre üldse tähele pannud. 

«Nii, isa, mul on aeg minna. Inessa näitab sulle kõike.» 

Tavaliselt oli messa väga enesekindel, nüüd aga tundis ta mõningat hämmeldust: 
tema ees seisis kuulus Mercier ise, keda pealegi rõhus raske isiklik tragöödia. 

«Sa tahad meie torusid näha?» küsis ta. 

«Jah, palun.» 

Nad läksid sinna, kus rand järsu neemena ookeani poole kaardus. 

«Torud on nähtavad ainult siin ja veel mõnes üksikus kohas,» ütles Inessa, «sest 
peaaegu kõikjal kulgevad nad mitmekümne meetri sügavuses vee all. Seal, eemal, 
voolab külm arktiline vesi altpoolt merre. Seal lõpeb torustiku põhjapoolne, arktiline 
kaar. Teisel pool saart, samuti sügavuses, annab oma vee ära lõunapoolne, antarktiline 
kaar. Ja siitsamast algavad mõlemad ekvatoriaalsed kaared, mis kannavad meie laiuse 
sooja vett polaaraladele.» 

Inessa viis Mercier' sinna, kus toru kõver ots vette suubus. Kusagil töötas 
nähtamatult tohutu võimsusega pump. Vahetpidamatult ja ahnelt imes toru enesesse 
vett. Alles üsna lähedalt suutis Pierre hinnata toru läbimõõtu. See oli umbes 
kakskümmend meetrit. Siis osutas Inessa kaugusse ja Pierre nägi, et seal olid sama- 
sugused torud üksteise lähedal oma lühikeste tömpide suudmikega vette süüvinud ja 
imesid seda väsimatult tasase ühetoonilise undamisega. Hetkeks tundus Pierre'ile, et 
need on tundmatute elusate loomade lõuad. 

Need koletised võivad kogu ookeani tühjaks juua! Ei, ei või, sest teised torud 
kannavad niisama pidevalt ja kiiresti vett põhjast lõunasse. See on igavene ringlus, 
mille inimkäed on loonud täienduseks merehoo-vuste looduslikule ringlusele. 

Ja kui palju on neid torusid! Pierre loendas kümneid ja kümneid. Nende allapoole 
suunatud, pärani avatud suud järgnesid üksteisele ühtlaste ridadena ja kadusid 
kaugusse. 

«Nagu sa muidugi tead,» ütles Inessa, «on torustik arvestatud nii, et polaaralad 
soojeneksid, kuid sealsed põhilised jäämassiivid ei sulaks. Pärast kõikide jää lik- 
videerimisega seotud keeruliste küsimuste lahendamist on torude arvu võimalik 
suurendada. Aga nüüd lähme juhtimispunkti,» tegi ta ettepaneku. 

Nad lähenesid väikesele, nähtavasti väga kergele roosast materjalist hoonele, mis 
taeva ja mere sina nittg rohu, põõsaste ja puude lopsaka roheluse taustal teravasti esile 
kerkis. Hoone oli veidi kumer nagu purjed, millega omal ajal laevu varustati. 

«Keskilmajaam suunab siit vahetevahel mõlemale poole ekvaatorit tugevaid tuuli, 
et Maa mõlemal poolkeral õhumasse segada,» seletas Inessa. «Sealt tulevad muidugi 
vastassuunalised õhuvoolud. Kas sa kujutad ette, kui suurt rõhku see hoone suudab 
taluda? Ta on ehitatud eriti tugevast materjalist ja see kuju suurendab tema võimet 
tuule survele vastu panna.» 

Sisenedes nägi Mercier üle terve seina ulatuvat paneeli arvukate skaalade, 
miniatuursete lampide ning süttivate ja kustuvate numbritega. Paneeli ees seisis 
mugav tugitool, kuid valveoperaator — see oli Anna — ei istunud paigal, olgugi et 
nupud ja käepidemed asetsesid otse tugitooli kohal. Ta käis vahetpidamatult edasi- 
tagasi. Isa nähes naeratas Anna eemalt. 

«Torud on väga suured,» märkis Mercier. «Raske on isegi kujutleda, kui palju vett 
nad sekundis mere. st välja imevad.» 

«Palju muidugi,» vastas Inessa, «aga siiski vähem, kui esimesel pilgul võib paista. 
Vaata siia.» 

Ta viis Pierre'i vastasseinal rippuva skeemi juurde ja Pierre nägi toru läbilõiget. 

«Näed,» ütles Inessa, «toru ise ei olegi nii jäme, seda ümbritseb väga paks 
vaakuumvahust isolatsioonikiht. Seepärast kaotab vesi kogu oma teekonna vältel 
ainult veidi soojust, tagasiteel aga soojeneb niisama vähesel määral.» 

Seni teda tähelepanelikult kuulanud Mercier jälgis nüüd Annat. Ta ütles: 

«Oma tütre iseloomu tundes arvan, et tal on raske-võitu tundide viisi nõnda 
keskenduda.» 

«Mitte tundide viisi,» vastas Inessa. «Valves oleme ainult ühe tunni ööpäeva 
kohta, sest see on ju võrdlemisi igav töö. Ja kõige igavam on see, et isegi keskenduda 
ei ole peaaegu üldse tarvis. Kõiki torustiku ehitistes ja torudes kulgevaid protsesse 
reguleerivad automaadid. Siin on kogu süsteemi kohta ainus vaatluspunkt. Kõike, mis 
mõlemal poolkeral torustikusüs-teemis toimub, jälgib üksainus inimene. Kui kusagil 
peaks juhtuma avarii, teatavad sellest otsekohe heli- ja valgussignaalid.» 

«Kui palju inimesi siin siis töötab?» küsis Pierre. 

«Kakskümmend neli, nii palju kui ööpäevas on tunde.» 

«Ja see on kogu teie kohustuslik koormus?» 

«Ei, seda mitte. Kas sa panid tähele pumbatorude kõrvalharusid? Enne kui vesi 
torustikukaarde siirdub, läheb ta läbi jämedate filtrite, mis peavad kinni suuri ja 
keskmisi planktoniorganisme. Need on rikkad valkude, rasvade, süsivesikute ja 
vitamiinide poolest. Seepärast suunatakse nad siit biokeemilisse toidutehasesse. See 
tehas ongi meie teine koormus. Noh, kokkuleppel varieerime oma tööd nii, nagu 
kellelegi sobib. Anna näiteks valvas öösel puldi juures ja nüüd on juba jälle siin. 
Selleks ööpäevaks muutis ta oma töökorda.» 

«Mispärast siis?» 

Inessa jätkas, just nagu ei oleks ta küsimust kuulnud: 

«Filtreeritud vesi läheb edasi. Plankton puhutakse suruõhu abil kõrvalharusid 
mööda otse tehaselaboratooriumidesse.» 

«Aga mikroskoopiline plankton?» 

«Väga peentest filtritest ei ole mõtet siin vett läbi lasta, sest see aeglustaks 
tugevasti vee liikumist. Mikro-plankton eraldatakse veest alles polaaraladel, kus vesi 
torudest väljub. Torude otsad on seal veel laiemad ja ülipeente filtrite pindala palju 
suurem, nii et neid läbiva vee tsirkulatsioon ei aeglustu.» 

«Kas Anna siis tõesti oli ülejäänud osa ööst tehase valvekorras? Ja pärast seda tuli 
nii ruttu jälle siia?» 

«Mine ikka! Niisuguse ülekoormuse järele ei ole mingisugust vajadust. Tehas 
nõuab ööpäevas poolteise tunni ümber. Täna öösel tegi Anna midagi hoopis muud. 
Küll ta ise räägib sulle. Aga kas sa ei tahaks nüüd tehast näha?» 

«Ei, tänan, praegu ei taha.» 

Samalaadne tehas, kus töötas Olga, oli Pierre'ile juba tuttav. Peaasi aga oli see, et 
nagu ta tundis, ei olnud ta kauem suuteline võõrast tööd pealt vaatama. 

Tuli Anna ja võttis isal käe alt kinni. Tema tuba oli mõnesaja meetri kaugusel. 
Vaikides suundusid nad sinna. Annal oli tegemist, et oma sammu ühtlustada isa 
aeglase, isegi loiu sammuga. Tavaliselt kõndis Pierre hoopis teisiti. 

Anna tuba oli väike, kuid see-eest olid tema käsutuses kõik maja üldkasutatavad 
ruumid — hallid, võõ-rastetoad, raamatukogu, garderoob, söökla, muusikasalong, 
telesaalid. 

Toa ühes nurgas seisis multiton. 

Pierre silmitses imestusega tütart, kes ikka veel keskendunult vaikis. 

Toas aga vabastas Anna isa käsivarre ja sööstis hoogsalt instrumendi juurde. Juba 
seistes tõi ta kuuldavale esimesed akordid, siis võttis istet ega tõstnud enam käsi 
klahvidelt. 

Mercier kuulas hämmastunult. Muusikast kostis kirglik igatsus. 

Helid muutusid sügavamaks, kasvasid. See oli igatsus liikumise, tegevuse järele. 
Edasi, edasi minna, luua, julgeid tegusid teha! 

Pierre kuulas. Kogu maailm kadus, jäi ainult see muusika. 

Ja äkki... Tõke, müür, umbne müür. Purustada, hävitada see, võidukalt edasi 
söösta! 

Aga ei, müür on võitmatu. Helid purunevad selle vastu, pudenevad tolmuks. 
Nõnda pihustub vahuks ja pritsmeteks vastu sünget kaljut põrkav merevesi. 

Kuhu minna? Tagasi ei ole lainel teed. Kõrvale samuti ei saa, seal on teised, 
temaga paralleelsed lained. Ja ka edasi ei pääse! 

Sünge kalju on liikumatu. Lained purunevad pihuks ja põrmuks. Nad purunevad ja 
nutavad valjusti — kurbusest, väljapääsuta meeleheitest, suurest, kuid jõuetust 
raevust! 

Selle otsiva, kuid mitte leidva, meeleheitest tulvil akordiga katkes meloodia äkki. 
Saabus sügav, hirmus vaikus. 

Pierre tundis oma tütart kui suurepärast interpreeti ja teadis, et ta tegi 
kompositsiooniharjutusi. 

Ent ikkagi hämmastas ja liigutas teda see, kuidas Anna tema elamuste sisimasse 
sügavusse oli tunginud. 

Anna tuli tema juurde ja võttis tal käest kinni: «See on alles esimene visand. Aga 
võib-olla saab sellest asja. Siin tuleb tõsist tööd teha.» «Sellega sa siis öösel 
tegelesidki?» «Jah.» 


KAHEKSAS PEATÜKK RUSUVAD KOHTUMISED 


Muusikast erutatuna jõudis Mercier otsusele. Tema taltsutamatu loomus nõudis 
tegevust. Kuigi — kas võis tegevuseks nimetada seda, mis talle nüüd pähe tuli? Ja 
milleks seda tarvis oli? Sellisele küsimusele oleks Pierre vaevalt vastata osanud. 

Et ükskõik missuguse inimesega ühendusse astuda, oli tarvis vastuvõtu- 
saatesõrmuse abil välja kutsuda Informatsioonikeskus ja teatada põhilised andmed 
selle inimese kohta. Keskus otsis automaatselt üles tema indeksi ja andis edasi 
väljakutse, mida väljakutsutav tajus kui kerget elektrilist torget sõrmes. 

Mercier kutsus keskuse välja, nimetas Simon Cottoni nime ja lisas rea tunnuseid: 
töökoht — üks loodete-elektrijaamu, vanus — umbes nelikümmend aastat, keskmine 
kasv, hallid silmad. 

Paari minuti pärast kostis tuttav ilmetu hääl: 

«Kuulen.» 

«Cotton,» ütles Pierre, «siin Mercier. Mul on tarvis sinuga kõnelda.» 

Lühike vaikus, seejärel ükskõikne, vähimagi imestus-märgita vastus: 

«Noh, mis siis on?» 

«Kaugelt ma ei tahaks rääkida.» 

Tõenäoliselt Cotton siiski imestas, kuid ta hääl oli endiselt täiesti ilmetu. 

«Tahad minu juurde sõita?» «Jah.» 

«Mis siis ikka. Soovid täna tulla?» «Kui sa vastu ei ole.» «Võib. Kui palju aja 
pärast?» «Täpselt ei oska arvestada.» 

«Hea küll, pole tähtis. Olen jaamas või kodus — siinsamas lähedal.» 

Anna vaatas hämmastunult isale otsa ja suutis vaevu hoiduda küsimast, milleks 
talle seda tarvis on. Selle asemel ütles ta: 

«Ma viin sind mikrolennukiga Uus-Gineani.» 

«Kas su aeg lubab?» 

«Lubab.» 

Anna hämmastus ei jäänud isal tähele panemata. Tõepoolest — milleks oli talle 
Cottoni tarvis? Kas küsimus oli siis Cottonis? 

Huvitav siiski, mis inimene ta on? Miks on ta inimkonna suurima ettevõtte suhtes 
nii vaenulik? 

Kui Pierre'il oleks olnud kõige väiksemgi töö, kas oleks ta siis hakanud selle 
selgitamisele aega raiskama? 

Jõudnud tunni aja pärast Uus-Gineale, pidi ta umbes pool tundi ootama Tokiosse 
viivat reaktiivlennukit. Siis jättis ta hüvasti Annaga, kes koju tagasi pöördus. Tal 
endal aga seisis ees veel pikk teekond. 

Valge mere äärsest lennujaamast helistas ta Cotto-nile. Too oli kodus. 

«Mis siis ikka,» ütles Cotton, «tule siia. Jaamast on jalgsi umbes kahekümne 
minuti tee. Võid ka mikro-lennuki võtta.» 

Mercier eelistas jalgsi minna. Ta arvas, et selle ajaga koondab ta mõtteid. Mõtted 
aga jäidki laialipillatu-teks ja ebamäärasteks. 

Looklev rada viis läbi metsa vanaaegset kotedžit meenutava üksiku majakese 
juurde. Päike paistis läbi rohelise lehestiku ja okaspuude sinakate võrade. Lilled 
lõhnasid värskelt, veidi joovastavalt. Linnud vilistasid ja trillerdasid rõõmsate, 
reibaste häältega. Ja kõik need ergutavad ning julgustavad kiired, värvused, lõhnad ja 
hääled moodustasid terava kontrasti Pierre'i juba tuimemaks muutunud, kuid mitte 
põrmugi nõrgenenud südamevalule. 

Vastu ei tulnud talle peaaegu kedagi, ainult kaks kümne-üheteistkümneaastast 
poissi hüppasid elavalt vesteldes ja naeru lagistades äkki rajakäänaku tagant välja, jäid 
võõrast nähes vait ja teretasid viisakalt. Kas tundsid nad paljudele tuttava näo ära või 
hämmastas 

neid juhusliku vastutulija nukker ilme? Ootamatult tabatud Mercier naeratas, kuid 
see naeratus oli sunnitud, nagu ta ise tundis. Poisid möödusid temast vaikselt. Peagi 
kuulis ta selja tagant kiirete sammude müdinat ja lõbusaid hääli, kuid ta ei pöördunud 
ringi. 

Cotton istus pingil väikeses lilleaias majakese ees. «Nähtavasti elab ta siin üksi,» 
mõtles Pierre. 

Kui Pierre kohale jõudis, tõusis Cotton jäiga, puise liigutusega ja palus teda sisse 
astuda. Jutt ei laabunud otsekohe. Mercier silmitses huviga Cottoni elamut. Selles ei 
olnud midagi tähelepanuväärset, kui välja arvata riiul vanaaegsete raamatutega — 
paberile trükitud kogukate paksukaaneliste köidetega. Ajaloomuuseumis oli Mercier 
üsna palju selliseid köiteid näinud. Need tundusid kohmakatena, kui ta võrdles neid 
kaasaegsete raamatutega, mis olid trükitud purunematule, kõigest viie 
kümnetuhandiku millimeetri paksusele kilele. Kiri, mis uutes raamatutes oli tavalisest 

vanaaegsest kirjast kümme korda väiksem, oli kergesti loetav iga köite juurde kuuluva 
läätse abil. Nende raamatute maht oli kõige levinuma formaadiga vanade raamatute 
omast ligikaudu kaks tuhat korda väiksem. Mercier oli kogunud suure hulga 
raamatuid geoloogia ja vulkanoloogia alalt, kuid kõik need mahtusid 
kümnesentimeetrisele riiulile tema töölaua kohal. Siin aga oli kõigest kümmekond 
köidet! 

Mercier läks riiuli juurde ja võttis sellelt ühe raamatu. Tema meeldivaks üllatuseks 
ilmnes, et see oli Puškini luule köide. Huupi avas ta raamatu: 


Kus küll kord rahu saan, 

kui süda haavu täis ja lootus suri... 
Nüüd lehvi, laksu, sõnakuulja puri, 

ja märatse mu all, sa metsik ookean ... 


Tasase häälega luges ta erutatult neid ridu. Cotton kuulas häirimatus rahus. 
Mercier pani raamatu ettevaatlikult tagasi — ta ei saanud kuidagi lahti tundest, et 
raamatuid ja riiulit katab paks tolm, kuigi pneu-maatilised seadmed kõrvaldasid selle 
täielikult kõigist ruumidest. 

53 

«Kas sul ei ole Puškinit uuemas väljaandes?» küsis Pierre. 

«Ma ei armasta luuletusi,» kõlas vastus. 

«Aga... miks sa siis seda raamatut hoiad?» 

«Lihtsalt niisama. .. kunagi sattus see kätte ja olen sellega harjunud nagu 
mööbliga...» 

«Kas jaam võtab sinult palju aega?» 

«Üsna vähe,» vastas Cotton. «Nii kaua kui mina mäletan, ei ole mingeid 
vahejuhtumeid olnud. Aga kui midagi juhtukski — signalisatsioonisüsteem on ühen- 
datud mitte üksnes juhtimispuldiga ja minu koduga, vaid veel kahe energeetiku 
kodudega ja Ülemaailmse Energeetikakeskuse valvepunktiga.» 

«Mida sa siis põhiliselt teed?» 

«Mul on lemmikharrastus, millega ma palju tegelen. » 

Lemmikharrastus? See seadis Cottoni ootamatusse valgusse. Mercier hakkas tema 
vastu isegi poolehoidu tundma. Cottoni liikumatus näos aga ei muutunud selle 
ülestunnistuse juures midagi. 

Pierre'il oli hirmus suur tahtmine Cottonile küsimusi esitada. Aga kas see oli 
sünnis? 

Õnneks tuli Cotton ise talle vastu. Endist viisi monotoonse, intonatsioonideta 
häälega seletas ta: 

«Ma tegelen juba ammu ajalooga.» 

Ajalooga? See on eriti meeldiv. Tähendab, Cottonil on mingisugused ühised huvid 
Olgaga? 

Cotton jätkas: 

«Ma jälgin inimkonna ajalugu teatava kindla vaatenurga alt.» 

«Missugune see nurk siis on?» 

Nüüd ilmus Cottoni näole isegi mingi elevus, olgugi nõrk. 

«Ma tahan tõestada, et avantüürid ei ole kunagi head toonud.» 

«Missugused avantüürid?» muutus Mercier valvsaks. 

«Igasugused. Näiteks planeetidevahelised lennud. Kuni saadeti välja inimesteta 
rakette, oli kõik hästi. Siis hakati saatma inimestega.» 

«Aga alles pärast seda, kui oli tehtud kõik, et lende ohutuks muuta.» 

«Jah. Esialgu ohvreid ei olnud. Aga siis ... Sa ju tead isegi.» 

«Muidugi tean. Piinavalt raske oli meie esivanematel kaotada oma kõige 
vapramaid sõpru. Aga missugune kangelastegu inimkonna ajaloos on garanteeritud 
ohvrite vastu?» hüüdis Mercier ägedalt. Ja siis tundis ta äkki südames torget — talle 
meenusid need... 

Cotton aga pigistas ühe silma kinni, nagu seda kunagi tegid saagi pihta sihtivad 
jahimehed, ja andis halastamatu hoobi: 

«Tähendab, sa tõid need üheksa inimest teadlikult ohvriks?» 

Hoop tabas täpselt märki. Mercier tundis südames kohutavat valu. Ta langes 
jõuetult istmele. Igal teisel oleks olnud raske vaadata tema kannatusest moondunud 
näkku, kui aga Cottoni väheliikuvast näost üldse oli võimalik midagi välja lugeda, siis 
ainult rahulolu. 

Nii valus kui see hetk Pierre'ile ka oli, ikkagi silmitses ta huviga Cottoni: mis 
inimene see on, kellele pakub lõbu teist piinata ja kes isegi naudib seda piina? 

«Oletame, et täielikust ohutusest ei saanud juttugi olla,» ütles Pierre, kui oli veidi 
rahunenud. 

Cotton noogutas nõustuvalt. 

«Aga kunagi ju peavad inimesed alustama teiste planeetide asustamist,» jätkas 
Pierre. «Mis sina arvad?» 

«Selle küsimuse arutamisse ma ei lasku,» lausus Cotton loiult. 

«Kes siis peab sellele mõtlema?» 

«Need, kellesse see otseselt puutub. Tulevased põlvkonnad,» ütles Cotton 
kangekaelselt. Ja tema poole vaadates tajus Mercier rasket, läbitungimatut müüri. 

Vaielda ei olnud tegelikult enam mitte millegi üle. See, milleks Mercier siia oli 
tulnud, oli talle ülimalt selgeks saanud. Cottoni olemus oli talle nüüd täiesti 
arusaadav: selles avaldus nürimeelne inertsus, oskamatus ja seepärast ka soovimatus 
ettepoole vaadata, visa vaen iga julge, otsustava sammu vastu, mis vajaduse korral oli 
riskiga seotud. 

Kas niisuguseid inimesi on tõepoolest veel olemas? 

Jah, just niisugune inimene istub praegu Pierre'i ees. Ja tema ei ole ainus, kes 
kardab riski ja julget pealehakkamist. Viimaste päevade vaidlustes oli see väga 
selgesti ilmnenud. 

Pierre oleks tahtnud teada, kuidas Cotton elab. Kas tal on omakseid, sõpru? Aga ei 
saa ju esitada niisugust küsimust inimesele, kellega ei ole mingeid kokkupuutepunkte. 
Rõhutuna, suutmata ühelegi mõttele keskenduda, väljus Pierre Cottoni majast. 

Teerajal, mida mööda ta siia oli tulnud, liikus nüüd palju inimesi. Et vältida 
vastutulijaid, läks Pierre läbi tihniku, hoidudes raja lähedale ja järgides selle lookeid, 
kuid jäädes vastutulijatele nähtamatuks. 

Ootamatult sattus ta keset tihedat rohelust pingile, millel istus kaks noort inimest. 
Noormees hoidis tütarlapse päevitanud kätt ettevaatlikult kahe peo vahel ja vaatas 
ainiti silmadesse, mis olid sõnatus helluses tema poole pööratud. Nende näoilmes, 
mõlema figuuri igas joones oli nii palju õrnust, et nad näisid tundmatu kujuri täiusliku 
loominguna, imekauni skulptuurkompositsioonina, mille nimi on «Armastus». 

Mercier pöördus kiiresti kõrvale, kuid oli juba hilja: teda oli märgatud ja ära 
tuntud. Ta kuulis selja tagant oma nime, mida noormees nimetas tasase, aupaklikkust 
ja kaastunnet väljendava häälega. 

«Kuidas ta siia sattus?» küsis tütarlaps imestunult niisama tasa. 

Pierre kiirendas sammu ega kuulnud enam vastust. 

Äkki tuli talle pähe mõte, et võiks toimuda veel üks ebatavaline kohtumine. 

Maailmanõukogu residents asus sel ajal Pariisi lähedal. See sobis talle: praeguses 
rõhutud meeleolus oleks tal raske olnud uut keerukat teekonda ette võtta. Nüüd oli tal 
tarvis ainult osa eilsest teest tagasi minna, pealegi otse kodu poole. 

Maailmanõukogu liikmete töö ei mahtunud kuidagi kindlate kellaaegade 
raamidesse. Erinevalt rõhuvast enamikust Maa elanikest olid nad üle koormatud. Nõu- 
kogu esimehel Oleg Maslakovil oli nii palju tegemist, et ainult äärmisel juhul söandas 
keegi isiklikult tema poole pöörduda. Mercier' aga võttis ta otsekohe vastu. 

Maslakov istus pealtnäha rahulikult, tugitooli seljatoele nõjatudes, just nagu 
püüaks ta instinktiivselt ära kasutada sunnitud puhkuse lühikesi minuteid. Hea, kui 
inimesel on, millest puhata! 

Tema sügavale aukuvajunud pruunide silmade pilk oli kindel ja ühtlasi 
tähelepanelik, heasoovlik. Tema aega aga ei tohtinud kuritarvitada. Mercier alustas 
ilma igasuguse sissejuhatuseta: 

«Mul on tarvis kõnelda millestki minu jaoks väga tähtsast...» 

Maslakov vaikis. Ta vaade muutus peaaegu isalikult hoolitsevaks. 

«Aga...» lisas Pierre katkendlikult hingates, «mul on raske sellest rääkida...» 
Maslakov noogutas: «Saan aru. Jätka.» 

Äkki paiskus Pierre'i huulilt meeleheitehüüe: «Ma ei suuda niimoodi. . . ilma 
tegevuseta! » Esimees silmitses teda endist viisi vaikides. Pikk paus. 

Otsusele jõudnud, pahvatas Pierre välja: «Ma tahan paluda, et Maailmanõukogu 
oma otsuse muudaks.» 

Ja ta vaatas Maslakovile otsa, pilgus väga nõrk loo-tusevari. 

Maslakov vaikis. Pierre langetas pilgu. 

«Ma saan aru,» ütles ta, «et nõukogul on vaevalt võimalik seda teha.» 

«Miks?» küsis Maslakov. 

«Sellepärast, et... mitte midagi ei ole muutunud.» Jälle paus, seekord väga lühike. 

Maslakov tõusis püsti, heites tahtmatult pilgu kellale, millel oli juba jõudnud 
vahetuda mitu numbrit, ning lausus: «Sa vastasid ise oma küsimusele. Mul pole 
midagi lisada.» 

Sügavalt kaastundliku pilguga ütles ta Pierre'ile hüvasti ning väljus kiirel, 
otsustaval sammul. 

«Mis mulle nüüd veel üle jääb?» küsis Pierre ene- 

selt, kui ta nõukogu hoonest päikeseküllasesse parki astus. 

Ja äkki tuli mõte . .. 

«Jah! Seda ei saa minult keegi võtta.» 

Sellest päevast peale sulges ta end oma tuppa ega väljunud sealt paljude päevade 
vältel peaaegu üldse. Ainult Olga teadis, millega ta tegeleb, kuid ei rääkinud sellest 
kellelegi, isegi mitte tütrele. 


ÜHEKSAS PEATÜKK — ÜLLATUS METSAS 


Jean Taine jätkas koos Gerda Lagerlöfiga tööd vulkaanide rajamisel. Ühtlasi 
õpetasid nad seda tööd teistele. Veenuse tormitseva põue rahustamiseks oli tarvis 
palju selliseid spetsialiste. 

Seismograafid registreerisid vahetpidamatult siinseal esinevaid ülitugevaid 
vapustusi. Toimusid vanade ja alatasa tekkivate uute looduslike vulkaanide koletud 
pursked. 

Mõne aja pärast hakkasid Jean ja Gerda töötama eraldi: nad mõlemad olid juba 
suutelised iseseisvalt tegutsema ja kumbki sai enesele grupi õpilastest abilisi. 

Tööd oli külluses. Jean oli äärmiselt koormatud. Siin ei olnud enam võimalik 
toime tulla maapealse kahe-kolme tunni kohustusliku tööga ööpäevas. Ja kuidas üldse 
jagada tööd kohustuslikuks ja mittekohustuslikuks? 

Jeani rõhus see, et tal tuli loobuda skulptuurist. Kuid midagi ei olnud parata: kogu 
jõud ja aeg tuli pühendada jooksvale tööle. 

Praegu rajati suure kilemaja lähedal, veidi maad tiheda metsa servast, uut õppe- 
tootmisvulkaani. Hiljuti oli siin avastatud suur, võrdlemisi väikeses sügavuses 
paiknev sula kivimassi järv. Eluhoone läheduse tõttu oli see tehisvulkaan arvatud 
esmajärjekorras rajatavate hulka. Muidugi oleks võinud maja teise kohta üle viia. See 
oleks aga vaevalt ennast ära tasunud, sest esialgu ei olnud Veenusel veel peaaegu 
ühtegi kohta, 

millest oleks kindlalt teada olnud, et selle alt ei leita magmakuhjumtt. Ja lõppude 
lõpuks oli niikuinii tarvis kõik sellised kuhjunud tühjaks ammutada. 

Suure hoone lähedale oli püstitatud väike kilemaja, kus elasid Jean ja 
vulkanoloogiapraktikandid ning paiknes aparatuur võimsa puurimisseadme kaugjuhti- 
miseks. 

Jean andis grupi juhtimise üle kõige kogenumale oma abilistest — väga noorele 
Panaitile, kelle kitsal tõmmul näol oli täismehe tõsine ilme — ja suundus metsa, et 
ümbruskonda lähemalt tundma õppida. Mikrolennuk, mis oli spetsiaalselt 
konstrueeritud lendamiseks Veenuse raskes, tihedas atmosfääris, viis ta mõne minu- 
tiga kohale. Ta jättis sõiduki metsaservale ja sisenes tihnikuse. 

Jeanile oli muidugi teada, mida kujutavad enesest Veenuse metsad. Salvestustes 
oli ta neid Maal korduvalt näinud. Kuid üks asi on salvestust näha, teine asi aga metsa 
enesesse siseneda, seal viibida, puid käega katsu cl ci 

Kui oli kindlaks tehtud, et Veenusel valitseb tohutu kuumus ja atmosfääri 
alumistes kihtides on vähe hapnikku ega leidu üldse veeauru, siis oli otsusele jõutud, 
et kõrgemaid taimi seal olla ei saa. Kuid organismide kohastumisjõud on mõõtmatu! 

Peaaegu ühesugused kõrged sambataolised tüved seisid tihedalt üksteise ligidal. 
Harvad, kummaliselt kõverdunud oksad olid rohekad, kuid täiesti lehtedeta. Nii tüved 
kui ka oksad olid kaetud kuumuse eest kaitsva läbipaistva koorega, mis oli tugevam 
kõige vastupida-vamatestki polümeeridest. Metsas oli ainult veidi hämaram kui 
lagedates kohtades, sest oksad ei heitnud peaaegu üldse varju. 

Jean teadis, et fotosüntees toimub okstes, mis pikkamööda rikastavad atmosfääri 
hapnikuga. Võib-olla oli Maal kunagi samasugune pilt? Ta teadis ka, et nende puude 
juured ulatuvad erakordselt sügavale, kust nad leiavad varjatud juveniilse vee 
kogumeid ja imevad seda vett endasse. 

Ta puudutas üht puutüve. Kuumus skafandrit ei läbinud, kuid sõrmed tundsid 
soomuse tihedat, peaaegu 

eemaletõukavat siledust. Kui silmad olid suletud, võis arvata, et sõrmede all on 
ideaalselt lihvitud metall. 

Tihnikus oli nii lämmatav, et tuli suurendada õhu juurdevoolu skafandri 
reservuaarist. 

Metsas valitses surmavaikus: ei olnud kuulda lindude hääli, putukate suminat ega 
vähimatki sahinat. Ei, siiski! Ülalt kostis mingisugust kääksumist. Jean tõstis pea. 
Paljad oksad liikusid — nähtavasti kõigutas neid ülal puhuv tuul! 

Suure vaevaga tüvede vahelt läbi tungides nägi Jean äkki, et mets hõreneb. Veel 
sadakond sammu ja ta jõudis võrdlemisi avarale välule. 

Seal peatus ta hämmastunult: välu vastasserval seisid korratult laialipillatud ... 
seened. Jah, need olid seened, mis väga sarnanesid maapealsetega — ainult mitte 
suuruse poolest! Kõige väiksemad ulatusid ligikaudu inimkeha poolde kõrgusse! 

Maapealsete seentega võrreldes oli siiski veel ka teine erinevus: nagu puid, nii 
kattis ka neid seeni sile läbipaistev soomus, mis arvatavasti oli niisama tihe. 

Jean silmitses seeni eemalt. Ta enesetunne muutus halvaks. Süda hakkas tugevasti 
peksma. 

Ta tundis äkilist nõrkust ja peapööritust. 

Jõupingutust tehes astus ta sammu tagasi. 

Peapööritus lakkas. 

Ta pöördus pooleldi ringi ja vaatas tagasi. Talle näis, et seened olid veidi 
lähenenud. Aga see oli muidugi silmapete! 

Ta astus sammu nende poole. 

Peapööritus ja nõrkus taastusid ning suurenesid järsult. Jean pöördus otsustavalt 
tagasi, kuid jalad nõtkusid ja ta kukkus selili. Püüdis tõusta, kuid ei suutnud. See 
sarnanes painajaliku unenäoga. Ta tegi veel ühe tohutu jõupingutuse, pöördus külili ja 
sattus jälle näoga hiigelseente poole. 

Nüüd ei olnud enam mingit kahtlust: nad olid lähemal, veel lähemal! 

Teda haaras seletamatu tunne. Talle näis, et teda läbivad mingisugused 
kuuldamatud, ristuvad lained ... mingisugused voolud. .. 

Seened lähenesid. Ta ei näinud nende liikumist, 

samuti nagu ei märgata kellaosuti edasinihkumist. Esimesed neist olid aga juba 
ületanud välu piiri. Nad ei olnud temast rohkem kui meetri kaugusel. 

Jean tegi meeleheitlikke jõupingutusi, et üles tõusta. Määratu vaevaga õnnestus tal 
ennast liigutada, kuid see ainult halvendas tema olukorda: nüüd oli ta jälle selili. Ja 
äkki pani hirmus valu vasakus jalas teda karjatama. 

Ta nägi seent otse enda kohal. Altpoolt vaadatuna oli see tohutu suur ja 
hirmuäratav. Seene kübar meenutas lamedat vihmavarju. Kübara all olid katuselaastu- 
dega sarnanevad paksud ja pikad lamellid, nende vahel aga õunaseemne suurused 
mustad kerad, selgesti nähtavad ideaalselt läbipaistva õhukese soomuse alt. Jean pani 
veel tähele ka seda, et seene jalg ei olnud mingil viisil pinnase külge kinnitunud. See 
oli pinnasest isegi mõnevõrra kõrgemal ja toetus madalatele kühmudele, mis näisid 
paiknevat maleruudustikuna. 

Talumatu valu ja meeleheide andis Jeanile jõudu. Äärmise pingutusega hüppas ta 
jalule, kuid ei saanud sammugi astuda. Mõlemad jalad olid just nagu seotud. Vasak 
valutas endist viisi ja äkki lõi samasugune ülitugev valu ka paremase jalga. 

Ta nõjatus vastu puutüve, et mitte uuesti kukkuda, ja vaatas alla. 

Mõlemad jalad olid tõepoolest seotud. Seene jala alumisest otsast väljuvad pikad 
kombitsad olid nende ümber põimunud. Veel mitu seent oli temast paari sammu 
kaugusele jõudnud. 

Ta karjatas uuesti — mitte üksnes valust, vaid ka õudusest. Siis lõpuks meenus 
talle kiivrisse monteeritud raadioaparaat ja ta hüüdis hingeldades valju häälega appi. 
Seejärel rebis ta surmaohu mõjul kümnekordistunud jõuga parema jala nõtkest 
kammittsast lahti ja hakkas sellega vasakut jalga hoidvatel kombitsatel trampima. 
Need libisesid kõrvale ja ta tegi katset oma sõiduki juurde joosta. Vaevalt mõne 
sammu astunud, tundis ta aga jalgades uuesti valu, seekord juba tuima ja närivat. See 
tõusis üha kõrgemale. Äkki iäbis tema keha nii terav valuhoog, et ta kaotas teadvuse. 

Toibudes ei saanud Jean otsekohe aru, kus ta viibib. Ta lebas voodis. 
Poolläbipaistvate seinte kaudu immitses tuppa mingit kummalist valgust. Jean vaatas 
seda kaua, enne kui lõpuks taipas, et see on Veenuse tuhm päevavalgus, millele on 
lisandunud roosakas varjund. Kusagilt kaugelt kuuldus ühetoonilist kõminat. Äkki 
kostis plahvatus. 

Plahvatus kordus, nüüd juba suurema jõuga. Järgnes terve seeria üha tugevnevaid 
plahvatusi. Roosa valgus asendus purpurpunasega, muutus rahutuks ja värelevaks. 
Jean hüppas jalule ja äkki kohkus, sest talle meenus hiljutine valu. Aga ei, kõik oli 
jäljetult möödunud. Ta jooksis läbipaistva seina äärde. Väljas toimus midagi 
katastroofilist. 

Kahvatu päevavalguse ja alatiste süngete pilvede taustal loidab koletu kuma. Mis 
tuba see on? Tolles küljes on arvatavasti mets ja seened. .. Mis tulekuma see on? Aeg- 
ajalt mürisevad plahvatused. Lõõmavad rahnud lendavad kõrgele üles ja kukuvad 
uuesti alla. 

Jean nägi tohutut tulemadu lähemale roomamas. 

Skafandrit unustades tormas ta meeletuna väljapääsu poole. 

«Pea kinni! Kuhu sa lähed?» 

Teda peatas tihedast materjalist valges rõivastuses noor naine. Naise nägu tundus 
Jeanile tuttav. Jah, see oli üks tema teekaaslasi kosmoselaevas. Naise nime ta ei 
mäletanud. 

«Mis leek see on?» hüüatas Jean. 

«Missugune leek?» imestas naine. Ta hääl oli veidi kähe ja nägu lapselikult õrn. 

Jean jäi seisma. Naine ütles: 

«See ei ole leek. See on vulkaan.»' 

«Mis vulkaan?» 

«Tehisvulkaan.» 

«Aga kus ma siis olen?» 

«Ajutises haiglas.» 

«Ja sina...» 

«AISt.» 

«Millal ma siia sattusin?» 

«Sa oled siin olnud neli ja pool Maa ööpäeva.» 

«Ei või olla!» 

«Aga kas sa mäletad, mis sinuga juhtus?» 

«Jah ... liikuvad seened .,, edasi ei mäleta, , ,» 

Arst naeratas, hetke vältel oli tal täiskasvanu nägu. 

«Sinu abiline Panait peab meiega kogu aeg telesidet. Ta palus sulle edasi öelda, et 
vulkaan on rajatud ja kõik läheb normaalselt.» 

Panait! Jean kujutles elavalt noormehe kitsast tõsist nägu, musti juukseid, 
süsimusti silmi — kogu hästi tuttavaks saanud sümpaatset kuju. Tema, Jeani, ja Gerda 
õpilased — need on juba Mercier" õpilaste teine põlvkond! 

«Kas ma võin tööle tagasi minna?» küsis Jean. «Jah, sa oled juba terve. Puhkad 
veel paar-kolm tundi, ja siis ma sind enam kinni ei pea.» 

KÜMNES PEATÜKK — KAHEKORDNE KADUMINE 


Saanud loa haiglast lahkuda, võttis Jean oma skafandri ning elektrinoa ja 
kiirguspüstoli — relvad, millest Veenusel ei lahkunud keegi, kes liikus ja töötas 
väljaspool maja — ning läbis kiiresti õhulüüsi. 

Laava purpurne kuma näis isegi eemalt väga ere, see valgustas ümbrust, just nagu 
ei oleks tavalist päevavalgust üldse olnud. Laava j õgi voolas kusagil kaugel. Väikese 
haiglahoone kõrvait leidis Jean oma mikro-lennuki, millega teda neli ja pool Maa 
ööpäeva tagasi oli teadvusetult siia toimetatud. Ta istus lennukisse ja sõitis vulkaani 
juurde. 

Panait seisis väikeses majas juhtimispuldi ees ja jälgis keskendunult skaalat. Kolm 
noormeest tema ümber kuulasid seletusi. Heitnud pilgu skaalale ning silmitsenud 
laialt ja rahulikult voolavat laavat, otsustas Jean, et vulkaan on puuritud meisterlikult. 
Ühtlaselt tegutseva vulkaani ja juhtimispunkti tähelepanelik jälgimine viis teda 
järeldusele, et teda ennast ei olegi siin nähtavasti enam vaja. Panait ja tema õpilastest 
abilised tulevad tööga suurepäraselt toime. Väga võimalik, et need noormehed ei vaja 
enam ka Panaiti juhtimist. 

Jean kutsus oma abilise endaga kaasa, et selle üle kõnelda ning ühtlasi Panaiti 
õpilasi üksi jättes kontrollida nende iseseisvust ja tugevdada nende usku endasse. 

Vaevalt olid nad aga jõudnud poole kilomeetri kaugusele, kui kostis algul tasane, 
seejärel üha tugevnev kõmin. Pinnas hakkas jalge all vabisema. Kõmin läks üle 
metsikuks ulgumiseks. See valjenes üha ja muutus talumatuks möirgamiseks. 
Kõuekärgatus. Pinnas kõikus kohutava jõuga. Jälle kärgatus — seekord otse jalge all 
— ja äkkioli Jeani läheduses seisnud Panait kadunud. 

«Vajus nagu maa alla!» mõtles Jean, tormates sinna, kus veel äsja oli seisnud tema 
õpilane. 

Panait oli tõepoolest maa alla vajunud. Pinnases haigutas hiiglasuur lõhe ja selle 
all oli maa-alune koobas. Nähtavasti lamas uimaseks põrutatud noormees umbes viie 
meetri sügavusel koopa põhjas. 

Lõhe servad olid konarlikud. Suure vaevaga, kivi-nukkide külge klammerdudes 
laskus Jean kiiresti alla. Kõigepealt — kas Panaiti skafander on terve? 

Panait liigutas ennast. 

«Pole midagi, ma ei saanud isegi haiget,» ütles ta. 

«Räägib, järelikult on skafander terve,» märkis Jean. 

Samal hetkel saabus pilkane pimedus. Ent otsekohe süttis valgus: Panait lülitas 
oma laterna sisse. 

Mõlemad hakkasid ringi vaatama — Panait oli juba jalule tõusnud ja seisis Jeani 
kõrval. 

Nad viibisid kitsas koopas. Pinnas kõikus veel, kuid nõrgemini. Maa-alune kõmin 
vaibus pikkamööda. 

Lõhe oli ilmselt sulgunud. 

Skafandritesse monteeritud raadioaparaadid võimaldasid abi kutsuda. Ultra- 
suruõhu tagavara aga oli arvestatud vähemalt üheks Maa ööpäevaks. Kõigepealt tuli 
ringi vaadata, kas ei ole võimalik omal jõul välja pääseda. 

Nad liikusid piki koobast edasi. Käia tuli tugevasti kummargil. Siis aga kitsenes 
koobas veelgi ja muutus ka väga madalaks. Edasi pääses ainult roomates. 

Koridor suundus allapoole. Jean kõhkles: kas jätkata edasiminekut või mitte? 

Terava valgusvihuga eespool asuvat ruumi kompides ütles Panait: «Lähme siiski 
veel natuke edasi.» Nad kuulatasid: mis toimub ülal? Pinnas ei kõikunud. Oli vaikne. 

Siis kõmises pea kohal kume plahvatus. See oli juba midagi muud, mitte enam 
maa-alune mürin. 

«Küll raevutseb see planeet,» ütles Jean. 

«Raevutsegu pealegi!» vastas Panait otsustavalt. «Niikuinii saame temast jagu.» 

Kostis uus kume mürin. 

«Tead,» taipas Jean, «ülal on lihtsalt äike.» 

Nad roomasid veel veidi edasi. Äkki muutus koobas avaraks. Panaiti latern ei 
suutnud enam kogu ruumi valgustada ja Jean lülitas ka oma laterna sisse. 

Ilmnes, et nad olid sattunud suurde saali. Prožektor-laternate kiiri järgemööda 
igasse külge suunates tegid nad kindlaks, et saal on korrapäratu kuubi kujuline. 
Valitses vaikus. Emb-kumb — kas välised helid ei kostnud siia või oli äike lõppenud. 

Jeani haaras kummaline tunne. Käsi ei tõusnud raadionupu juurde. Väsimus? Uni? 
Alistumine saatusele? Jah, nii üks kui ka teine ja kolmas. Midagi tuttavat. .. 

«Ma ei saa aru, mis minuga on,» ütles Panait imestunult, loiu häälega. 

Jeanile meenus, et samasugust abitust oli ta tundnud seentega kohtumisel. 
Tähendab, ka siin on seened! Aga kuidas võisid nad maa alla sattuda? Siiski, miks 
mitte? Nende kohta ei ole ju tegelikult mitte midagi teada. 

Neid ei ole näha, kuid võib-olla on nad seal kusagil eespool, tihedas pimeduses, 
mida ei suuda hajutada kahe väikese prožektori valgus. Neile vastu minna on ohtlik. 
Aga mööda kitsast käiku taanduda on samuti riskantne — seal tuleb jälle roomata. 
Selle aja jooksul jõuavad seened kogu oma aeglusest hoolimata neile järele. .. 

Ent kui paigal seista, siis jõuavad seened veel varem nendeni. 

Jääb üle ainult üks: edasi minna. Tulgu mis tuleb ... 

Kõik need mõtted kandusid silmapilgu vältel Jeani ajust läbi. Oli selge, et ka 
Panaitile ei saanud midagi 

muud pähe tulla — see oli antud juhul ainus loogiline käik. Ja Jean ütles ainult: 
«Lähme!» 

End haaranud loidusest suuri vaevu jagu saades kutsus ta välja staabi korrapidaja 
ning jutustas lühidalt ja katkendlikult, mis nendega oli juhtunud. 

«Otsekohe saadan abi!» hüüatas korrapidaja erutatult, unustades, et kiivritelefonid 
annavad helisid edasi üsna valjult. 

Jean ja Panait liikusid jälle edasi. Õigemini küll astusid nad üheainsa sammu ja 
tardusid siis nagu kokkuräägitult paigale, et jälgida, kas nende aistingud ei tugevne. 

Näis, et mitte. 

Veel samm ... 

Tundus, et aistingud tugevnevad ... 

Jean heitis instinktiivselt pilgu jalge ette: talle meenusid selgesti seente kombitsad 
ja valu, mida need olid põhjustanud. 

Ei, seal ei olnud midagi. 

Nad astusid veel ühe sammu. Üsna lühikese. 

Jean seadis relvad lahinguvalmis: tõmbas elektrinoa poolest saadik tupest välja 
ning haaras kiirguspüstoli vöölt pihku. 

Panait kordas täpselt tema liigutusi. 

Hirmu tekitas aga küsimus, kas nad on veel suutelised relvi kasutama. Lihased 
olid lõdvad, tahe nõrgenes. Just nagu oleks keegi neid hüpnotiseerinud! 

«Pinguta kogu oma tahet!» sosistas Jean. 

Veel sammuke edasi — kuulatades, ettevaatlikult, väga aeglaselt. 

Ja siis ilmus kaugel — või üsna lähedal: selles nõrgas valguses oli raske kaugust 
hinnata — nähtavale midagi tumedat, ümaravormilist. 

«Valgus otse sinna,» sosistas Jean vaevu huuli liigutades, «proovime pimestada.» 

Kaks vahedat prožektorikiirt läbistasid pimedust ja lõikusid ühes punktis. 

Kas Veenuse salapärased elanikud liiguvad nende suunas või seisavad paigal? 
Seda ei olnud näha. Rõhu- 

mise, tahtejõuetuse tunne aga tugevnes. Kauem ei tohtinud oodata. 

«Esialgu tulistan mina üksi,» sosistas Jean vaevukuuldavalt ja puudutas püstoli 
nuppu. 

Kiirguspüstoli lasuga ei kaasnenud mingit heli ega valgusesähvatust. Hüpnoosi ja 
aheldatuse aisting aga kadus korrapealt. Enesetunne muutus kergeks ja vabaks, isegi 
sel määral, et Panait tõi tahtmatult kuuldavale valju kergendusohke: 

«Puuhh!» 

Nad astusid väga ettevaatlikult, vahepeal seisatades, mõned lühikesed sammud. Ei 
midagi. 

Nad lähenesid veelgi. Siis tõid prožektorid pimedusest nähtavale mingisuguse 
suure keha. See lamas liikumatult. 

Üsna lähedale jõudnud, kompisid nad prožektori-kiirtega hirmuäratavat olendit. 
See oli väga suur — tubli lehma suurune, välimuse poolest aga meenutas osaliselt 
kilpkonna, osaliselt kaheksajalga. Tal olid sarvjas nokk ja tohutud kombitsad, mis 
lõppesid teravate kõvade küünistega. Kombitsad ümbritsesid kiirtena korrapäratu kera 
kujulist keha. Jean ja Panait taandusid tahtmatult neist kombitsatest kaugemale. Need 
olid aga liikumatud. Maa-aluse koopa elanik oli surnud. 

On parem oodata abi saabumist kui hakata ise koopa laest läbi murdma: tuleb olla 
ettevaatlik. Kes võib teada, missuguseid üllatusi maapõu veel varjab? Kas või 
samasuguseid koletisigi — pole ju sugugi kindel, et see oli ainus eksemplar. 

Neid mõtteid tahtis Jean Panaitiga jagada. Ta ei jõudnud aga veel sõnagi öelda, 
kui kostis kõrvulukustav mürin. Kui see vaibus, nägi Jean, et Panaiti ei olnud enam 
tema kõrval. 

ÜHETEISTKÜMNES PEATÜKK — PLANEET ANNAB ÜHE HOOBI 
TEISE JÄREL 


Jean suunas valgusvihu alla: kas seekord ei ole lohe tekkinud koopas eneses? Kas 
Panait ei ole sattunud nüüd juba kahekorruselise koopa alumisse ossa? 

Ei, koopa põhi oli terve. Jean heitis pilgu sinna, kus oleks pidanud olema tapetud 
koletis. 

Koletist ei olnud. Ka tema oli kadunud, just nagu oleks Jean teda ainult unes 
näinud. 

Siin oli küllalt põhjust pead murda! 

Valgusvihku järjekorras igasse külge suunates vaatas Jean teraselt ringi, kuid ei 
näinud midagi. Ei olnud Panaiti ega koletist. 

Maa-aluse saali mõõtmed olid tugevasti vähenenud. Lagi rippus nii madalal, et 
peaaegu puudutas pead. Seal, kus äsja oli seisnud Panait, oli nüüd krobeline must 
sein. Samasugune sein oli ka teisel pool, tapetud looma asemel. Jean oli maa alla 
kinni müüritud. Aga Panait? 

Pärast lühikest mõtisklust taipas Jean, mis oli juhtunud: ilmselt oli lagi alla 
varisenud. Pealegi kahest küljest korraga. Oli tarvis Panaitiga ühendusse astuda. 

Eelkõige aga tuli skafandri akumulaatoritesse salvestatud energiat kokku hoida, sest 
abi oli küll iga hetk tulemas, kuid kohal see ju veel ei olnud... 

Jean kustutas laterna ja jäi rõhuvasse pimedusse. 

Ta hüüdis Panaiti. Korra, teise ja kolmanda. Vaikus. 

Ta koputas vastu seina, mille taga noormees pidi viibima. 

Kõva kivim vastas ainult vaevukuuldavate helidega. 

Panaitile aga oli võib-olla kiiresti abi tarvis! 

Jean tagus raevukalt vastu seina, kuid nägi peagi ära, et sellest ei ole midagi kasu. 
Keegi ei kuule teda, keegi ei vasta talle! 

Möödusid veel mõned piinarikkad minutid, siis kuulis ta hääli. 

Panait? 

Ei. Need olid appitulijad. Hääled kostsid mitmest küljest. Ja nad ütlesid: «Me 
oleme lähedal!» 

Varsti kostis pea kohalt müra. Akumulaatorlabidä- 

tega kõrvaletõstetav kivim hakkas alla pudenema. Jean tõmbus kõrvale, niivõrd 
kui ahenenud koobas seda võimaldas, ja surus end tihedasti vastu seina. Mitte iga 
kord ei õnnestunud tal pähe kukkuvate raskete kamakate eest kõrvale põigelda. Siis 
aga lõikus pilkasesse pimedusse kitsas valgusvihk. See oli Veenuse nukker 
päevavalgus, ent missugust rõõmu see praegu tegi! 

«Rutem! Rutem!» hüüdis Jean tema juurde laskuvatele inimestele. «Panait on 
seal!» Ta osutas käega ning püüdis nende tugevatele elektrilabidatele oma elektri- 
noaga kaasa aidata. Sein andis kiiresti järele. 

«Panait!» 

Panait ei vastanud. Ta oli teadvuseta. Poollamakil nõjatus ta vastu kitsa 
koopasopi seina, mis teda toetas. Kas ta hingab? 

Päästjate hulgas oli arst, eakas mees. Tema oli muidugi esimene, kes enesele selle 
küsimuse esitas. 

Panait hingas. Balloonis oli veel suur tagavara õhku. 

Ava koopa laes oli vahepeal nii palju suurendatud, et see võimaldas mõlemad 
sissemüüritud mehed maapinnale viia. Panait tõmmati kaenla alt kinni hoides välja 
ning asetati otsekohe kanderaamile. 

Aga mis seal all helendas? 

See oli Panaiti latern. Nähtavasti oli Panait selle maha pillanud, kui varing ta 
uimaseks lõi. 

Ja koopakoletis? Ta oli siinsamas lähedal. Aga kõigepealt oli tarvis Panait 
evakueerida. 

Haiglas võtsid liikumatut, vaikivat Panaiti ja Jeani vastu Jeanile juba tuttav arst, 
teised arstid ja nende abilised. Tele kaudu olid nad sündmusest juba teada saanud. 
Jean vaadati viivitamatult läbi ja leiti täiesti terve olevat. 

«Noh, aga minu sõber? Panait?» küsis ta kannatamatult. 

«Teda uuritakse praegu.» 

«Nagu näha, tuuakse meile veel tööd,» ütles arst maanduvat lennukit märgates. 
Vaevalt oli lennuk peatunud, kui piloot välja hüppas, hüüdis: «Võtke haiged vastu!» 
ja ruttas väljuvatele sanitaridele appi. Jeani pilgule avanes rusuv pilt. 

Algul tõid kaks sanitari käte alt kinni hoides välja 

ühe noormehe. Too näis kogu kehast lõtv olevat, ta käed rippusid jõuetult, jalad 
nõtkusid ja teda peaaegu lohistati. Silmade pilk läbipaistva maski taga oli nüri, 
ükskõikne. 

Seejärel tõid kolm sanitari lennukist suure vaevaga välja väikest kasvu kõhetu 
noore naise. Vapustatud Jean nägi, et naise käte ja jalgade ümber olid mähitud 
tugevad sidemed. Niipea kui sanitarid olid ta rutates ja närvitsedes vabastanud, tegi ta 
otsekohe uskumatu jõuga katset teda hoidvate käte vahelt lahti rabelda. See oli täielik 
vastand eelmisele haigele. Naine karjus metsikult seosetuid, mõttetuid sõnu. Silmad 
olid tal täiesti valged, pahupidi pööratud. Mõneks sekundiks õnnestuski tal end 
vabastada. Ta näis tahtvat jooksma hakata, kuid viskus otsekohe silmili rohule ja 
püüdis endal skafandrit seljast rebida. Temast haarati kinni ja ta viidi hoonesse. 

Siis talutati välja veel kaks sonivat naist. Nad vehkisid kätega ja karjusid. Nende 
järel väljus omal jalal keskealine mees, kellele järgnes üks sanitaridest. See pani Jeani 
imestama, sest haige näis täiesti rahulik olevat. Tähelepanelikult vaadates märkas Jean 
siiski, et mees käitus väga imelikult: ta kõndis liialdatult rahulike, rütmiliste 
sammudega ning kordas oma sammude taktis niisama rütmiliselt, ilma igasuguse 
vaheajata täiesti mõttetuid silbikolmikuid «ta-ta-taa, ta-ta-taa, ta-ta-taa», rõhutades iga 
kolmandat silpi ning kerge hüppega märkides iga silbikolmiku lõppu. Pööramata 
tähelepanu Jeanile, kes talle teele ette jäi ja teda kurva pilguga jälgis, läks mees ringi 
ümber Jeani, nagu minnakse ringi ümber elutu eseme, ja kadus ukse taha. 

Selle viimase haige seisund hämmastas Jeani eriti suurel määral. 

Mis haigus see oli? Maal ei olnud ta kunagi millestki selletaolisest kuulnud. Ta 
otsustas arstilt järele pärida. 


KAHETEISTKÜMNES PEATÜKK — VEENUSE KEERUKAD 
MOISTATUSED 


Arsti leidis Jean palatist. Kõik voodid olid hõivatud. Kolm naist lebasid vaikselt 
ning hingasid ühtlaselt — nad kas magasid või olid teadvuse kaotanud. 

Arst istus kummargil noormehe juures ja hoidis süstalt torkevalmis. Tema kõrval 
seisis sanitar — pikka kasvu mustajuukseline nooruk. Veidi kaugemal lamas 
viimasena lennukist väljunud mees, ükskõikne piik lakke suunatud. 

Arst tõstis pilgu Jeanile ja pöördus otsekohe jälle haige poole. Tema keskendunud, 
tõsine ilme oli kummalises kontrastis näojoonte lapselikkusega. Ta ütles Jeanile 
asjalikult: 

«Jälgi seda haiget seal. Igaks juhuks.. .» 

Jean läks otsekohe haige juurde ja hakkas teda tähelepanelikult silmitsema. 
Täielikule apaatiale vaatamata oli selles mehes midagi seletamatult meeldivat. 

Veerand minutit pärast süstimist muutus noormehe pilk arukamaks, kuid tema 
laud sulgusid kohe, varem peaaegu märkamatu hingamine muutus selgesti märga- 
tavaks, sügavaks ja ühtlaseks ning ta vajus unne. 

«Kas ta saab terveks?» küsis Jean tasase häälega. 

«Jah, isegi väga kiiresti,» vastas arst. «Nagu teisedki.» 

«Mis imelik haigus see siis on?» 

Arst andis märku, et Jean talle järgneks, ja väljus palatist, jättes haiged sanitaride 
hoole alla. Väikeses kabinetis pakkus ta Jeanile tooli ja istus ka ise, nõjatudes 
küünarnukiga lauale. Tema pilk reetis tugevat väsimust. Ta võttis kapist tabletikarbi, 
neelas ühe tableti alla ja ulatas karbi Jeanile: 

«Väsimuse vastu. Sulle ei tee ka paha.» 

Tõepoolest, pärast kõike üleelatut tundis Jean väsimust. Tableti alla neelanud, 
vaatas ta arstile otsa ja äkki muigas ootamatult. 

«Mis on?» küsis arst, tahtmatult vastu naeratades. 

«Ma ju ei tea, mis su nimi on,» ütles Jean. 

«Li,» vastas arst, vaikis veidi aega ja meenutas siis: «Sa tahtsid teada, mis haigus 
see on?» 

«Jah, jah ... Ja veel. ..» 

«Niisugune haigus juhtum, tõsi küll, üksainus, on siin juba esinenud,» ütles arst. 
«Haigestus üks eelmise ekspeditsiooni liige. Juba siis leiti ka selle haiguse tekitaja — 
viirus, mille mürk kahjustab kesknärvisüsteemi. » 

«Nii et see on midagi vanaaja marutõve taolist?» «Jah, mingi sarnasus vist tõesti 
on. Aga peiteaeg on väga lühike.» 

«Kus see viirus pesitseb?» 

«Viirusi on leitud planeedi atmosfääri proovidest, olgugi et väga harva ja 
väikestes kogustes. Loodan, et ka praegu piirdub kõik väikese epideemiaga.» 

«Aga kuidas te haigeid ravite?» 

«Nagu näed — lihtsalt. Pärast esimest haigusjuhtu-mit leidsid meie virusoloogid 
ja keemikud segu, mis tapab organismi sattunud viirused ja ühtlasi neutraliseerib 
mürgi. Tähtis on ainult mitte õiget aega mööda lasta. Hea, et haiged kiiresti siia 
toimetati.» 

«Aga kui oleks hiljaks jäädud?» 

Li kortsutas kulmu: 

«Hiljaks jääda niisugustel juhtudel ei tohi.» 

Kabinetis oli teleaparaat. Maal oli see igapäevane asi, Veenusel aga veel haruldus. 
Siin tuli enamasti kasutada tavalist ekraani, mille ehitus oli kolmedimensioonilise tele 
omast lihtsam. 

Äkki seisis Jeani kõrval heledajuukseline naeratav ... «Sergei!» 

Sõbra ilmumine oli nii ootamatu ja rõõmustav, et Jeanile ei tulnud telet meeldegi. 
Ta sööstis Sergei juurde, et sõpra embusse haarata, kuid embas muidugi tühjust. Li 
puhkes lõbusasti naerma, ka Sergei muigas heatahtlikult ja lohk tema lõual tantsiskles. 
Jean laskis kohmetult käed alla ja vaatas Sergei näkku, mida ta hoopiski ei olnud 
lootnud nii ruttu näha saada... pealegi veel siin! 

«Sa oled Maal?» taipas ta äkki. 

«See pole võimalik,» vastas Sergei, «planeetidevane-list kolmedimensioonilist 
sidet ei ole veel olemas. Ma olen siin, Veenusel!» 

«Aga kuidas siis?» jätkas Jean endises rõõmsas arusaamatuses. «Sa olid ju vastu, 
kas pole?» 

«Jah, ma olin vastu. Aga praegu.. . Noh, me jõuame veel rääkida.» 

Vist küll alles nüüd sai Jean aru, kui väga ta oli Sergei järele puudust tundnud. 

Jean silmitses sõpra tähelepanelikult. Selle võrdlemisi lühikese aja vältel, mil nad 
teineteist näinud ei olnud, oli Sergeis miski muutunud. Aga mis? Jah, tema näojooned, 
kõne ja žestid olid just nagu kindlamaks, sihiteadlikumaks muutunud. 

«Me kaldusime kõrvale,» ütles Sergei. «Kas tead, miks ma sind välja kutsusin?» 

«No kas siis mitte selleks, et mind näha?» 

«Muidugi selleks. Aga peale selle pean sinuga ametiasjus rääkima. Me tahame 
sulle uut tööd pakkuda.» 

«Kes need «meie» on?» küsis Jean imestunult ja mõtles: «Kuidas nad ära 
arvasid!» 

«Veenuse Asustamise Staap. Mind valiti siin staabi liikmeks. Me ootame sind.» 

Sergei noogutas ja kadus, just nagu oleks ta õhku haihtunud. 

... Niisiis on Sergei siin! Ja ta on isegi staabi liige. Kuidas see küll juhtus? Aga nii 
või teisiti — see on Veenuse asustamise pooldajate jaoks veel üks võit. Sest Sergei on 
silmapaistev inimene. Ta on suurepärane, laialt tuntud kunstnik. Maastikumaalija, kes 
on peaaegu kogu maakera läbi sõitnud. Tema maalid, mis on välja pandud paljudes 
muuseumides, kujutavad looduskaitsealasid, kus on säilinud Maa omaaegsed elu- ja 
maastikuvormid: Lõuna-Ameerika troopiline ürgmets, Sahaara liivakõrb, üksildane 
Siberi taiga. Tema maalidel on ookeaniavarused, aiad, pargid, metsad, linnad. Oma 
piltide jaoks teemasid otsides on ta üsna palju rännanud ka Päikesesüsteemis. 
Muuseumides on välja pandud Kuu, Marsi, Veenuse ja isegi pisitillukese Cerese 
omapärased maastikud, mis ta on meisterlikult natuurist maalinud. 

Kui hea, etta siin on! Paljud lakkavad kõhklemast, kui kuulevad, et sellest 
Veenuse asustamise vastasest on saanud asustamisest osavõtja. Hea, väga hea on see 

ka tema enda jaoks — kuidas laieneb siin tema huvide ring! Ja kui palju uut, 
huvitavat materjali leiab ta siit oma maalide jaoks! 

... Saabus hetk, mil staabist anti edasi uudiseid Maalt, Kostis kõlav noorukihääl: 

«Veenuse asustamise vastu suunatud kampaania jätkub. Asustamise vastased 
väidavad, et on täiesti võimalik ajuhaiguste kordumine, pealegi massilisel hulgal. Nad 
arvavad, et vältimatud on ka teised, palju hirmsamad epideemiad.» 

Jean vajus mõttesse: niisama lihtsalt ei saa sellest mööda minna. Asustamise 
vastased kõnelevad täiesti reaalsest ohust. Kogu küsimus on, kuidas sellest jagu saada. 
Aga jagu me saame sellest tingimata, nagu kõigist teistestki takistustest! 

Sealhulgas ka seentest. 

Nojah, seened on muidugi pisiasi selle pöörase planeedi kõigi loodusjõududega 
võrreldes. Aga siiski on ka nemad olemas... Ja peale nende veel see hirmus maaalune 
loom! 

Jah, niisiis on siin ka loomi! See on ootamatu! Aga kui neid siin juba kord on, siis 
ainult maasügavuses saavadki nad elada: planeedi pinnal on temperatuur nii kõrge, et 
seal nad eksisteerida ei saa. 

Kuid mida nad hingavad? Hapnikku ju ei ole arvatavasti ka sügavuses rohkem kui 
pinnal. 

Ja millest nad toituvad? 

See on veel üks Veenuse mõistatus! 

Jean vaatas ringi. Li istus ikka veel sealsamas ja nautis puhkust pingelisest tööst. 

«Iga kord on midagi vahele tulnud,» ütles Jean. «Juba oma ärkamisest peale olen 
ma tahtnud sinult küsida, kas nende seente kohta on õnnestunud midagi teada saada.» 

«Ei,» vastas Li. «Pärast seda kui nende mürk sinu kehas oli kahjutuks tehtud, 
läksime mitmekesi sellele välule . . . Muidugi relvastatult.» 

«Ja mis juhtus?» 

«Me ei leidnud neid.» 

«Eksisite ära, eks ole?» 

«Oh ei. Koht oli seesama. Nad olid kadunud. Me käisime 

seal ümbruskonnas mööda metsa. .. Kusagil ei olnud ühtki jälge.» 

«Noh, aga loom?» 

«Missugune loom?» imestas Li. 

«Ah jaa, sa ei tea veel! Aga mis Panaitil viga on?» Kuid ka sellele küsimusele ei 
osanud Li esialgu vastata. 

KOLMETEISTKÜMNES PEATÜKK — LÕPPAKORD 


Esmakordselt oma seni veel lühikese elu jooksul valmistus Anna 
autorikontserdiks. Kas leidub ühegi kunstiharu esindajat, kes ei ole erutatud enne 
avalikku, pealegi veel ülemaailmset esinemist? Anna ei olnud muidugi erand — ainult 
käsitööline on suuteline niisugustel juhtudel rahulikuks jääma. Annat haaras erutus 
juba tavaliste kontsertide eel, mis siis veel nüüd rääkida! 

Raske oli ette öelda, kui paljud inimesed teda kuulata kavatsevad. Tõenäoline oli, 
et kuulajaid on palju: Anna teadis, et ta on arvukate, maakera eri paikades elavate 
muusikahuviliste soosik. Kõige rohkem aga soovis ta, et teda kuuleks see, kelle 
elamused olid tema sonaadi aluseks: tema isa, inimkonna lemmik ja selleltsamalt 
inimkonnalt nii raske karistuse saanud Pierre Mercier. 

Kas isa kuulab teda? 

Rääkida ta isaga ei saa: Mercier' vabatahtlik üksindus jätkub. Oma toas on ta kogu 
maailmast eraldatud. Võib-olla on ta isegi raadio välja lülitanud? Siis ei tea ta ka 
kontserdi päeva ega tundi. 

Ent Pierre siiski kuulas. 

Kõigile teistele muusikariistadele eelistas Anna mul-titoni. See meeldis talle oma 
peaaegu tabamatult üksteiseks üleminevate toonide hulga ning tämbrite lõputu 
mitmekesisuse tõttu. Osaliselt meenutas multiton vanaaegset orelit, kuid ta helid olid 
pehmemad ja paindlikumad, ning mis peaasi, ta oli palju kõlarikkam, 

78 

rääkimata sellest, et ta ei avaldanud rõhuvat muljet oma hirmuäratava suurusega 
nagu tema kunagine eelkäija. Tõsi küll, multitoni oli palju raskem mängida kui kõiki 
teisi instrumente. 

Ülemaailmsete saadete stuudioid oli palju. Anna kontsert anti edasi Havai 
saarestikust kell kümme hommikul sealse aja järgi. Kontserdi toimumise kohal ei 
olnud olulist tähtsust, sest kontserdist, samuti nagu igasugusest etendusest, loengust 
või koosolekust, oli võimalik osa võtta maakera pinna mistahes punktis viibides. 

Anna istub instrumendi juures. Tema pikad, just nagu hingestatud sõrmed on juba 
klaviatuuri poole sirutatud. Ta on üksi, kuid tajub miljonite kuulajate ja vaatajate 
juuresolekut. Kui tugev erutus peegeldub tema näol! 

Nüüd puudutavad Anna käed otsustavalt klahve. Klahvidele pole vaja lüüa, nagu 
seda tehti vanal ajal, — piisab kergest puudutusest. Otsekohe kaob erutus mängija 
näoilmest ning asendub sügava keskendatusega. Seejärel hakkavad ilmed vahelduma 
koos helidega. Kõlavad selged, üha tugevnevad helid. Algul kostab ühtlane sulin, siis 
kõmisev mürin, ähvardav möirgamine, nagu paiskuks tuhat Niagaarat vahuks ja tol- 
muks pihustudes kuristikku. 

Pierre vaatab ja kuulab. Peened sõrmed libisevad üle klahvide. Helid tugevnevad. 
Nüüd näeb ja kuuleb Pierre selgesti. Arvutud laineteread ründavad ranna-kaljusid. 
Mürinal põrkavad nad vastu rahne. Nad ei saa taanduda, nende kannul tulevad 
järgmised. Nad purustavad kaljud, peavad need purustama! Ja siis avaneb nende ees 
lõputu tee. 

Kuid kaljud seisavad vigastamatult. 

Rida rea järel. Laine laine järel. 

Siis aga nakkab võidukasse mürinasse segunema teisi helisid. Kas lained annavad 
alla? 

Ei! Nad ei tohi alla anda. Nad väärivad võitu! Ise seda märkamata on Pierre täies 
pikkuses püsti tõusnud. Anna istub näoga tema poole, ta vaatab Annale 4>tse silma. 
Tütar ei näe teda. 

Anna näoilme just nagu saadab muusikat: see on pidulik ja kurb. 

Lained ründavad. Nende jõud ei ole nõrgenenud, nende võidutahe ei ole 
vähenenud. Nüüd on aga juba selge, et kaljudest läbi murda neil ei õnnestu. Rida rea 
järel purunevad nad pihuks ja põrmuks. Nende peaaegu inimlikest oietest kostab 
sügav mure. Kõlab lõppakord, täis kirglikku võidujanu ja võidu saavutamatuse 
tunnetamisest põhjustatud vaiu. Kas sellega lõpeb kõik? Ei, siin kajastub leppimatus 
sellega, et õnn on kättesaamatu ja võiduka edasimineku tee on suletud. Ja meeleheide! 

Anna tõusis. Pierre ei märganudki, et sonaadi lõppemisest oli juba mitu minutit 
möödunud. 

Anna kadus. 

Tasasel sammul sisenes Olga. Ta vaatas mehele silma ja pani käe tema õlale. 

Eritomo Nijagawa ei kuulanud Anna Mercier' esinemist esmakordselt. Ta oli alati 
muusikat armastanud ja juba lastelinnas hästi viiulit mänginud. Tõelist muusikut 
polnud temast siiski saanud; puudus peamine, mis igas kunstiharus on meistri 
tunnuseks: selgesti väljenduv loominguline individuaalsus. See ei takistanud teda 
nautimast oma lemmikteoste esitamist, kuid ta esitas neid ainult iseenesele oma toas. 
Surunud viiuli õla ja lõua vahele, ei kuulanud Eritomo poogna õrnas ja peenes, ajuti 
värelevas laulus mitte iseenda esitust, vaid komponisti loodud meloodiat. 

Anna Mercier' mängus hindas ta just nimelt seda, mis tal enesel puudus ja mis oli 
kallis Anna talendi arvukatele austajatele: interpreedi eredasti väljenduvat 
individuaalsust. Isegi siis, kui ta ei teadnud, kes mängib, oli ta oma hästi arenenud 
muusikalise kuulmisega suuteline Anna esitusviisi ära tundma, olgu esitatav teos 
missugune tahes. Niisamuti eristame üht tuttavat häält paljude nähtamatute vestlejate 
häälte hulgas. 

Anna esinemine komponistina oli aga Eritomole üllatuseks. Nüüd siis istus ta oma 
toas ekraani ees. Enne kontserdi alguse hetke ei lülitanud ta seda sisse: ta ei tahtnud, 
et mingid teised nägemis- või kuulmismuljed teda häiriksid. Ta sulges isegi silmad. 
Otsekohe kerkis tema kujutlusse Anna oma elavate liigutuste, heledate 

juuste ja siniste silmadega, täidlaste naeratavate huultega ja näoga, millel 
meeleolusid väljendavad ilmed vaheldusid tabamatult nagu loojangukumast valgusta- 
tud kergete pilvede vormid . .. 

Silmi avamata tajus Eritomo, et aeg on saabunud. 

Jah, väga täpselt. 

Kaua aega viibis Eritomo Anna kontserdi mõju all. Teda valdas kummaline 
kahepalgeline tunne: ühelt poolt sügav rahulolu, mida tekitas omapärane, tema arvates 
täiuslik muusika, teiselt poolt piinav, tungivalt lahendust nõudev küündimatus, 
samasugune rahuldamatus, samasugune kirglik ja peaaegu lootusetu püüd õnne poole, 
mis oli kõlanud sonaadi lõppakordides. 

Kui võõrad olid kannatused Anna kogu olemusele! Kujutlus temast seostus alati 
millegi ereda, tormilise, hoogsa, õnnelikuga. See seos ei olnud juhuslik: alati oli ta 
oma kontsertideks valinud mažoorseid, rõõmsaid helindeid, olgu need siis vanade või 
kaasaegsete heliloojate teosed. Alati hoogsus, lennukus, eesmärkide saavutamine! Ent 
juba esimene teos, mille ta ise lõi ja mis samuti algas hoogsa lennuga, lõppes 
langemisega kurbuse kuristikku, rahuldamatu igatsusega saavutamatu õnne järele. 

Peaaegu masinlikult valis Eritomo Informatsiooni-keskuse indeksi ja andis 
tellimuse: Anna Mercier, heli-kunstnik-multitonist, vanus umbes kakskümmend aas- 
tat, väike kasv, kõlav hääl, energilised liigutused, heledad juuksed, sinised silmad, 
täidlased huuled, kiiresti vahelduv näoilme, ahtad käed, pikad sõrmed. Ta loetles kõik 


43 


need tunnused kordagi takerdumata — nii selgesti nägi ta Annat enda ees. Oleks 
tarvis olnud veel öelda, kus Anna elab ja töötab. Seda aga Eritomo ei teadnud. 

Tunnuseid oli vähe, kusjuures needki olid sageli korduvad. Seepärast ei 
ühendanud Informatsioonikeskus teda otsekohe. Kui noormees lõpuks ühendamisest 
märku andvat torget tundis, ei olnud ta veel kindel, kas see on õige Anna Mercier. 

Aga millest ta õieti tahab Annaga rääkida? 

Ta lülitas sõrmustelefoni välja. 

Annale enesele ootamatult kutsus tema kontsert esile palju ärevaid vastukajasid. 
Esitatud teos juhtis inimkonna tähelepanu uuesti Pierre Mercier' traagilisele saatusele. 
Seda ei olnud Anna üldse arvestanud, vähemasti teadlikult mitte. Ta oli sonaadis 
väljendanud oma tundeid, mis loomulikul viisil peegeldasid talle kalli inimese 
elamusi. Isa kannatused olid saanud ka tema kannatusteks. 

Pierre'ist räägiti ja kirjutati, tema üle vaieldi. Talle tunti sügavasti kaasa, kuid 
rõhuv enamik oli siiski arvamusel, et karistus oli talle määratud õiglaselt. 
Maailmanõukogu otsus oli oma olemuselt inimkonna otsus. Jah, kui oleks Annalt 
küsitud, siis oleks vist küll temagi selle otsuse õigeks tunnistanud . .. 

Samuti Pierre ise. .. 

Temast oli väga vähe teada. Teati ainult, et ta on täielikku üksindusse tõmbunud. 

Ühel oma harvadest külaskäikudest vanemate elamusse otsustas Anna emalt isa 
üle järele pärida. Olga aga põikles väga sõbralikul viisil vastusest kõrvale ja ütles, 
peoga õrnalt üle tütre sileda soengu libistades: 

«Ära muretse...» 

Selles sisutus fraasis oli midagi rahustavat ja samal ajal pärimisi keelavat. 
Rohkem ei olnud sellest juttu. 

Alles kaks päeva hiljem, olles jõudnud veendumusele, et kontserdist saadud mulje 
ei tuhmu, vaid, vastupidi, muutub aja jooksul üha eredamaks, otsustas Eritomo Anna 
välja kutsuda. Vältimatu abivahendina iga korteritelefoni juurde kuuluv 
automaatsekretär vastas: 

«Anna Mercier'd ei ole kodus. Ütle, kes räägib.» 

«Sellest pole kasu,» ütles Eritomo, «ta ei tunne mind. Aga mul on tarvis temaga 
kõnelda.» 

Ise seda märkamata rääkis ta automaadiga nagu mõistusliku olendiga, olgugi et 
see oli vaid küberneetiline masin ning suutis esitada ainult neid küsimusi ja anda neid 
vastuseid, mis olid tema mälusse salvestatud. Seekord küsimust ei esitatud ja vastust 
ei nõutud, niisiis sekretär vaikis. Eritomo taipas, milles on asi, ja küsis: 

«Millal ta koju tuleb?» 

«Kolme päeva pärast,» vastas sekretär otsekohe. Eritomo küsis veel: «Kust teda 
leida võib?» 

Niisugust küsimust ei olnud ilmselt ette nähtud. Masin tuhnis oma mälus ja vastas 
täiesti huupi: «Ütle oma indeks.» 

Telefoni välja lülitades tundis Eritomo ühtaegu tuska ja kergendust: ta oli 
võitmatule sunnile allunud, ilma et ta ikka veel oleks teadnud, millest Annaga rääkida. 

Pärast kontserti leppis Anna töökaaslastega kokku vahetuste suhtes, et viis päeva 
puhata ja suurem osa sellest ajast emaga veeta. Töö sonaadi kallal oli temalt suurt 
närvipinget nõudnud. Vahel oli juhtunud, et ta kümme tundi järjest polnud multitoni 
juurest lahkunud. Pärast esinemist tundis ta seetõttu ülisuurt väsimust. 

Peale selle mõistis ta, et ema oma tavalisest välisest rahulikkusest hoolimata elas 
sügavasti kaasa Pierre'i tragöödiale. Oli tarvis tema juures olla. 

Anna püüdis ema muret sõbraliku osavõtlikkusega igati kergendada. Tegelikult 
aga abistas ennast paremini valitsev Olga küll vist rohkem tütart kui tütar teda. 

Olga töötundide ajal luges Anna palju. Ta ei käinud aga kusagil, ei kuulanud 
muusikat, vältis kohtumisi sõprade ja tuttavatega. Isaga ei puutunud ta peaaegu üldse 
kokku. Pierre väljus harva oma toast. See oleks võinud muret tekitada. Nendel paaril- 
kolmel korral, mil Annal õnnestus teda lühikest aega näha, ei jätnud isa siiski eriti 
halba muljet. Ta oli murelik, väga hajameelne — ja kõik. Näis isegi, et ta oli 
rahulikum kui enne oma vabatahtlikku vangistust. See tekitas Annas arusaamatust, 
kuid ta tundis, et pärida ei maksa. 

Viienda päeva lõpul jättis Anna emaga hüvasti ja pöördus koju tagasi. 
Telefonisekretäri lindilt sai ta teada, et vahepeal olid talle helistanud paljud sõbrad, 
tuttavad ja hoopis tundmatud inimesed. 

Kostis lühike helin. Anna vaatas ringi ja nägi läikivate mustade, just nagu õlitatud 
juustega lühikesekasvulist noormeest. Veidi kõlatu, kuid selge hääl ütles: 

«Tervist, Anna.» 

«Tere päevast,» vastas Anna sõbralikult. «Kes sa oled?» 

«Minu nimi on Eritomo Nijagawa. Ma olen Maailmanõukogu radist. Tahan 
rääkida sinu kontserdist.» 

Nad vaatasid vaikides tähelepanelikult teineteisele otsa. Eritomo nägi tütarlapse 
elavat, kirgast nägu, mille põhitooniks oli elurõõm. Kuidas sobib see kokku tolle 
piiritu meeleheitega? Sobib. Mitte kõik ei ole inimeses lihtne ja järjekindel. Jah, nüüd 
näib see arusaadavaks muutuvat. See õnn ja see mure pärinevad ühest ja samast 
allikast. Kirglik janu elu ning helgete saavutuste järele — ja ületamatu tõke, 
taltsutamatu püüd purustada see iga hinna eest! Kas see õnnestub? Kas kõlab kunagi 
kõike lahendav akord? Eritomo oleks tahtnud kõiki endasse tulvavaid mõtteid ja 
tundeid sõnades väljendada, kuid ei suutnud seda. 

Ta võttis seinalt viiuli, surus selle vastu õlga ja haaras poogna. 

Anna tundis ära oma sonaadi meloodia: vahutavate lainete kirgliku mürina, nende 
raevuka võitluse — ja lüüasaamise, kaotuse. .. Kaljud on liikumatud. Kuid lained 
annavad neile ühe hoobi teise järel, veel ja veel. Ja siis . .. 

Nad murravad tõkkest läbi! Nad võidutsevad. Kõlab rõõmus lõppakord! 

Eritomo tundis oma muusikat kuulates tuska. See oli kahvatu ümberjutustus 
helitööst, mis oli teda ja paljusid teisi nii erutanud. Ainult lõpu oli ta ise leidnud, kuid 
Anna hiilgava muusikaga võrreldes kõlas see nii ilmetult! 

Ta pani viiuli ära ja vaatas kurvalt Anna poole. Ei, tal polnud õnnestunud 
väljendada seda, mida ta oli tahtnud! 

Anna nägu aga valgustas rõõmus naeratus. Ta vaatas Eritomole otsa, nagu päike 
vaatab puhtasse jõevette, üheaegselt seda oma valgusega läbistades ja selles 
peegeldudes. 

Ta sai aru, sai aru! 

NELJATEISTKÜMNES PEATÜKK — KOMPLEKS 


«Kas sa ei kuule mind, Panait?» 

Panait kahtlemata kuulis — seda oli näha tema näoilmest. Ta kuulas teraselt 
küsimusi, mida esitasid tema vastas istuv elatanud arst ja selle noor naisabiline. Kü- 
simuste mõte aga nähtavasti ei jõudnud temani. 

«Ma räägin sinuga, Panait!» 

Noormees ei reageerinud isegi oma nimele. Kuid pärast lühikest vaikust ütles ta 
selgesti mitu sõna mingis arusaamatus keeles. Sõnadega kaasnesid hääle järsud tõusud 
ja langused ning sõnad vaheldusid lühikeste kiirete aspiratsioonidega. 

Ent arst oli ju temaga rääkinud prantsuse keelt, teades, et selles keeles oli ta alati 
Jeaniga kõnelnud. Kui vastust ei tulnud, kordas arst oma sõnu teistes levinud keeltes 
— vene, inglise, saksa ja hispaania keeles. Seejärel pöördus tema abiline Panaiti poole 
kreeka, norra, hindi ja suahiili keeles. Noormees vangutas vaid kurvalt pead ja lahutas 
süüdlaslikult käsi, kulmud pingutusest kortsus. Ilmselt nägi ta tõsist vaeva, et saada 
aru kõnest, millega tema poole pöörduti, kuid ei suutnud seda mõista. 

«Analüütiline diagnoosimismasin tegi kindlaks mõned ajus toimunud väikesed, 
väga peened muutused,» ütles arst. «Aga dešifreerida me neid siin ei oska. Film tuleb 
saata Maale, Kompleksse Meditsiini Instituuti.» 

Panait erutus äkitselt tugevasti ja ütles mitu lauset. Neid oli võimatu mõista. 
Nähtavasti rääkis ta sama keelt mis varemgi. Aga mis keel see oli? 

«Me ei ole keeleteadlased,» ütles abiline. «Mis me teeme?» 

«Keerulist pole siin midagi,» vastas arst enesekindlalt. «Otsekohe proovime kõik 
selgeks teha.» 

Ta kutsus tele kaudu välja Asustamise Staabi. Ekraanile ilmus korrapidaja. 

«Ma räägin teisest haiglast,» ütles arst. «Me püüame ennast Panaitile 
arusaadavaks teha. See on see noormees, kes varingu alla jäi.» 

«Vulkanoloog? Kas siis temaga on nii raske rääkida? Minu teada oskab ta 
vähemalt kümmet keelt.» 

«Aga ta ei reageeri ühelegi.» 

«On ta kaotanud kuulmise? Või hääle?» 

«Ei kumbagi.» 

«Ma ei saa aru.» 

«Ta räägib mingisugust meile arusaamatut keelt.» 

«Imelik, aga mitte hirmus. Paluge, et ta mulle midagi ütleks, me kirjutame ta 
sõnad üles ja sisestame küber-neetilisse tõlkimismasinasse.» 

Arst näitas Panaitile märkidega, mida temalt nõutakse. Panait pöördus nii, et ta jäi 
staabi tele vaatevälja, ning hakkas kiiresti rääkima, selge häälega, arusaamatult ja 
võrdlemisi pikalt. Zestide ja miimika järgi võis oletada, et ta avaldab millegi üle 
imestust. 

«Noh, ongi kõik,» ütles korrapidaja. «Tõlke teeme teile viivitamatult teatavaks.» 


Saabus pilkane Veenuse öö, mis pidi kestma sada viisteist Maa ööpäeva. Taevas ei 
paistnud ühtegi tähte. Ülal lasuv raske pilvkate ei olnud nähtav, vaid ainult aimatav. 
Pimedust lõhestasid siiski pälkude vastuhelgid. Pälgud sähvisid hääletult kusagil 
silmapiiri taga ja iga sähvatus tõi pilvedesse ähmase kuma, pärast seda aga muutus 
pimedus veel tihedamaks, veel sügavamaks. Jean istus Sergei kõrval Veenuse 
Asustamise Staabis. 

Kõigest pool tundi tagasi oli vaibunud äike, mis oli kestnud vahetpidamatult 
kauem kui Maa ööpäev. 

Sergei lülitas seinte heliisolatsiooni välja. 

«Ega sul ei ole midagi selle vastu?» küsis ta. 

«Oh ei. Eraldatus välismaailmast on mind juba tüüdanud — samuti nagu vist 
sindki. Olgu tunda planeedi hingust.» 

«Ongi tunda!» muigas Sergei. 

Tõepoolest kostis mingisugune mürin. 

Jälle äike? 

Ei, mürin tuli altpoolt. Pinnas vappus ja kõmises, väike kilemaja kõikus. Jean 
heitis pilgu seinal olevale osutile, mis dubleeris seismograafi näite. 

«Ohoo!» 

Vanasti Maal kasutatud kaheteistkümnepallisest skaalast siin ei piisanud. Osuti 
võnkus viieteistkümne ümbruses. Maja aga ainult tõusis ja laskus vedrudel nagu laev 
lainetel. 

Niisuguste asjadega hakati siiski juba pikkamööda harjuma. 

Ilma igasuguse üleminekuta asendus öö päevaga. See ei olnud Veenuse juba 
tuttavaks saanud nukker, süngevõitu päevavalgus. Näis, nagu oleks tõeline päike ku- 
juteldamatult paksust pilvkattest läbi murdnud ja planeedi kohal särama löönud. Tema 
sära täitis kogu toa. Läbipaistvate seinte taga muutus nähtavaks avar kollakaspunane 
kivikõrb, mille värvus oli tingitud raudoksiididest. 

«Ikka veel ei suuda ma harjuda sellega, et elektri-päike nii järsku sisse 
lülitatakse,» ütles Jean. 

«Mis järkjärgulisust sa temalt nõuad?» vastas Sergei. «Ega ta ju idast ei tõuse. 
Tõsi küll, Maal on hämarik säilitatud, aga siin pole selle järele mingit vajadust.» 

«Ei,» katkestas ta iseennast, «kauaks ei või istuma jääda. Siin ei ole nii nagu 
Maal: seal on kindlad töö-tunnid ja kindel vaba aeg, aga siin on inimene esialgu veel 
harva iseenda päralt.» 

Ta jäi vait, et mõtteid koguda. Jean pani tähele, kui väsinult vaatasid sõbra 
helehallid silmad, kui valgeks oli tõmbunud tema kunagine päevitunud nahk. Ja nii 
ruttu! Sergei omakorda märkis endamisi Jeani väsinud ilmet. 

«Kuule,» ütles Jean, «sa ei ole mulle ikka veel seletanud, kuidas sa siia sattusid.» 

«Alles kolm Maa ööpäeva tagasi jõudsin järjekordse laevaga pärale. Ja otsekohe 
haaras mind uskumatu töö-keeris — staapi oli kiiresti tarvis üht töötajat, teisi vabu ja, 
nagu mulle öeldi, sobivaid inimesi ei leidunud. Noh, ja kuidas ma Veenusele sattusin? 
Kui ma sellest hirmsast katastroofist kuulsin .. . Enne hukkunute nimede teadasaamist 
mõtlesin õudusega, et äkki ka sina. .. Ahnelt jälgisin teateid Veenuselt. Siin teada, et 
oled elus ja töötad tehisvulkaanidel. Mõtlesin palju sinust... Ja Mercier'st. Lugesin 
palju Veenuse asustamisest, kuulasin diskussioone. Ja järk-järgult 

jõudsin arusaamisele, et Mercier'] ja tema pooldajatel on õigus — inimkonnal on 
aeg Päikesesüsteem vallutada. Aga kui ma selles juba kord veendunud olin, siis 
otsustasin, et minu koht on siin. Pöördusin Maailmanõukogusse. Ekspeditsioon oli 
selleks perioodiks juba komplekteeritud, kuid aitas minu eriala — osutus, et siin on 
see väga vajalik. Tööst Asustamise Staabis oleksin tahtnud keelduda — mis 
organisaatorikogemusi minul on? Aga öeldi, et on tarvis. Siis ma mõtlesin, et ees 
seisab palju raskeid töid, ja kui mulle juba kord niisugune vastutus osaks langes, kas 
mul on õigus sellest kõrvale hoiduda? Aga nüüd ... ma tean, mis viimasel ajal sinuga 
on juhtunud: põletus, tulekahju metsas, hirmsad seened, varing...» 

«Juba tead?» imestas Jean. 

«Meile ju teatatakse kõigest.» 

«Veel üks küsimus,» ütles Jean. «Kuidas sul maalimisega on? Siin on selles osas 
avar tegevusväli, kas pole?» 

Sergei süngestus: 

«Maalimine tuleb esialgu sinnapaika jätta...» 

Sisenes korrapidaja. 

«Vabandage, sõbrad, et ma teie vestlust segan.» 

Ta pani lauale väikese salvestusrulli ja keris selle lahti. 

«See on keel, mida räägib Panait. Mitte keegi ei suuda aru saada. Äkki teie 
saate?» 

«Mis keel?» imestas Jean. «Meie oleme temaga kogu aeg prantsuse keelt 
rääkinud...» 

«Prantsuse keele on ta nähtavasti unustanud. Ma olen kuulnud, et tugev löök pähe 
võib seda esile kutsuda.» 

Korrapidaja puudutas lindi küljes olevat kangikest. Kostsid laused, mida mõni 
minut tagasi oli öelnud Panait. Ei Sergei ega Jean saanud midagi aru. 

«Noh, ma siis lähen ja pistan selle masinasse,» ütles korrapidaja ja väljus. 

«Loodame, et Panait ravitakse terveks,» ütles Sergei. «Aga nüüd jätkame oma 
juttu. Asi, mille pärast ma sind välja kutsusin, on järgmine: me otsustasime, et sul 
tuleb koos Gerda Lagerlöfiga hakata juhtima 

vulkanoloogide tööd kogu planeedi mastaabis, sest tehis-vulkaanide hulk on juba 
väga suur ja kasvab ka edaspidi.» 

«Arvatavasti tuleme sellega toime,»- vastas Jean. «Aga... veel paremini teeks 
seda Mercier.» 

Sergei vaikis veidi aega. Jean vaatas talle uurivalt otsa. 

«Miks sa mind niimoodi vaatad?» ütles Sergei rahulikult. «Sa ju tead, et minust 
oleneb see niisama vähe kui sinustki.» 

«Mida vähem on magmakoldeid,» jätkas ta, «seda vähem esineb ka maavärinaid 
ja looduslikke purskeid. Nende täielikuks likvideerimiseks, nagu see on juba 
saavutatud Maal, läheb tarvis veel tuhandeid tehis-vulkaane. Noh, lisaks magma 
väljaammutamisele suunate vajaduse korral ka laavavoole ning kujundate neist 
tammid. Ja peale selle teete magmaanalüüse, valmistate ette materjale metallurgide 
jaoks. Aga kõik need on pisiasjad.» 

Viimane sõna näis Sergeile just nagu kurku kinni jäävat. 

«Ei, ma räägin rumalusi. Muidugi ei ole need pisiasjad, eriti mitte tuhanded 
vulkaanid. Vastupidi, see on grandioosne. Aga teie, vulkanoloogide ees seisab ju veel 
võrreldamatult raskem ülesanne.» 

Jean noogutas jaatavalt: 

«Muidugi. Energeetika.» 

«Just nimelt. Energiat on planeedi ümberkujundamiseks tarvis tohutul hulgal. 
Sulle on muidugi selge, et praegu tuleb meil kasutada esmajoones planeedi 
sisesoojust.» 

«Kahtlemata,» kinnitas Jean. «Kui juba Maal loobuti termotuumareaktsioonidest, 
et ei tekiks ülekuumenemist, siis seda tähtsam on see siin. Ja seni, kuni planeeti 
ümbritseb nii tihe pilvkate, on raske kasutada otsest päikesekiirgust. Muidugi on 
olemas veel ka teisi suuri energiaallikaid, nagu tuuled, atmosfäärielekter ja 
atmosfäärikihtide temperatuurierinevused, eks ole ji?» 

«Õige,» ütles Sergei, «aga sundides enda teenistusse planeedi sisesoojuse, 
rahustame ühtlasi veel suuremal määral tema mässavat põue. Energia, mis kulub pla- 

needi ümberkujundamiseks, ei võta enam osa pursetest, maavärinatest ega 
planeedi pinna ja atmosfääri temperatuuri tõstmisest. 

Niisiis, et õigesti mõista planeedi asustamise põhiideed, tuleb enesele selgeks teha 
selle idee olemus. Mulle näib, et kõige õigemini määratleb seda olemust sõna 
«kompleks». Me ammutame planeedi sisemusest energiat ja aitame sellega kaasa 

tema rahustamisele. Ühtlasi aga — mida vähem toimub purskeid, seda vähem läheb 
atmosfääri süsihappegaasi. 

Energiat on meil kõikjal vaja. Atmosfäärisegamisjaamade jaoks. Elektrolüüsiks ja 
teiste hapniku tootmise menetluste rakendamiseks. Elektrolüüs annab ka vesinikku 
toiduainete sünteesimiseks. Peale selle vajame energiat kivimite lagundamiseks, et 
saada toorainet rõivaste ja ehitiste jaoks ning jällegi toiduainete sünteesimiseks. 

Ja kui palju energiat kulub lämmastiku tootmiseks! Meil tuleb õhu koostis viia 
maapealse tasemeni. 

Atmosfääri segamine ühtlustab äikeste jaotust. Selleks on jällegi vaja energiat! 
Samuti klorella kasvatamiseks, klorella on tarvilik fotosünteesiks. Fotosün-tees 
omakorda annab hapnikku ja vesinikku ning vähendab süsihappegaasi hulka. Kui 
atmosfääris on vähem süsihappegaasi, on seal ka vähem soojust. Ühtlasi annab 
klorella valke, rasvu ja vitamiine. 

Protsessi, mille toimumiseks looduses kulub miljoneid ja miljardeid aastaid, 
teostame meie aastakümnetega ja isegi aastatega!» lõpetas Sergei uhkelt. 

Erutatult väljus Jean majakesest, kus ta oli Sergeiga vestelnud. Ta peatus, et 
mõtteid koguda. 

Jah, kompleks. Tohutu mastaap. Ta muidugi teadis, et ka Maal on tehtud 
grandioosseid töid. Kuid seal oli neid alustatud ammusel ajal. Tema põlvkond oli Maa 
enda käsutusse saanud suurelt osalt valmis, mugava eluasemena. Toitu ja 
kõikvõimalikke muid hüvesid oli külluses. Maapõu oli ammu taltsutatud. Mered ja at- 
mosfäär allusid inimese tahtele. Torustikud ning tehislikud mere- ja õhuhoovused 
ühtlustasid kliimat. Džung-leid ja ohtlikke metsloomi leidus ainult looduskaitsealadel. 
Suured tööd jätkusid veel, palju oli veel vaieldavat. 

Kogu nende tööde kompleksi oli nüüd aga juba raske kujutleda. 

Siin, Veenusel, oli olukord teistsugune. Siin kõik alles algas. Plaan ei olnud veel 
kaugeltki täies ulatuses suurteks tegudeks saanud. Seepärast suutsid tulevikku 
suunatud mõtted teda kergemini haarata. Kui ülev oli see plaan! Siin oli ju tarvis teha 
veel palju rohkem, kui oli tehtud Maal. Ja seda tuli teha palju kiiremini! 

Kõike seda oli Jean muidugi mõistnud ka enne vestlust Sergeiga, kuid iga 
järjekordne töö oli teda pannud niivõrd keskenduma, et ta polnud suutnud mõttes kor- 
raga kogu tervikust pilti saada. Staabis oli tervik, üldpilt paremini nähtav. Sergei aga 
oli ju staabis ja üldse Veenusel viibinud kõigest mõned päevad. Järelikult olid kõik 
need mõtted teda erutanud ja tugevasti tema tähelepanu köitnud juba Maal, 
tõenäoliselt juba tol ajal, kui ta pidas ennast veendunud vastaseks Mer-cier'le, kelle 
ideed olid temas ammu salamisi küpsenud. Nüüd aga — missugune Veenuse 
asustamise entusiast oli Sergeist saanud! Ja kui täiuslikult oli ta kõigega kursis! 

Jean vaatas ringi. 

Kui ülespoole vaatamata jätta, oli kõik imetore! Päikesepaisteline päev oli selge 
nagu Maal. Siis aga tõstis ta pea. 

Kui kaugel oli grandioosne plaan veel täideviimisest! Madalas taevas ujusid ikka 
needsamad rasked, rõhuvad pilved! 


VIIETEISTKÜMNES PEATÜKK — OOTAMATU KUTSE 

Ilmus raamat. Algul sattus see kätte vähestele inimestele, kelle tähelepanu köitis 
autori nimi. Igaühte neist vapustas see raamat. Igaüks jutustas sellest teistele. Varsti 
oli sellest teadlik kogu Maa elanikkond. Keegi ei saanud seda lugeda ilma suure 
erutuseta. 

Lõpetanud töö käsikirja kallal, oli autor kirjastusse läinud. Seal oli imestatud 
ootamatu külalise üle. Asja- 

olu, et Pierre Mercier esines autorina, ei sobinud kuidagi kokku sellega, mis 
temaga viimasel ajal oli toimunud. 

«Ma kirjutasin raamatu,» ütles Pierre ebatavaliselt ühetoonilise, summutatud 
häälega. «Kas on võimalik seda välja anda?» 

Vastus sellele küsimusele võis olla ainult jaatav: ükskõik kui suur süüdlane 
Mercier inimeste ees ka ei omud — kui temataoline mees tahtis inimestele midagi 
öelda, siis pidi see tähtis olema. 

Tõsi küll, hetke vältel kirjastuse juhataja kõhkles: Pierre'ile oli ju igasugune töö 
keelatud... 

Jah, kuid kõnelemist ei olnud talle keelatud. Niisugune keeld ei oleks isegi 
kujutletav olnud. Kõnelemine aga jäi ikka kõnelemiseks, ükskõik, kas kõneldi ühe- 
ainsa inimesega või miljonitega. 

Kirjastuse töötaja sisestas Pierre'i toodud lindirulli seinapaneelis olevasse aparaati. 

Nagu kõik trükki minevad käsikirjad, nii oli ka see kirjutatud masinal, mis 
muuseas sugugi ei sarnanenud vanaaegsete kirjutusmasinatega: tal ei olnud sõrmiseid 
ega hoobasid ja dikteeritava teksti kirjutas ta üles nähtamatute impulssidena. Sõna 
«käsikiri» aga pärines veel sellest ajast, kui oli kirjutatud käsitsi, samuti nagu sõna 
«sulg» jäi kasutusele pikaks ajaks pärast kunagi kirjutamiseks kasutatud hanesulgede 
kadumist. 

Aparaat luges lahtikeerduvalt lindilt tabamatu kiirusega kõik impulsid ja muutis 
need teisel lindil tähtedeks. Kogu prantsuse keeles kirjutatud teksti repro- 
dutseerimiseks ei kulunud poolt tundigi. 

Seejärel viis transportöör valmis teksti trüki-tõlke-masinasse. See valmistas poole 
tunni jooksul kakskümmend viis pisitillukeses tavalises kirjas trükitud miniatuurset 
raamatukest, ühe igas levinumas keeles. 

Need raamatud sisestati fototrükimasinatesse. Veel pool tundi hiljem oli kogu 
tiraaž valmis. Transportöör viis raamatud köitemasinasse. See varustas iga raamatu 
õhukeste, painduvate ja väga tugevate kaantega ning riputas esikaane külge 
lugemisläätse. 

Teos ilmus veel samal päeval. Juba järgmistel päevadel 

külvati kirjastus üle arvutute tellimustega. Mõne päeva jooksul lasti välja sadu 
miljoneid eksemplare. 

Süžeed ja tegelasi selles raamatus peaaegu ei olnud. Oli ainult autor ise. Ta 
jutustas oma elust ja kirjeldas oma traagilisi elamusi. 

Alguses kõneles ta lühidalt oma lapse- ja nooruki-aastatest. Tema põhilised huvid 
polnud kaugeltki mitte otsekohe välja kujunenud. Nooruses oli ta hüpelnud ühelt 
loominguliselt harrastuselt teisele, proovinud jõudu kirjanduses — poeesia ja proosa 
alal — ning laval. Deklameerimisega oli ta hästi hakkama saanud, katsed näidendites 
kaasa mängida olid aga lõppenud läbikukkumisega: tal puudus ümberkehastumise 
anne. 

Oma tõelise kutsumuse oli ta leidnud teaduses. Ta oli asunud innukalt uurima 
Päikesesüsteemi. Tema tähelepanu oli koondunud astronoomiale, füüsikale, geoloo- 
giale ja geograafiale — üksteisega tihedas seoses olevatele teadusharudele. Elav, 
aktiivne loomus oli teda tõuganud praktilisele tegevusele. Varsti oli ta hakanud 
tegelema planeetide asustamise probleemidega. Selles ei olnud midagi 
imestamisväärset: see idee hõljus õhus, inimkond oli selle teostamiseks küps. 

Mercier'st oli saanud Maale lähimate planeetide viivitamatu asustamise üks 
energilisemaid propageerijaid. 

Raamat kõneles sellest, kuidas Pierre oli õppinud tundma maapõue rahustamise 
ajalugu, kuidas ta oli korduvalt käinud Veenusel, teinud seal uurimistöid, tutvunud 
eelmiste ekspeditsioonide tulemustega, määranud magma ja kivimite seisundit, 
selgitanud välja suhteliselt ohutuid kohti. 

Vapustava avameelsusega, uskumatult jõulise siirusega jutustas Pierre oma raskest 
haigusest, mille tõttu temalt oli võetud õigus tööle. 

Ta jälgis oma elukäiku teadvuse lätetest alates. Las-telinna olid vanemad andnud 
ta tavalisest hiljem. Võibolla olid nad teda varases nooruses hellitanud ja lapsele oli 
hakanud tunduma, et ta on kõigi teda ümbritsevte inimeste tähelepanu keskpunktis. 
Võib-olla polnud t,a ka täiskasvanuna suutnud sellest alateadlikust tundest täielikult 
vabaneda. 

Küllap oli selles osake tõtt. Kuid see ei olnud peamine. Peamine oli, et teda oli 
alati liiga tugevasti kaasa kiskunud eesmärk, üritus ise ja ta oli nii mõnigi kord 
unustanud, et iga üritus peab teenima ainuüksi inimeste huve. 

Kas mitte just sellepärast ei nurjunud tal tegelemine kunsti ja kirjandusega? Seal 
on eriti vajalik inimeste tundmine ja oskus üksikinimese psüühikasse tungida. Teadust 
on kergem inimesest lahutada kui kunsti. Nii absurdne kui see ka kõlab — teadust on 
isegi võimalik inimeste vastu suunata. Vanal ajal leidus teadlasi, isegi andekaid 
teadlasi, kes lõid vahendeid inimeste hävitamiseks. Inimkonna minevikku on tarvis 
kindlalt meeles pidada! 

IMimkond! Kuidas on ta elanud miljon aastat, alates oma ilmumisest Maale! Kui 
palju on tal tulnud võidelda ja kannatada! 

Mimkonna biograafia on ülev ja traagiline. Kangelaslikkus ja kannatused. Raske 
võitlus orkaanide, uputuste, vulkaanipursete, tulekahjude, epideemiate, metsloomade 
vastu. Ja omataoliste vastu. Võitlus endakait-seks ja toidu hankimiseks. 

Sõjad! 

Võimatu on täies ulatuses kujutleda seda julmust, millega inimesed on üksteist 
kohelnud. Eriti raske on seda mõista praegu. Aga mõista on tarvis. 

Sõjad, alates inimese ilmumisest Maale. Eri hõimude vastastikused üksteise 
hävitamised ning ühe ja sama hõimu liikmete vahelised lahingud toidu pärast, töö- 
riistade pärast, omataoliste hävitamise vahendite pärast. 

Koletislikult julmad orjade piinamised. Ja veel julmemad arveteõiendused 
ülestõusnutega. Pikk tee, mida ääristasid Spartacuse ristilöödud sõjamehed. 

Nero elusad tõrvikud. 

Ivan Julma ja tema jäljendajate metsikused. 

Ristirüütlid! Inkvisiitorid! Cortes! Euroopa ja Aasia valitsejate sõjakäigud! 
Lõputud tülid kõikvõimalike feodaalide ja osastisvürstide vahel — inimesed, inime- 
sed, sajad 'tuhanded ja miljonid inimesed hukkusid 

ning said kannatada haavade, epideemiate ja nälia läbi. 

Pärtliöö! 

Tšingis-khaan. Batu. Timur, kes käskis üksteise külge kinnitatud elusatest 
vangidest püramiidi ehitada ja siis uhkelt sellele agoonias vaevlevatest kehadest 
pjedestaalile tõusis. 

Hävitussõjad üksikute riikide vahel. Maailmasõjad. Napalm, leegiheitjad, elusalt 
põlevad inimkehad. Majda-nek, Ošwiecim, Treblinka. 

Aatomipommid, mis ühe hetkega põletasid sadu tuhandeid Hirošima ja Nagasaki 
elanikke! 

Juudipogrommid! Armeenia veresaun! Kukluksklan-laste julmused, lintšimised! 
Kas on võimalik loetleda miljondikkugi kannatustest, mida inimesed on tekitanud 
inimestele! 

Kõik need on piisad inimeste poolt omataolistele tekitatud kannatuste ääretus 
ookeanis. 

Alles nüüd, sunnitud jõudeoleku ajal, oli Pierre tõsiselt ajalukku süvenenud. See, 
kes ei tunne põhjalikult inimkonna ajalugu, ei ole suuteline küllaldasel määral tundma 
õppima ka iseennast ja oma kaasaegseid. 

Inimene! Nii habras olend, arvutute põlvkondade vältel imepäraselt 
diferentseerunud ja organiseerunud rakkude kogum. Keemiliste reaktsioonide ja 
mikrovoolude keerukas sümfoonia ülipeentes elusates kudedes. Ka nüüd veel 
jälitavad inimest haigused, teda ähvardavad ohud ja ootab vältimatu surm. Kui väga 
tuleb teda seetõttu hoida! Möödunud ajastutel aga oli ohte tuhandeid kordi rohkem, 
haigused viisid inimesi massiliselt hauda ning üldse oli nende elu palju lühem. Ja 
siiski piinasid inimesed ise loomalikult teisi inimesi ning hävitasid neid. 

Ent kõigil aegadel on leidunud ka inimesi, kes kogu hingejõuga on oma 
kaasinimesi armastanud. Ja võitsid lõppude lõpuks ikkagi nemad, mitte 
inimesevihkajad. Peaaegu nelisada aastat tagasi kirjutas suur humanist Radištšev: 
«Ma vaatasin enda ümber ja inimeste kannatused lõid mu hinge haava.» Need sõnad 
on koos teiste tähelepanuväärsete ütlustega Inimkonna Panteoni seina raiutud. Võitis 
Radištšev, mitte Nero, Hitler või 

Saltõtšihha. «Kui palju kordi olen ma lugenud neid sõnu, ilma et oleksin neid 
vajalikul määral mõistnud! Aga oleksin pidanud mõistma!» kirjutas Mercier. 
«Armastuseta inimeste vastu ei ole tõelist kirjandust ega kunsti. Selleta ei oleks olnud 
Shakespeare'i, Goethet, Tšehhovit, Puš-kinit ega Maupassanfi. Brüllovi maal 
«Pompeji viimne päev» ... Nii sageli olen ma seisnud selle ees. Mis huvitas mind, 
geoloogi ja vulkanoloogi? Vesuuvi raevukas ärkamine. Nojah, ma nägin sellel 
lõuendil ka hukkuvaid inimesi. Aga kas ma tunnetasin nende tragöödiat? 

Nüüd mõistan, et selle maali teemaks ei ole üldse vulkaanipurse, vaid inimesed. 
See kohutav vapustus, mida nad kõik koos ja igaüks üksikult tunda said. 

See pilt tuletab ju meelde kõiki suuri vapustusi, mida inimkond on üle elanud. 
Kolm sajandit enne meid elanud kunstnik nägi iga inimest, keda ta kujutas. Järelikult 
oli tema hing minu omast palju tervem. 

Aga need, kes läksid tuleriidale ja tapalavale, kes kannatasid sunnitööl ja 
pagenduses, et lähemale tuua inimkonna õnne! Bruno, dekabristid, Sofia Perovskaja, 
Belojannis. Kas ma teadsin kõike seda? Muidugi teadsin nagu teisedki. Kas ma 
meenutasin seda? Väga harva. Töö — tõsi küll, inimkonnale vajalik töö — varjas 
minu eest need meenutused. 

Võitsid võitlejad inimkonna õnne eest, mitte orjapidajad, despoodid ja türannid. 

Praegu saavad inimesed väga harva teiste inimeste süü läbi kannatada. 
Katastroofid pole siiski välistatud: saavutanud ühe suure ja raske eesmärgi, seab 
inimkond enesele alati uue, veel suurema ja raskema. Teed tundmatusse on aga alati 
rasked ja ontlikud, neil teedel võib inimesi ähvardada hukkumine. 

Ka praegu esineb vastamata armastusest tingitud piinarikkaid kannatusi, 
loomingulistest nurjumistest põhjustatud meelekibedust, hirmu vältimatu surma ees ja 
rasket, vaigistamatut valu, mida põhjustab lähedaste inimeste korvamatu kaotus. 

Kas mina mõtlesin kannatavatele inimestele? 

Muidugi mõtlesin. Mitte mõelda pole võimalik. Aga ma mõtlesin abstraktselt. Ma 
ei tundnud üksikinimese valu. Ja ei elanud kaasa tema rõõmule. 

Kui hästi töötavad pesumasinad: nad võtavad transportöörilt nõud ja teevad need 
mõne hetkega puhtaks. Kui palju kordi olen ma imetlenud nende tööd. Ja rõõ- 
mustanud, et seda pole vaja teha käsitsi nagu kunagi varem. Nende masinate 
konstrueerijad on armastusega mõelnud inimestele, kes hakkavad neid kasutama, see- 
pärast ongi masinad nii täiuslikud. Aga kas mina kujutlesin meest, naist või last, kellel 
on kerge, kelle aju, närvid ja lihased ei ole koormatud igava tööga, vaid kes puhkavad, 
et säilitada oma jõudu huvitavaks tegevuseks? Ei, ma ei kujutlenud neid, see libises 
minust mööda. Kui õigesti on öeldud: armastuseta inimeste vastu ei saa isegi 
pesumasinaid juhtida. Seda enam aga... 

No hea küll, kaasaegseid inimesi on tarvis, on tingimata tarvis armastada. Aga 
neid, keda lahutavad meist mineviku ja tuleviku aastasajad ja aastatuhanded? Neid ju 
ei ole enam või veel olemas. 

Pole õige, nad on olemas. Inimkond on oma minevikus, olevikus ja tulevikus 
ühtne tervik. Meie kaasaegsed on ainult üks lüli selles katkematus ahelas. Igal hetkel 
muutub olevik minevikuks ja tulevik olevikuks. Me töötame alati tuleviku heaks, aga 
kuidas oleks võimalik mitte armastada neid, kelle heaks sa töötad? Järglased — need 
oleme meie ise tulevikus. 

Mis puutub neisse, kes olid enne meid, siis meie oleme nende elav jätk. Ja pole 
Õige, et neist on järele jäänud ainult aatomid, mis on läinud mateeria üldisesse rin- 
gesse. Neist on järele jäänud ümberkujundatud Maa, kõik nende kogutud teadmised, 
nende loodud kunsti- ja kirjandusteosed — kõik, mida nad tegid, millest me elame ja 
mida me jätkame. Nad on meie ise minevikus. 

Esivanemaid ja järglasi armastamata ei ole võimalik armastada kaasaegseid. 

Aga kas saab armastada tervikuna kogu inimkonna minevikku? Kas saab 
armastada Torguemadat, Petlju-rat, timukaid ja sadiste, keda oli nii palju? 

Ei, muidugi mitte. Aga mingisugust vastuolu siidz pole. Armastada tuleb inimesi. 
Need, kes sihilikult teistele kannatusi tekitavad, ei ole inimesed.» 

Edasi jutustas Mercier, mis tal oli tulnud läbi elada 

pärast seda, kui tal oli keelatud töötamine. Omaenese nahal oli ta tunda saanud, 
kui raske on sunnitud jõudeolek. Sellel ei ole midagi ühist vabatahtliku jõudeole- 
kuga, mille eesmärgiks on puhkus. Olla eemale kistud igasugusest tööst, pealegi veel 
määramatuks, võib-olla väga pikaks ajaks! Miski ei saa olla hirmsam ega piina- 
rikkam. Ainus kasu sellest rõhuvast seisundist oli, et see andis Pierre'ile võimaluse ja 
aja põhjalikult mõtelda oma raske haiguse üle ja sellest hästi aru saada. 


Iga lugeja püüdis ennast Pierre'i asemele seada. Siis tundus talie, et ta on sattunud 
kitsasse suletud ruumi, millel puuduvad seinad ja lagi, kuid millest siiski ei ole 
võimalik välja pääseda ja kus ei saa isegi pead vastu seina peksta, sest seina ju ei ole. 
Aga ka pääsu ei ole kuhugi. 

Töö raamatu kallal oli niisiis lõppenud. Pierre tundis, nagu oleks ta tühjaks 
imetud, ja vajus apaatiasse. Vastukajad tema pihtimusele jõudsid temani ähmaselt, 
just nagu teisest maailmast. Naise ja tütrega kõneles ta nagu poolunes ning tema 
vastused neile läksid nii mõnigi kord märgist mööda. Anna, kes oli raamatu ühe 
hooga läbi lugenud, lendas erutatult vanemate juurde, valmis otsekohe oma arvamust 
avaldama. Isa nähes aga mõistis ta, et praegu ei maksa isaga sellest kõnelda. 

Raske öelda, missuguse ajani oleks Pierre'il selline enesetunne püsinud, kui ei 
oleks toimunud midagi täiesti ootamatut. Teda kutsuti tele kaudu välja. Tuppa ilmus 
Oleg Maslakov. 

«Pierre Mercier,» ütles ta ees- ja perekonnanime kasutades, nagu oli tavaks 
ametlikel puhkudel, «mul on tarvis sinuga rääkida.» 

Maailmanõukogu esimees kõneles väga rahulikult, kuid tema pilgus nägi Pierre 
juba tuttavat isalikku hoolitsust. 

«Ma kuulan sind,» ütles ta tasase häälega. 

«Ei, see on väga tähtis kõnelus. Kui saad, lenda siia, ma ootan sind.» 

KUUETEISTKÜMNES PEATÜKK — TUTTAVAL TRASSIL 


Nüüdisaegsed sidevahendid näivad olevat peaaegu täiuslikud. Isegi Maa teisel 
poolkeral olev inimene viibib kõneluse ajal just nagu sinu juures ja sa näed teda kogu 
suuruses, ruumiliselt. Tõsi küll, tema kätt suruda või teda emmata ei ole võimalik. 
Kuid leidurid töötavad juba ka kompimisaistingute edasiandmise kallal. Esimeste 
katsete tulemused on lootustandvad. Saatja elektromagnetiainetest eraldatakse lained, 
mis annavad edasi puudutuse aistingut. Vastuvõtjasse paigutatakse naha 
kompimiskehakesi modelleerivad retseptorid. Kuitahes kauge eseme ruumilise 
kujutise puudutamisel on tunda vastupanu. Esialgu aga on see ka kõik. Retseptorid ei 
ole veel niivõrd diferentseeritud, et oleks võimalik eristada elutu eseme ja elusa keha, 
tahke ja vedela aine puudutamist. Nad ei erista aistingu laadi ega tugevust, pealegi on 
nende töökindlus väike ja nad lähevad sageli rikki. Seeriavastuvõtjatesse neid see- 
pärast veel ei monteerita. Kuid leidurid on veendunud, et lõpuks saavutavad nad edu: 
nad teavad, kui lapselikult abitud olid telefoni, raadio ja televisiooni esimesed 
sammud. Muuseas, siiski mitte alati ei ole tele suuteline asendama isiklikku 
kokkupuudet. 

Aga missuguseks kujuneb see kõnelus? 

Kogu tee mõtles Pierre sellest. Ta aimas . .. Kuid tõrjus ebaselge aimuse eemale, 
sest kartis eksida. 

Lõpuks istus ta Maslakovi vastas, õlad längus, ja vaatas aukuvajunud pruunidesse 
silmadesse. 

Maailmanõukogu esimehe aeg oli äärmiselt piiratud. Ta ei saanud seda kulutada 
sissejuhatavatele fraasidele. Seepärast ütles ta, püüdes väliselt ükskõikse hääletooniga 
muljet nõrgendada: 

«Pierre Mercier, sa pead tööle hakkama.» 

Pierre'ile tundus, et ta ei kuulnud päris õigesti. Siiski esitas ta vist küll tarbetu 
küsimuse: 

«Kas sa lugesid mu raamatu läbi?» 

«Jah.» 

«Sul leidus selleks aega?» 

«Ma loen praegu vähe. Aga seda raamatut pole võimalik lugemata jätta.» 

Pärast lühikest vaheaega küsis Pierre: 

«Missugusel arvamusel on nõukogu teised liikmed?» 

«Samasugusel.» 

«Aga... kuidas suhtuvad nõukogu sellisesse otsusesse kõik inimesed?» 

«Rõhuv enamik kiidab heaks.» «Kust sa seda tead?» 

«Üldine meeleolu on meile teada — mis Maailmanõukogu me muidu oleksime? 
Vabanda, Pierre (mitteametlik kõnetlus tekitas Pierre'is rõõmsat erutust), mul on väga 
vähe aega. Kus sa tahaksid töötada?» 

Kõhklematult vastas Pierre: 

«Seal!» 

«Arvan, et sul on Õigus.» 

Pierre väljus sirgena, nagu oleks raske koorem tema õlgadelt veerenud. Kodus 
jutustas ta naisele, mis oli juhtunud. Olga ei kahelnud hetkegi, et Pierre peab minema 
sinna. Ükskõik missugust tööd ta Maal ka tegema ei hakkaks, ikka oleksid kõik ta 
mõtted seal. Siin, Maal, ei pakuks ükski töö talle praegu täit rahuldust. Kuid... ees 
seisab pikk lahusolek. Ja muidugi ootavad hädaohud. 

Ei, Olgal ei tulnud mõttessegi Pierrel veenda Maale jääma. Aga nad olid ju 
teineteisesse nii kiindunud! 

Anna lendas koju, et isaga hüvasti jätta. Tundes tütre tormakat iseloomu, kartis 
Pierre, et eelseisva lahkumisega kaasnevad tugevad kurbuseavaldused. Midagi 
niisugust aga ei olnud. Anna täitis korteri oma kiirete liigutustega, lõbusa impulsiivse 
naeruga ja bravuursete muusikaimprovisatsioonidega. 

Viimastel lahkumiseelsetel minutitel aga langes ta pea ema hoiatavatest pilkudest 
hoolimata isa õlale ja kostis nutt, mis oli niisama tormiline kui kevadine äikesevihm 
enne kireva vikerkaare süttimist. 

Kosmoselaev pidi startima Maa tehiskaaslaselt. Sinna jõudmiseks tuli Pierre'il ja 
mitmekümnel noorel inimesel kasutada vaheühendusraketti. 

Avaras kajutis istusid Pierre ja ta teekaaslased tugitoolidessse, mis otsekohe 
omandasid nende kehale vastava kuju. 

Kajuti sisemus ei olnud reisijatele võõras: maketil olid nad mitmeid treeninguid 
läbi teinud. Kõik tunnetasid silmapilgu tähtsust: esmakordselt tuleb neil Maaga 
hüvasti jätta. Ja veel kuidas! Määramatuks, võib-olla väga pikaks ajaks. Mõnel juhul 
aga, kes teab, isegi alatiseks. Nad kõik on Veenuse asustamise entusiastid jä 
kavatsevad sinna elama jääda. Kunagi hakatakse neid Veenuse põliselanikeks 
nimetama. Aga kas jätkub kõigil püsivust, et seal enesele uut elu rajada? Jõudu ja 
energiat raskuste ja ohtude ületamiseks tõenäoliselt piisab, sest need kõik on ju 
spetsiaalselt väljavalitud inimesed, kes ise on otsustanud oma elule täiesti uue suuna 
anda. Aga kas nad suudavad üle saada tugevast kiindumusest vanasse armsasse 
Maasse, oma koduplaneedisse? Ja kui neil õnnestubki sellest kiindumusest võitu 
saada, siis missuguste vaimsete pingutuste hinnaga? 

Nõnda mõtles Mercier oma teekaaslastest, silmitsedes sõnatult nende nägusid — 
igaühte üksikult. 

Stardist oli möödas ainult veidi üle minuti, kui sinine taevas värvus juba 
süsimustaks. Tähed lakkasid vii kumast ja muutusid liikumatuteks nõrkadeks 
punktikes-teks. Neid oli aga näha palju rohkem kui Maalt läbi atmosfääri. 

Kõigi nende mõtete ja elamuste taustal ei andnud kiirendus ennast kuigi tugevasti 
tunda. Teist korda mõjus kiirendus startimisel tehiskaaslaselt, kui suur Veenuse-rakett 
kosmilisse ruumi sööstis, jättes endast järele lühiajalise, kuid võimsa tule jälje. 

Pierre silmitses seljataha jäänud Maad. Tohutu suur rohekassinine kera — 
kolmedimensiooniline, justkui stereoskoopiline, — sõuab ruumis. Ta pöördub aegla- 
selt-aeglaselt. Pilved katavad vaheldumisi tema eri osasid. Tähekesena vilgatab nende 
vahel ookeanilt peegelduv päike. Näe, seal on Euroopa ähmased piirjoonatf. Veel on 
eristatav tema keskosa. Pierre'ile tundub, et ta näeb, kuidas helgivad lumised 
mäetipud. Seal on arvatavasti Alpid, Mont Blanc, Saleve. Ja sealsamas üsna 

lähedal Genfi järv. Ei, ükskõik kui palju ka silmi ei pingutaks, järve ei ole 
võimalik eristada. Mingi teise, sisemise pilguga aga näeb Pierre ka järvekallast ja seda 
väikest majakest... Tõenäoliselt istuvad nad sel hetkel seal kahekesi — Olga ja Anna. 
Muidugi ei jätnud Anna niisugusel tunnil ema üksi. Nad räägivad temast, Pierre'ist. .. 
Või ehk ei räägigi, vaid istuvad vaikides, südamega teineteist tunnetades. 

Vist küll esimest korda elus mõistab ta nii selgesti, kui kallid on talle need 
mõlemad Maale jäänud naised, kes on nii sarnased ja siiski teineteisest nii erinevad. 

Kui kaua ei näe ta neid? Kes teab, missugused ootamatused ees seisavad? 

Juba ammu on inimestel raske kujutleda, mida tähendab niisugune lahusolek. 
Kaugeimassegi maakera punkti jõudmiseks on vaja kõige rohkem kolm-neli tundi. Ja 
maakeral pole ühtki kohta, millega ei ole võimalik tele kaudu ühendusse astuda. 

Maalt Veenusele või sealt tagasi jõudmiseks aga kulub umbes kolmkümmend Maa 
ööpäeva. Pierre'il on tulnud ka tunduvalt kauem kosmoses rännata, kuid rõhuvale 
enamikule inimestest on see ennekuulmatult pikk teelolekuaeg. 

Pealegi ei kurseeri laevad regulaarselt, vaid vajaduse järgi. Sõiduplaani veel pole. 
Kui tuleb tahtmine Maale tagasi pöörduda ... 

Pöörduda tagasi enne grandioossete tööde lõpetamist Veenusel? Oh ei, mitte 
mingil tingimusel! 

Hiljem muutub teleside Maaga kõigile kättesaadavaks. Praegu aga on ühendus 
ainult Maailmanõukogu ja Veenuse Asustamise Staabi vahel. 

Ta on omastest täielikult ära lõigatud. Mis siis ikka, nii peabki olema. 

Nagu alati, nii ka nüüd ei olnud kaalutuse esimesed minutid eriti meeldivad. 
Seejärel aga tekitas pidev kiirendus tehisliku raskusjõu. Elutingimused laevas 
muutusid lähedasteks maapealsetele. 

Noortele osutus teekond väga kasulikuks ja meeldivaks. Nagu ette oli nähtud, 
tutvustas Mercier oma noori sõpru Veenuse uurimise ajalooga ning andmetega, mida 
olid hankinud varasemad ekspeditsioonid. 

Teekonnaks ette valmistudes olid nad kõigest sellest lugenud. Ent üks asi oli 
Veenusel toimunust lugeda või isegi näha seda lindile salvestatuna, hoopis teine asi 
aga kuulata ekspeditsioonidest osavõtnu jutustust. Ja missugune ekspeditsioonidest 
osavõtnu see oli! Üks planeetide asustamise peamisi initsiaatoreid ja entusiaste. 
Mercier ise — nende teekaaslane ja tulevane kaaselanik Veenusel! Pole ime, et tema 
sõnu kuulati vaimustuse ja pingelise tähelepanuga. Pierre'ile aga olid need sõnavõtud 
püsiva rõõmu allikaks. Veel kunagi ei olnud tal inimestega suheldes olnud niisugust 
vastastikuse sõpruse tunnet. Ja ta pani eneses tähele midagi uut: tal ei olnud üksnes 
meeldiv oma teadmisi jagada — see oli talle alati meeldinud —, vaid veel meeldivam 
oli jälgida, kuidas iga üksik kuulaja teadmisi omandab. Veenusele jõuavad need noo- 
red inimesed varustatuna mitte ainult ettevalmistusega, vaid ka sellega, millega tema 
neid teel rikastas. 

Mõne aja järel muutus Maa tavaliseks, kuigi väga heledaks täheks, mis ühtlaselt 
säras mustas kuristikus. Oli ta all või ülal? Sellest ei olnud võimalik aru saada. 
Veenuse helesinine kera hakkas iga tunniga lähenema, suurenema ja üha rohkem 
naabertähti varjama. Lõpuks sai temast samasugune kolmedimensioo-niline, aeglaselt 
pöörlev kera, nagu varem oli olnud Maa. Vahe oli ainult selles, et ta oli palju heledam 
ja temal ei olnud näha mingeid pinnavorme — neid varjas pimestavalt päikesevalgust 
peegeldavate pilvede mass. 

Üha tugevamini helendav planeet kattis juba ligemale poole taevast. 

Veenuse ülitihedasse atmosfääri sisenes laev peaaegu horisontaalselt. Tiir tiiru 
järel lendas ta üha kiirust vähendades ümber planeedi. Atmosfäärist tingitud 
hõõrdumine pidurdas teda. Lõpuks hakkas laev aeglaselt ja sujuvalt laskuma. Nüüd 
andis ülekoormus ennast tugevamini tunda. Aga kellel oli aega seda tähele panna! Iga 
saabunu elus algas uus, äärmiselt tähtis etapp! 


SEITSMETEISTKÜMNES PEATÜKK — ,, SIIA TULEB TEINE 
MAA!" 


Sellest, et viimase raketiga saabub Mercier, polnud Veenuse Asustamise Staabile 
teatatud, sest Pierre tuli Veenusele ekspeditsiooni reatöötajana. 

Nähes Mercier'd, kes teatas, et on ilmunud tema käsutusse, sattus selles vahetuses 
staabi korrapidaja ülesandeid täitev Sergei Kostrov algul segadusse: ta teadis hästi, et 
tema enda ja teiste staabi liikmete teadmised ja kogemused on Mercier' omadega 
võrreldes üpris tühised. 

Sergei teine tunne oli ülisuur rõõm: Pierre'il lubatakse töötada! 

Niisiis istus Mercier tema ees ja küsis, missugusele tööle asuda. Aga kas siis tema, 
Sergei, peab seda ütlema? Või keegi teine? Kui Mercier juba kord Veenusel on, siis 
oleks tal kõige sobivam hakata Asustamise Staapi juhtima. 

Selle mõtte tõrjus Pierre aga juba esimese vihje järel tagasi: pärast kõike, mis tal 
on tulnud läbi elada, ei tunne ta ennast võimelisena organisatsiooniliseks tööks. Tal on 
praegu raske tohutut ettevõtet kogu ulatuses haarata. Ta palub enesele 
kitsapiirilisemat töölõiku. 

Sergei ei olnud varem Mercier'ga kohtunud, kuid tundis teda hästi tema esinemiste 
järgi. Ta nägi, kuidas Pierre oli muutunud: liigutused polnud enam tormakad, kõne oli 
rahulikum ja ühtlasem. 

«Kuidas on lood planeedi sisemuse alistamisega?» küsis Mercier. 

«Kas sa tahaksid sellel alal töötada?» 

«See on ju minu põhieriala.» 

«Jah. Aga seal pole sul peaaegu midagi teha. Tõsi küll, tehisvulkaane tuleb veel 
palju rajada, kuid töö on juba ladusalt käima pandud. Kui sa oleksid tulnud alguses... 
Siis, kui oli veel palju ootamatusi. Aga ka tol ajal tulid Jean Taine ja Gerda Lagerlöf 
suurepäraselt toime.» 

«Pole ime! Minu parimad õpilased!» 

«Nad ei ole ammu enam õpilased,» ütles Sergei. «Nad on ise paljusid välja 
õpetanud.» 

Mercier' hinges liigatas midagi kadedusetaolist. Nende asemel oleks ju võinud olla 
tema. . . Ühtlasi aga tundis ta nende noorte inimeste üle rõõmu ja uhkust. 

«Kas sa ei tahaks töötada õhupuhastusjaamas?» tegi Sergei ettepaneku. «Esimesse 
sellisesse jaama on vaja ühte töötajat.» 

«Miks mitte!» vastas Pierre. «Nende jaamade rajamine kuulub Veenuse 
asustamise plaani, mis töötati välja Maal... minu osavõtul.» 

«Siis sa tead, et niisuguseid jaamu ehitatakse aja jooksul palju.» 

Mercier ei kujutlenud veel selgesti, kuidas need seadmed tegelikkuses välja 
näevad. Seni olid need talle tuttavad ainult jooniste ja makettide järgi. Ta küsis 
kannatamatult: 

«Millal ma võin sinna sõita?» 

«Millal soovid. Aga esialgu võiksid veidi puhata.» 

«Millest ma peaksin puhkama?» vaidles Pierre vastu. «Tegevusetusest Maal ja 
tegevusetusest kosmoselaevas?» 

Sergei kahetses, et oli tahtmatult valusat kohta puudutanud. 

«Noh, palun. Piloot viib sind kas või praegu kohale.» «Milleks piloot? Kas ma ise 
ei oska lennukit sinna juhtida?» 

«Tõenäoliselt oskad, olgugi et siinsed tingimused, nagu sa tead, ei sarnane 
maapealsetega. Peaasi on aga see, et lennuk tuleb otsekohe tagasi tuua, sest meil on 
neid vähe.» 

Skafandri selga tõmmanud ja Sergeiga hüvasti jätnud, väljus Mercier ruumist. 
Nende vestluse ajal olid rõhuvad pilved veelgi tihenenud ja madalamale laskunud, ilm 
oli märgatavalt pimenenud. 

Piloot — väike kõhetu, mongoli tüüpi näoga tütarlaps — tundus Pierre'ile 
tuttavana, kuid ta ei hakanud mälu pingutama, et meelde tuletada, kus ta seda tütarlast 
oli näinud: liiga suur oli erutus, mida ta tundis, oodates oma esimest tööd pärast kõike 
seda, mis tal 

oli tulnud läbi elada. Ta palus tütarlast, et see ei lendaks kiiresti ega väga kõrgel: 
ta tahtis vaadata, kuidas Veenus nüüd välja näeb. Teel ei märganud ta aga midagi, mis 
oleks talle uus olnud. Samasugusena oli ta seda planeeti näinud juba eelmiste 
ekspeditsioonide ajal. Jah, siin seisab ees veel väga palju tööd. 

Pikka aega laius madalal lendava lennuki all kord kollakaspruun, kord punakas 
kivikõrb, kus valitses elutu vaikus: ei olnud näha ühtki lindu ega looma. Pea kohal 
liikusid lennukile vastupidises suunas rasked pilved. 

Pierrel tähelepanu köitis ühetooniline mürin, mis algul oli nõrk, seejärel hakkas 
tugevnema: nähtavasti lähenes lennuk selle mürina allikale. 

«Mis see on?» 

«See ongi õhupuhastusjaam,» ütles tütarlaps. 

Varsti ilmus silmapiiril nähtavale rida korstnataolisi torne. Lähenemisel need 
tornid suurenesid. Nad osutusid laiadeks ja kõrgeteks. Nende poolt kostiski mürin; see 
tugevnes üha, kuni muutus võimsaks möirgamiseks. Tornid valitsesid tasandikku ning 
nende täpsed geomeetrilised vormid ja jõuline mürin kõnelesid veenvalt inimese 
võimust pimedate loodusjõudude üle. 

Vaevalt oli lennuk tornide lähedal maandunud, kui Pierre'i juurde tuli kõhn 
sirgekasvuline, kollakas-pruuni näovärvusega noormees, kes teda südamlikult tervitas. 
Mürina tõttu oli vestlemine raskendatud ja Pierre'il tuli harjumatusest tugevasti kõrvu 
pingutada. 

«Minu nini on Shotish Dotto,» esitles noormees ennast. «Ma olen selle jaama 
ülem. Mul on väga hea meel, et sina, Pierre Mercier, minuga koos töötama hakkad. 
Mulle teatati, ma ootasin sind. Kas tahad puhata?» 

«Mul ei ole millestki puhata,» vastas Mercier pahaselt. 

«Siis lähme, ma näitan sulle jaama.» 

Nad lähenesid tornidele. Pierre silmitses tähelepanelikult lähimat nendest. 
Peaaegu päris jalamil sisenes torni kaks suurt toru. 

Lähemalt vaadates nägi Pierre, et tornid 

paiknesid paarikaupa. Iga paar seisis eraldi ning mõlemad tornid olid ülaosas 
omavahel ühendatud mitme jämeda toruga. 

Äkki muutus vaiksemaks: lähim torn jäi vait. Teised aga mürisesid edasi ja 
kõnelda oli endist viisi raske. «Lähme majja,» ütles Shotish. 

Tornide lähedal seisis vedrudel väike purjekujuline ehitis, mis meenutas Pierre'ile 
hoonet saarel, kus töötas Anna. 

Meeldiv oli pärast majja sisenemist ja õhulüüsi läbimist skafander seljast võtta 
ning märinast puhata. Maja sisemus ei sarnanenud niivõrd elutoaga kui sõja- 
väetelgiga, mida Pierre oli Ajaloomuuseumis näinud: puudusid tavalised maapealsed 
mugavused, kõik oli lihtne, isegi primitiivne. Jah, õigupoolest olid inimesed ju ka siin 
raskel sõjakäigul — rünnakul loodusjõudude vastu, millega tuli pikaajalist ja ränka 
võitlust pidada. 

Kui Shotish tegi ettepaneku koos einestada, võttis Mercier selle meelsasti vastu. 
Veenusel puudus muidugi veel valmistoidu automaattransport. Söödi sünteetilisi 
konserve. Lõhna ja maitse poolest oleksid need kahekümnenda sajandi inimesele 
tundunud valitud delikatessidena. Konservi purgid tuli aga kapist välja tuua, 
vanaaegse karbiavajaga lahti teha ja toit ühekordseks kasutamiseks mõeldud 
kiletaldrikutele tõsta. Maa elanikud olid sellisest primitiivsest tegevusest juba ammu 
võõrdunud. 

«Mispärast torn töötamast lakkas?» küsis Pierre. «Ja üldse, missugune on nende 
tornide ehitus?» 

Shotish naeratas, tema kollakaspruunis näos välkusid valged hambad. 

«Sa esitasid ainult kaks küsimust, kuid nendele vastamiseks tuleb kõnelda kogu 
jaama ehitusprintsiibist. Aga sina ju võtsid projekteerimisest osa... Muidugi olen ma 
valmis jutustama, seda on meeldiv teha, kuigi ma vaevalt sulle midagi uut ütlen.» 

«Sa unustad, et ühel inimesel on raske kõike haarata,» vastas Mercier. «Jah, ma 
võtsin osa Veenuse asustamise plaani väljatöötamisest, kuid iga agregaadi 
projekteerisid spetsialistid. Mina tean kõike ainult väga üldistes joontes.» 

«Ühe alumise toru kaudu,» alustas Shotish, «juhitakse torni ahnelt süsihappegaasi 
neelava sünteetilise leelise vesilahust. Kui lahuse hulk on küllaldane, pannakse tööle 
pumbad, mis tekitavad tornides sügava vaakuumi. Ja siis sööstab välisõhk — 
täpsemalt välis-atmosfäär — tohutu jõuga torni sisemusse, seda enam, et 
atmosfäärirõhk on siin palju kordi kõrgem kui Maal. Jämedaid torusid mööda siirdub 
gaas esimesest tornist teise. Seal jahutatakse ta väga tugeva kompressori abil miinus 
neljakümne kraadini. Sellest tornist suunduvad süsihappegaasist vabanenud hapnik ja 
lämmastik — tõsi küll, neid on väga vähe — tagasi atmosfääri.» 

«Aga see torn on ju hermeetiliselt suletud?» 

«Kui järjekordne atmosfäärikogus on kuivatatud, katkeb automaatselt teise torni 
töö, samuti lakkab jahutamine ja uute atmosfäärikoguste juurdevool esimesest tornist 
selleks lühikeseks ajavahemikuks, mis on vajalik vabastatud hapniku ja lämmastiku 
väljalaskmiseks. » 

«Aga kuidas süsihappegaas neist eraldatakse?» 

«Süsihappegaas on raskem ja jääb allapoole, teised gaasid aga...» 

«Voolavad ise välja?» küsis Mercier liialdatud tõsidusega. 

Shotish naeratas jälle: 

«Ise nad välja ei voola. Välisatmosfäär, mis sisaldab palju süsihappegaasi, on neist 
raskem. Tegevusse astub teine kompressor, mis surub gaasid välja. 

Lähemas tulevikus rajatakse palju selliseid jaamu. Iga uus jaam kiirendab 
atmosfääri puhastamist. Ja kogu töö kulgeb pidevalt. 

Tornid seiskuvad automaatselt: niipea kui niiskuse juurdevool alt ületab kindla 
määra, annab täpne mõõteriist käskluse seadisele, mis suleb kaane.» 

«Aga miks torn just nüüd seiskus?» 

«Temas lõppes leelis, mis muundus lahustuvaks süsihappesoolaks. Otsekohe andis 
mõõteriist käskluse, automaat asus tööle ja soolalahus hakkas teist alumtst toru mööda 
tornist välja voolama. Neid torusid on kaks. Ühe kaudu väljub soolalahus, teise kaudu 
siseneb värske leeliselahus. 

Kõik agregaadipaarid töötavad järjestikku — kui üks seiskub, siis teised jätkavad 
tööd.» 

«Üldiselt on asi selge,» ütles Pierre. «Puhastusjaamade töö aitab Veenuse 
atmosfääri koostist lähendada Maa atmosfääri omale. Selge on ka see, et lämmastikku 
hakatakse tootma lämmastikhappesoolasid sisaldavatest mineraalidest, mida 
ettevalmistavate ekspeditsioonide geoloogid leidsid suurtest sügavustest. Kuid sa ju 
ometi ei arva, et ainuüksi puhastusseadmed on suutelised Veenuse atmosfääri 
hapnikusisaldust lühikese ajaga maapealse tasemeni viima?» 

«Aga juveniilse vee elektrolüüs?» hüüatas Shotish. «Me ju ei ammuta seda vett 
ainuüksi joomiseks ja teiste vajaduste rahuldamiseks. Elektrolüüsiseadmeid ehitatakse 
niisama palju kui puhastusseadmeidki. Veest saame hapnikku ja vesinikku. 
Kompleks!» 

«Niisiis — inimene loob Veenusel tehisliku aine-ringe,» tegi Mercier kokkuvõtte. 
«Siia tuleb teine Maa!» 


«KAHEKSATEISTKÜMNES PEATÜKK ATMOSFÄÄR — INIMESTE 
KÄTETÖÖ 


Inimesed, kes Maal olid kunagi suuri paise, elektrijaamu, tehaseid ja kaevandusi 
ehitanud, olid elanud nomaadielu. Kui üks ehitis oli valmis saanud, olid nad sõitnud 
— kes üksi, kes perekonnaga — uude kohta ja alustanud kõike otsast peale. Sageli 
olid nad saabunud täiesti asustamata paika ja nende esimeseks tööks oli olnud enesele 
elementaarsete elutingimuste loomine. 

Kas midagi selletaolist ei toimu praegu ka Veenusel? 

Ligikaudu küll, aga mitte päriselt. 

Peamine erinevus ei seisne selles, et ehitused on siin grandioossemad. Maal oli 
inimestel ka siis, kui puudusid nüüdisaegsed täiuslikud sidevahendid, võimalik 
suhelda mahajäänud sõprade ja omastega posti, telefoni ja telegraafi teel. Siinsete 
ehitajate omaksed on Maal ja nendega on esialgu peaaegu võimatu sidet pidada. Ja 
ükskõik kui haarav planeediasustaja raske ning ohtlik töö ka ei oleks, ikkagi tekib 
sageli 

igatsus... Seepärast kujuneb eriti tugev kiindumus sõpradesse, kellega töö 
järjekordsel ehitusel kokku viib. Ja eriti kurb on nendest lahkuda. 

Uutest sõpradest lahkumine on aga sagedane, sest asustamise algperioodil tuleb 
siin alatasa töökohti vahetada. 

Mercier harjus uue tööga võrdlemisi kergesti, sest kõik protsessid olid 
automatiseeritud. Ajavahemik, mis Maa ajaarvamise järgi vastas dekaadile, möödus 
märkamatult. Seejärel aga anti Shotishile uus ülesanne: lasta käiku esimene 
elektrolüüsitehas. Pierre jäi üksi õhupuhastusseadme ja sellega seoses oleva keemia- 
tehase mehhanisme juhtima. Üksi olles tundis ta tugevamat igatsust naise ja tütre 
järele. Nii väga oleks ta tahtnud näha Olgat, tema pehmejoonelist ja ühtlasi energilist 
nägu, heledaid juukseid, siniseid silmi, täidlasi naeratavaid huuli. Tunda õlal tema 
sõbralikku, julgustavat kätt. Näha Annat, kuulda tema hoogsaid samme ja tormilisi 
muusikaimprovisatsioone. Kõik Annas oli üksainus loominguline puhang, mõtete ja 
tunnete orkaan. Kui tähelepanelik oli Anna olnud isa vastu tema rasketel päevadel. 

Tõsi küll, tütar oli hakanud palju harvemini vanemaid külastama. Aga Maal ei olnud 
sellel ju mingit tähtsust. Seal oli igast kohast ja igal silmapilgul võimalik iga 
inimesega rääkida, näha teda enda kõrval. Pierre kahetses nüüd, et ta nendel 
palavikulistel päevadel, mil ta suletud ukse taga pingeliselt oma raamatu kallal oli 
töötanud, ei olnud kordagi tõsiselt tütrega vestelnud. 

Mercier läks Shotishit saatma. Väike lennuk ja piloot ootasid juba. Piloodiks oli 
sama tütarlaps, kes oli Mercier' õhupuhastus jaama toonud. 

Umbes kahe tunni pärast laskus lennuk lagedale platoole. Nukrat maastikku 
elustas kummuv kilemaja. Majast jooksid välja neli noort inimest — Shotishi uued 
abilised. Shotishi meeleolu muutus reipaks. Planeet oli võõras, kõik omaksed olid 
Maale jäänud, sidet nendega ei olnud, ümberringi laius sünkjas tasandik, pea kohal 
lasus lõputu hägune pilvemass, need inimesed aga olid pilgeni täis rõõmu. 

Ja rõõmustamiseks oli ka põhjust. Esimene Päikesesüsteemi asustamata 
planeetidest oli juba inimese käsutuses ja inimene tegi siin tegusid, millest varem olid 
unistanud ainult fantastid. 

Shotish nägi oma uusi sõpru esmakordselt ja kuulis nüüd äkki tuttavat häält: 

«Tere päevast, Shotish!» 

Tema ees seisis lühikest kasvu täidlane tütarlaps. «Gerda! Sina siin?» 

Shotishi hämmastus oli täiesti mõistetav: ta tundis Gerdat kui suurt vulkanoloogi. 

Gerda kohmetus. 

«Sa arvad, et ma... ei sobi siia?» Shotish vastas: 

«Ma lihtsalt imestan. Siinses töös ei ole midagi keerulist, montaaž on lihtne. Aga 
tööd vulkaanidega peavad juhtima vilunud spetsialistid.» 

Gerda ütles: 

«Niisuguseid spetsialiste on nüüd palju. Meid Jean Taine'iga suunati uude kohta... 
eraldi.» 

Elektrolüüsitehase ehitamine ja monteerimine oli tõepoolest võrdlemisi lihtne. 
Tehase põhiagregaatideks olid elektrolüüsivannid. Tõsi küll, need olid väga suured ja 
paiknesid pikkade ridadena. Maal oleks olnud võimalik jätta need lahtise taeva alla, 
kuid siin, kus esialgu veel sageli möllasid äikesed ja tormid, tuli nende kohale ehitada 
pikk madal hoone, tekitada selles vajalik temperatuur ning täita hoone õhuga, millel 
oli normaalne maapealne koostis ja rõhk. Nähtamatute juhtmete abil ühendati hoone 
energiajaamaga. Lihtsam oleks olnud paigutada elektrolüüsitehas sügavale planeedi 
pinna alla, seal avastatud mere lähedale. Siis ei oleks olnud tarvis kulutada nii palju 
energiat vee üles-pumpamiseks. Õnnetuseks aga peitus just samas piirkonnas 
magmajärv, mis ähvardas tõsiste ootamatustega. Ka ülal oli tarvis kogu aeg valvel 
olla. Sügaval all aga ... 

Veejuhe oli juba ette valmistatud. Pumbad toimetavad vee sügavusest üles 
jahutusbasseinidesse, sealt edasi suurtesse elektrolüüsivannidesse. 

Muidugi ei saa ka see tehas eksisteerida isoleeritult. Nagu kõigist ettevõtetest, nii 
kujuneb ka sellest tootmiskombinaadi koostisosa. 

Iga vanni poolitab veetihe vahesein. Vannides on hästi elektrit juhtiv lahus. 

Anoodil eralduva hapniku suruvad kompressorid kõrgele ulatuvate torude kaudu 
atmosfääri. Katoodil vabanev vesinik aga siirdub teisi torusid mööda kee- 
miatehasesse. Sinnasamasse viib võimsate kompressorite abil kokkusurutud gaas 
erilist torustikku mööda ka atmosfääri puhastamise produkti — peenestatud 
süsihappesoola. Vesiniku abil vabastatakse sellest süsihappegaas, mis on 
keemiatehase tooraineks. 

Niisiis on puhastusjaam seoses mitte üksnes keemiatehasega, vaid ka 
elektrolüüsiseadmega ja muidugi energiajaamaga. Energiajaam annab neile 
ettevõtetele elu ja võimaldab ka rajada tehisvulkaane (algul kasutati selleks energiat, 
mida saadi Maalt toodud akumulaatoritest). Valmis vulkaanid annavad ise energiat. 
Hiljem luuakse ka siin nagu Maalgi ühtne üleplanee-diline kõrgepingevõrk. Niisugune 
näeb kompleks välja tegelikkuses! 

Varsti montaaž lõpetatakse ja algab atmosfääri rikastamine hapnikuga. 

Nüüd lähevad ehitajad siit sinna, kuhu neid suunab Asustamise Staap. Siia ei jää 
kedagi, tehas hakkab töötama automaatselt. 

Jälle tuleb lahkuda. Shotishit valdavad vastakad tunded. Alles hiljuti oli ta 
lahkunud Mercier'st, kellega oli kiiresti sõbrunenud. Ka siin oli ta juba jõudnud oma 
abilistega sõbraks saada — ja jälle tuleb lahku minna. 

Kurb? 

Kuid teda valdab uute sündmuste rõõmus eelaimus, planeedi asustamise uutest 
sammudest osavõtu ootus. Kaugus ruumis ja kaugus ajas! Kõik see on avatud 
tema ees, on avatud inimkonna ees, kelle lahutamatu osake ta on. Mida tõotab homne 
päev? 

ÜHEKSATEISTKÜMNES PEATÜKK — ORKAANI KESKPUNKT 


Nad istusid teineteise vastas: kõhn, kuid atleetliku kehaehitusega Shotish ja 
heledajuukseline, hallisilma-line, valgenäoline Sergei. 

«Kuidas siis on, Shotish,» küsis Sergei, puudutades sõbralikult tema käsivart, «kas 
sa oled nõus?» 

«Pea kinni,» katkestas Shotish. «Kõigepealt tahaksin teada, miks sul lubati...» 

«Minu kuulumine Asustamise Staabi liikmete hulka ei ole hädavajalik,» ütles 
Sergei. «Tõsi küll, mul õnnestus seal mõningat kasu tuua. Aga tööde mastaap kasvab 
iga päevaga. Leidus suurema organiseerimisvõimega inimesi.» 

«Saan aru. Muidugi olen ma juba ette nõus. Olgugi et sa ei ole mulle veel öelnud, 
kuhu sa mind kutsud.» 

«Aga kui ma ei ütlegi?» küsis Sergei vallatu tooniga. «Kas sa usud minu sõna, et 
see on midagi huvitavat?» 

«Miks ma ei peaks uskuma? Ebahuvitavat ei ole ma siin näinud.» 

«Aga see on eriti huvitav,» rõhutas Sergei. «Mul tuleb enesele abilised valida. Üks 
on muidugi Jean. Ja tema soovitas sind.» 

Keset ääretut tasandikku seisis üksik kõrge küngas — tulevase mere tulevane saar. 

See koht ei olnud uue grandioosse ehitise jaoks juhuslikult välja valitud. 
Vulkanoloogide andmeil oli planeedi põu siinse ulatusliku piirkonna all praegu 
suhteliselt rahulik. 

Alles hiljuti oli siin tegutsenud tehisvulkaan. Planeedi pinda puuritud kraatrist oli 
mööda aegsasti ettevalmistatud teed välja roomanud sädelev tuline madu. Aur ja suits 
olid kerkinud pilvedesse. Ja üleolevalt, enesekindlalt oli puurimisseadet juhtiv noor 
tütarlaps juhtimispulti ümbritsevast majakesest jälginud loodusjõudude märatsemist. 

Kui maa-alune katel oli tühjenenud, kontrollisid geoloogid selle kohal olevate 
kivimite kõvadust. Pinnas ei 

olnud kuigi palju vajunud. Vulkaani asukohta tähistas küngas, mille moodustasid 
väljapaiskunud kivid ja tuhk. 

Ükskord pika Veenuse päeva koidikul saabus sellesse kohta õhulaev. 

Veenuse koidik ei sarnane maapealsega. Valgeneb aeglaselt, pilvedel ei ole 
vähimatki päikesekiirte vastuhelki: kiired ei pääse raskest tihedast pilvemassist läbi. 
Ent ikkagi on valguse aeglases, kuid vääramatus võidus pika ööpimeduse üle midagi 
rõõmustavat, julgustavat. Selle inimtühja piirkonna kohal ei olnud elektripäikest ja 
Veenuse koidikut oli võimalik jälgida kogu tema metsikus ilus. Algul ilmusid vaevu- 
vaevu nähtavale juba tähistatud rannajoone kontuurid, seejärel kerkisid pimedusest 
esile viljatute kaljude ruuged, tume- ja helekollased, pruunid, oranžid ja punased 
värvusvarjundid. Üha rohkem eristusid need üksteisest. Kaugus muutus avaramaks, 
seejärel mõõtmatuks. 

Hommik oli Veenuse kohta haruldane: rahulik. 

Jean, Shotish ja Sergei väljusid laevast ja silmitsesid erutatult ilmetu välimusega 
küngast. Ahel, millega Maa inimkond tahtis Veenust ümbritseda, pidi siit enesele uue 
lüli saama. 

Algas väljalaadimine. Uue ehitise kohaletoodud detailid olid väga suured, kuid 
võrdlemisi lihtsad: Ka nende monteerimine ei olnud keerukas. Oli tarvis kokku panna 
vaakuumpump ja torn, mis väga sarnanes õhupuhastus jaama tornidega, kuid oli 
võrreldamatult suurem. 

Pump oli tohutu, kuid kohalesaabunutele ei tun-dunudki ta eriti suur, võrreldes 
selle tööhulgaga, mille tegemiseks ta oli ette nähtud. 

Väljalaadimisega kiirustati: sellel planeedil tuli kõike teha kiiresti, sest kunagi ei 
olnud teada, millega planeet mistahes hetkel võis üllatada. 

Künka lähedal seisis kilemaja, kus varem oli paiknenud tehisvulkaani 
juhtimispult. Pumba ja torni osad laoti selle maja lähedale. Seejärel hakati pumpa 
kokku panema. Algas ka torni monteerimine. Selle 

sektsioonid ja aparatuur olid saadetud Maalt ning nende kokkupanemiseks 
kasutati kraanat, mis oli kohale toodud sama laevaga, millega inimesedki. 

Juba seisiski pumba kõrval automaatselt avaneva ja sulguva luugiga torn. Seade 
oli valmis. Õhulaev lendas ära, viies kaasa enamiku töölisi. Varsti pidi kilemaja täiesti 
tühjaks jääma. Esialgu jäid ainult Sergei, Jean ja Shotish veel lühikeseks ajaks kohale, 
et seadet katsetada. Kõik oli küll ette arvestatud, kuid ehitise mastaap oli väga 
ebatavaline. 

Majas oli vaikne. Ka maja ümber valitses sügav vaikus. Näis, nagu oleks juba 
korduvalt loodusjõude taltsutava inimtegevuse mõju tunda saanud planeet jäänud 
ootama uut, veelgi suuremat vahelesegamist oma ellu. 

Kõik agregaadi sõlmed olid üksteisega seostatud. Tarvitses ainult käiviti käepidet 
pöörata. Seejärel pidi kogu seade ennast ise reguleerima. 

Käepideme juures oli Shotish. Ta oleks võinud istuda, kuid seisis. Nõnda, nagu 
kunagi olid seisnud tunnimehed väeosa lipu ees. 

Tema vastas seinal oli kell. Üksteise järel süttisid ja kustusid sekundeid märkivad 
numbrid. 

Asustamise Staabi poolt määratud ajani oli jäänud pool minutit. Üle kogu Veenuse 
tardusid nüüd kõik, nii töötavad kui ka puhkavad inimesed, pingelises ootuses. Ja ka 
Maal oodati muidugi teateid ... 

Viimane sekund! 

Ekraanile ilmus staabi korrapidaja. Ta ütles: «Tuletan meelde: olge ettevaatlikud! 
Mitte mingil juhul ei tohi väljuda!» Ta tegi pausi, et hoiatuse tähtsust rõhutada, ja 
andis 

siis komando: «Käivita!» 

Shotish pööras käepidet. Vaikus. 

Ent vaakuumpump juba töötas. 

Algul vaevukuuldavalt, seejärel üha kuuldavama mürinaga, lõpuks 
kõrvulukustavalt möirates hoovas atmosfäärigaas torni. 

Üha suuremad gaasikogused lähevad liikvele. Mida 

hõredamaks muutub gaas torni sisemuses, seda raevukamalt sööstab sinna torni 
ümbritsev gaas. Selle asemele tuleb gaas, mida madal rõhk üha kaugematest kohtadest 
kokku imeb. Nõnda annavad ühed gaasiki-hid lõputult ruumi teistele. Torni laia 
ülaossa sisenenud gaas väljub suure hooga alt — torn seisab kindlal alusel, mille 
plaatide vahel on laiad avaused. Tehislik marutuul kandub üle orgude ja mägede, üle 
ehitiste, mida inimesed on planeedil juba jõudnud rajada. Tuul läheb kõrgelt üle nende 
ega tee neile kahju. 

Mõõteriist näitab, et vaakuum on ettenähtud piirini jõudnud. Orkaan möirgab nagu 
pöörane. Selle energia ulatub paljude miljardite ergideni. Sellele ei ole võimalik vastu 
seista. Kui inimene selle teele satuks... 

Kas on maailmas jõudu, mis oleks suuteline seda atmosfäärimasside kohutavat 
sööstu peatama? Muidugi on. 

Tarvitseb vaid kerge liigutusega käepidet pöörata. 

Vool lülitub välja. Pump seiskub. Orkaan märatseb inertsi mõjul veel veidi aega ja 
vaibub. Torn jääb vait. 

Kuid praegu pole see vajalik. Atmosfäär planeedi kohal seguneb. Ülemised 
atmosfäärikihid vahetuvad alumistega. Hapnik, mida inimesed atmosfääri suunavad, 
jaotub selles ühtlaselt. See torn on just nagu tohutu suur pudrumänd, millega 
inimkond planeedi kohal gaasiookeani segab. 

Veenuse kliima muutub pehmemaks. Puhastusjaamad vähendavad süsihappegaasi 
hulka ja suurendavad hapniku protsenti atmosfääris. Neid abistavad 
elektrolüüsiseadmed. Kui süsihappegaasi jääb vähemaks, siis läheb rohkem soojust 
maailmaruumi. Väheneb pilvede hulk, kahaneb atmosfäärielekter. Äikesed muutuvad 
harvemaks ja nõrgemaks. 

Kolm inimest lähenesid läbipaistvale seinale. 

Nad nägid, et pilved olid saare keskel madalale laskunud. Koletu jõud kiskus neid 
torni kurku. Gaa-simasside lend ei olnud muidugi nähtav. Sellega kaasnev lakkamatu 
möirgamine aga tegi selle peaaegu 

kombatavaks. Kuidas see torm küll väikest maja kaasa ei haara? 

Kõik oli täpselt arvestatud. Maja oli kinnitatud nii, et ta oli suuteline taluma isegi 
kaks korda tugevamat survet. Ta ei liigatanudki. 

Möirgamist aga ei olnud enam võimalik taluda. See mõjus hirmsasti närvidele. 
Shotish pööras käepidet, et tugevdada heliisolatsiooni. Isolatsioon ei suutnud möir- 
gamist täielikult neelata, kuid kergendas siiski selle 

talumist. 

«Mis see on?» hüüatas Shotish. Teised nägid temaga ühel ajal. 

Rannajoone kohal lendas õhus mingi ese. Lennuk? Ei, selleks oli ese liiga väike. 
Midagi ei olnud võimalik aru saada. 

Maruiilist kantuna paiskus tundmatu ese hirmsa hooga torni pärani avatud lõugade 
vahele ja mürtsatas vastu vedruvõret. Tõsi küll, mürtsatust ei olnud kuulda: selle 
neelas tehisorkaani möirgamine. 

Teleekraanile ilmus tütarlaps Asustamise Staabist. Tema hääl, mida tugevdas 
võimas ruupor, oli vaevalt kuuldav: 

«Näen teie aparaatide dubleerivaid näite. Mehhanismid on korras. On saavutatud 
maksimaalne vaakuun. Selle kõikumised on tühised. Gaasi liikumiskiirus on tuhat 
kilomeetrit tunnis.» 

Tütarlaps kadus. 

Katsetajad on majasse suletud. Väljuda ei tohi. Nad jälgivad endiselt seda, mis 
toimub läbipaistva seina taga. Nähtamatud, kuid kivitaoliselt tihedad gaasimas-sid 
sööstavad tuhandekilomeetrise tunnikiirusega torni sisse. Keereldes tõmbuvad 
sinnasamasse pilved. 

Kui väljud ... 

Sind haarab kaasa ja kannab minema torni alt väljapaiskuv rajutuul. 

Seadme katsetamiseks on ette nähtud kolm tundi. Seejärel katkestatakse tema töö 
ajutiseks: katsetajate järele tuleb lennuk. 

Gaasivoolu surve on nii tugev, et heliisolatsioonist hoolimata on väga raske kolm 
tundi vastu pidada. Tundub, et maja seinte, lae ja põranda kaudu edasikanduvate 

võimsate helilainete mõjul purunevad trummikiled. 

Nagu sageli, kui midagi pingeliselt oodatakse, saabus oodatu ka nüüd äkitselt. 
Kell näitas, et katsetuseks ettenähtud aeg oli lõppenud. 

Samal hetkel ilmus ekraanile tütarlaps staabist. Ta ütles lõbusalt: 

«Noh, kas olete ära vaevatud? Peatage!» 

Sergei pööras käepidet. 

Möödus mitu pikka minutit, enne kui möirgamine nõrgenema hakkas. Siis läks see 
üle ühetooniliseks undamiseks ja lõpuks vaibus. 

Rõõm oli tajuda täielikku vaikust. 

Niisiis on agregaat katsetuse väga hästi läbi teinud ja täielikult töökorras. 
Nüüdsest peale hakkab ta ettenähtud aegadel ise sisse ja välja lülituma. Tema tööd 
jälgitakse eemalt. Tuhat kilomeetrit ei loe midagi. Juhtimispuldi ekraanil on kõik 
näha, aparaadid registreerivad vahetpidamatult gaasimasside liikumiskiirust ja igas 
sekundis torni läbivate gaasikuupmeetrite hulka. Loendur summeerib tulemused 
minutite, tundide ja ööpäevade kaupa. Automaadid signaliseerivad igast töörežiimi 
muutusest, vähimatestki häiretest. 

Asustamise Staabis on juba välja töötatud atmosfääri segamise päevade ja tundide 
graafik. Täpselt on kindlaks määratud ringjoon, millest seespool on tehisorkaani ajal 
rangelt keelatud viibida ja liikuda igaühel, ükskõik kes ta ka ei oleks. 

Sergei väljus esimesena ruumist, sõbrad tema järel. Lift tõstis nad ühe hetkega 
torni tippu. Kannatamatult heitsid nad pilgu võrele. 

Seal ei olnud midagi! Aga silmapettega ei saanud ometi tegemist olla! 

Alla tagasi jõudnud, kutsus Sergei välja staabi: 

«Mingi ese sattus võrele ja kadus.. . Mis see võis olla?» 

«Otsekohe näitan teile ajaluubis meie visolokaaaori salvestust,» ütles tütarlaps. 

Ekraanile ilmus lindile jäädvustatu suurendatud kujutis. Paistis tohutu suur jändrik 
känd. Kusagilt 

juurtega väljarebitud hiigelpuu alumine osa. Kust oli orkaan selle kaasa haaranud? 

«Vahest ehk kiskus tuul selle puu mägedest lahti ja murdis katki?» arvas Jean. 

«Kuhu kadus siis tema ülejäänud osa?» küsis Sergei. 

«Võib-olla purunes tükkideks,» märkis Shotish. 

«Mis siin veel rääkida ülejäänud osast,» arvas Jean, «kui juba seegi osa, mida me 
kaks korda — natuuris ja salvestuses — nägime omaenda silmaga, kadus nii, nagu ei 

oleks teda olnudki! Tohutute veskikivide taolised, marulise jõuga edasitormavad 
kokkupressitud õhu kihid hõõrusid ja jahvatasid ta nähtamatuks tolmuks!» 


KAHEKÜMNES PEATÜKK — ERI SUUNDADES 


Sergei, Jean ja Shotish kutsuti Veenuse Asustamise Staapi. 

Staabiülemaks oli sel ajal Ralph Shaw — umbes viiekümneaastane, aeglaste 
liigutuste ja mõtliku ilmega mees. 

«Sõbrad!» ütles ta. «Planeedi asustamine käib täie hooga, aga kuidagi ei saa öelda, 
et me oleme teda juba täielikult tundma õppinud. Meie esivanemad uurisid oma 
koduplaneeti aegamööda. Kahekümnenda sajandi keskel olid veel läbi uurimata 
tohutu suured maaalad Lõuna-Ameerikas ja Aasias. Väga halvasti tunti Arktikat, veel 
vähem Antarktikat. Mitmel pool maakeral leidus veel tundmatuid loomaliike, mõnes 
kohas aga isegi tundmatuid inimeste suguharusid. 

Veenusest teame juba üsna palju. Me tunneme tema atmosfääri ja koore koostist. 
On olemas planeedi pinna üldkaart. Suurt edu on saavutatud Veenuse sisemuse 
tundmaõppimisel. Kuid veel väga palju on tarvis teada saada. 

Selle planeedi taimestik on kasin, kuid omapärane. Esialgu teame sellest veel 
vähe. On tarvis seda põhjalikumalt uurida. Me ei tea isegi seda, mida kujutavad 

enesest need nähtavasti kiskjalikud, mürgised seened. Kas nad on loomad või 
taimed? Aga teised loomad? Ühega neist põrkasid kokku Jean ja Panait. Kas loomi on 
rohkem? On nad kõik sellised või leidub ka teistsuguseid? Missugustes tingimustes 
nad elavad? Kõik see ootab veel selgitamist. 

Eelmised ekspeditsioonid ja meie Suur Ekspeditsioon on planeedi atmosfäärist ja 
litosfäärist võtnud juba sadu tuhandeid proove. Selliste proovide võtmine ja uurimine 
peab kogu aeg jätkuma. Siin leidub pidevalt tööd meie geoloogide, keemikute ja 
bakterioloogide jaoks. 

Nüüd on juba aeg asuda planeedi põhjalikumale uurimisele. Esialgu otsustas 
Asustamise Staap välja saata kolm eriekspeditsiooni ja nende juhtideks määrata teid 
kolme. Sergei on juba näidanud oma organisaatorivõimeid, Jean ja Shotish saabusid 
siia esimese suure laevaga ja tunnevad olukorda paremini kui uustulnukad.» 

Jean, kes tähelepanelikult kuulas, kuid ühtlasi staabiülemat teraselt silmitses, 
hüüatas ootamatult: 

«Lõpuks tuli mulle meelde, kus ma olen sind näinud, Ralph Shaw!» 

Ralph vastas imestunult: 

«Mina tunnen sind ammusest ajast, Jean Taine. Juba Maa päevist. Olen näinud 
sinu skulptuure. Eriti meeldib mulle see, mis kaunistab Kosmonautide Väljakut 
Moskvas: mälestussammas esimestele Veenusel viibinud kosmonautidele. Aga mulle 
tundub, et kohtunud ei ole me veel kunagi.» 

«Üks kord kohtusime,» märkis Jean. «Mina seisin haigla ukse juures, kui sind 
koos teiste ootamatult haigestunutega sinna toodi. Sa astusid imelike rütmiliste 
sammudega, hüppasid igal kolmandal sammul ja just nagu ei näinud mitte midagi 
enda ees.» 

«Noh, siis pole ime, et ma sind nüüd ära ei tundnud,» ütles Shaw. «Ma ei mäleta 
sellest mitte midagi. Teadvusele tulin alles kümne päeva pärast.» Seejärel jätkas ta; 

«Staabile on teada, et te kõik olete julged ja otsustusvõimelised inimesed, aga ma 
pean teid hoiatama, et 

peaaegu kindlasti tuleb teil kokku põrgata suurte ohtude ja raskustega.» 


66 


«Me teadsime seda, kui Veenusele tulime,» ütles Sergei rahulikult. «Aga me 
tahame paluda, et meile antaks ühine töö. Me oleme üksteisega harjunud...» 

«Kahjuks ei tule sellest midagi välja,» vastas Shaw. «Niisiis, igaüks teist saab 
ülesande ja peab enesele grupi välja valima. Igaühel tuleb saadud ülesande sisu läbi 
mõelda ja olenevalt sellest määrata oma grupi koosseis. Grupp peab koosnema kahest 
või kolmest, kõige rohkem neljast inimesest, grupi juht kaasa arvatud: nagu te ise 
teate, on inimesi Veenusel veel vähe.» 

Ta tõusis: 

«Pean teiega hüvasti jätma, sõbrad, ka aega on vähe. Soovin edukat tööd!» 

Shotishile tehti ettepanek uurida koobaste labürinti, mille Jean ja Panait olid 
juhuslikult avastanud: geofüüsikalise luure tulemused näitasid, et koobas, kuhu nad 
varingu tagajärjel olid sattunud, koosnes paljudest käikudest ja saalidest. Suure looma 
leidmine sellest koopast andis põhjust oletada, et sügavuses eksisteerib arenenud 
fauna. Nagu juba eelmised ekspeditsioonid olid kindlaks teinud, oli temperatuur 
planeedi koore mõningates magmakolletest isoleeritud ja kaugel paiknevates 
tühikutes tunduvalt madalam kui planeedi pinnal. Tõsi küll, hapnikku oli ka seal 
äärmiselt vähe. Aga just see pakkuski kõige suuremat huvi: kuidas loomad seal elavad 
ja millest nad toituvad? Olendit, kelle Jean tappis, polnud õnnestunud uurida: Panaiti 
raskest seisundist tingitud segaduses oli ta unustatud, hiljem aga, kui ta jälle meenus, 
oli ta jäljetult kadunud. Mis võis temaga juhtuda? Ära minna ta ei saanud, sest oli 
surnud. Kas tõesti sõid korjuse ära mingid loomad? Tõenäolisem tundus siiski oletus, 
et need olendid ei olnud harjunud planeedi pinnal valitseva kõrge temperatuuriga, ja 
kui temperatuur koopas tõusis, siis korjus küll ei põlenud ära (põleda oleks ta 
atmosfääri väga väikese hapnikusisalduse tõttu vaevalt saanud), kuid lagunes 
elementideks, aurustus või midagi selletaolist. 

Shotishi käsutusse anti väike tank, mis oli spetsiaalselt kohandatud koobaste 
uurimiseks. Koos tankiga saabus ka selle konstrueerija Platon Issajev, umbes 
kolmekümneaastane laiaõlaline, tugeva kehaehitusega mees. Shotishi grupi 
kolmandaks liikmeks sai kahekümne viie aastane lõbus speleoloog Vassili Teslenko. 

Jeani grupp pidi uurima suurt metsa, mis algas mõnekümne kilomeetri kaugusel 
staabi asukohast. Oli teada, et see mets moodustas mitmesaja kilomeetri pikkuse, 
suhteliselt kitsa (mitte üle viiekümne kilomeetri laiuse) riba ja oli raskesti läbitav. Oli 
tarvis võimalikult sügavale sellesse metsa tungida, võtta atmosfääri- jä kivimiproove 
ning üldse metsa kohta võimalikult palju teada saada. 

Kui Jean oma grupi liikmeid valima hakkas, meenus talle kõigepealt Gerda. Nad 
ju olid juba harjunud koos töötama. Peale selle ei tahtnud Jean mööda lasta võimalust 
selle tütarlapse seltskonnas viibida. 

Asustamise Staap saatis Jeani gruppi noorte ameeriklaste paari — valge tütarlapse 
Eileen Springfieldi ja neegri Jack Ivori. See oli tõepoolest paar, nad ei varjanud oma 
õnnelikku armastust. Sõpradeks olid need noored inimesed saanud Maal, juba 
lastelinnas. 

Sergeile ja tema grupile tehti ülesandeks uurida suurt mäestikumassiivi ja otsida 
seal sobiv koht tulevase tsonaalse õhuosoneerimisjaama jaoks. See grupp pidi teele 
asuma väikesel lennukil, mida juhtis Karl Holmguist. Esmakordselt noort pilooti 
nähes tundis Sergei imetlust. Just sellisena oli ta kujutlenud muistset viikingit: lai 
rind, laiad õlad, blondid, peaaegu valged juuksed, Skandinaavia jääd meenutavad sini- 
sed silmad ning hoopiski mitte jäine naeratus avalal, rüütellikku vaprust ja 
heasoovlikkust väljendaval näol. 

Peale Sergei ja Karli kuulus gruppi alpinist Mild-red Shinwell, väga tugev ja 
vastupidav, heledate juuste ja helesiniste silmadega tütarlaps. 

Veenuse Asustamise Staabi suure kilemaja lähedale oli püstitatud sama tüüpi, 
kuid väiksem kõrvalhoone. Hiljem pidi siia ehitatama veel maju, võib-olla isegi linn. 

Väiksesse kõrvalhoonesse kogunesid Veenuse pika päeva alguses kõik kolm 
gruppi. Ralph Shaw tuli neid saatma. 

Siia oli toodud kõik ekspeditsioonideks vajalik: mitu kokkupandavat ja kantavat 
kiletelki kogu tarviliku sisustusega, portatiivsed konditsioneerid, samuti 
kontsentreeritud toiduained, ravimid ja esmaabi andmiseks ettenähtud 
meditsiiniinstrumendid, kiirguspüs-tolid, akumulaatormehhanismid, mõõteriistad ja 
tele-aparaadid sidepidamiseks planeedi piirides. 

Maja läbipaistva seina taga oli näha ümbrus: ikka seesama nukker ebatasane 
kollakaspruun kivine lagendik. Ühest küljest piiras seda mäeahelik. Mägede tipud 
ulatusid suurde kõrgusse ja otsekui sulasid ühte pilvedega, kuid mäetippudel ei 
valendanud lumi nagu Maa kõrgmägedel. 

Ootamatult muutus päevavalgus palju heledamaks. Põrandale langes lai 
valgusvööt. Seina äärde jooksnud Eileen hüüatas: 

«Sõbrad, vaadake!» 

Väike taevaosa oli pilvedest vabanenud. Väga heleda, ümbritsevate tihedate 
pilvede tõttu veelgi heledamana näiva sina taustal sädeles suur, Maal paistvast umbes 
poolteist korda suurem Päike. Otsekohe pöörasid inimesed instinktiivselt pilgu 
kõrvale: nii talumatult ere oli kiirgus. See Veenusel esialgu veel nii haruldane nähtus 
pani nende näod vaimustusest särama, nagu oleks seal kajastunud taevakeha vastu- 
helk. 

Päikesepaiste kestis aga väga lühikest aega. Pilved koondusid ja kõik muutus 
uuesti süngelt hämuseks. 


KAHEKÜMNE ESIMENE PEATÜKK — SEIKLUSED LÕPEVAD 
MITMEL VIISIL 


Shotish oli meeldivalt üllatatud: Jeanilt oli ta kuulnud süngest urkast, selle asemel 
aga nägi ta laiendatud ja puhastatud sissekäiku, sujuvalt allapoole viivat teed, 
koridori, milles säras Päikese spektriga elektrivalgus. 

«Siin on ju palju mugavam kui ülal!» hüüatas ta. 

Talle tundus, et Platon juhib tanki sellel mugaval teel liiga ettevaatlikult. Ei 
tohtinud siiski unustada, kus nad viibivad. 

Sügavusse tungijad vaatasid uudishimulikult ringi. Siin nägi kõik välja teisiti kui 
planeedi pinnal. Pea kohal ei olnud pilvi. Neid asendas väga madal ebatasane lagi. 
Ülal, all ja külgedel olid igavad pruunikas-kollased, kohati punakad kivimid. Ajuti 
näis, nagu oleksid mööda seinu alla valgunud veenired. Aga ei, need olid lihtsalt 
kivimi sooned. 

Vahetevahel koridori põrand võpatas ja värin kandus üle tankile. Ent võib-olla ka 
see ainult näis? Või olid need kaugete seismiliste vapustuste vastukajad? 

Aga kui kauged saavad lähedasteks? Kui ka siin toimub varing või siia valgub 
magma, mis äkki koopa seinast läbi murrab? Tõsi küll, tank on valmistatud 
maksimaalselt kuumuskindlast materjalist, kuid kõik pole siiski garanteeritud. 

Laserlokaatori jaoks on need sünged seinad siiski läbipaistvad. Lokaator kombib 
vahetpidamatult suurest kaugusest nii ülal ja all kui ka külgedel olevaid kivimeid. 

Aga kui magma valmistub läbi murdma seal, kuhu lokaatori kiir ei ulatu? 

Taibates sõpru vallanud ärevaid mõtteid, hüüdis 

Vassili lõbusalt: 

«Julgemalt, julgemalt! Ma tean omaenese kogemustest, et Maa põues ei ole 
midagi hirmsat. Miks peaks seda siis olema Veenuse põues?» 

Mitte mingisugust loogikat selles võrdluses ei olnud, kuid sõbrad tõepoolest 
elavnesid: mõnikord mõjub reibas toon niisama hästi kui sõnad. 

Praegusel juhul tuli julgustus seda enam õigel ajal, et valgustatud teeosa lõppes. 
Tank liikus nüüd edasi veel aeglasemalt. Seda juhtiva Platoni ettevaatlikkus oli võib- 
olla siiski liigne: tank oli ise suuteline enda ette sattunud tõket ära tundma ja sellest 
mööduma või vajaduse korral peatuma. 

Tank jätkas edasiliikumist, kompides lokaatoriga enda ees olevat teed ja kogu 
ümbruskonda. Nüüd pöördus 

ta koridori käänakut järgides peaaegu täisnurkselt. Valguskuma kadus, kõik 
mattus pimedusse, mis oli nii tihe, et tundus, nagu oleks see must vedelik, millesse 
saab käe pista. Lülitati põlema laternad. Nende päevavalgus lõikas pimeduse 
pikkadeks tihedateks vöötideks. Ees oli ikka samasugune ebatasase seina, põranda ja 
laega kivikoridor. Amortisaatorid ei lasknud tunda tee järske konarusi ja sügavaid 
auke, tank liikus endist viisi sujuvalt. 

Ootamatu inimhääl pani rändurid võpatama, kuid otsekohe taipasid nad, et staabist 
küsitakse, kas kõik on korras. 

«Korras, korras,» vastas Shotish. 

Tundus, et nad on juba väga kaua sõitnud, kuid kella järgi ei olnud tanki 
sisenemisest puhastatud käiku möödas rohkem kui umbes nelikümmend minutit. 

Veel mõni käänak — ja äkki tank peatus. 

«Miks sa nii järsku pidurdad?» küsis imestunud Shotish Platonilt.' 

«Ega siis mina. Ta ise.» 

Tähendab, tank tundis, et tema teel on mingi tõke. 

Tugev laternavalgus aga ei näidanud seda. Koridor suundus selles kohas peaaegu 
sirgjooneliselt kaugusse. Teel ei olnud midagi. 

«Su masin ajas midagi sassi!» märkis Vassili. 

«Tema juba ei eksi,» vastas Platon rahulikult. 

Ta hakkas ruumi kompides laternakiiri üha lähemale nihutama. Äkki. .. kiired 
suundusid järsult alla. Tank seisis vaevalt meetri kaugusel kuristiku servast. 

Kuristik ei olnud laiem kui kolm meetrit. Hädakorral oleks tank võinud sellest üle 
hüpata. Aga kas seda oli tarvis? Kuristik võis olla huvitavam uurimisobjekt kui 
koridori jätk. 

Ent kuidas seda uurida? Kui nad oleksid viibinud Maal, oleks Vassili 
kõhklematult alla laskunud. Siin aga ei tohtinud Asustamise Staabi loata mingeid 
riskantseid samme astuda. Järelikult tuli loobuda ka üle kuristiku hüppamisest. 

Shotish ja Vassili väljusid tankist ning lähenesid ettevaatlikult kuristikule. Platon 
jäi staabiga sidepidamiseks tanki. 

«Lülita korraks laternad välja,» palus Vassili. 

Saabus pilkane pimedus. Nad vaatasid alla. Seal oli samasugune pimedus, mitte 
midagi ei olnud näha. 

Äkki Vassili vaarus. Shotish haaras temast kinni ja tõmbas ta instinktiivselt 
kuristikust eemale. Samas aga tundis ta, et püsib ka ise vaevu jalul. Äkilist nõrkust ja 
teadvuse tumenemist maha surudes tiris ta Vassili tanki. Rusuv tunne ei möödunud. 

«Mul on halb,» ütles Platon kõlatu häälega, «ma ei saa aru ...» 

«Tagasi!» kähistas Sergei suure vaevaga ja kaotas teadvuse. 

Sergei grupp lendas mägismaa kohal väikeses hästi varustatud, tugevast 
kuumuskindlast materjalist kaitsekihiga kaetud uurimislennukis, mida juhtis Karl 
Holmguist. 

Silma torkasid mägede teravad, järsud piirjooned. Astangud ja kaljukuhjumid 
meenutasid omapärast treppi, mille astmed ei olnud üksteisega ühenduses. Otse 
tasandiku serval seisis peaaegu sirge rida madalaid koonusekujulisi kaljusid. Nendele 
järgnesid mõnekümne meetri kaugusel samasuguse kujuga, kuid palju kõrgemad 
kaljud. Siis tulid jälle kümnete või sadade meetrite laiused tasased kohad, seejärel 
uuesti kaljud, mis aga nüüd olid juba vähemalt poole kilomeetri kõrgused. Ja nõnda 
vaheldusid tasaste aladega koonuseread, millest igaüks oli kõrgem kui eelmine. 
Kaugeimate koonuste tipud kadusid pilvedesse. 

Karl peatas lennuki ja see jäi liikumatult õhku seisma: edasi lennata polnud mõtet. 
Iga koonuse tipus oli väike kaljune platvorm. Jäi vaid küllalt tasane, avar ja mitte liiga 
kõrgel paiknev platvorm välja valida, sellele laskuda ja see põhjalikult läbi uurida. 

«Laskume. .. kas või sellelesamale koonusele,» ütles Sergei. «Mulle tundub, et 
seal on midagi sobivat.» 

Lähemal vaatlemisel aga selgus, et ülesanne ei olnudki nii kerge. Koonused seisid 
peaaegu sirgete ridadena ja niihästi ridade eneste kui ka igasse ritta kuuluvate 
koonuste vahel olid suured tühikud. Nõlvad olid väga järsud. Valitud platvorm osutus 
väikeseks. 

Lennukit oleks olnud kuidagiviisi võimalik sinna maandada, kuid sel juhul oleks 
vaba ruumi väga vähe üle jäänud ja inimestel oleks raske olnud seal püsida. 

«Lugu pole ju hoopiski nii hirmus, sõbrad,» ütles Mildred. «Siin ei ole jääd ega 
lund. Nõlvadel on võimalik ennast julgestada.» 

Ta vaatas küsivalt Sergei poole. 

Enne aga, kui Sergei vastata jõudis, juhtus midagi, mida Veenusel alati võis 
oodata, kuid mis alati toimus ootamatult. 

Sügaval planeedi sisemuses algas kõmin, mis üha tugevnes. Vapustatud 
ekspeditsiooniliikmete silma all varises üks koonus kokku, seejärel teine... Varingu 
mürin ja maa-alune kõmin sulasid kõrvulukustavaks möirgamiseks. Varingukohast 
kerkis tiheda, suitsu meenutava tolmu pilv. Karl viis lennuki veidi kaugemale ja 
kõrgemale. Näis, et loodusjõudude pillerkaa-ritamisega sellel planeedil oleks võinud 
juba harjuda, kuid siiski jälgisid inimesed hämmastuse ja isegi hirmuga, kuidas 
maastik siinsamas nende silma all muutus. 

Pruun pinnas kahe seni veel terveks jäänud mäe-koonuse vahel kerkis ja paiskus 
siis äkki laiali, nagu oleks sinna langenud pomm. Avanes lehter, see suurenes 
kirjeldamatu kiirusega ja muutus varsti kraatriks, millest purskusid välja leegid ja 
hõõguvad kivid. 

Karl püüdis lennukit eemale viia, kuid seda ei olnud nii lihtne teha. Kivid lendasid 
igasse külge, punane hõõguv gaasipilv laienes kiiresti. Ei olnud küll põhjust karta, et 
lennukile järele jõudnud tule pilve mitme tuhande kraadine temperatuur kaitsekihti 
kahjustab. Aga kivid! Isegi kui üks miljonist kivist lendab niisuguse jõuga, et on 
suuteline kaitsekihist läbi lööma. . . 

Kabiini sein oli küll läbipaistev, kuid näha polnud midagi: lennuk oli mähkunud 
purpurpunasesse leegitsevasse uttu. See ei olnud hirmus: aparaadid näevad palju 
paremini kui inimsilm. Aga kannatada said kõrvad! Kivirahe trummeldas vastu 
lennuki keret ja iga hoop tekitas inimeste kõrvades valu, mõjus raskelt närvidele. 

Kui ometi kiiremini ohtlikust tsoonist välja saaks! 

Lennuk liikus ise ettevaatlikult edasi, automaatselt möödudes terveks jäänud 
mäetippudest. 

Lõpuks oli ohtlik pilv seljataga. 

Mis seal küll toimub! Koonuste arv on märgatavalt vähenenud. Nende vahel ei 
haiguta üks, vaid mitu kraatrit. See seal on kõige suurem, arvatavasti «vanim», 
esimesena tekkinud. All on suits ja pimestav kiirgus, kraatritest hoovavad tulejõed. 

Kas ülejäänud koonused peavad homsenigi vastu? 

«Kahju,» ütles Mildred. «Jäigi proovimata. ..» 

«Ära kahetse midagi,» vastas Sergei. «Jõuame veel proovida ja rohkem kui üks 
kord. Ainult et mitte siin...» 

Just nagu tema sõnade kinnituseks varises mürinal kokku veel kaks koonust. 
Hõõguv purpurne gaasipilv laienes üha. Lennuk aga oli juba tema haardeulatusest 
väljas ja jätkas eemaldumist märksa suurema kiirusega kui enne. 

Mürin kestis siiski edasi. Äkki kostis kohutav lühike kärgatus. Otsekohe kordus 
see veel suurema jõuga, seejärel liitusid kärgatused vahetpidamatuks mürinaks. Ja nii 
imelik kui see ka ei olnud — mida kaugemale jõudis lennuk uuest looduslikust 
vulkaanikol-dest, seda tugevamaks muutus mürin. 

Surnukahvatu ja samal ajal pimestav sähvatus näitas lõpuks, et oli alanud äike. 
Valgus ei nõrgenenud, välgud sähvisid vahetpidamatult üksteise järel ja kostis pidev 
mürin, mis siinses tihedas atmosfääris oli palju ähvardavam kui Maa omas. Pilved 
olid laskunud veelgi madalamale, lennuk lendas nüüd juba nende tihedas massis ja oli 
ümbritsetud värelevast, kustumatust violetsest helendusest, just nagu oleks ta ujunud 
tule ja sellega segatud paksu udu meres. Sergei heitis pilgu oma kaaslastele. Kumbki 
neist reageeris toimuvale omamoodi. Karl jälgis keskendunult navi-gatsiooniriistu, 
lennuki liikumisteed kaardile kandvat automaatpilooti ja majakakiire vastuvõtjat. 
Tütarlaps vaikis samuti, kuid vaatas ärevalt ringi. Esmakordselt elus oli ta 
niisugusesse olukorda sattunud. Maaalused ja atmosfääris toimivad loodusjõud olid 
ühinenud, et anda vapustavat etendust. 

Heliisolatsioonist oli siiski kasu: mõningal määral nõrgendas see mürinat. 
Märinast üle karjudes pöördus Sergei Mildredi poole: 

«Ära unusta, et elektromagnetväli kaitseb lennukit kindlalt välkude eest.» 

Kuid ka Sergeil endal oli veidi õudne: üks asi oli kaine arusaamine toimuvast, 
teine asi aga selle emotsionaalne tajumine. Pilt oli niisugune, et oleks võinud kõige 
kindlameelsemagi inimese tasakaalust välja viia. 

Sergei nagu tema mõlema kaaslasegi meeleolu ei olnud kaugeltki hiilgav: nende 
grupile antud ülesanne oli täitmata jäänud. Siinne maastik oli osoneeri-misjaama 
jaoks ilmselt ebasobiv. Siin märatsesid pöörased vulkaanilised jõud ja oli võimalik, et 
ei olnud enam järele jäänud ühtegi mäetippu, mis nende jõudude mõjul varem olid 
planeedi pinnast esile kerkinud. 

Jeanilt sai staap järgmise Maa päeva vältel rahus-tavaid teateid. 

Kolmandal päeval aga kostis äkki häirekell ja ekraanile ilmus Jean. Tema 
kohutava näoilme järgi taipas valvekorras olev radist otsekohe, et on juhtunud 
õnnetus. Ja ta ainult küsis summutatud häälega: 

«Kes?» 

«Gerda. Kiiresti lennuk, ta tuleb haiglasse viia. Ja parim kirurg.» 

Mis siis metsas oli juhtunud? 

Vaevalt oli Jeani grupp mõne sammu võrra metsa tunginud, kui otsekohe sai 
selgeks, et niimoodi edasi ei pääse: puud seisid peaaegu pideva müürina. Nende tüved 
olid ideaalselt sirged, peaaegu kõik ühesuguse jämeduse ja kõrgusega — umbes 
poolemeetrise ümbermõõduga ja kolmekümne meetri kõrgused. 

Ükskõik kui raske edasiliikumine ka ei olnud, taandumisele ei mõelnud keegi. 
Metsaränduritel olid kaasas akumulaatoritel töötavad teemantteradega ketassaed. Isegi 
need lõikasid tüvesid katvat teraskõva koort ainult suurivaevu. Puiduga, mis küll 
samuti oli "'ga kõva, oli palju kergem toime tulla, koor aga tegi saed kiiresti nüriks. 

«Kui nii edasi läheb, kas meil siis .jätkub teemant-teri ja akumulaatoreid?» 
muretses Jack. 

«Arvan, et jätkub,» vastas Jean. «Aga kui ei jätku, pole ka midagi katki. Keegi 
läheb rajatud teed mööda majja ja toob uusi. Eks ole?» 

Möödus mitu tundi, enne kui uurijatel õnnestus märgatavalt metsa siseneda. 

Kummaline ja õudne oli see mets: hääletu, elutu, sünge. Igal pool, kuhu pilk 
ulatus, olid ühesugused rohekad, veidralt kõverate harvade okstega samba-taolised 
puud, mida kattis läbipaistev koor. Ei olnud põõsaid, rohtu ega mahalangenud lehti (ja 
kust need oleksidki pidanud tulema?), jalge all ei olnud muld; vaid kivid või kõvaks 
paakunud suureteraline liiv. Ei ühtki häält, ei mingit liikumist. Ei lindu ega putukat. 
Puude all ei olnud sipelgapesi ega mingeid urge. Ei ühtki teerada. Puud ise näisid 
olevat elutud. Mõne tunni pärast tundsid rändurid ülisuurt väsimust: kõige ümbritseva 
ühetoonilisus ja edasiliikumise sunnitud aeglus mõjusid kurnavalt. Otsustati teha 
puhke-peatus. 

Löödi üles hermeetiline telk. Nagu kilemajades, nii olid ka selles normaalsed 
atmosfääritingimused. Oli kitsas, kuid mugav. Võeti einet. Väsimus kadus kiiresti. 

Pärast puhkust jätkas Jeani grupp metsasügavusse tungimist. Kestis lakkamatu 
visa võitlus puudega. Läbisaetud tüved langesid kõrvulukustava raginaga. Tuli 
hoolega ette vaadata, et mõni puu inimestele peale ei kukuks. Kuid mitte asjata ei 
olnud Asustamise Staap grupi koosseisu lülitanud Eileeni ja Jacki, kes olid läbi teinud 
spetsiaalse ettevalmistuse. Lõbusa naeru ja sõbraliku heasoovlikkusega inst-rueerisid 
nad ka Gerdat ja Jeani, tekitades suurt elevust. Eileen oli ühtlasi arst, keda 
ekspeditsioonil võis tarvis minna. 

Jean vaatas tähelepanelikult ringi: kas ei ilmu jälle kiskjad seened. Neid ei olnud 
aga kusagil näha. 

Järgmise puhkepeatuse ajal (metsas edasiliikumise raskuse tõttu tuli puhata 
sagedamini, kui oleks tahetud) olid vaevalt kõik telki sisenenud, kui sähvatas 

pimestav välk ja samal ajal kostis kõuekärgatus — üksainus kontsentreeritud 
raksatus, millega ei kaasnenud kõmisevat järelkaja ega muud müra. Jean tundis õlas 
nii tugevat valu, et ta ei suutnud oiet maha suruda ja langes põlvili. 

Ta vaatas ringi. Telgi lähim nurk oli sisse vajunud ja vastu põrandat surutud. 
Selge: välgust tabatud puu oli telgi peale kukkunud. Tugev elastne kangas ei olnud 
rebenenud, kuid mitte ka uuesti sirgu tõmbunud: seda takistas ilmselt kile peal lamav 
puu. 

Eileen jooksis Jeani juurde ja puudutas vigastatud õlga. Ta tegi seda väga 
ettevaatlikult, kuid Jean karjatas valust. Eileen avas Jeani rõivad ja hakkas õlga 
kompima. Jean pingutas kogu jõust, et mitte oiata. Eileeni ilus näoke tõmbus tõsiseks. 
Vasaku käega Jeani õlast kinni haaranud, tõmbas ta parema käega tugevasti Jeani kätt. 
Jean karjatas jälle, kuid tundis otsekohe kergendust. 

«Noh, ongi kõik,» ütles Eileen kõlava häälega ja lõbus naeratus pöördus tema 
näole tagasi. «Ma kartsin luumurdu, aga tuleb välja, et oli lihtne nihestus.» 

Jack vaatas vaimustusega oma sõbratari. Jean juba naeratas. 

Äike kestis edasi. Väga tugev see siiski ei olnud. Puudus tavaline kohutav möll. 
Välgud sähvisid pilvedes, kuid planeedi pinda ja isegi puudesse ei löönud. 

Ent ikkagi olid uurijad väga nördinud: alles äsja olid nad ju tööd alustanud. .. Tõsi 
küll, ka telgis oli mõnevõrra õudne äikest üle elada. Lahtise taeva all aga — pealegi 
veel metsas — ei olnud äikese ajal staabi ülirange korralduse kohaselt mitte mingil 
juhul lubatud viibida. Telki kaitses välkude eest elektromagnetväli. 

Äike lakkas alles nelja tunni pärast. 

Nüüd oli saatus nähtavasti otsustanud rändureid veidi hellitada. Vaevalt olid nad 
tihnikus veel umbes kolmkümmend meetrit edasi tunginud, kui puud laiali nihkusid. 
Nende ees oli kitsas pikk, sihti meenutav välu, mis sadakond meetrit nende liikumise 
suunas kulges. Välu oli igast küljest nii teravapuri-line, et näis tehislikuna. 

«Võib-olla on Veenusel kunagi mõistuslikud olendid elanud,» oletas Eileen. 

«Kas sa siis enne siiatulekut selle planeedi ajalooga ei tutvunud?» küsis Jean 
naeratades. 

«Muidugi tutvusin,» vastas tütarlaps. «Aga äkki ei ole kõik, mis siin miljoneid 
aastaid tagasi on toimunud, veel täpselt teada ...» 

«Ja sa arvad, et raiesmik on kogu selle aja jooksul kinni kasvamata jäänud?» 

Nüüd puhkes Eileen südamest naerma: 

«Tõsi jah, kuidas ma selle peale ei tulnud!» 

«Igatahes ei tee paha seda välu uurida,» märkis Jean. 

Pidades meeles võimalikke ootamatusi, relvastus ta kiirguspüstoliga, jättis sõbrad 
ennast ootama ja tegi aeglaselt tiiru ümber välu, silmitsedes hoolikalt ümbrust ja 
jalgealust. Kõikjal olid ühesugused, roheka koorega kaetud tüved. 

Kui Jean oli kogu välu üle vaadanud, ilma et oleks sealt midagi tähelepanuväärset 
leidnud, tegi ta ettepaneku edasi minna. Jälle algas tüütu võitlus puudega. Need olid 
ikka samasugused, mitte midagi ei olnud nendes muutunud. 

Varsti hõrenesid puud uuesti. Relvastatult läks Jean endist viisi ees. Nüüd käidi 
jälle võrdlemisi kiiresti, sest mingeid tõkkeid teel ei olnud. Näis, et kui ekspeditsioon 
midagi silmatorkavat ei avastagi, siis vähemalt lõpeb teekond õnnelikult. 

Aga kes võis sellele pöörasele planeedile kindel olla? 

Seekord algas äike nii äkki, et käputäis inimesi kurdistus mürinast ja pimestus 
välkudest, enne kui nad taipasid, mis lahti on. Pärast seda oli telgi püstitamine mõne 
minuti töö. Jack ja Eileen astusid teineteise järel kiiresti õhulüüsi kitsast uksest sisse. 
Gerda ja Jean järgnesid neile. Äkki sundis järsk terav välgatus Jeani silmi sulgema, 
kõike ümberringi vapustas mürin ja otsekohe pärast selle vaibumist kostis karjatus, 
mis väljendas niisugust piina, et Jean otsekohe ümber pöördus. Gerda lebas silmili. 
Jean tormas tema juurde. Samal hetkel sööstis lüüsikambrist 

välja Eileen, kes ei olnud veel jõudnud skafandrit seljast võtta, ja jooksis 
märatsevale äikesele tähelepanu pööramata samuti Gerda juurde. Nad nägid, et 
välgust tabatud puu lamab tütarlapse väljasirutatud käsivarrel. 

«Jälle puu! Jälle käsi!» hüüatas Jean õudusega. 

Koos Eileeniga püüdis ta Gerda kätt vabastada, kuid see käis neile üle jõu. Lüüsist 
jooksis välja Jack, kes samuti oli veel skafandris. Ühiste pingutustega õnnestus neil 
rasket tüve kõrvale nihutada. Nüüd lõpuks avanes võimalus Gerdat lähemalt vaadata. 

Iga sekund sähvivate välkude valguses oli tal täiesti surnu nägu. Või oligi ta 
tõepoolest surnud? Aga käsi... 

Gerda kätt nähes heitis Jean instinktiivselt pilgu arstile, kes nüüd pidi peaosa 
etendama. Kas noor tütarlaps talub seda vaatepilti, kas ta just nüüd, kus võib-olla 
sekundid otsustavad, ei lange mingiks ajaks rivist välja, ükskõik kui lühike see aeg ka 
ei oleks... 

Kuid Eileen säilitas ilmselt täiesti külma vere, olgugi et tema nägu oli niisama 
kahvatu ja liikumatu kui Gerda oma. 

Kätt ei olnud tegelikult enam olemas. Selle asemel oli õlast kuni sõrmeotsteni 
täiesti lömastatud mass. 

Kas Gerda oli elus? 

«Siin ei tee me midagi ära,» ütles Eileen kiiresti kahe piksekärgatuse vahel. 
«Telki...» 

Gerda liikumatu keha osutus väga raskeks. Kolmekesi tõstsid nad ta ettevaatlikult 
üles, kandsid lüüsi-kambrisse ja sealt edasi telki, kus asetasid ta otse põrandale, sest 
kokkupandavad voodid olid veel üles seadmata. Kiiresti vabastasid nad Gerda 
skafandrist ja võtsid ka oma skafandrid seljast. 

Jack ja Jean taandusid, et Eileenile ruumi teha. Tütarlaps laskus põlvili, võttis 
terveks jäänud õlaosa kahelt poolt tugevasti sõrmede vahele ja ütles lühidalt: 

«Zgutt!» 

Elastse kile ribad, mida kasutati väga mitmeks otstarbeks, olid alati käepärast. 
Jean ulatas Eileenile 

otsekohe ühe riba. Eileen paigaldas osavasti ja kiiresti pingul žguti. Verejooks 
lakkas järk-järgult. 

«Ta on palju verd kaotanud,» ütles Eileen, tähelepanelikult Gerdat silmitsedes. 

«On ta elus?» küsis Jean niisuguse häälega, nagu oleks ta kõri kinni pigistatud. 

«Elus. Aga väga raskes seisundis. Kutsu lennuk välja!» 

Eileeni hääl kõlas võimukalt. Jean vaatas imestuse ja vaimustusega seda väikest 
tütarlast, kes oleks just nagu korrapealt täiskasvanuks saanud. 

Sel ajal kui Jean staabiga ühenduse võttis, seadis Jack voodi üles. Eileen tegi 
samal ajal Gerdale desinfitseeriva, valuvaigistava ja uinutava süsti. 

Gerda oigas nõrgalt. Jean kummardus kiiresti tema poole. 

«Ta oigab läbi une,» ütles Eileen. «Nüüd tõstame ta voodile.» 

Ajal, mil Jean ja Jack väga ettevaatlikult arsti korraldust täitsid, valmistas Eileen 
ette materjalid sideme tegemiseks. 

«Otsest surmaohtu õnnestus meil vältida,» ütles Eileen. 

«Mis siis nüüd tuleb teha?» küsis Jean tasase häälega. 

«Väga palju,» ütles Eileen sidumist lõpetades niisama tasa. «Esiteks vereülekanne, 
teiseks käe amputeerimine. Sellele järgneb pikaajaline ravi...» 

«Amputeerimine!» hüüatas Jean kurvalt. «Tähendab, temast saab eluaegne 
invaliid!» 

Eileen vaatas talle läbitungivalt otsa, viivitas veidi ja ütles siis: 

«Mitte tingimata.» 

KAHEKÜMNE TEINE PEATÜKK MÕNED KOKKUVÕTTED 


Maailmanõukogu järjekordsel istungil tehti kokkuvõtteid Veenusel viimasel ajal 
toimunud sündmustest ja saavutatud tulemustest. Enamik Maa elanikke viibis 

Nõukogu istungite ajal teleaparaatide juures. Ülejäänutel oli igal ajal võimalik 
salvestusi näha ja kuulda. 

Istungi ülekannet vaadati ja kuulati ka Veenusel, Asustamise Staabi hoones. 
Teistel hoonetel ei olnud veel otsest sidet Maaga, staap aga transleeris saadet. 

Mercier oli muidugi vaatajate ja kuulajate hulgas. Kuidas ta vaatas, kuidas kuulas! 
Jah, ta oli ekspeditsiooni reatöötaja, kuid need olid tema ideed, mida siin ellu 
rakendati! 

«Kuulame ära, mida on eriteadlastel öelda nende mõistatuste kohta, mille 
lahendamist Veenus meilt nõuab,» ütles Maslakov. 

«Taimestikust olete te juba kuulnud. Mitte mingisuguseid taimi peale mõningate 
puuliikide Veenusel seni avastatud ei ole. Ja selles pole ka midagi imesta-misväärset. 
Juba siis, kui esimene Nõukogude pla-neetidevaheline automaat jaam sujuvalt 
Veenuse pinnale laskus, sai selgeks, et taimseid ja loomseid eluvorme, millega meie 
oleme harjunud, seal eksisteerida ei saa. 

Need puud avastati juba eelmistel ekspeditsioonidel. Jeani grupp, kes metsa uuris, 
ei leidnud sealt mingeid teisi taimi ega ka loomi. Mis aga puutub kiskjatesse 
seentesse, siis nendest tuleb jutt hiljem. 

Uskumatult kõrget temperatuuri suudavad Veenuse puud taluda ainult sellepärast, 
et neid kaitseb erakordselt vastupidav koor. Lehti neil ei ole. Tüvede ja okste rohekas 
värvus kõneleb sellest, et fotosüntees siiski toimub. Vee auramine aga ei ole nendele 
puudele vajalik. Vastupidi, neil on tarvis võimalikult palju vett hankida ja säilitada. 
Kust nad seda võtavad? 

Jeani ekspeditsioonil ei olnud võimalik uurida nende puude juurestikku. Üht-teist 
olid aga selgitanud juba eelmised ekspeditsioonid. Erakordselt tugevasti 

hargnenud juured ulatuvad täiesti uskumatusse sügavusse, nende lõplik uurimine 
seisab veel ees. Juured imevad suurest sügavusest vett, mida seal leidub. Oletatakse, 
et juurte otstes on tugevad pneumaatilised organid, mis võimaldavad võrdlemisi 
kaugelt imeda isegi niisugust vett, millega juured vahetult kokku ei puutu. 

Loomadest jutustab teile nüüd bioloog Zanna Rodionova.» 

Püsti tõusis noor naine, kes seni oli istunud ümmarguse laua ääres koos teiste 
teadlastega ja Maailmanõukogu liikmetega. Kõik temas — näo, lahtise kaela ja käte 
naha kahvatu värvus, tuhkhallid juuksed ja silmad — oli just nagu tuhm. Ka rõivad 
olid vastavad: siledad, tumehallid, kaunistusteta. Hääl aga oli ootamatult kõlav, värske 
ja varjundirikas. 

Žannat nähes kahekordistas Mercier tähelepanu: see naine oli kuulus oma julgete, 
mõnikord paradoksaalsete hüpoteeside ja järelduste poolest. Kus võis selline joon veel 
kohasem olla kui nende tähelepanekute arutamisel, mis olid tehtud Veenusel, juba 
paljusid uurijaid oma erakordsete mõistatustega ummikusse ajanud planeedil. 

«Alustan seentest,» ütles Zanna. «Kas nad on loomad või taimed? Üldiselt on see 
küsimus puhtal kujul teoreetiline. Mina loeksin neid pigemini loomade hulka 
kuuluvateks. Küsimus ei ole kujus, vaid olemuses. Nad liiguvad vabalt ja peavad 
jahti. Tõsi küll, ka Maal leidub loomtoidulisi taimi, aga need on liikumatud. Tõsi on 
ka see, et me veel ei tea, kuidas need seened paljunevad. 

Ja kellele nad jahti peavad? Nad tungisid Jeanile kallale. Aga inimestest nad ju 
toituda ei saa. Eelmised ekspeditsioonid neid seeni ei kohanud. Ja ka nüüd on neid 
nähtud ainult üks kord. Ilmselt on neid üldse vähe, tõenäoliselt sellepärast, et ka toitu 
on nende jaoks vähe. 

Aga missugune see toit siis ikkagi on? Vaevalt et taimne — nad on ju kiskjad. Ja 
missugustest taimedest võiksid nad toituda? Kas puudest, mida katab nii kõva koor, et 
teemantsaed suudavad seda ainult suuri 

vaevu lõigata? Tähendab, nad toituvad loomadest? Aga missuguseid loomi 
Veenusel on? Seniajani on üldse nähtud ühteainsat — seda, kes koopas Jeani ja 
Panaiti hüpnotiseeris. Ent kui on juba üks loom, siis peab leiduma ka teisi. Võib-olla 
mitte nii suuri — niisugustega ei tuleks seened arvatavasti toimegi. 

Kuid siis tekib uus küsimus: millest võiksid toituda need loomad? Kui ka nemad 
on loomtoidulised, siis peab mingisugusel madalamal astmel ikkagi leiduma ka 
taimedest toituvaid loomi. Aga kus? On ilmne, et ainult koobastes. Seal aga 
mingisuguseid taimi tõenäoliselt olla ei saa. Võib-olla alles meie hakkame aja jooksul 
neid seal tehisvalgustust rakendades aretama. Kuid aja jooksul — esialgu ma veel ei 
ütle, missuguse aja jooksul — loome ka planeedi pinnal niisugused tingimused, et seal 
saavad elada nii taimed kui loomad, esmajoones aga skafandriteta inimesed. 

Ja lõpuks, mida Veenuse loomad hingavad? Ka planeedi sisemuses ei ole ju 
hapnikku rohkem kui atmosfääris planeedi pinna kohal. 

Aga fantaseerime veidi. 

Nad ei toitu ega hinga.» 

Mercier pingutas tähelepanu. Kui seda oleks öelnud keegi teine. .. Aga Zanna 
oskas oma oletusi loogiliselt põhjendada, ükskõik kui paradoksaalsed need ka ei 
olnud. Zanna jätkas: 

«Tuletame meelde, et Veenuse atmosfäärist on leitud arvukaid mikroorganisme, 
mis on kohastunud väga kõrge temperatuuriga. Millest nad elavad? Nad lagundavad 
süsihappegaasi süsinikuks ja hapnikuks ning kasutavad ühtlasi ka atmosfääris vähesel 
hulgal leiduvat lämmastikku. Nendest gaasidest piisab neile eluks ja paljunemiseks. 

Võib-olla kasutab koobastes elavate loomade madalam — Maa rohusööjatele 
vastav — aste samasuguseid mikroobe. Sümbioos. Elades loomade kehades, 
omastavad mikroobid ise atmosfääri lagundamise produkte ja varustavad nendega ka 
loomi. Tõsi kull, Maal ei koosne loomsed valgud ainuüksi süsinikust, hapnikust ja 
lämmastikust, vaid nende koostisse 

kuuluvad veel vesinik ja väävel, mõnel juhul ka fosfor ja raud. Me ei tea, kust 
need loomad saavad vesinikku ja väävlit. Aga võib-olla ei saagi nad neid kusagilt. 
Miks peaksime arvama, et Veenuse organismid tingimata elavad ja paljunevad 
samasuguse skeemi järgi kui Maa organismid? Võib-olla on nende kemism hoopis 
teistsugune. Võib-olla ei ole neil üldse südant, kopse, vereringe- ega seedeelundeid ja 
nad omastavad vajalikke aineid, mida nende jaoks toodavad mikroobid, hoopis 
erinevalt Maa organismidest. Ja ka paljunevad erinevalt. 

Muuseas, Maal leiduvad selliste oletatavate loomade analoogid. Ma mõtlen 
ussnugilisi. Võib-olla on need Veenuse loomad nii-öelda ümberpööratud parasiidid, 
see tähendab, nad parasiteerivad oma kehas elavatel mikroobidel? 

Kui aga tegemist on sümbioosiga, siis peab kasusaamine olema vastastikune. 
Esialgu pole mulle veel selge, millega loomad neid asustavatele mikroobidele 
kasulikud võiksid olla. 

Selliseid mõtteid tahtsin ma avaldada Maa rohusööjatega ühesugusel astmel 
olevate Veenuse loomade kohta. Loomad, kes nendest toituvad, võivad oma olemuselt 
Maa loomadele lähedasemad olla. Hüpnotiseerimisvõime on neile tõenäoliselt ründe- 
vahendiks. Võib olla, et Shotishi grupi ekspeditsiooni katkestanud loom oli 
samasugune kui see, kelle avastasid Jean ja Panait. Te teate, et olles juba teadvust 

kaotamas, andis Platon tankile käskluse liikuda tagasikäiguga mööda tuldud teed. 
Hüpnoosi mõju lakkas alles siis, kui tank koopast välja jõudis. Järelikult võib oletada, 
et loom jälitas neid.» 

Sellega Zanna lõpetas. 

Nüüd tõusis jälle Maslakov: 

«Te kõik teate juba, mis juhtus Panaitiga. Tema kõne salvestus anti edasi Maale ja 
sisestati tõlke-masinasse. Masin aga ei teinud häältki: niisugust keelt tema mälus ei 
olnud. Siis suunati lint ajaloolise lingvistika masinasse, mis andis otsuse: tegemist on 
Amasoonase metsades elanud ja umbes nelisada aastat tagasi lõplikult väljasurnud 
väikese indiaani 

hõimu dialektiga. Masin tegi ka tõlke, aga saadud tekst ei paku midagi huvitavat 
— laused on seosetud. Nüüd tuleb veel selgitada, miks Panait just seda keelt hakkas 
rääkima ja — mis peaasi — kuidas teda ravida. Talle õpetatakse prantsuse keelt. Seda 
oskab ta juba rahuldavalt. Aga oma elust enne trauma saamise hetke ei mäleta ta mitte 
midagi. Ja mitte üksnes oma elust: ta on kaotanud kõik teadmised maailmast ja 
hakkab neid nüüd uuesti omandama. Seda raskendab aga väga suurel määral asjaolu, 
et kaotsi on läinud kõik varasemad assotsiatsioonid. See ongi esialgu kõik, mis meil 
on Suure Ekspeditsiooni tegevusest inimkonnale teatada. Lisan veel, et Gerda 
Lagerlöfi seisund on raske, kuid on mõningaid lootusi.» 

Jälle elas Pierre just nagu uuesti läbi kõik, mis teda varem oli piinanud ja 
erutanud, — kõik peale sunnitud tegevusetuse, mis nüüd oli lõplikult minevikku 
vajunud. 

Lehter, mis neelas esimese maja ja üheksa noort inimest. Oo, nüüd avaldas nende 
hukkumine talle uut, tugevamat ja hirmsamat mõju. See vaatepilt elustus temas kogu 
oma Õudusttekitava jõuga. 

Aga Gerda, aga Panait! Mis neid ootab? Kas neist saavad veel kunagi 
täisväärtuslikud töötajad? 

Ajuti pani Pierre imestusega tähele, et rasked mälestused nende kahe noore 
inimese saatusest olid tema teadvusest välja tõrjumas mõtteid edasisest tööst Veenuse 
taltsutamine alal. 


KAHEKÜMNE KOLMAS — PEATÜKK PLANTAAŽ 


Veenuse esimene elektrolüüsitehas töötab. Viimasena lahkub sellest Pierre 
Mercier. Nagu teised tehnilised rajatised, nii on ka see tehas automaatne ja seda 
kontrollitakse Asustamise Staabi kesk-juhtimis-punktist. 

Niisiis jääb vaid oodata uut ülesannet. 

Pierre on üksi. Pikkamööda kõnnib ta lõputult pikas koridoris elektrolüüsivannide 
ridade vahel. Tehas töötab käratult. Ühtlaste jugadena voolab jämedaid torusid mööda 
vannidesse vaevukuuldavalt sulisev vesi. Hapnik läheb atmosfääri, vesinik torude 
kaudu keemiatehasesse. Kõike seda ei ole muidugi näha, kuid ikkagi on uue 
atmosfääri loomise protsess siin just nagu selgemini tunnetatav. 

Nautides uhkustunnet, mida annab teadmine inimese võimust looduse üle, on 
Pierre ühtlasi sukeldunud omaenese elamustesse. Seadme monteerimise ajal need 
taandusid, nüüd aga tulvavad uue hooga mõtteisse. Omastest lahusoleku tunne oleks 
vahepeal just nagu veidi nürinenud... Aga ei! Pierre mõtleb sellest, et ei näe Olgat ja 
Annat väga kaua... kes teab . .. võib-olla mitte kunagi! 

Muidugi, kõik võib muutuda, kuid esialgu ei ole inimesed veel surematud, olgugi 
et elu kestus on viimase kahe sajandi vältel tugevasti suurenenud. 

Kui inimkond seab kindlalt sisse planeetidevahe-lise teleside, siis avaneb 
võimalus näha kümnete miljonite kilomeetrite kaugusel olijaid enda kõrval, kuulda 
neid ja võib-olla isegi tunda nende puudutust. Mis sellest, et dialoog toimub mitme 
minuti pikkuste pausidega. 

Ent ükskõik kui valus ka ei ole lahusolek naisest ja tütrest, üksildust Pierre siiski 
ei tunne. Ta tajub enda kõrval, õlg õla vastas inimesi, kaastöötajaid, kelle mõtted ja 
tunded on just nagu tema omad. 

Niisugust uut lähedust inimestele oli ta esmakordselt tundnud nähtavasti sel 
hetkel, kui oli astunud kosmoselaeva, mis oli teda viimasel korral Veenusele toonud. 
Seejärel oli tulnud töö, Shotish ... 

Kellega pidi ta nüüd hakkama koos töötama? 

Monteerimine oli kaasaegsetes tingimustes lihtne asi, selle oli ta ära õppinud. 
Nüüd aga pakuti talle hoopis teistsugust tööd. Tõsi küll, alustada tuli jällegi 
monteerimisest, kuid antud juhul oli see veelgi lihtsam. Ka uus töö oli huvitav: 
Veenuse esimese klorellaplantaaži rajamine. 

Juba tuttav viltuste pilusilmadega tütarlaps — Asustamise Staabi piloot — pidi ta 
viima planeedi põhjapooluse lähedale. Ajal, millal Pierre oli olnud eriti kaasa kistud 
planeetide asustamise ideest ning kuulunud selle ürituse algatajate ja organiseerijate 
hulka, oleks teda vaevalt huvitanud selle silmapaistmatu tütarlapse isik ja saatus. 

Nüüd aga silmitses ta tütarlast tähelepanelikult ja alustas temaga juttu. Maale olid 
tütarlapsel jäänud vanemad, vend ja... tütarlaps hakkas kogelema . .. veel keegi. 

«Ja sa tõid oma armastuse ohvriks Veenuse asustamisele?» küsis Pierre. Tütarlaps 
langetas pilgu. 

«Ei, ma ei ole kangelane... aga... ühesõnaga, mulle tundus, et mina ei ole 
temale nii vajalik kui tema minule ...» 

«Tundus? Aga võib-olla sa eksisid?» «Tegelikult olen ma selles veendunud.» 
Tütarlaps raputas pead. 

«Ta on väga hea. Aga mis parata! Mitte alati ei lähe nii, nagu tahad. See-eest olen 
ma siin!» 

Pierre tajus uue selgusega, et ta ei ole üksi. Tarvis on ainult alati tunnetada inimesi 
enda ümber. Ka tema teekaaslasel on olnud omad mured. Võib-olla mitte nii hirmsad 
kui temal... Aga kes võib seda kindlalt öelda? Igaüks elab muret nagu rõõmugi üle 
omamoodi. Ja kas vastamata jääv tõsine armastus ei ole siis suur õnnetus? Siin aga on 
nähtavasti tegemist just tõsise armastusega. 

Samas meenus talle mingi ebaselge assotsiatsiooni tõttu jälle Gerda. Pärast 
õnnetusest teadasaamist ei olnud ta oma lemmikõpilast õigupoolest minutikski 
unustanud. See õnnetus oleks teda erutanud ka juhul, kui see oleks toimunud enne 
tema enese tragöödiat, nüüd aga elas ta veel tugevamini Gerda valule kaasa. Füüsilist 
valu tütarlaps võib-olla enam ei tundnud, jäi aga psüühiline valu: Gerda on invaliid. 
Tööd, mistahes huvitavat tööd muidugi leidub tema jaoks alati. Veenusel aga ei ole tal 
enam midagi teha. Siin on vaja täiesti töövõimelisi inimesi. 

Mida edasi, seda mugavamini seadsid inimesed ennast Veenusel sisse. Enne kui 
klorellaplantaaži rajajad (ja ühtlasi selle tulevased töötajad) kohale toimetati, ehitati 
nende ja keemiatehase tööliste jaoks hea maja, mis oli varustatud peaaegu kõigi maa- 
pealsete mugavustega. 

Kui Pierre uude töökohta jõudis, algas pikk Veenuse öö. Süttis elektripäike, mis 
kallas planeedi pinna oma säraga üle. 

öine valgus oli Veenuse süngest päevavalgusest palju meeldivam, öö tõstis 
tunduvalt meeleolu, olgugi et üles vaadates ei olnud näha tähti ega kuud (mida 
Veenusel ju ei olegi), vaid ainult raskelt voogavaid pilvi, milles ei olnud ühtegi 
hõredamat kohta. 

Plantaaži jaoks oli elumaja lähedale tarvis ehitada hoone. Esialgu tuli klorellat 
kasvatada suletud ruumis: välistemperatuur oli tema jaoks liiga kõrge ja peale selle 
oleks fotosüntees tuhmis päevavalguses kulgenud liiga aeglaselt. 

Maandumisel võtsid Pierre'i vastu kaks noormeest ja üks tütarlaps — tema uued 
abilised. Piloot suundus tagasi staapi. Pierre heitis talle hüvastijätuks kaastundliku 
pilgu. 

Pärast lõunasööki ja lühikest puhkust asuti tootmiskorpuse ehitamisele. Kui see oli 
lõpetatud, süüdati hoones elektripäike, mis sarnanes Veenuse ööd valgustavate 
päikestega, kuid oli vastavalt väiksem ja nõrgem. Seejärel paigaldati basseinid. Igasse 
basseini pumbati ühtesid torusid mööda planeedi pinna alt vett, teisi torusid mööda 
aga suunati sinna keemiatehasest surugaasi abil toitesoolasid. Basseinidesse paigutati 
Maalt toodud klorellakolooniad — 5—20-mikromeetrise läbimõõduga roheliste 
rakkude kogumid. 

Mida tähendasid need peotäied taimset ainet planeedi mastaabis? 

Selle vetika ohjeldamatut elujõudu arvestades ei olnud siiski põhjust kahelda, et ta 
kasvab kiiresti, tulevastesse Veenuse meredesse üleviiduna katab tohutu suured 
veeväljad smaragdrohelise vaibaga ja 

temast saab üks võimsaid vahendeid planeedi looduse ümberku j undamiseks. 

Esialgu aga pidi klorella paljunema nendes basseinides, mis paiknesid hoones, kus 
atmosfääri koostis vastas Maa omale ja rõhk oli normaalne. Vesilahuses hoiti 
temperatuuri +25 °C, mis oli selle vetika jaoks optimaalne. 

Juba väga lühikese aja järel kattus veepind basseinides rohelise kirmega. Päikese 
spektriga tehisvalgu-ses jättis see rohelus kauni, piduliku mulje. Ta ei olnud 
liikumatu. Vaevukuuldava sulinaga liikuvad kerged labad segasid lahust, see kihises 
ja vahutas, ühed vetikakogumid kadusid sügavusse, teised kerkisid pinnale, kusjuures 
kõik nad said järjekorras vajaliku hulga valgust. Automaat puhus lahusesse süsi- 
happegaasi. Klorella neelas seda ja eritas hapnikku. 

Gaasianalüsaator eraldas ruumi õhku kogunenud hapniku ja surus selle 
kompressorite abil torude kaudu välja. Maa klorella hakkas juba Veenuse atmosfääri 
hapnikuga rikastama. Missugusel hulgal? See oli tilk merre. Kuid see oli alles algus. 
Plantaaže kavatseti rajada palju. Esialgu aga võis siit, basseinidest, pikka aega lahust 
vahetamata iga päev saada klorellat toidu sünteesiks. 

Veenuse öö lõpul töötas plantaaž juba täie võimsusega. Pierre'i uutest sõpradest 
oli sinna jäänud üksainus noormees. Enamiku tööst tegid automaadid: nad kogusid 
klorellat, suunasid seda pneumaatiliste torude kaudu keemiatehasesse, juhtisid 
hapnikku hoonest välja ning imesid sisse rikkalikult süsihappegaasi sisaldavat 
atmosfääri. 

Kohalejäänu aga ei tundnud ennast nüüd enam nii üksildasena ega maailmast 
äralõigatuna: tele ühendas teda inimtegevuse peamiste keskustega Veenusel, mitu 
korda päevas anti staabist edasi tähtsamaid uudiseid elust Maal ja Veenusel. 

KAHEKÜMNE NELJAS PEATÜKK — VANAD TUTTAVAD 


Pärast seda kui Jeani poolt kiiruga väljakutsutud lennuk oli Gerda haiglasse 
toimetanud, mõtlesid metsa jäänud sõbrad sügava murega tema saatusele. Eriti 
valdasid need mõtted Jeani. Kõige hirmsam ei olnud valu, sellest oskasid arstid jagu 
saada. Kuid psüühilised piinad! Jääda ilma käeta! Tõsi küll, Eileen oli tookord teinud 
mingi ebamäärase vihje, aga võib-olla oli see mõeldud lihtsalt lohutuseks? Enam 
polnud noor arst sellest kõnelnud ning küsimustele vastas põiklevalt. 

Juhtunud õnnetusele vaatamata otsustas grupp edasi liikuda. Sellest teatati staapi. 
Sealt vastati, et » kui nad ei tunne end rööpast väljalööduna, siis võivad nad teekonda 
jätkata. 

Inimestel oli raske harjuda Veenuse pikkade ööpäevadega. Tõsi küll, varasemate 
sajandite inimestel oleksid raskused olnud veelgi suuremad: une ja ärkveloleku režiim 
oli nüüd teistsugune kui varem, sest tänu keemia, füsioloogia ja meditsiini uutele saa- 
vutustele nõudis igapäevane taastav uni suhteliselt vähe aega. Ent ikkagi ei olnud 
lihtne Maa elurütmi Veenuse ööpäevaga kohandada. See rütm säilis muidugi ka 
ekspeditsioonil. Ekspeditsioon oli võimalik ainult poolkeral, kus parajasti oli päev, 
sest elektri-päikesi süüdati ainult asustatud kohtades. 

Pika päeva vältel tuli kindlate ajavahemike järel magamispeatusi teha. 

Oligi jälle järjekordne peatus. Rändurid magasid. Õigemini tukkusid. Jean ärkas 
tihti. 

Mis see oli, kas kuulmispete? Mürin. Väga kauge. Täielikus vaikuses pani see 
võpatama ja valvsaks muutuma. 

Mürin lähenes ja tugevnes. 

Kõik hüppasid püsti. 

Mürin läks üle möirgamiseks. Kostis kärgatus. Jean isegi tõmbas 
kergendustundega hinge: jälle äike. Vähemasti midagi juba tuttavat. 

Aga ei. Möirgamine kostis just nagu jalgade alt. See 

tekitas tõsist hirmu. Inimtühjas metsasügavuses tor-mitses planeedi pind nagu 
ookean. See kõikus, telgi all voogasid lained, telk tõusis ja vajus. 

Kõige raskem oli aga see, et ei olnud võimalik midagi ette võtta. Tuli lihtsalt 
istuda ja oodata, millal maa jalge all avaneb või puud kaela langevad. Oli kuulda 
nende raginat ja kukkumist. 

Staapi ei olnud mõtet teatada. Mida nemadki oleksid teha saanud? 

Jäi ainult ootamine. 

Maavärin kestis ja näis isegi tugevnevat. Mis saab siis, kui planeedi koor siin 
lõheneb ja laava välja paiskub? 

Enesele märkamatult oli Jean seda kuuldavalt öelnud. 

«Eks siis näe,» vastas Jack ebamääraselt. 

Maavärin lakkas alles mitme tunni pärast. Nüüd oli tunda veel ainult harvu nõrku 
tõukeid. Kõik kolm väljusid. 

Nad ei tundnud ümbruskonda enam ära. 

Kui telki püstitati, oli maapind tasane, nüüd aga seisis telk väikesel, võrdlemisi 
kõrgel, järskude eba-tasaste nõlvadega künkal. Mets oli ümberringi maha murtud. 
Maas lamavate puude ladvad olid suunatud mitmesse külge. Mõnedes tüvedes olid 
ülalt alla ulatuvad praod. Arvestades metsa varasemat tihedust, imestasid inimesed 
eriti selle üle, et ümberkukkunud puid oli üsna vähe. Tähelepanelikumalt vaadates 
nägid nad, et murdunud puud tõmbusid krimpsu ja just nagu sulasid nende silma all. 
Rebenenud koor ei kaitsnud puid enam kõrge temperatuuri toime eest. Nad ei 
põlenud, isegi ei söestunud, vaid lihtsalt kadusid pikkamööda. Mets oli suurel maa- 

alal kohutavalt hõredaks jäänud. Alles olid veel ainult need lookas puud, mille koor 
oli kahjustamata jäänud. 

«Sellised maavärinad on siin ju sagedased, eks ole?» ütles Jean. «Missugune peab 
siis olema nende kummaliste taimede elujõud! Tuleb järeldada, et mets on korduvalt 
uuenenud!» 

Ümberringi ilmnesid väga aukartustäratavad purus- 

tused. Kogu ümbrus oli täis kühme, auke, kuristikke ja künkaid ning meenutas 
rüsijääga kaetud merd. 

Äkki sikutas Jack Jeani tugevasti käsivarrest. Jean pöördus. Jack ei saanud sõna 
suust, ta nägu oli pingul. Vaikides osutas ta kaugusse. Jean järgnes pilguga tema 
žestile. 

Seened! Needsamad! Või samasugused! 

Kõik hakkasid keskendunult seeni jälgima. 

Seened ei osutanud inimestele ilmselt mingit tähelepanu. Nad seisid liikumatult. 
Mõne minuti pärast aga ütles Eileen: 

«Nad liiguvad!» 

Ja lisas: 

«Vaadake seda kõverat puud seal!» 

Ta osutas ühele vähestest terveks jäänud tüvedest, mis seisis nendest umbes 
kahesaja meetri kaugusel. 

Seened näisid endist viisi liikumatud olevat. Siis aga jõudis üks nendest puutüvega 
ühele joonele. Veel veidi aja pärast oli ta juba puust möödas. 

Mõni minut hiljem möödus puust teine seen. 

Seened eemaldusid. 

Nüüd, kus seisvaid hiigelpuid oli vähe järele jäänud, näisid seened eriti suurtena. 
Ükski ei olnud vist küll inimesest väiksem. Muus osas aga olid nad nagu seened ikka 
ja neid võis täiesti kahjutuks pidada. Kuid Jean mäletas kõike, mis tal omal ajal oli 
tulnud läbi elada. Oli tarvis valvel olla. Aga seeni silmist lasta ka ei tohtinud: nende 
kohta oli ju esialgu veel nii vähe teada. 

«Teate mis, sõbrad,» ütles ta. «Neile tuleb järele minna, kas pole?» 

Jean, Eileen ja Jack laskusid künkast alla. 

Ebatasasel maastikul oli raske liikuda. Seda oli küll kergem teha kui läbi 
puutumatu metsa teed rajada, kuid edasi jõuti siiski väga aeglaselt. Hea, et seente 
kiirus oli niisama väike. 

Ent ka neile lähenemisest tuli hoiduda. 

Kuhu nad läksid? Kas oli neil mingi alaline elukoht? 

«Kes teab, kui kaua meil tuleb nende kannul käia!» ütles Jean. 

Ta kompas kiirguspüstolit, millest ta nüüd rännakul enam ei lahkunud. 

«Minge teie, sõbrad, telgi järele, mina hoian neil niikaua silma peal.» 

Ülesanne osutus küllaltki raskeks. Jeanile tegi kogu aeg muret küsimus, kas ta ei 
lähe liiga kaugele ning kas Eileen ja Jack ikka jõuavad talle järele. 

Ka nemad muretsesid, et Jean on seal üksi, olgugi relvastatult. 

Tagasi jõudsid nad poole tunni pärast. 

Möödus veel vähemalt tund aega, enne kui kolm seentele järgnevat inimest pidid 
peatuma, sest ka seened jäid seisma. Seejärel rivistusid seened aeglaselt ümber. Nende 
liikumine kiirenes veidi. Nad hargnesid haneritta, jäädes üksteisest väikese vahemaa 
taha. Ees läks kõige suurem seen. Oli see juht? 

Pikka aega kestnud jälitamise sunnitud aeglus oli inimesi tüüdanud. Jack hakkas 
veidi kiiremini käima, möödus enda ja Eileeni ees minevast Jeanist ning sattus sel 
viisil kõige tagumisele seenele märgatavalt lähemale kui enne. Äkki pöördus ta ringi 
ning Jean nägi tema järsku kahvatuks tõmbunud nägu ja klaasistunud siimi. Jean 
jooksis tema juurde, haaras tal käsivarrest kinni ja rebis ta tagasi. Jack naeratas ker- 
gendatult. 

«Mööda läks!» 

Nad jätkasid edasiliikumist veelgi ettevaatlikumalt, püüdes mitte üle astuda 
ohtliku tsooni piirist. 

Seened peatusid ja grupeerusid jälle ümber. Nüüd moodustasid nad suure 
poolringi. Jean ja ta sõbrad jäid seisma seentest kaugel tagapool ja panid ette 
binokkelprillid. 

Seened püsisid liikumatult, just nagu midagi oodates. Aeglaselt venisid pikad 
minutid. 

«Kui kaua me siis peame nende armust siin tolk-nema?» hüüatas Jack 
kannatamatult. 

«Tasa!» sosistas Jean. «Vaadake!» 

Seente juht lähenes mingile maastikupunktik ja kadus äkki silmist. 

«Kukkus vist auku, kas pole?» ütles Jean jälle sosinal. 

«Ei, ei, vaata!» vastas Eileen samuti sosinal. 

Vaevalt küll inimesed mõtlesid, et seened neid kuulevad. Häält tasandama sundis 
instinktiivne ettevaatus. 

Lähemal vaatamisel ilmnes, et seened laskuvad üksteise järel kuhugi alla. Varsti ei 
jäänud enam ühtki neist nähtavale. 

«Mida siis nüüd teha?» küsis Jack hämmeldunult. 

«Oodata!» vastas Jean lühidalt. 

Kerge öelda: pärast väsitavat, aeglast jälitamist tuli nüüd hoopis liikumatult seista, 
pealegi teadmata, kui kaua aega. 

Jack tahtis mõne sammu edasi astuda, kuid Eileen haaras tal käsivarrest kinni ja ta 
peatus kuulekalt. 

Liikumatult seisid nad enda arvates lõpmata kaua, tegelikult umbes pool tundi. 
Lõpuks sosistas teravapilguline Eileen erutatult: 

«Vaadake, vaadake ometi!» 

Seened hakkasid vastupidises järjekorras just nagu maa seest välja kasvama, 
ilmselt tõustes kusagilt altpoolt. Viimasena ilmus nähtavale juht. Terasemalt sil- 
mitsedes nägid inimesed, et iga seen hoidis oma ebaproportsionaalselt pikkade, 
väljasirutatud kombitsatega mingi loomakese keha. Niipalju kui näha võis, olid need 
kummalised loomakesed oravasuurused, kuid neil ei olnud mingeid karvade 
tundemärke, nad olid silmadeta, kõrvadeta ja isegi suuta. Loomakesed näisid olevat 
täiesti elutud. Nende kehade lameduse järgi võis arvata, et teel oli neist mahl välja 
imetud. 

Loomakese maa alt välja toonud ja kombitsad sisse tõmmanud, jättis iga seen 
korjuse saatuse hooleks ja see kadus kiiresti, just nagu oleks ta õhus lahustunud. 

Jeanil käis värin üle keha, kui ta mõtles, mis oleks võinud temaga juhtuda, kui ta 
esimest korda seeni kohtas. 

Küllastunud seened seisid liikumatult. Inimesed ootasid. Miski ei muutunud. 

Ilmselt oli veel tarvis kannatust varuda. 

Ootus venis üha tüütavamalt. 

Möödus veel tund. Seened jäid liikumatuks. 

Tegevusetult seismine muutus inimestele juba talumatuks. Mis saab edasi? Kas 
seened lähevad kuhugi? 

«Teate mis,» pani Jean ette, «ilmselt tuleb siin oodata. Aga et mitte seeni silmist 
lasta ja ka ohutuse mõttes hakkame kordamööda valvama.» 

Püstitati telk. Lülitati sisse tele. Staapi teatati nähtust. 

Teade loomakestest ja seente jahist nendele äratas muidugi tohutut huvi. 

Päriti ka Gerda tervise järele. Parajasti valveruumis viibiv arst vastas: 

«Muutusi esialgu ei ole, ja see on juba hea tundemärk.» 


KAHEKÜMNE VIIES PEATÜKK — LÄKITUS SEALT 


Olga kuulas ei tea mitmendat korda esimest kirja, mille ta oli Pierre'ilt saanud. 

Kiri! Uuemates sõnastikes oli selle sõna juures märge van. — vananenud. Ent 
sellest ajast peale, kui Maale jõudis tagasi kosmoselaev, mis oli Veenusele viinud 
Suure Ekspeditsiooni esimese grupi, elas see sõna uut elu. 

Mõiste «kiri» ise aga oli tõepoolest vananenud nagu «käsikirigi». Kirjutada ei 
olnud tarvis. Kirjaridu asendas magnetsalvestus. Pierrel hääl — nii ammu ei olnud ta 
seda kuulnud! — rõõmustas ja erutas Olgat. See madal, veidi summutatud hääl 
meenutas talle kõiki 
Pierre'iga kooselatud aastaid, nende aastate rõõme, raskusi ja muresid. Ta püüdis 
hääle järgi ära arvata Pierre'i meeleolu. Talle tundus, et hääl kõlab reipamalt kui 
lahkumispäeval. Aga millal ta lisaks kuulmisele ka näeb Pierre'i? Ja kas üldse näeb? 
Muidugi 
peab Pierre reipam olema. Tal on jälle töö, pealegi veel nii kaasakiskuv töö, nagu on 
uue planeedi asustamine. 

Ridade vahelt aga luges Olga ka seda, millest kirjas juttu ei olnud: Pierre'ile teeb 
suurt muret lahusolek omastest. 

Mercier' perekond oli laiali läinud. Esmakordselt olid abikaasad teineteisest 
määramatult pikaks ajaks lahkunud. 

Varem olid Olga ja Pierre palju reisinud, nii koos kui ka eraldi. Kuid ka eraldi 
tehtud reisi ei saanud lahusolekuks lugeda, sest kõige pikemgi neist ei olnud 
keerukam kui kunagistel aegadel sõit ühe väikese riigi piirides. 

Hoopis midagi muud olid uurimislennud teistele planeetidele, millest Pierre oli 
omal ajal osa võtnud. Need olid mõnikord väga ohtlikud. Ent Olga ju teadis, kelle ta 
oli endale elukaaslaseks valinud. 

Nüüd aga... 

On tarvis tõele silma vaadata: Pierre ei taha Maale tagasi pöörduda, ta on õnnelik, 
et saab osa võtta oma ideede ellurakendamisest, eriti pärast seda, mis tal oli tulnud 
läbi elada. 

«Aga kuidas on Annaga?» mõtles Olga. «Ta ei külasta mind enam nii tihti kui 
varem. Selles pole midagi imestamisväärset ega halba: ta on juba täiesti täiskasvanud 
inimene, tal on oma iseseisev elu. Nii on ja nii peabki olema. Aga Pierre tunneb 
üksildust. 

Ei, muidugi ei tunne ta üksildust. Tema üksildus lõppes päeval, mil ta uuesti 
töötajate rivisse astus. Teda ümbritsevad seal uued sõbrad. Aga lahusolek omastest on 
talle raske. 

Ent isegi kui mul kunagi avaneks võimalus viibida seal, tema kõrval, siis oleks ju 
vältimatu lahusolek Annast. 

Kuid Annale olen ma vähem vajalik. 

Kas ma siis pean oma armastatud töö sinnapaika jätma ja Maailmanõukogusse 
pöörduma: «Siin teen ma vajalikku tööd; ma ei tea, mida ma Veenusel saaksin teha, 
aga ma igatsen mehe järele...»? Enamikul sinnasõitnutest vist ei jäänud Maale 
omakseid... 

Jah, aga keegi neist pole ka läbi elanud seda mis Pierre. 

Ja mis puutub töösse, mida ma tehases teen — kas on vähe keemikuid, kes võiksid 
mind asendada? 

Aga Ajaloomuuseumist ma vist küll lahkuda ei suudaks ...» 

Viimastel aastatel oli Olga ajalooga veel rohkem tegelnud kui enne ja veetnud 
palju tunde Ajaloo Keskmuuseunis. See oli grandioosne mälestusmärk, mille 
inimesed olid oma minevikule pühendanud ja mis peegeldas kõiki inimkonna 
arenemise etappe. Muuseum paiknes ühel Vaikse ookeani saarel. Raske oleks olnud 
loetleda kõiki tema osakondi. 

Siin oli osakond, mis andis ülevaate elu tekkimisest ja arenemisest Maal 
esimestest orgaanilistest ühenditest kuni homo sapiens'ini. 

Ühes saalis olid modelleeritutena näha kõik kunagi Maal elanud 
mikroorganismide liigid — niihästi inimestele, loomadele ja taimedele kasulikud kui 
ka haigusi tekitavad. 

Tehnikaosakonnas oli külastajal võimalik tutvuda kõikide vahenditega, mille abil 
inimene järk-iärgult oli suurendanud oma võimu looduse üle, alustades primitiivsetest 
puit-, kivi- ja luuinstrumentidest ning lõpetades imetlusväärsete automaatidega, mis 
säilitavad oma mälus kõikvõimalikku informatsiooni, töötlevad ja edastavad seda igas 
etteantud suunas. 

Transpordiosakond demonstreeris transpordi arengut koorma- ja ratsaloomadest 
kuni esimese, lähemas tulevikus ehitama hakatava tähtedevahelise footon-raketi 
üksikasjalise projektini. 

Omaette osakond oli pühendatud ka side ajaloole, alates kulleritest, heli- ja 
valgussignalisatsioonist kuni kõige täiuslikumate teleaparaatideni. 

Kõigi muuseumi väljapanekute üldeesmärk oli näidata, et inimkonna tuleviku loob 
tema olevik, oleviku aga on loonud minevik. 

Vastavalt sellele, kuidas ajalooteadus oli rikastunud uute teadmistega inimkonna 
saatusest, olid need teadmised ka uutes väljapanekutes kajastust leidnud. Muuseum oli 
nii suur ja mitmekülgne, et temas võis veeta palju päevi ja iga kord ikka jälle midagi 
uut leida. 

Olgale pakkusid eriti suurt huvi kaks osakonda. 

Juba ammu oli teda haaranud keemia ajalugu, millele oli pühendatud üks nendest 
osakondadest. Ta oli sellel teemal isegi mõned tööd avaldanud. 

151 

Viimasel ajal aga, kahtlemata Pierre'i raamatu mõjul, oli tema tähelepanu hakanud 
eriti köitma inimühiskonna arengu osakond. Inimeste omavahelised suhted ja inimese 
vahekord kollektiiviga. Ürgkari. Hõimud ja sugukonnad. Orjanduslik, feodaalne ja ka- 
pitalistlik ühiskond. Vabastussõjad, revolutsioonid, võitlus sotsialismi ja kommunismi 
rajamise eest. 

Üks inimkonna põhieesmärk oli lõpu tegemine kannatustele. .Keegi ei pea 
kannatama! Niisugune oli Pier-re'i raamatu juhtmotiiv ja see oli ka Olga veendumus. 

KAHEKÜMNE KUUES PEATÜKK — ,.EI OLE VÕIMALIK!" 


Gerda tuli teadvusele. Valu ta ei tundnud. Kui ta aga tegi katset ennast liigutada, 
ei suutnud ta seda: nõrkus oli liiga suur. 

Tema kohal oli kummargil veetleva lapsenäoga, pehmepilguliste hallide 
silmadega noor naine, kes ootamatult kindla, kuid lahke, veidi kähiseva häälega ütles: 

«Ära räägi, ära liiguta! Sa pead jõudu kokku hoidma!» 

Seda hoiatust poleks vajagi olnud: kui Gerda tegi katset oma pead naise poole 
pöörata, tundis ta, et ei ole selleks suuteline. Ta püüdis kas või ühtainustki sõna öelda, 
kuid keel ei liikunud. 

Talle meenus, kuidas äkki alanud äikese ajal oli tema käsivart läbinud uskumatu, 
mitte millegagi võrreldav valu — niisugune valu, mida ei ole võimalik kujutleda, kui 
ise ei ole seda tundnud. Õnneks polnud see valu kestnud, nagu talle nüüd näis, kauem 
kui välgusähvatus. Edasi ei olnud enam midagi. Ilmselt oli ta teadvuse kaotanud. 

Niisiis oli ta haavatud. 

Gerda ei olnud varem kunagi operatsiooniruumis viibinud, kuid taipas otsekohe, 
kus ta on. Pimestav puhtus, valged seinad, pehme (ilmselt tehislik) päevavalgus, 
sügav vaikus. Naise kõrval seisis veel keegi. 

Nähes, et Gerda püüab tema poole vaadata, nihutas see inimene ennast Gerda 
vaatevälja. See oli väga pikka kasvu mees, umbes kolmekümneaastane, mustade sil- 
madega ja väga tõmmu, peaaegu musta näoga, kuid euroopalike näojoontega. Valge 
mütsi alt paistsid mustad juuksed. Ka mees silmitses tähelepanelikult Gerdat. 

«Arstid,» taipas Gerda. 

Talle meenus jälle hetkeline põrgulik valu käsivarres. 

«Haav on vist tõsine.» 

Ta vaatas oma väljasirutatud käte poole. 

Vasakut kätt ei olnud. 

Selle asemel oli otse õla juures lõppev kinniseotud könt. 

Kätt ei ole. Elu lõpuni vigane. 

Mis siis ikka. .. Mõned on võitluses uue planeedi asustamise eest isegi elu 
kaotanud! 

Aga kahekümne kahe aastasena lootusetult invaliidiks jääda! 

Pikk mees tuli lähemale. Nüüd nägi Gerda selgesti tema nägu, tugevasti 
kokkusurutud huuli, sügavaid musti silmi. Neis peegeldus niihästi kindel, peaaegu 
murdumatu tahe kui ka varjatud lahkus. 

«Ma amputeerisin su käe,» ütles ta. «Säilitada seda ei saanud: see oli üleni 
lömastatud.» 

Gerda tahtis midagi öelda, kuid ei suutnud häältki teha. 

Kirurg kummardus madalale tema kohale: «Ütle sosinal.. . kui sa nii väga tahad.» 
Gerda sosistas vaevu huuli liigutades: «Ilma käeta...» 

See oli kõik, mis tal õnnestus öelda. Kuid kirurg sai aru. Ta lausus väga tasase, 
kuid selge häälega: 

«Kuula tähelepanelikult! Me andsime sulle esmaabi. Tegime vereülekande. 
Kõrvaldasime infektsiooniohu. Midagi rohkemat ei saa Veenusel teha. Homme saa- 
dame sind Maale.» 

«Maale...» kordas Gerda vaevukuuldava sosinaga. «Siin pole midagi... ilma käeta 
iv 

Ta meelekohad muutusid higiseks: nii suurt pingutust nõudsid need vähesed 
sõnad. 

Jälle sai kirurg aru. Ta ütles; 

«Rohken ei tohi sa rääkida. Aga kuula, mis ma ütlen. Asi ei ole üksnes selles, et 
esialgu ei ole sa töövõimeline. Küll sa jõuad veel töötada. Praegu seisab sul ees 
pikaajaline ravi. Me saadame sind Marsakovi linna Raškovi juurde.» 

Juba ammu oli Gerda unistanud selle imepärase Moskva-lähedase linna 
külastamisest, kuid ikka oli seal käimata jäänud. Algul oli ta sinnasõitu üha edasi 
lükanud: talle oli tundunud, et aega on küllalt. Siis oli teda haaranud Veenuse 
asustamise idee. Oma õpetaja Mercier' soovitusel oli tal õnnestunud ekspeditsiooni 
koosseisu pääseda. Ja Marsakovi külastamine oli ebamäärasesse tulevikku nihkunud. 

Nüüd läks unistus ootamatult täide. Aga missugustel traagilistel asjaoludel! 

Jah, Veenusel ei ole ta enam vajalik. 

Raškov on kuulus arst ja füsioloog. Ta juhib Kompleksse Meditsiini Instituuti. Ka 
sellega on muidugi väga huvitav tutvuda. 

Gerdat valdas veelgi suurem nõrkus. Kirurgi väheste lausete kuulamine oli kogu 
tema jõu ammendanud. Ta laud vajusid kinni. Äkki aga võpatas ta, sest arst ütles: 

«Loodan, et Raškov annab sulle käe tagasi.» Ent isegi nii hämmastav uudis jõudis 
vaid ähmaselt Gerda teadvusse. Ta vajus sügavasse unne. 

Lumivalges rõivastuses noored tütarlapsed võtsid Gerda oma hoole alla. Ta tundis 
ennast nüüd paremini, kuid oli väga nõrk. Ta paigutati väiksesse läbipaistvate seintega 
tuppa, mis meenutas suurt kappi. Liikumatult istus ta mugavas tugitoolis. Teda 
vaatasid ja kuulasid masina nähtamatud silmad ja kõrvad. Inimesel on viis meelt, 
analüütilisel diagnoosimismasinal aga mitukümmend. Seejuures on masina meeled 
palju teravamad inimese või mistahes looma meeltest. Masin eristab sadu värvusi ja 
nende varjundeid, tuhandeid lõhnu. Talle on kuuldavad ultra- ja infrahelid. Ta näeb 

ja kuuleb vere ja lümfi liikumist soontes, nõrede väljumist näärmetest ja 
imendumist. Ta registreerib hingamise, vereringe, südame ja kõigi teiste elundite 
talitluse üliväikesi muutusi. Tema kompimismeel on nii terav, et ta tajub kõiki 
elundeid läbi naha ja selle all olevate kudede. Ta fikseerib kõik seedimisprot-sessi 
staadiumid, teeb täpselt kindlaks vere, lümfi, maomahla, sapi ja kõigi teiste inkreetide 
koostise, soo-neseinte paksuse ja elastsuse, kümnendike sekundite ja sajandike 
kraadideni ulatuvad temperatuurikõikumised. Ta annab täpse pildi aju ja perifeerse 
närvisüsteemi tööst, määrab eksimatult nägemis-, kuulmis-, kompimis- ja 
haistmisteravuse ning kõigi lihaste elastsuse. Ta ei vaja sonde, vererõhu ja kopsumahu 
mõõtmise aparaate ega muud selletaolist. 

Kümne minuti pärast oli kõik lõpetatud. Valvearst hoidis käes lindirulli, mille 
masin oli väljastanud. Lindile olid arvude, tähtede ja tingmärkide näol salvestatud 
üksikasjalise uurimise tulemused. 

Raškovi töölaua kohal rippus tema enda portree. Nõnda vähemalt näis Gerdale. 
Tegelikult oli see suurepärane reproduktsioon Raškovi ühe esivanema 1981. aastal 
maalitud portreest. Esivanem, samuti Nikolai Raškov, oli omal ajal teinud 
silmapaistvaid avastusi sisesekretsiooni alal. Looduse mäng oli neile kahele inimesele 
üle hulga põlvkondade väga sarnase välimuse andnud. Nüüdne Nikolai Raškov, 
mõnevõrra vallatu loomusega mees, hooples veidi selle sarnasusega. 

Raškov oli täidlane, kuid täidlust varjas kõrge kasv. Tal oli elav, veidi pilklik 
näoilme, ta liigutused olid kiired, kuigi mitte järsud. Juuksed olid ruuged, silmad 
tumepruunid nagu portreelgi, ja kui teda miski erutas, siis sähvisid silmade sügavuses 
heledad sädemed. 

Kui Gerda kabinetti astus, tervitas Raškov teda nii lõbusa pilguga ja nihutas tema 
jaoks tugitooli nii kerge ning elegantse liigutusega, et Gerda mõtles: «Räägitakse, et ta 
on viiekümneaastane. Välja näeb ta vähemalt kakskümmend aastat noorem.» 

Kahe Nikolai Raškovi sarnasus ei piirdunud välimuse ja iseloomujoontega. Suurel 
määral langesid ühte ka nende teadusalased huvid, olgugi et nüüdse Raškovi haare oli 
tunduvalt laiem — oli ju teaduse silmapiir vahepeal tugevasti avardunud. Nüüd ei ol- 
nud enam võimalik olla füsioloog, olemata samal ajal ka arst, haigeid aga ei saanud 
ravida, olemata füsioloog ning teadmata palju keemiast ja füüsikast. 

«Noh, Gerda Lagerlöf,» ütles Raškov, hoides käes lahtikeritud linti analüütilise 
diagnoosimismasina näitudega, «tervis on sul igas suhtes suurepärane. Sinu organism 
tuleb trauma tagajärgedega suhteliselt kergesti toime. On veel mõningane nõrkus — 
šoki ja suure verekaotuse järelmõju. Aga varsti oled sa täiesti normis . . . kuivõrd see 
on võimalik pärast jäseme kaotamist. » 

«Tähendab, varsti lähen ma teie juurest ära?» 

Raškov vaatas talle tõsiselt otsa, tema silmade põhjas aga mängles kaval naeratus. 

«Ei, Gerda,» ütles ta, «sul tuleb veel kaua meie juures olla.» 

«Kaua?» küsis Gerda imestades. «Aga mispärast?» 

«Sa ei tulnud Veenuselt tagasi selleks, et meie juurest ühe käega ära minna.» 

«Jah, tuleb meelde . .. mulle öeldi. Aga kas siis proteesi tegemine... kestab nii 
kaua?» 

«Proteesi? Ei! Me kasvatame sulle uue käe.» 

Gerda vaatas arusaamatult Raškovile otsa. Kuid vallatu muie oli arsti silmist 
kadunud. Ja siis, haaratuna lootusest ja samal ajal kartes pettuda, küsis Gerda katkeva 
häälega: 

«Kas tõesti... on võimalik? Ja sa garanteerid, et ma saan ... uue elusa käe?» 

Raškovi nägu muutus väga tõsiseks. 

«Täielikku garantiid ma ei anna,» ütles ta. «See on veel uus asi. Aga...» 

Ta lülitas tele sisse ja valis indeksi. Tuppa ilmus noor tütarlaps. Ta tervitas 
sõbralikult mõlemat toasolijat ja heitis vargsi osavõtliku pilgu Gerdale. Kuid Gerda 
märkas seda pilku. «Niisuguseid invaliide näeb nüüd harva,» mõtles ta, «kõik 
imestavad ja haletsevad.» 

«Mis teil keskastme lastelinnas praegu tunniplaani ärgi on?» küsis Raškov. 

«Vaba tund.» 

«Ohoo, see on hea! Palun kutsu tele juurde Marina Koloskova.» 

Mõne minuti pärast jooksis hüpeldes sisse umbes kümneaastane tütarlaps, kes 
tervitas lõbusalt arsti ja hämmeldunult Gerdat, pärast seda kui oli hetke vältel tema 
kinniseotud käsivarrekönti silmitsenud. 

«Sa tahtsid mind näha?» pöördus ta Raškovi poole. 

«Ma tahtsin sind näidata sellele neiule,» ütles Raškov, noogutades Gerda poole, 
«et ta väga ei muretseks. » 

«Tal ei ole üldse tarvis muretseda,» ütles Marina tõsiselt nagu täiskasvanu. «Kõik 
läheb hästi.» Gerda naeratas tütarlapsele. 

«Mida sa praegu tegid, Marina?» küsis Raškov. 

«Me mängime kulli!» hüüatas tütarlaps. «Ja ma olin j ust-j ust Tajat kätte saamas 
tard 

«... kui mina sind äkki segasin!» 

«Segasid jah,» tunnistas Marina, kuid lisas otsekohe: 

«Aga mul on nii hea meel, et sind nägin! Ma igatsesin sinu järele.» 

«Noh, mine mängi edasi!» 

Tütarlaps jättis kiiruga hüvasti, tegi ühel jalal pöörde ja jooksis välja. 

«Kas sa panid tähele, kummal jalal ta pöördus?» küsis Raškov telet välja lülitades. 

«Ei. . . Aga kas sellel on siis mingit tähtsust?» 

«On küll. See oli parem jalg. Jalg, mille ma tal kolm aastat tagasi amputeerisin.» 

«Ei ole võimalik!» 

Raškov puhkes naerma. 

«Mulle tuleb meelde anekdoot, mida ma kuskilt vanast raamatust lugesin. Üks 
naine, kes esimest korda kaelkirjakut nägi, hüüdis: «Ei ole võimalik!»» 

Gerda naeratas: 

«See on ju nii uskumatu. Aga miks tal jalg maha lõigati? Nüüdsel ajal juhtub seda 
harva...» 

«Asjaolud olid.siin veidi ebatavalised. Marina vanemad, glatsioloogid, töötasid tol 
ajal Antarktises. Nad 

igatsesid väga tütre järele ja võtsid ta ajutiseks laste-linnast enda juurde. Marina 
vallatles ja jooksis palju. Tema järele ei valvatud, ta kukkus järsu lumekünka' nõlvast 
alla teraskõvale jääle ja murdis jala, seejuures nii õnnetult, et osa luud allpool 
põlveketra purunes täiesti kildudeks. Ta toodi meie juurde, me pidasime kirurgidega 
nõu. Jalga oli võimalik säilitada, kuid seda oleks tulnud mitme sentimeetri võrra lü- 
hendada. Marina oleks kogu eluks lonkama jäänud. Siis me otsustasimegi 
amputeerida.» 

Gerda vaatas õudusega Raškovile otsa: kuidas oli võimalik teha nii hulljulget 
otsust? 

Raškov aga naeratas: 

«Lapsed mängivad kulli. Nagu sada ja kolmsada aastat tagasi!» 


KAHEKÜMNE SEITSMES PEATÜKK — TÄHELEPANEKUD JA 
OLETUSED 


Valvekorras oli Jean. Et paremini kaugusse näha, oli valvepost paigutatud telgi 
katusele. 

Neelanud väsimusvastase tableti (Veenusel tuli neid tihti neelata), jälgis Jean 
binokliga seeni. Tegelikult ei olnud mitte midagi jälgida: seened seisid endist viisi 
liikumatult, justkui oleksid nad igasuguse liikumisvõime kaotanud. Miks see nii oli? 
Kas nad seedisid toitu? Just nagu boamadu küülikut? 

Binoklis oli kõik selgesti näha. Seened arvatavasti Jeani ei näinud. Kas neil üldse 
oli nägemiselundeid? Võib-olla siiski oli ja need olid inimeste omadest palju 
täiuslikumad? Aga nii või teisiti, seened ei reageerinud mitte millegagi inimeste 
lähedalolekule. Ilmselt ei reageerinud nad praegu üldse mitte millelegi. Nad näisid 
surnutena. 

Või olidki nad tõepoolest surnud? Ent siis poleks saanud olla ka kiirgust. 

Mitte miski ei muutunud. Vaatepilt oli väsitavalt ühetooniline. Tahtmatult sulges 
Jean hetkeks silmad. Ei, seda ei tohtinud teha! Tunnimees pidi valvel olema. 

See, mida ta ootamatult nägi, tundus talle algul sil-mapettena. Seente juht lagunes 
äkki, just nagu oleks ta hääletult plahvatanud. Seal, kus ta veel äsja seisis, oli nüüd 
tühi koht. 

Teine. 

Kolmas! 

Jean koputas tugevasti vastu telgi katust. Vaevalt et sõbrad sügavasti magasid: 
ootus oli selleks liiga pingeline. Võib-olla olid nad isegi skafandritesse jäänud? 
Igatahes läbisid nad kahtlaselt kiiresti lüüsi ja tormasid ülepeakaela katusele. 
Binokleid silmade ette tõstes jõudsid nad veel näha viimaste seente purunemist. 

Nüüd oli tarvis aega kaotamata vaadata, mis neist järele oli jäänud. Seejuures ei 
tohtinud siiski ettevaatust unustada. Pikkamööda hakati lähenema kohale, kus veel 
hiljuti olid seisnud ohtlikud seened. 

Kiirgust ei olnud tunda. See oli arusaadav: seeni ju ei olnud enam olemas. 

Niisiis olid seened isu täis söönud ja pärast seda eksisteerimast lakanud. 
Kummaline! 

Juba oldi tagasi pöördumas, kui Jean teraselt maha vaatas, kiiresti kummardus ja 
mingi musta kerakese üles tõstis. Otsekohe meenus talle, et kui ta seene all oli 
lamanud, siis oli ta samasuguseid kerakesi näinud seenekübara lamellide vahel... 

«See on seene eos!» kuulutas ta veendunult. 

«Aga mis neist enestest sai?» küsis Eileen. 

Jean kehitas ainult õlgu. 

Hoolsa otsimise peale leiti veel mõnikümmend eost. Kõik nad olid kaetud 
samasuguse tugeva, kuid läbipaistvuse tõttu peaaegu nähtamatu kilega kui puudki. 
Neid trofeesid oli tarvis hoolikalt hoida ja need staapi toimetada. 


Kui Asustamise Staabis tehti kokkuvõtteid esimese kolme eriekspeditsiooni 
tulemustest, siis äratas kõige suuremat huvi Jeani grupi avastus. Üksikasjalisemaid 
andmeid seente kohta on muidugi võimalik saada alles siis, kui neid õnnestub veel 
kusagilt leida ja põhjalikult uurida. Esialgu oletasid bioloogid, et kui seened 

on oma isu täis söönud, siis lõpeb nende arenemise põhitsükkel. Sel ajal kui nad 
toitu seedivad või mingil muul viisil omastavad, valmivad nende eosed või seemned. 
Maal leidub taimi, mis just nagu tulistavad oma eoseid võrdlemisi suurde kaugusse. 
Veenuse kiskjad seened plahvatavad tervikuna. Esialgu ei ole veel võimalik öelda, kas 
nad paljunevad ainult eoste või ka seemnete kaudu. Toodud kerakesed on tõepoolest 
hiiglasuured eosed, nagu Jean ja teised tema grupi liikmed olid oletanud. 

Võib-olla panevad uutele seentele aluse ka mikroskoopilised osakesed, milleks 
lagunesid seente kehad ja mida otsijad leida ei suutnud? 

Mis puutub seente kiirgusse, siis see võib olla analoogiline või identne teiste 
Veenuse organismide kiirgusega. 


KAHEKÜMNE KAHEKSAS PEATÜKK — VÕIMATU? EI, 
TEOSTATAV! 


Inimkonna käsutuses olevad energiaressursid olid küllaldased kliima 
reguleerimiseks. Ei olnud enam olemas Arktika ja Antarktika käredaid talvesid, ei 
olnud «külmapooluseid», tohutu suuri elutuid kõrbeid, džungleid ega hõõguvkuumi 
troopikaalasid. Väikeses mastaabis eksisteerisid need veel ainult looduskaitsealadel. 
Tuiske, lumetorme ja orkaane korraldas kesk-ilmajaam ainult sportlaste ja turistide 
jaoks ekskur-sioonibüroo tellimisel. Need toimusid varem kindlaksmääratud ajal 
nendelsamadel looduskaitsealadel. 

Maakera põhja- ja lõunapoolkera parasvöötme suurepärased ühtlased talved olid 
aga säilitatud. Need meelitasid ekvatoriaalvöötmest kohale palju turiste. Gerdal oli 

hea meel, et ta oli Kompleksse Meditsiini Instituuti sattunud selgel külmal aastaajal. 
Instituut ei paiknenud Marsakovi linnas, vaid kaugel väljaspool linna tihedas 
okaspuumetsas. 

Oma kodukohas oli Gerda vahetevahel suure mõnuga suusatanud. Nüüd see teda 
ei veedelnud. Oleks 

ju võinud õppida ühe käega toime tulema, aga milleks! Pärast seda kui Raškov oli 
talle ravi põhimõtte selgeks teinud, uskus ta, et käsi taastub. 

Talle meeldis lihtsalt metsas jalutada. 

Puud seisavad majesteetlikus rahus. Nende okstel lasuvad kohevad lumemitsid. 
Siin-seal pudeneb lumi maha ja kergeks muutunud oks ajab ennast sirgu. Okaste tume 
või sinakas rohelus vaheldub lume vale-vusega. Maad katval Jumel on lindude 
kolmnurksed jäljed, jänese täpiline jäljerida. Aeg-ajalt häälitsevad linnud. Raskelt 
lendab mööda vares, kraaksatab kaikuvalt ja laskub oksale. Oks paindub, püüab 
liigsest raskusest osaliseltki vabaneda ja raputab veidi lund maha. Orav hüppab puult 
puule, tõuseb tagakäppadele ning jääb paigale tardunult kuulatama. 

Kõik see on uppunud vaikuseookeani, mida aeglased rahulikud linnuhääled ei 
häiri, vaid ainult rõhutavad. 

Sinine taevas on peaaegu pilvitu. Idas on silmapiiri lähedale ära eksinud üksainus 
kerge sulgjas pilveke. On keskpäev, kuid päike seisab madalal. Ta kiired tungivad 
okste vahelt läbi ja moodustavad äsja sadanud koheval lumel kummalisi vormituid 
laike. Kohati süttivad ja kustuvad nendes laikudes helepunased ja sinised sädemed. 

Gerda kõnnib aeglaselt mööda vähe tallatud, lõputult looklevat rada. Ta 
«kuulatab» oma puuduvat kätt. Algul käsi valutas. Valu oli just nimelt seal, kus mitte 
midagi ei olnud — küünarmnukis, kämblas, sõrmedes. Tuli võtta valuvaigistit. Nüüd ei 
ole kusagil mingit valu. Aga käsi... Ei, mitte käsi, vaid kont,.. on kuidagi imelik. 
Temas toimub midagi, aga mis see on, seda ei oska Gerda enesele seletada. Seal 
kulgevad mingisugused ebamäärased, sügaval peidus olevad eluprotsessid. 

Gerdale meenuvad kõnelused Raškoviga, eriti eilne põhjalik jutuajamine. 

Nad istusid Raškovi kabinetis. Raškov ütles: «Oli aeg, mil arstid tundsid uhkust 
täiuslike jäseme-proteeside üle. Neid proteese ei olnud väliselt võimalik eristada 
tõelistest kätest ja jalgadest ning peale 

selle olid nad ka nii mugavad, et inimene ajuti unustas nende olemasolu. Täielikult 
neid siiski unustada ei saanud: neid tuli vahetevahel ära võtta, pesta, puhastada ja 
kulumise korral uutega asendada. 

Hiljem hakati kaotatud jäsemeid haigetele külge kas-vagania. Mõnikord kasutati 
selleks haige enda jäset, kui see kehast eraldumisel oli enam-vähem terveks jäänud — 
muidugi mõista juhtus seda väga harva. Mõnikord võeti käsi või jalg õnnetusjuhtumi 
läbi hukkunud inimese laibalt. Äga selliseid juhtumeid jäi järjest vähemaks. 

Meie läksime teist teed. Me kasutame täies ulatuses ära regeneratsiooni. 

Regeneratsioon. Kas sa tead, kui võimas jõud see on?» 

Gerda ei vastanud: küsimus oli ilmselt retooriline. 

«Madalamate eluvormide puhul on regeneratsioon peaaegu piiritu,» jätkas 
Raškov, «kui ainult jätkub materjali uute rakkude ehitamiseks. Elus üherakuline 
organism jaguneb pooleks, mõlemad tütarrakud kasvavad täis ja see protsess võb 
kesta praktiliselt igavesti. 

Kõrgematel arenemisastmetel näib regeneratsioon nõrgenevat. Aga kui järele 
mõelda, siis ilmneb, et isegi kõige arenenuma olendi — inimese — puhul on loomulik 
regeneratsioon erakordselt ulatuslik. Kiiresti taastub kaotatud veri. Murdunud luud 

kasvavad kokku. Juba ammu on õpitud saavutama lihaskoe täielikku taastumist. Hästi 
ja kiiresti taastub nahk. Tänapäeva hambaarstid imestaksid väga, kui keegi neid 
paluks kunsthammast valmistada. Juba kakssada aastat tagasi paigutati väljatõmmatud 
vigase hamba asemele killuke hambaainet, millest kasvas terve hammas. Tol ajal selle 
meetodi rakendamine alles algas ja edasi liiguti kobamisi. Praegu on see harilik asi. 
Stimulaatorhormoon võimaldab taastumis-protsessi juhtida ja kiirendada. 

Aga nüüd jõuame peaasja juurde. Juba kahekümnendal sajandil tehti katseid, mille 
puhul koeral am-puteeriti käpp, kuid konti ei lastud paraneda, vaid närve ärritati 
lõikekohal kogu aeg.» 

«Tundenärve?» küsis Gerda võpatades. 

«Kahjuks ka tundenärve. Tol ajal ei osatud niisuguse eksperimendi käigus veel 
tundenärve liigutusnär-videst eristada. Ja sellest ei oleks arvatavasti ka mingit kasu 
olnud: peamist osa mängivad siin nähtavasti just tundenärvid.» 

«Tähendab, koer pidi kaua kannatama?» 

«Kahjuks jah.» 

«See oli julm!» hüüatas Gerda. 

«Jah, aga midagi ei olnud parata. Selektiivne anesteesia oli siis veel avastamata. 
Hiljem, kui avastati stimulaatorhormoon ja õpiti selle täiendavaid koguseid organismi 
viima, õnnestus saavutada närvikoe regeneratsiooni. Sai võimalikuks närvirakkude 
taastumise ja kasvu juhtimine. Ilma selleta ei oleks ju mõtet kaotatud jäset taastada. 
Mis oleks jäsemest kasu, kui see oleks tundetu ja liikumisvõimetu?» 

«Aga nendest koertest on siiski hirmus kahju!» 

«Kui tookord ei oleks neid koeri piinatud,» vastas Raškov, «siis ei jookseks väike 
Marina praegu kahel täiesti tervel jalal, ja sinu käsi...» 

Jah, nüüd Gerda juba uskus. Kuidas oleks olnud võimalik mitte uskuda? 

Tema käega toimus midagi kummalist ja erutavat. 

Oli olemas selektiivse anesteesia preparaat, mis para-lüseeris ainult valutegevaid 
närvilõpmeid. Valu ei olnud. Midagi aga oli õlas tunda. Kord oli see torge, kord just 
nagu kerge kõrvetus. Haav ei kasvanud kinni. Ultrakõrgsagedusvoolu tugev toime 
ärritas rakke, stimuleeris nende elutegevust. Vahetpidamatult paljunesid luu-, lihas-, 
epiteel- ja närvikoe rakud. Ajuti tungis välja veri, mis otsekohe peatati. 

Gerda silmitses tähelepanelikult sidemes käekönti — kas ei ole näha verd? Talle 
oli antud ülirange käsk: niipea kui veri hakkab sidemest läbi imbuma, ilmuda 
otsekohe kirurgiaõe juure. 

Ei, midagi ei paistnud. 

Aga niisama rangelt oli tal ka keelatud üksi kaugele minna. Nüüd oli ta nähtavasti 
instituudist liialt eemaldunud. Ohates pöördus ta tagasi. Millest tuli see 

ohe? Ega ometi kurvastusest, et jalutuskäik läheneb lõpule? 

Ei, muidugi mitte. Selliseid jalutuskäike on ees veel palju. Ja kõike on palju. 

Elu on ees. Ta saab enesele jälle kaks tervet elusat katt. Ta pöördub tagasi 
Veenusele. Ja on veel mingid ähmased, ebamäärased, kuid rõõmsad eelaimused ... 

Käsi aga andis ennast tunda. See ei valutanud, kuid ei lasknud ka ennast unustada 
nagu terve käsi. Tervet kätt ei pane tähele enne, kui sellega on tarvis midagi teha, — 
selles on kõik harilik. See käsi aga oli alles kujunemas. Ta kasvas. 

Gerda ise polnud käe kasvamist esialgu veel märganud, kuid eilsel mõõtmisel 
näitas aparaat, et luu oli esimeste millimeetri murdosade võrra pikenenud. Kasvanud 
olid ka luud ümbritsevad lihased koos kõige juurdekuuluvaga: närvitüvede ja - 
harudega, soontega, nahaga. 

Pärast mõõtmist küsis Gerda Raškovilt: 

«Mis siis õieti oli nende koertega?» 

«Need olid esimesed, kuid oma aja kohta hämmastavad katsed,» ütles Raškov. 
«Tol ajal töötati ju peaaegu huupi, aga luu siiski pikenes ...» 

«Nagu minulgi!» hüüatas Gerda. 

«Oh ei, kaugeltki mitte. Praegu kulgeb protsess regulaarselt ja kompleksselt. Ja 
me oleme suutelised seda juhtima. Tol ajal ei teatud midagi stimulaatorhormoo-nist 
ega seda eritavatest näärmetest. Tuntud olid ainult mõned suured 
sisesekretsiooninäärmed ja suhteliselt vähesed hormoonid. Praegu tunneme sadu 
hormoone. Meile on tuntud arvukad mikroskoopilised näärmed, mis paiknevad 
organismi mitmesugustes osades. Nende hulka kuuluvad ka stimulaatorhormooni 
eritavad näärmed. Neid on teada juba mitusada. Me oskame nende talitlust tugevdada 
ja nõrgendada, hormooni koostist vajalikus suunas muuta ja hormooni ka sünteetiliselt 
valmistada. 

Tol ajal mindi empiirilist teed mööda. Ärritati konti — ja kõik. Aga see oli siiski 
geniaalne idee. Luu pikenes veidi. Lihased ei kasvanud. Sooned ja närvid ei 
pikenenud. Protsess lakkas kiiresti ja edasise 

ärritamise teel ei õnnestunud selle jätkumist esile kutsuda.» 

«Ja see on kõik?» küsis Gerda imestunult. Raškov puhkes naerma: 

«Väga võimalik, et sedasama ütles keegi, kes 1928. aastal vaatas pealt 
reaktiivlennuki esimest lendu. Lennuk tõusis kolmekümne meetri kõrgusele, püsis 
minut aega õhus ja lendas poolteist kilomeetrit. Nüüd aga lendasid sa rakettlaevas 
Veenusele ja tagasi. Ja see pole kaugeltki veel piir. ..» 

Ta pani oma suure valge käe Gerda tervele käele, mis lebas laual. Gerdal hakkas 
palav, teda valdas rõõm ja ühtlasi tundis ta piinlikkust. Ta oli juba valmis oma kätt ära 
tõmbama. Aga ei, ta ei tõmmanud seda ära ... 

«Noh, ongi kõik,» ütles Raškov. «Üksikasjaliselt ma sulle jutustama ei hakka. Kui 
tahad, loe kirjandust. Kirurgide ja füsioloogide põlvkonnad on tööd teinud, kogemusi 
ja teadmisi kogunud. Sinu käsi saab samasuguseks kui enne. Muuseas, siiski mitte 
päris samasuguseks, sest mitte miski maailmas ei kordu täpselt, välja arvatud võib- 
olla ainult kõige väiksemad matee-riaosakesed. Erinevust sa aga ei tunne — see on 
tühiselt väike. Tuleb aeg...» 

Tema hääl muutus unistavaks. 

«... Ja see aeg ei ole mägede taga. Kui seda ei näe meie, siis näevad järgmised 
arstide põlvkonnad. Me hakkame vajaduse korral taastama ka siseelundeid: südant, 
kopsu, maksa, neere, näärmeid. Praegu valmistame kopse ja neere tehislikult, siis aga 
hakkavad need elundid kasvama organismis, nagu kasvab sinu käsi...» 

Raškov võttis oma käe ära, kuid Gerda tunnetesse jäi püsima midagi sooja ja 
rõõmsat. See nähtavasti oligi ebamäärase, kuid tugeva õnne-eelaimuse allikas. 

KAHEKÜMNE ÜHEKSAS PEATÜKK — KINNISED KÕVERAD 


«Nii et sa tahaksid siis Marsakovi külastada?» küsis Raškov Gerdalt kolm kuud 
pärast tema saabumist instituuti. 

«Muidugi! Aga mul on ju keelatud kaugele minna ... Võin ainult lühikesi 
jalutuskäike teha.» 

«Jah, sa pead kogu aeg vaatluse all olema. Me läheme koos.» 

Nad tõmbasid oma rõivastele soojust isoleerivad keebid ja istusid kahekohalisse 
amfiiblennukisse. Raškov ei visandanud automaatpiloodi jaoks marsruudi skeemi, 
vaid haaras ise juhtimiskäepideme. 

«Me lendame aeglaselt. Ma näitan sulle ümbrust.» 

Lennuk liikus väikeses kõrguses metsa kohal. 

Oli hea, et nad olid päikeseprillid ette pannud. Lumi helkis päikesepaistel 
pimestavalt. Lumiste okste peen pits nägi välja nii, nagu oleks meisterlik kujur selle 
valgest marmorist välja voolinud. Oli tahtmine lõpmatult hingata, õhk oli äärmiselt 
puhas ja veidi-veidi värskete antoonovkaõunte lõhnaga. 

«Vaata üles!» ütles Raškov. 

Kuid Gerda ei näinud midagi. Pöörase kiirusega vilksatas päikese all käratult 
midagi hõbedaselt läikivat, mis otsekohe kadus jõe taha. Seejärel kostis lõhestuva õhu 
terav, pikkamööda vaibuv vilin. 

«Kontinentidevahelise ballistilise raketi start,» seletas Raškov. 

Hakkas paistma jõgi. See oli linna ümbritsev tehislik kanal. Praegu oli see kaetud 
jääga, millel lasus lumi. Kanal oli siiski selgesti nähtav kui sujuva ringjoone kujuline 
lai tasane vööt. Selle pinnal liikusid mustad täpid. 

Raškov viis lennuki madalamale. Täpid muutusid suusatajateks. Olistena näivad 
suusarajad läikisid päikesepaistel. 

Eemal tumendas suur lumest puhastatud jääväljak. Sellel tegid uisutajad ringe. 
Keskel keerlesid iluuisutajad. Ülalt vaadatuna näis nende liikumine olevat aeglane. 

Gerda ei kadestanud neid. Ta teadis nüüd juba kindlalt, et ka temale muutub kõik 
kättesaadavaks. 

Äkki andis käsi endast märku. Oli tunda hetkelist torget, millele järgnesid just 
nagu lühikesed vahelduvad krambid. Seal kulgesid Gerdale tundmatud ja arusaamatud 
eluprotsessid. Käsi elas. Nüüd oli juba silmaga näha, et kont oli veidi pikenenud. 

Kogu organism on häireseisundis. Liiguvad mahlad, pulbitsevad alateadvuslikud 
jõud. Arusaadav: haige käsi ei ole ju muust kehast isoleeritud, taastumisprot-sess 
haarab kogu keha tervikuna. Võib-olla ka see põhjustab vaimse energia juurdevoolu, 
elutunnetuse teravnemist. Kui inimene terveneb, siis ei pöördu ta passiivselt tagasi 
lähteseisundisse: mobiliseeruvad kõik tema vaimsed ja füüsilised ressursid, toimub 
hoogne, tormiline tõus. 

Jõe taga oli linn. Gerda vaatas ahne huviga alla. 

Kontsentrilised rõngad. Kui palju neid on? 

Just nagu ämblikuvõrk. 

Raškov vähendas lennuki kiirust. 

Nüüd oli selgemini näha. Paistis midagi ribilise lameda ringi taolist. 

Gerda vaatas terasemalt. 

Ei, ring ei olnud lame. Keskel oli ümmargune väljak. Seal oli liuväli. Uisutajad 
sööstsid siia-sinna. Jälgides Gerda pilgu suunda, ütles Raškov: «Suvel on seal tiik.» 

Linna moodustavad rõngad ei olnud ühesuguse kõrgusega. Kõige kõrgem oli tiiki 
ümbritsev rõngas. Keskpunktist eemaldumisel rõngad madaldusid. Ehitiste astmelisus 
mitmekesistas ja elustas panoraami. 

Raškov peatas lennuki õhus ja ulatas Gerdale binokli. 

Liiklus oli siin väga elav. Igas suunas lendasid samasugused amfiiblennukid. 
Nende jälgimine ei olnud vajalik, sest kokkupõrked olid välistatud: küberneetiline 
juht reageeris tabamatu kiirusega. Lennukis olijad võisid rahulikult linna vaadata. 

Seespool ringjoonelist kanalit loendas Gerda kaheksa kontsentrilist rõngast. 

«Kui laiad nad on! Ma näen selgesti kasetüvesid,» 

märkis ta. «Nende valgel värvusel on teistsugune varjund kui lumel.» 

Kasealleedel sõitsid elektriautod. Neid oli vähe, sest enamik inimesi eelistas 
individuaal-õhutransporti. 

Oli aga näha ka liikuvaid musti täppe — jalakäijaid. 

«Kevadel ja suvel oleksid sa seal all näinud värvirikkust,» ütles Raškov. «Sa 
oleksid näinud, kuidas puud õitsevad. Nende istutamisel võtsid aednikud arvesse 
õitsemisaegu, nii et varakevadest hilissügiseni muutuvad värvuste paleti varjundid.» 

«Jõuan veel kõike näha!» vastas Gerda lõbusalt. 

Kaasakistult kuulas ta Raškovi seletusi. 

«Tere, Gerda Lagerlöf, tere, Nikolai Raškov!» 

Seda hüüdis noore naise hääl. 

Gerda vaatas ringi. Nendest möödunud mikrolennuk oli juba kaugel. Pole ime, et 
Raškov ära tunti — Raškovi tunnevad kõik. Aga kuidas tunti teda, Gerdat? 
Arvatavasti käe puudumise järgi. Nüüd see asjaolu siiski enam kurvastust ei 
tekitanud. Käsi tuleb tagasi! See elab, taastub. 

«Keskväljakut ümbritseb kitsas, kuid tihe park,» seletas Raškov, «ja iga saja 
kahekümne meetri laiune kontsentriline tänav kujutab enesest samuti parki. See 
koosneb mitmest kontsentrilisest alleest, mida ühendavad harvad põikteed. Nüüd aga 
vaata tähelepanelikult radiaaltänavaid.» 

Binoklis olid need tänavad selgesti näha. Need ei lähtunud keskpunktist, vaid 
algasid väljaspool esimest rõngast — staadioni ümbritsevat parki. 

«Igaüks neist tänavatest ulatub viimase, kõige pikema kontsentrilise tänava 
välisservani,» seletas Raškov. «Iga radiaalne tänav on peaaegu seitsme kilomeetri 
pikkune ja saja kuuekümne meetri laiune. Ka nemad kujutavad enesest pikialleede ja 
neid ühendavate põikteedega parke. Aga majad? Kas majad on sulle hästi näha?» 

«Väga selgesti ma neid ei erista,» tunnistas Gerda. «Nad just nagu sulavad ühte. . 
» 

«Nii see ongi. Vaata.» 

Raškov juhtis lennuki veel veidi madalamale. «Nüüd peaksid sa selgesti nägema. 
Esimest, staadio- 

nile järgnevat tänavat ümbritseb üks mitme kilomeetri pikkune 
kuueteistkümnekorruseline maja. Selles elab umbes sada tuhat inimest. Peale selle 
paikneb seal rajooni majandusnõukogu. Järgmisi tänavaid ääristavad majad mõlemast 
küljest. Siin on nad madalamad, algul neljateistkümnekorruselised, seejärel madaldu- 
Wad järk-järgult veelgi ja jõuavad välimises rõngas nelja korruseni. 

Siit on hästi näha, et linn jaguneb kvartaliteks. Kvartal koosneb kahe radiaaltänava 
vahelisest rõngas-maja sektsioonist ja radiaaltänavate ääres olevatest majadest. Igaüks 
neist on samuti jaotatud sektsioonideks, mis piiravad kvartaleid. Ja igas kvartalis on 
ligikaudu ühesugune arv elanikke — umbes seitsekümmend viis tuhat. See on väga 
tähtis.» 

«Mis on tähtis? Et elanikke on seitsekümmend viis tuhat?» 

«Ei, et arv on ühesugune.» 

«Aga miks?» 

«Varsti saad teada. Vaata, seal on meie instituut.» 

Raškov osutas sinnapoole, kust nad olid tulnud ja kus viimase, kaheksanda 
kontsentrilise tänava ning tohutu suurt ringjoonelist metsasihti meenutava, lumme 
mattunud kanali taga kuni lume vastuhelgist valkja silmapiirini laius sätendav 

puuokste pits. Saja kilomeetri laiuse vööndina linna ümbritseva looduskaitseala 
sügavuses paiknevad heledad hooned olid lume valevuse taustal vaevu eristatavad. 

Raškov maandas lennuki neljanda ringtänava ja ühe radiaaltänava ristumiskohal. 

«Nii,» ütles ta, «nüüd saadame ta garaaži.» 

Ta märkis trükitud linnaplaanil punase pliiatsiga ära ühe üldkasutatava garaaži ja 
sisestas plaani automaat j uhtimisseadmesse. Seejärel lülitas ta sõiduki ümber 
maapealsele liikumisele ja surus kangile, mille juures oli märge «Marss». Sõiduk 
viivitas sekundi, et lühimat marsruuti valida, ja veeres siis aeglaselt mööda 
radiaaltänava keskalleed minema, möödudes kaarega vastutulevatest jalakäijatest ja 
elektriautodest, kui need ei jõudnud talle teed anda. Varsti pöördus ta ringalleele ja 
kadus silmist. 

Gerda vaatas huviga ringi. Radiaaltänava keskosa hõivas trotuaar, mis koosnes 
mitmest erisuguse kiirusega liikuvast lindist. Lintide kiirus suurenes väljast 
sissepoole. 

Nad siirdusid trotuaari kõige kiiremale lindile ja võtsid istet diivanpingil. Nende 
silmade eest möödusid majade pikad fassaadid. 

«Väga imelik,» ütles Gerda. «Oma kodukohas olen ma harjunud elamute palju 
suurema mitmekesisusega. Siin on majad ühesuguse välimusega, aga siiski väga 
ilusad.» 

«See tuleneb sellest, et kõik nad moodustavad ühtse terviku nagu üldse kogu 
linn,» vastas Raškov. «See linn põhineb jäikade konveierite süsteemil.» 

«Kuidas, kuidas sa ütlesid?» 

«See kõlab mõnevõrra kummaliselt,» muigas Raškov, «aga üsna varsti saad sa 
kõigest aru.» 

Ühel tänavaristil istusid nad ümber kontsentrilise tänava trotuaarile ja sõitsid 
kaheteistkümnekorruselise maja peasissekäiguni. Konveierlift viis nad kümnendale 
korrusele. Neid võttis lahkelt vastu sinisilmaline, heasüdamliku ja veidi häbeliku 
pilguga ning aeglaste, kuid hämmastavalt asjalike liigutuste ja žestidega pikakasvuline 
hallipäine mees, kes varjamatu uudishimuga silmitses Gerdat. 

«Jah, jah,» vastas Raškov tema sõnatule küsimusele, «seesama ta ongi. See, 
kellele me lubasime uue käe.» 

«Stefan Skovoroda,» esitles peremees ennast Gerdale ja juhtis külalised 
päikeseküllasesse ruudukuju-lisse tuppa. Gerdale jäi mulje, et tuba on mööbliga üle 
kuhjatud. 

«Rõõmustan,» ütles Skovoroda ja naeratas üle kogu näo, mida kattis peente 
kortsude võrk. «Ma tean, Nikolai, kui palju sul alati tegemist on ...» 

«Tuleb välja, et sa oled hirmus egoist,» vastas Raškov. «Sa tead, kui palju mul 
tegemist on, ja rõõmustad, et ma vajaliku tegevuse sinnapaika jätsin.» 

«Rõõmustan,» kordas Skovoroda kangekaelselt. «Rõõmustan, et sa puhkad, sest 
üldiselt sa ju puhata ei oska. Ja rõõmustan ka sellepärast, et sa kõigist oma 

tegemistest hoolimata üle hulga aja jälle mulle külla tulid.» 

Gerdat lõbustas see sõbralik sõnavahetus. Ta nägi, kui soe oli kahe vana sõbra 
kohtumine, ja mõistis, kui tugevasti nad teineteist armastavad. Tal oli selles sõpruse 
õhkkonnas nii meeldiv viibida, et ta tundis oma näol tahtmatut naeratus!. 

«Sul ei ole õigus, Stefan,» ütles Raškov nüüd juba tõsiselt, «puhata ma oskan. Kas 
puhkus tähendab siis täielikku tegevusetust? Mina harilikult vahetan tegevusalasid ja 
seepärast tunnen ennast suurepäraselt. Aga jutt jutuks,» lisas ta. «Meie Gerdaga ei ole 
veel hommikust söönud.» 

Toas ringi vaadates nägi Gerda, et ka selle toa peremees oskab puhata: ühe seina 
külge oli kinnitatud rootsi redel, laes rippusid rõngad. 

Gerda sai aru ka sellest, miks tuba oli talle kohe alguses tundunud ülekuhjatuna: 
siin seisis kolm suurt lauda, mis kõik olid jooniseid täis. 

«See on minu tööruum,» ütles Skovoroda. «Nüüd lähme siia.» 

Ta viis külalised väiksemasse, kuid niisama rõõmsalt valgustatud tuppa. See tuba 
ei olnud esimesest suurem, kuid nägi välja avaram, sest puudusid kogukad lauad. Siin 
oli väga mugav. Kas selline mulje ei olnud tingitud asjaolust, et spetsiaalsetel alustel 
seisvates vaaspottides oli palju elusaid taimi? Rõõmuga nägi Gerda nende hulgas äsja 
õidepuhkenud lopsakat valge sireli põõsast. Akvaariumis, mis väikesel laual seisis, 
ujusid suurepealised hambulised kalad, tasa popsutas õhustusmasin, vesi kihises. 

Tähendab, Skovoroda on loodusesõber! 

Gerda lähenes sirelile ja hingas sisse hõrku aroomi, mis talvepäeval oli nii 
ootamatu ja rõõmustav. 

«Tellige hommikueine,» ütles Skovoroda. «Mina olen oma külaliste valikuga juba 
ette nõus.» 

Gerda vajutas seina sisse monteeritud elevandiluuvärvi tahvlil menüünupule. 
Otsekohe ilmus nähtavale selgesti loetavate ridade kolonn. Iga toidu nimetuse kõrval 
oli vastav šiffer. Libistanud pilgu üle loetelu, loobus Gerda järgmise seeriaga 
tutvumast. 

«Siin on reas kõik minu lemmiktoidud. Arvan, et need maitsevad ka teile.» 

Sifreid kasutades andis ta tellimuse. Mõne minuti pärast tõi seinas olev konveier 
väljanihutatavale lauale kõik toidud, mis Gerda oli valinud: roosa massi, mis 
kaugetele esivanematele oleks konsistentsi, maitse ja lõhna poolest meenutanud kõige 
õrnemat lõheliha; pasteedi; sünteetilise koore puuviljamahlaga; lõhnava leiva, mis 
sarnanes kahekümnenda sajandi leivaga; suured, väga mahlased, veidi jäigana 
tunduva õhukese koorega pirnid. 

Mehed kiitsid Gerda valiku heaks. Kõik sõid isukalt. 

«Niisiis, eile oli mul Nikolaiga teleühendus, teie külaskäigu eesmärk on mulle 
teada,» ütles Skovoroda «Seletusi võin alustada kas või toidukonveieritest.» 

«Aga mis nendes siis uut on?» küsis Gerda. «Konveierid on igal pool. Võib-olla 
ainult mitte Veenusel.» 

«Kõik oleneb sellest, kus ja kuidas need paiknevad,» vastas Skovoroda. «Meie 
linnas toimetatakse kõik vajalik korteritesse omast majast. Tule vaata!» 

Ta siirdus esimesse tuppa. Külalised järgnesid talle. 

Peaaegu käsikaudu haaras Skovoroda ühelt laualt jooniserulli, keeras selle lahti ja 
surus vastu seina. Leht jäi iminappadest hoituna rippuma. 

«See on meie linna läbilõige. Sõltumatult korruste arvust on kõigi majade 
poolkeldrikorrused ja esimesed korrused planeeritud ühtemoodi. Poolkeldrikor-ruste 
rõngast läbib kontsentriliste ringjoontena kaks transpordikonveierit. Need toimetavad 
ladudest kohale kõik vajaliku esimestel korrustel paiknevate kaupluste ja sööklate 
jaoks.» 

«Aga kus on laod?» 

«Laod, toidutehased ja tootmiskombinaadid asuvad spetsiaalses rõngas kanali ja 
välise pargivööndi — looduskaitseala vahel. Linnaga ühendavad neid pikad 
elliptilised konveierid, mis lõikuvad ringkonveieritega umbes samuti nagu komeetide 
orbiidid lõikuvad planeetide orbiitidega. Vajalikus kohas annab radiaalkon-veier 
transporditava lasti automaatselt üle ringkonveierile. 

Noh, ja muu on nagu kõigis linnades: igas kaupluses — samuti konveieritel — on 
kaldriiulid kaupadega, sööklas samasugused riiulid valmistoitudega. Vajaliku eseme, 
toidu või ravimi saamiseks on ainult tarvis võtta ühendus kaupluse, söökla või 
apteegiga ja valida vasidv šiffer. Automaat toimetab tellitud produkti lifti ja 
seinasiseste konveierite abil kohale.» 

«Ma sain juba aru, milles on vahe,» märkis Gerda. «Kõige aluseks on 
ringkonveierid.» 

«Just nimelt. Olgugi et, nagu sa näed, osa konveiereid on elliptilised. Nendega on 
varustatud ka radiaal-tänavaid ääristavad majad. Need majad sarnanevad ringtänavate 
ääres asuvate majadega. Ka nende keldrikorrustel liiguvad vahetpidamatult 
konveierid, mis aga siin ei ole ringjoonelised, vaid pikliku kujuga. Tänava mõlemas 
otsas pöörduvad nad kaarjalt. Kui mingi last on tarvis kiiresti ringtänavalt 
radiaaltänavale suunata, siis vajutab valvedispetšer lähtekohas vastavale nupule ja 
toimub üleminek.» 

«Aga miks sa ütlesid: «Tähtis on, et igas kvartalis elaks ühesugune arv inimesi»?» 
pöördus Gerda Raš-kovi poole. 

«See on selleks,» vastas Skovoroda Raškovi eest, «et oleks võimalik planeerida 
vajadust produktide, esemete ja teeninduse järele. Seilest oleneb konveierite töö 
SUJUVUS.» 

«Tähendab, juba linna ehitamise ajal määrati kindlaks, kui palju inimesi selles 
elama hakkab?» 

«Jah. Umbes kuus miljonit. Ruumi organiseeritusega,» jätkas Skovoroda seletust, 
«kaasneb vältimatult aja organiseeritus. Poolkeldrikorruseid läbivad jäigad 
ringkonveierid ei transpordi ainuüksi tooteid, vaid ka inimesi. Kui inimene astub 
sellisele konveierile või liikuvale trotuaarile, teab ta sekundilise täpsusega, kui palju 
aega tal kulub sihtkohta jõudmiseks. Iga ladu, kauplus ja söökla saab 
tootmiskombinaatidest produkte täpselt kindlaksmääratud ajal. See lihtsustab väga 
suurel määral nende tööd. Elanikke aga varustatakse igal ajal vastavalt vajadusele.» 

«Ja nüüd ütle,» pöördus ta ootamatu küsimusega Gerda poole, «kas meie linn 
meeldib sulle?» 

Gerda viivitas veidi, enne kui vastas: 

«Tundub, et meeldib. Ma ei ole veel jõudnud temaga harjuda. Niisuguses linnas 
olen ma esimest korda.» 

Ja vaikinud veel veidi aega, lisas ta: 

«Selle linna ilu on omapärane... Geomeetriline. Ringjooned, raadiused. Need on 
korrapärased. Ja nendega harmoneeruvad imetoredasti puude ja põõsaste lumepitsi 
kapriisselt juhuslikud valged jooned. See on võluv. Siin avaldub kontrasti ilu.» 

Skovoroda osutas ühele joonistega koormatud lauale. 

«Niisugust linna projekteerime Veenuse jaoks .. .» 

«Veenuse jaoks!» kordas Gerda. Tema hüüatusest kostis vaimustus. Ja kerge 
nukrus ... 

«Läheb veel kaua aega, enne kui kogu Veenuse pind muudetakse 
elamiskõlblikuks,» ütles Skovoroda. «Seepärast on esialgu parem koondada 
võimalikult palju inimesi ühte kohta ja luua seal maksimaalsed mugavused. Hiljem 
ehitatakse muidugi ka Veenusele kõige mitmekesisemaid linnu.» 

«See rõngaslinn on teil hästi välja mõeldud,» tegi Gerda kokkuvõtte. 

«Seda pole meie välja mõelnud, vaid vene insener Georgi Marsakov juba 
kahekümnenda sajandi esimesel poolel. Meie tegime oma projektis ainult mõningaid 
muudatusi, et seda nüüdisaegsete tingimustega kohandada.» 

Skovoroda ettepanekul otsustati linnas ringsõit teha. 

Trotuaar liikus täiesti käratult. Üldse ei olnud kogu linnas kuulda 
transpordivahendite ega mehhanismide müra. Kostsid ainult inimeste ja lindude 
hääled. Kui Gerda hetkeks silmad sulges, tundis ta ennast just nagu metsas: siin oli 
täpselt samasugune puhas ja värske külm õhk, täpselt samuti sädistasid, vilistasid ja 
siristasid linnud. 

«Oleme päral!» ütles Skovoroda. 

Nad olid mingi ümmarguse hoone juures. 

«Jälle ring!» hüüatas Gerda lõbusalt. 

«See on garaaž,» seletas Skovoroda. 

Heitnud pilgu seinal olevale tahvlile, et näha, kas garaažis on vabu elektriautosid, 
vajutas ta väljakutse- 

nupule. Ringkonveier toimetas auto koridori, sealt veeres sõiduk ise välja. 

Skovoroda istus rooli taha ja sõidutas oma sõpru mööda linna. Nad sõitsid mööda 
ring- ja radiaaltäna-vaid ning parke, piki jää ja lumega kaetud ringkanalit, üle 
keskväljaku. Auto liikus aeglaselt ja sõitjad vahetasid vastutulevate linnaelanikega 
tervitusi. 

Gerda vaatas Raškovi poole. Raškovi silmis oli niisugune pilk, nagu viibiks ta 
kusagil eemal. Gerda tundis teda juba küllalt hästi ja sai aru, et Raškov praegu 
omamoodi puhkab — mõtleb läbi mingit uut ideed, millel ei ole otsest seost tema 
igapäevase tööga. 

Lõunat söödi sööklas. Seal Gerda õigupoolest küll midagi eriti uut ei näinud, kui 
välja arvata see, et ka söökla oli ümmargune. Mugavad lauad ja toolid liikusid 
jäikadel konveieritel aeglaselt mööda kontsentrilisi ringjooni. Gerda, Raškov ja 
Skovoroda istusid kõrvuti. Ümmargusel laual möödus neist aeglaselt lint, millel olid 
mitmesugused toidud. Nad võtsid lindilt toite, mis neile meeldisid. 

Tagasiteel vaatas Gerda silmanurgast Raškovi poole, Raškov naeratas talle 
sõbralikult, kuid oli ikka veel mõtteisse süvenenud. 


KOLMEKÜMNES PEATÜKK — SÕNAD JA HELID 


Seda, missugune uus idee on Raškovi haaranud, sai Gerda teada lähemail päevil, 
kui Raškov ta enda juurde koju kutsus. 

«Muidugi kui sa vaba oled,» lisas Raškov kutsele. 

Gerda oli vaba. Tema sügavaks kurvastuseks oli tal nüüd alati liiga palju vaba 
aega. Tõsi küll, ta luges, kuulas muusikat, vaatas etendusi ja filme, käis muuseumides. 
Kõigeks selleks ei olnud tarvis muud kui lülitada vaatetoas sisse teleaparatuur ja 
valida mis tahes teatri, kontserdisaali, loenguruumi või muuseumi indeks. Otsekohe 
näis toasolija sattuvat ruumi, millele 

vastas valitud indeks. Toa seinad kadusid. Oli võimalik jälgida teatrietendust või 
kõndida mööda muuseumi saale, läheneda piltidele ja kujudele, silmitseda neid, 
kuulata loenguid just nagu paljude inimeste seltskonnas. Jäi täielik mulje isiklikust 
kohalviibimisest; puudusid ainult kompimisaistingud. Pargis, metsas või kasvuhoones 
oli tele vahendusel võimalik mitte üksnes taimi imetleda, vaid ka tunda lillelõhna ja 
okaspuude elustavat aroomi. Ainult õisi küll kaugusest murda ei saanud... 

Oli võimalik sisukalt täita kogu oma aega. Aga keda oleks rahuldanud ainult 
passiivne ajaveetmine? Korduvalt meenus Gerdale Mercier tollel hirmsal perioodil, 
millal Mercier'l polnud lubatud töötada. 

Kuid ravi tuli ju lõpule viia! Mõte edukast ravist aga seostus vältimatult Raškovi 
kujuga ja sellepärast hakkas Gerda Raškovi vastu üha suuremat huvi tundma. Ent 
võib-olla mitte üksnes sellepärast? 

Imelik, et Raškov talle oma laia rõõmsa naeratusega vastu ei tulnud. Ja ta ei 
istunud laua ääres, vaid seljaga ukse ja Gerda poole, multitoni ees. Naeratus oli siiski 
olemas. See paistis Raškovi ees rippuvast peeglist. Ühtlasi aga oli Raškovi näol 
Gerdale juba tuttav mõtlik ning keskendunud ilme. 

Gerda peatus ja vaikis ootavalt. Ta oli harjunud sellega, et Raškov teda esimesena 
lõbusalt tervitab, laskmata tal sõnagi lausuda. Nüüd aga libistas Raškov selle asemel 
sõrmed lühidalt üle mõne klahvi. Helid olid rõõmsad, meeldivad, just nagu sõbralik 
tervitus. Gerda naeratas tahtmatult ja vastas: 

«Tere, tere!» 

Raškov ei tõusnud ka nüüd veel tugitoolist, vaid ainult pöördus pooleldi ja libistas 
jälle sõrmed lühidalt üle klahvide. Nüüdki olid helid niisama sõbralikud kui enne, 
kuid ilmse küsiva varjundiga. Mida Raškov küsib? 

Jah, muidugi, Gerda sai küsimusest väga hästi aru! Ja ta vastas: 

«Hästi, hästi, ma tunnen ennast suurepäraselt!» Raškov puudutas veel kord 
klahve. Jälle mõistis 

Gerda otsekohe, et Raškov väljendab rahulolu tema hea enesetunde üle. 

Järgnes uus helide rida. 

Gerdat haaras see mäng. Ta otsustas mitte küsimusi esitada, vaid püüda ära arvata, 
mida Raškov mõtleb. 

Seekord ei olnud mõte otsekohe selge. Gerda pingutas kuulmist. Ja tähelepanu. Ja 
kujutlusvõimet. 

Helid näisid lähtuvat ühest keskusest. Need eemaldusid ringidena. Nendest kostis 
läbi linnusirinat ja inimkõnet. Ringid meenutasid laineid vette visatud kivi ümber. 
Algas ebamäärane liikumine. Liikumise teema tugevnes. See läbis kõike. Ja jälle 
eemaldusid helid ringidena. 

Mida see talle meenutas? 

Jah, imelist, omapärast Marsakovi linna! 

Ja lõpus oli küsiv noot. 

«Jah, jah,» hüüatas Gerda vastuseks, «väga meeldis!» 

Kuid talle ei piisanud sellest. Ta lähenes kiiresti instrumendile ja sõrmitses klahve. 
Muusikaline «jah» erines sõnalisest. See oli palju emotsionaalsem. 

Lõpuks Raškov tõusis. 

«Mulle meeldib see muusikaline mäng,» ütles Gerda. «Tuleb välja, et meeldiv on 
sõnadeta mõista ja kõnelda.» 

«See ei ole mäng,» vastas Raškov. 

«Aga mis see siis on?» 

«Katse luua uut üldarusaadavat keelt,» ütles Raškov tõsiselt. 

Gerda imestas: 

«Aga kõik Maal elavad inimesed saavad ju üksteisest suurepäraselt aru.» 

«Kas me siiski mõistame üksteist täielikult?» küsis Raškov. 

«Muidugi.» 

«Mina kahtlen selles. On varjundeid...» «... mida võimaldab edasi anda ainult 
muusika,» jätkas Gerda peaaegu masinlikult tema mõtet. «Just nimelt.» 

«Ja mida sa siis soovitad? Täiendada Sõnu multitoniga? Kanda seda endaga 
kaasas?» 

«Kas või!» 

«Seda siin?» 

Raškov muigas: 

«Aga miks just siis tingimata seda? On ju portatiivseid multitone. Miniatuurseid. 
Ja peaaegu igas ruumis on oma instrument.» 

«Ja vestlema hakatakse helide abil?» 

«Kas see tundub sulle imelik?» 

Gerda mõtles veidi ja ütles siis: 

«Imelik või mitte, see pole oluline — see on harjumuse küsimus. Aga kõike ei saa 
ju sõnadeta väljendada. Näiteks abstraktseid mõisteid.» 

«Sellest pole midagi,» vastas Raškov. «Järelikult kujuneb välja kombineeritud 
kõne. Ka praegu väljendame paljut intonatsioonidega. Üks ja sama sõna omandab 
seejuures erisuguse tähenduse. Sellest on aga ikkagi väga vähe. Eriti teravalt on 
sõnade puudulikkus ennast alati tunda andnud poeetidele. Vaatame kas või ainult vene 
poeesiatki. Üks vanaaja poeet hüüatas meeleheites: 

Oh, kui sõnadeta võiks 

ta mõista minu hinge juttu! 

Teine kirjutas: 

Kuis väljendust võiks leida rind? Kuis teised võiksid mõista sind? Kas sõber 
sinust aru saab? Su mõte sõnas valetab! 

Kolmas ütles: 

On piinaks suurimaks mul sõnapiin! 

««Sõnapiina» hakati kasutama isegi kõnekäänuna. Kas seda piina ei tule 
mõnikord meil kõigil tunda?» 

«Oh jaa!» 

Ja Gerda jäi vait, kuulatades iseennast, oma aistinguid. 

Jah, kas sõnadega on võimalik edasi anda seda, mis temas toimub? 

Ükskõik millega ta ka tegeles, kogu aeg tajus ta seda tohutut tööd, mida tegi tema 
organism. Ja kui miski tema tähelepanu ei hajutanud, oli see tunne veelgi 

tugevam. Mõnikord näis talle, et ta tunneb, kui intensiivselt paljunevad rakud 
tema käsivarres, kuidas sinna voolavad veri, lümf ja näärmeeritised. 

Pärast iga elekterärrituse-seanssi, pärast kudesid toitvate preparaatide igakordset 
sissevõtmist tajus ta uufštselgusega seda elujõudude mängu, mis temas toimus. 

Või oli see ettekujutus? 

Kuidas on võimalik kõike seda sõnadega edasi anda? 

On võimalik. Aga mitte nii nagu vaja. Sõnad on kohmakad, primitiivsed, 
ligikaudsed! 

Gerda ei öelnud enam midagi. Ta läks multitoni juurde. 

Kunagi oli muusika olnud väheste inimeste privileeg. Kaugeltki kõik inimesed ei 
saanud muusikast aru. Veel vähem oli neid, kes oskasid mõnd instrumenti mängida 
või laulda. 

Nüüd on teisiti. Inimesed õpivad helide keele ära üheaegselt sõnade ja jooniste 
keelega. 

Gerda puudutas klahve. 

Raškov kuulas särava naeratusega. 

Gerdal ei olnud muusika alal erilist annet, kuid ikkagi suutis ta helidega öelda 
palju rohkem kui sõnadega. Raškov mõistis seda hoogu, seda elurõõmu, mis 
tervenevas organismis on alati täielikum ja eredam. 

«Noh, näed!» ütles ta. 

«Jah,» vastas Gerda, «aga sedamoodi... muusikaga . .. oskab juba praegu igaüks. 
Mis selles uut on?» 

«Seda meetodit tuleb süvendada ja täiustada, nii et kõike oleks võimalik öelda 
helidega,» ütles Raškov. «Nii et raamatuid ei trükitaks ainult sõnadega, vaid nende 
kõrval... või vahest ehk nende kohal.-.. ka nootidega, õigemini eriliste 
noodimärkidega. Kui palju täpsemalt, sügavamalt ja peenemalt oleks siis võimalik 
edasi anda autori mõtteid ja tundeid, tegelaste iseloomu ja elamusi!» 

«See on Õige!» 

«Ja peale selle,» jätkas Raškov, «kavandatakse juba lende teistesse 
päikesesüsteemidesse. Meie omas ei ole peale Maa inimeste teisi mõistuslikke 
olendeid. Aga kusagil peab neid ju olema. Kuidas nendega suhelda? 

Ma olen veendunud: kui muusikahelide keel arendatakse nii kaugele, et see on 
suuteline edasi andma kõige väiksemaidki mõtte- ja tundevarjundeid, siis muutub see 
arusaadavaks igale mõtlevale olendile, kellel on olemas kuulmiselund.» 

«Aga ma olen lugenud vaidlusest selle üle, kas ilma sõnadeta saab olemas olla 
mõtet,» meenutas Gerda. 

«Kogu küsimus on selles, mida nimetada mõtteks,» vastas Raškov. «Mul on hea 
sinuga koos olla!» Seda öeldes vaatas Raškov Gerdale lõbusalt silma. 

«Minul sinuga ka!» oleks Gerda tahtnud rõõmsalt hüüda, kuid Raškov küsis: 

«Mis see on — kas mõte või mitte?» 

«Vist ikka mõte...» 

«Aga kas seda saab väljendada muusikaga, ilma sõnadeta?» 

«Tõenäoliselt isegi paremini!» hüüatas Gerda. Siis puhkes ta äkki naerma ja ütles: 

«No nii. .. Me oleme lennanud võõrale planeedile. Seda asustavad mõtlevad 
olendid. Missuguste muusikahelidega me ütleme neile, et valguse kiirus on nii-ja 
niisugune? Või et uraani aatomis on nii ja nii mitu elektroni?» 

«Noh, see on ju kõige lihtsam. Siin pole mingeid noote vajagi. Piisab joonistest, 
numbritest, sümbolitest.» Gerda ei andnud alla. 

«Aga kuidas sa ütled muusikalises keeles: «Julgus mõtlemises on inimloomuse 
parim omadus»?» 

«Seda saab öelda. Ent ma ju rääkisin, et ka sõnad tuleb alles jätta. Uus keel peab 
koosnema sõnadest ja muusikahelidest.» 

Gerda õppis Raškovi tundma uuest küljest. Kas Raškov on unistaja, fantaseerija? 
Võib-olla on tema sõna-lis-muusikalise keele idee ekslik? Või peitub selles rat- 
sionaalne tuum? Tõenäoliselt peitub. 

Aga isegi kui ta eksib .. . Selle poolest inimkond ongi tore, et ta ei käi mööda 
sissetallatud radu. 

Raškov katkestas Gerda mõtisklused: 

«Juba ammustel aegadel unistasid inimesed kõigi Maa elanike jaoks ühisest 
keelest. Seitsmeteistkümnendal sajandil mõtles sellest filosoof Descartes. Veidi 

hiljem lõi Wilkins «filosoofilise keele», mis koosnes algebramärkide taolistest 
sümbolitest. Mõte üldarusaadavast keelest köitis Leibnizi, Voltaire'i ja teisi suurmehi. 
Üheksateistkümnenda sajandi lõpul mõtles Schlejter välja volapüki, mis mõnda aega 
oli küllatki levinud. Veel populaarsem oli Zamenhofi esperanto. Praegu ei ole 
puhtsõnaline rahvusvaheline keel enam nii vajalik. Aga mis puutub...» 

Raškovi jutu katkestas erakordselt tugev kellahelin. Ekraanile ilmus . . . Mercier! 
Ta ei sisenenud Raškovi tuppa nagu maapealse teleühenduse puhul. Ent ka tema 
tasapinnaline kujutis pani Gerdat ja Raškovi imestama ning rõõmustama. 

«Kus sa oled, õpetaja?» hüüatas Gerda hämmeldunult, olgugi et seda ei olnud 
sugugi raske ära arvata. Pierre ei vastanud, tema huuled ei liikunud. Gerda ei taibanud 
otsekohe, mispärast. Lõpuks sai ta aru ja jäi kannatamatult ootama. Ent alles lõputute 
minutite järel saabus vastus: 

«Kus mujal kui Veenusel!» 


k KOLMEKÜMNE ESIMENE PEATÜKK — KOHTUMINE 
OPETAJAGA 


Gerda ja Raškovi hämmastus oli täiesti mõistetav. Veenuselt andis telesaateid 
ainult Asustamise Staap. Sellel planeedil ei olnud veel aparatuuri, mis oleks 
võimaldanud individuaalset sidet sõrmustelefoni vahendusel või Maa 
Iformatsioonikeskuse kaudu. Olgugi et staabi telesaateid transleeriti üle kogu Maa, ei 
olnud eri planeetidel viibivate üksikisikute vahelised kõnelused esialgu võimalikud. 
Gerda, kes ei olnud veel toibuda jõudnud, hüüatas siiski; 

«Tähendab, juba? ...» 

Gerda ootas kannatamatult, Raškov rahuliku naeratusega. 

«Ei, ei,» vastas Mercier lõpuks. «Nii lihtne see pole.» 

Ja tõepoolest, selleks et Raškovi korteriga ühendust saada, oli Pierre'il tulnud 
ületada tõsiseid raskusi. Need raskused ei olnud tehnilist, vaid moraalset laadi. 

Töö klorellaplantaažis oli huvitav, kuid mitte just eriti keeruline ega raske. Varem, 
enne toda hirmsat tragöödiat, oleks see vaevalt Pierre'i rahuldanud. Olles täiesti 
teadlik selle töö vajalikkusest, oleks ta tõenäoliselt siiski püüdnud leida enesele 
midagi raskemat ja vältida sellisesse rahulikku kohta paigalejäämist. 

Kuid Pierre ei olnud enam endine. Võib-olla pulbitsesid temas nagu vulkaanilises 
maapõues kusagil sügaval endist viisi need jõud, mis temast varem olid teinud 
grandioossete plaanide elluviimise initsiaatori ja organiseerija. Tõenäoline oli, et need 
jõud tõepoolest temas pulbitsesid, kuid kogu oma võimsa tahtejõuga surus ta need 
maha ja ohjeldas neid. Ta oli veendunud — kas õigusega või mitte? —, et ta ei sobi 
juhiks. 

Oma lihtsat, igapäevast ja muidugi väga vajalikku tööd tehes ei lakanud ta 
muretsemast Gerda pärast. Teda tegi rahutuks ka Panaiti saatus. 

Kuidas nende kohta teateid saada? 

Lõpuks jõudis ta otsusele. 

Ja siis algasidki raskused. 

Ei olnud midagi lihtsamat kui teda plantaažis asendada. See nõudis ühtainsat 
inimest kõige enam üheksainsaks Maa ööpäevaks, võib-olla isegi palju lühemaks 
ajaks, erilist kvalifikatsiooni see töö ka ei nõudnud, kuid Veenusel oli iga inimene 
arvel. Asustamise Staabil ei oleks sugugi kerge Pierre'ile isegi nii lühikeseks ajaks 
asendajat leida. 

Ja oli veel üks probleem. 

Mikrolennukil staapi jõudmiseks oleks kulunud ainult mõni tund, niisama palju 
aega oleks nõudnud tagasilend. Kuid oma lennukit plantaažil ei olnud, see oli siinsetes 
tingimustes veel kättesaamatu luksus. Tähendab, staabilt tuli paluda lennukit ja 
muidugi ka pilooti. Ent staabi piloodid olid niigi üle koormatud. 

Mercier ei kahelnud, et staap tuleb talle vastu, kuid just see pidurdas teda. 
Missuguste teenete eest pidi tal lubatama väljakujunenud töökorda rikkuda? 

Ei, ta ei olnud seda mitte millegagi ära teeninud. 

Ent ikkagi ei pidanud ta lõpuks enam vastu. Ta pöördus tele kaudu Shaw' poole ja 
küsis kohmetult, 

kas tal ei oleks võimalik Maaga ühendust saada. .. Staabis mõisteti teda ja saadeti 
noormees, kes pidi teda lühikest aega asendama. 

Kõigepealt võttis Mercier ühenduse Raškovi töökabinetiga, kuid seal teadlast ei 
olnud. Siis kutsus Pierre «älja Raškovi korteri ning leidis sealt mitte üksnes Raškovi 
enese, vaid oma rõõmsaks üllatuseks ka Gerda. 

«Kuidas on Gerdaga, Raškov?» küsis Mercier. «Ma kuulsin, et sa lubad tema käe 
täielikult taastada...» Pikk-pikk paus. 

«Mitte mina üksi,» vastas Raškov lõbusalt. «Me töötame selle kallal hulgakesi. 
Aga nüüd võin ma juba kindlalt öelda, et uus käsi ei tule endisest halvem.» 

«Ja kas varsti?» küsis Pierre kannatamatult. Kuid tahes-tahtmata tuli vastuse ootel 
kannatamatust taltsutada. 

«Ei, mitte niipea. Aja jooksul selline ravi võib-olla kiireneb, esialgu on see aga 
veel väga pikaajaline protsess. See-eest — kordan! — ei ole enam mingit kahtlust. 
Lõppude lõpuks saab Gerdast jälle sinu täisväärtuslik abiline.» 

«Noh, seda... ei tea...» ütles Mercier ebamääraselt ja tema nägu süngestus. 

Otsekohe aga naeratas ta tahtmatult, vaadates Raškovi avalat naeratavat nägu ja 
tema just nagu säravaid heledaid juukseid. Ja Gerda ei vaadanud Pier-re'ile otsa 
hoopiski mitte nii kurvalt, kui Pierre oli oodanud. Mõistes Pierre'i meeleolu ja 
soovimata teda banaalse kaastundega solvata, ütles Gerda: 

«Nii või teisiti. . . aga Veenusele ma tulen... Seal näeme...» 

«Ja Panait?» küsis Pierre ärevalt. «See kestab juba nii kaua...» 

Mercier jäi piinavas vaikuses vastust ootama. 

Raškovi näolt kadus naeratus. 

«Panaitiga on lugu palju keerulisem,» ütles Raškov. «Me ei tea, kuidas teda 
ravida.» 

«Ikka veel ei tea?» 

Ja pärast pikki-pikki minuteid vastus: 

«Proovime. Katsetame. Otsime.» 

«Aga kas leiate?» (Kui raske on niisugune aeglane jutuajamine!) 

«Tahaksin loota.» 

Näis, et Pierre püüab selle lause mõtet välja lugeda. Aga ei, lihtsalt raadiolained 
läbisid miljoneid kilomeetreid. 

«Võib-olla tuleks Panait Maale tuua?» 

Lained tulid tagasi pöörase kiirusega, mis näis masendava aeglusena. 

«Pole mõtet. Kõik, mis tema heaks on võimalik teha, tehakse meie Veenuse 
filiaalis. Maale toomine oleks tema jaoks suur ja tarbetu murrang. Teie juures filiaalis 
on ta juba kodunenud ja ka temaga ollakse mõningal määral harjunud.» 

Kui Mercier oma plantaaži tagasi jõudis, oli ta juba rahulikum ja reipam. Aga asi 
ei olnud ainult selles. Ta oli näinud Gerdat ja veendunud... ei, mitte veendunud, vaid 
tunnetanud, et Gerda elab läbi vaimset tõusu. Oli see rõõm tervenemise üle? Jah, 
tõenäoliselt ka see. 


KOLMEKÜMNE TEINE PEATÜKK — GERDA ASUB TÖÖLE 


Käe taastumine valmistas Gerdale lõpmatult palju rõõmu, ent kui tal oleks tulnud 
tegevuseta jääda, oleks tema aeg veninud talumatu aeglusega. 

«Sul ei ole meditsiinilist ettevalmistust, aga sa võiksid meil laborandina töötada,» 
tegi Raškov ettepaneku. 

Väikeses ühekorruselises hoones keset metsapargi tihedat rohelust võttis Gerdat 
vastu Dina Schweller, umbes kolmekümneaastane, kiire kõne ja kiirete liigutustega 
heledajuukseline naine. Ta pöördus Gerda poole nii, nagu oleks jätkanud alles hiljuti 
katkestatud kõnelust: 

«Kas sa une probleemiga oled tuttav?» 

«Väga vähe,» tunnistas Gerda. 

Dina alustas seletust: 

«Varem magati ööpäevas umbes kaheksa tundi. Praegu magatakse kaks-kolm. 
Aga ka nendest tundidest on hirmus kahju. Rohkem kui kakssada aastat tagasi ütles 
filosoof Bergson: «Magamine tähendab mitte millegi vastu huvi tundmist, oskamatust 
ja soovimatust vastata ja olla küsitletav.» Järelikult tähendab see —lisan omalt poolt 
— mitte elamist, vaid vegeteerimist. Näed, kuidas vajadus kulutada aega unele erutas 
inimesi tol ajal, kui unes veedeti kolmandik elu. Aga ka praegu kulutame sellele, noh, 
umbes kaheksandiku oma elust.» 

«See on ju vältimatu,» märkis Gerda. 

«Ei. Juba ammusel ajal hakkasid füsioloogid otsima une põhjust, et lõppude 
lõpuks see kõrvaldada. Kahekümnenda sajandi algul oletasid prantslased Legendre ja 
Pieron (nad töötasid koos), et pikaajalise magamatuse korral muutuvad sügaval aju 
laubasagaras paiknevad närvirakud. Nad arvasid, et kui inimene või loom ennast välja 
magab, siis kaovad need muutused kiiresti. Legendre ja Pieron süstisid normaalselt 
puhanud koertele verd, vereseerumit või seljaajuvedelikku, mis oli võetud 
katseloomadelt, keda ei olnud mitu ööpäeva magada lastud. Normaalsetel loomadel 
tekkis seejuures võitmatu unisus ja nende aju laubasagara rakud muutusid. 

Mõnevõrra hiljem tegi analoogilisi uurimistöid nõukogude teadlane Konstantin 
Bõkov. 

Varsti aga selgus, et asi ei ole hoopiski nii lihtne. Süstitud «unevedelik» (seda 
nimetati hüpnotoksiiniks) ei põhjustanud koertel normaalset und, vaid lihtsalt 
mürgistust, sest nende organismi viidi aine, mis oli sellele võõras. Isegi siis, kui 
süstimiseks kasutati täiesti normaalsete koerte verd või seljaajuvedelikku, oli tulemus 
sageli samasugune. 

Austria teadlane Economo oletas, et peaajus on «unekeskus», mis reguleerib une 
ja ärkveloleku rütmi. 

Ent alles Ivan Pavlov andis une olemusele tõelise seletuse. Ta tõestas täpsete 
katsetega, et uni on pidur dusprotsess ja seda saab tehislikult esile kutsuda. Pavlov 
kirjutas: «Tingitud ärrituste mõjul siirdub ajukoore rakk varem või hiljem vältimatult 
pidurdusseisundisse, 

186 

ärrituste sagedasel kordumisel aga toimub see väga kiiresti.» Teisal ütles ta: «Uni 
ja see, mida me nimetame sisemiseks pidurduseks, on üks ja sama protsess.» » 

«Aga mis pidurdust põhjustab?» küsis Gerda. 

«Sa esitasid küsimuse õigesti,» vastas Dina. «Ilmneb, et põhjus ei ole nii lihtne. 
Esiteks on tegemist refleksiga. Paljude põlvkondade vältel on välja kujunenud une ja 
ärkveloleku vaheldumise teatav kindel rütm. Mõju avaldab ka väliste ärrituste 
puudumine. Uinumist soodustavad vaikus, pimedus ja rahu. 

Vajadus une järele on teataval määral võrreldav vajadusega toidu järele. Kindlatel 
kellaaegadel tahab inimene harjumuse tõttu süüa.» 

«Pea kinni,» vaidles Gerda vastu. «Kui inimene ei ole pikka aega söönud, siis ei 
taha ta süüa ainuüksi refleksi tõttu. Toit on ometi vajalik jõu taastamiseks?!» 

«Ma ju ütlesin, et probleem ei ole nii lihtne,» kinnitas Dina. «Muidugi vajab 
organism und. Aga miks? Kahtlemata sellepärast, et pikaajalisel töötamisel när- 
virakud nagu lihaserakudki väsivad ja ka nende keemiline koostis muutub.» 

«Tähendab, Legendre'il ja Pieronil oli ikkagi õigus?» 

«Mitte päriselt. Nad lihtsustasid probleemi. Alles palju aastakümneid hiljem leiti 
rakkude normaalset kemismi taastav preparaat, mida me praegu laialdaselt kasutame. 
Põhjalikku tööd aga nõudis veel ka unevajaduse refleksi kõrvaldamine. Sellega on 
tegelnud rohkem kui üks füsioloogide põlvkond.» 

«Aga miks me siis ikkagi magame?» 

«Nähtavasti ei ole preparaat küllalt hea,» vastas Dina veendunult. «Aga sellega ei 
saa leppida.» 

«Ei saa,» kordas Gerda. 

Dina naeratas: 

«Tähendab, sa hakkad koos meiega võitlema?» 

«Hakkan.» 


Sentimeeter sentimeetri järel pikenes Gerda käsivars, kuid ta oli juba harjunud ka 
ainult parema käega toime tulema. 

Katsed koertega olid juba ammu lõpetatud. Nüüd olid katseloomadeks inimahvid. 
Gerda aitas ahvidele uusi preparaate süstida ja mikroskoobiga üliõhukesi ajulõike 
uurida. Ta püüdis saadud andmeid tõlgendada, üldistusi ja järeldusi teha. Abitöödest 
kujunes tasapisi välja iseseisev töö. 

Üha sagedamini tuli tal raamatutest abi otsida. Kui tekkis mingi küsimus, kutsus ta 
välja Informatsiooni-keskuse ja palus välja uurida, missugustest uutest või vanadest 
töödest on võimalik sellele küsimusele vastust leida. Seejärel võttis ta ühenduse 
Kompleksse Meditsiini Instituudi raamatukoguga ja teatas automaat bibliotekaarile 
vajaliku raamatu šifri. Mõne minuti pärast tõi transportöör raamatu kohale, seinas 
avanes luuk, väike labidas asetas raamatu tasakesi lauale ja tõmbus tagasi oma kohale. 

Raamatuid lugedes ja ajurakkude kemismi taastava preparaadiga töötades jõudis 
Gerda pikkamööda järeldusele, et preparaat on oma koostiselt juba täiuslik. 

«Aga miks me siis sel juhul ikkagi magame? Kas unest ei oleks võimalik täielikult 
loobuda? Kas kogu küsimus on ainult preparaadis? Võib-olla Dina eksib ja peale 
keemiliste muutuste on olemas veel teine tegur... tegur, mille mõju tuleb ületada.» 

Gerda otsustas, et Dinale ta oma kahtlustest ei räägi. Täie õigusega pidas ta ennast 
selles valdkonnas, veel liiga vähe kompetentseks võrreldes nendega, kellel oli vastav 
eriharidus ja kes olid sel alal juba kaua töötanud. 


KOLMEKÜMNE KOLMAS PEATÜKK — ÜLESANNE ON 
LAHENDATUD 


Need mõtisklused katkestas kõmisev bass. See ütles pehme etteheitega: 

«Sa ju rikud ettekirjutatud ravirežiimi!» 

Gerda tõstis pilgu. Otse tema vastas istus naeratav Raškov, neid eraldas 
teineteisest ainult meetrilaiune laud. 

«Oh!» ütles Gerda. «Ma ei pannud tähelegi...» Ta oleks peaaegu lisanud «kui sa 
sisse tulid», aga Raškov oli ju oma kabinetis. Raškov jätkas: 

«Sa unustad, et sa ei ole veel täiesti terve. Organismi taastus jõude tuleb abistada. 
Esialgu ei tohi sa lasta ennast nii väga tööst kaasa kiskuda. Sa pead kinni pidama töö, 
puhkuse ja une rütmist.» 

Une? Aga võib-olla ei ole uni üldse vajalik? 

Gerda ei öelnud seda kuuldavalt, vaid ainult mõtles. 

«Lähme jalutame metsas,» tegi Raškov ettepaneku. 

Niisiis ümbritsesid neid jälle vanad tuttavad puud ja põõsad, kuid nüüd olid need 
hoopis teistsugused. Loodus oli joobunud kevade loovast hingusest. Tiheda roheluse 
taga leegitses nähtamatuna päikeseloojak. Sirelite lillad ja valged kobarad lõhnasid 
hõrgult ja õrnalt. Väsinult, ühetooniliselt sumisedes lendas mööda üksik mesilane. 
Veel ebakindlalt, just nagu häält proovides alustas kusagil lähedal puuokstes laulu 
ööbik ja jäi jälle vait. 

Kapriisselt looklev rada viis nad sügavale tihnikusse. Ümberringi ei olnud 
hingegi, just nagu oleks lähim linn olnud tuhande kilomeetri kaugusel. 

Nad jõudsid väikesele lagendikule. Seda piirasid võimsad laiaharulised tammed, 
mis vaheldusid valevate kaskede ja püramiid jäte kuuskedega. 

Loojak oli nüüd juba täiesti kustunud. Heledat päeva hakkas välja tõrjuma 
läbipaistev hämarik. Vaikus süvenes veelgi. Pilvitu sinine taevas tõmbus aeglaselt 
külmemaks ja rohelisemaks. Teravamalt joonistus välja kuusirp. Ja seal, metsa kohal, 
lõi särama Ehatäht. 

Juba mäletamatutest aegadest peale olid inimesed oma pilke selle taevakeha poole 
pööranud. Eha- ja Koidutähena oli ta neid rõõmustanud oma sära ja iluga, täie 
õigusega oli talle antud ilu- ja armastus-jumalanna nimi. Mõistatuslikuna oli ta 
sajandeid inimeste kujutlusvõimet köitnud. Ajal, mil Marsist teati juba peaaegu kõike 
ja Kuust kõike, oli Veenusest veel vähe teada. 

Kuid inimese mõistusel ja tahtel pole tõkkeid. Kõigepealt laskus salapärasele 
planeedile Nõukogude 

«Venera 4». Seejärel lendasid ümber planeedi automaatjaamad. 

Järgnesid inimeste esimesed lennud Veenusele. 

Nüüd kujundas inimkonna võimas väesalk uusimate tehnikasaavutustega 
varustatult ümber selle isemeelse planeedi loodust ja valmistas planeeti ette 
asustamiseks, võideldes seejuures tohutute raskustega ja riskides eluga. Samal ajal 
viibis tema, Gerda, siin täielikus ohutuses, olgugi et kasulikku tööd tehes. .. 

Ent siiski... elu ei täida ainuüksi kurbus. 

Käsi kasvab. 

Ja Raškov... 

Raškov puudutas sõbralikult Gerda tugevasti pikenenud käsivart. 

«Ma ei saa siiski päriselt aru,» ütles Gerda. «Hea küll, käsivars pikeneb. Seda ma 
näen ja tunnen. Aga miks on tema arenemine rangelt ette määratud? Kasvavad luud. 
Kujunevad ranne, käelaba, kõik väikesed luukesed, sõrmed, küüned. Kõik need 
asetuvad normaalselt oma kohale ...» 

«Kahtled?» 

«Nüüd enam mitte.» 

«Noh, seda vähem on põhjust imestada. Sind ju ei pane imestama, et seemnest 
areneb see, mida temas pole. Kindla kujuga taim, millel on antud liigile iseloomulikud 
juured, tüvi, oksad, lehed ja õied, teatav kindel arenemistsükkel. Sind ei pane 
imestama, et pisitillukesest munast kasvab terviklik loomorganism oma luustiku, 
lihaste, aju, närvide, naha, karvade, seedeelundite, sisesekretsiooninäärmete ja 

paljune-misorganitega, oma pärilike instinktide ja harjumustega. Aga see on ju palju 
keerulisem kui üksainus käsi.» 

«Tõsi küll,» ütles Gerda mõtlikult. 

Üha suuremal määral haaras teda elutunnetuse täius. Arvatavasti aitas selleks 
kaasa asjaolu, et kuigi ta oli sunnitud olnud Maale tagasi pöörduma, oli ta ka siin 
leidnud enesele loomingulise töö. Siin, Kompleksse Meditsiini Instituudis, kus uuriti 
üha uusi probleeme. Ja ka tema tegi esimesi, olgugi veel 

arglikke samme nende probleemide lahendamisest osavõtu poole... 

Või oli peamine praegu siiski Raškov? 

Raškov silmitses teda nii lahke, heasoovliku pilguga — oh ei, see pilk ei olnud 
ainuüksi heasoovlik. 

Ja siis läbisid õhtuvaikust helid. 

Algul vaiksed, ebakõlalised. 

See oli ööbik, kes jälle häält proovis. 

Nüüd oli tema instrument häälestatud ja enesekindlalt, võimukalt täitis ta metsa 
oma lauluga. See oli tasane, kuid kõlas erakordselt valjusti. Üksteisele järgnesid 
lühikesed laksutused, sujuvad rulaadid, rütmilised sirinad ja ülipeent kellahelinat 
meenutavad helid. Just nagu suvaliselt, juhuslikult muutusid ja läksid üksteiseks üle 
noodid, kõlad ja tämbrid. Samal ajal oli nendes midagi kõrvalekaldumatult seadus- 
pärast, kõik oli just nagu helilooja ideele allutatud. 

Ööbikud laulsid juba tuhandeid aastaid tagasi. Tuhandeid ja sadu aastaid tagasi 
kuulasid inimesed neid hinge kinni pidades, vaimustatud suure helilooja — looduse 
loomingust. Ja ka paljude tuhandete aastate pärast kuulatakse niisugustel lõhnadest 
küllastunud õhtutel seda laulu. Ka Veenusel ja Marsil hakkavad laulma ööbikud. 

Poeedid ja prosaistid on püüdnud ööbikulaulu kirjeldada. Asjatundjad on seda 
«fraasideks» jaganud. Ei ole aga olemas mingeid «fraase». On ainult võimas, 
võidutsev armastuslaul, mis täidab kogu hardunult kuulava maailma. 


Kui Gerda tuli Dina juurde ning hakkas segaselt ja katkendlikult seletama oma 
kaalutlusi unevastase preparaadi suhtes, nägi ta imestusega, et ka Dina on segaduses. 
Dina autoriteetsest toonist ei olnud jälgegi järele jäänud. 

«Jah,» ütles ta, «meie hüpnoloogid on lõplikult veendumusele jõudnud, et 
küsimus ei ole ainuüksi preparaadis.» 

«Aga miks me siis magame? Ja oleme unised?» 

«Tead, nad on järeldusele tulnud, et ikkagi ei ole veel lõplikult õnnestunud 
refleksist võitu saada.» 

«Kas pole siis mingit väljapääsu?» küsis Gerda pettunult. 

Dina võttis seinakapist lindirulli ja asetas selle arusaamatult vaatava Gerda ette. 

«Mis see on?» 

Normaalse ärkvel oleva inimese ajukoore biovoolude salvestus.» 

Ja siis?» 

«See ühendatakse teise inimese või ka sama inimese enda ajuga, kui saabub aeg, 
mil tal tekib järjekordne vajadus une järele. Ühendamjne toimub pärast unevastase 
preparaadi sissevõtmist. Ühte ja sama salvestust saab kasutada palju kordi.» 

«Sa arvad, et see likvideerib lõplikult vajaduse une järele?» 

«Jah. See on juba tõestatud. Tuleb välja, et sel ajal, kui meie nägime vaeva 
antihüpnotoksiini koostise parandamisega, tegi teine füsioloogide rühm iseendaga 

niisuguseid katseid. Nad ei maga juba nädal aega või kauemgi, kuid nende enesetunne 
on suurepärane. » 

«Aga see?» küsis Gerda. «Kelle biovoolud need on?» 

«Minu enda omad,» vastas Dina. «Ja ma proovin neid ka iseendal. Aga mida siin 
üldse enam proovida? Kõik on juba selge. Varsti hakkame seda meetodit laialdaselt 
rakendama.» 

«Ja kuidas need voolud mõjuvad?» 

«Nad summutavad ja asendavad biovoole, mis lähtuvad ajukoorest siis, kui tekib 
vajadus une järele. Meetod ise ei ole sisuliselt uus. Sa ju tead, et juba ammu ravitakse 
terve inimese biovooludega kõige mitmekesisemaid tõbesid: närvi- ja südamehaigusi, 
paljusid siseelundite haigusi. Haige, arütmiliselt töötav süda hakkab normaalselt 
lööma. Haiged sekretsiooninäärmed hakkavad õigesti töötama. Eriti soodsat mõju 
avaldavad «laenatud» biovoolud kesknärvisüsteemile, ja selles pole ka midagi 
imestamisväärset: aju juhib organismi kõiki funktsioone.» 

«Kas mina ka võin proovida?» küsis Gerda lindi-rullile osutades. 

«Ei. See meetod ei ole veel üldiselt kasutusel ja Raškov 

keelas sinuga igasuguste eksperimentide tegemise, enne kui ravi on lõpule viidud: 
selleks on ravi liiga keerukas.» 

Raškov. Vaevalt oli Dina selle nime öelnud, kui otsekohe kadus kõik — nii 
laboratoorium ja lindirull kui ka Dina. Jäid ainult Raškovi sügavad silmad, millegi- 
pärast värvusetud, tumedad nagu ahvatlev kuristik. 

«Raškov. Aga ta on ju minust palju vanem. 

Ja mis sellest? Kelle jaoks peale Informatsiooni-keskuse on sellel mingit 
tähtsust?» 

Ja jälle istub Gerda Raškovi vastas tema kabinetis. Raškoviga hämmastavalt 
sarnane esivanem vaatab seinalt endist viisi sõbraliku, heakskiitva naeratusega. Laual, 
põrandal ja vastasseinal on lai päikesevalguse vööt. Akna taga lendlevad uue talve 
esimesed lumekübemed. Need on väga kerged ning enne maapinnale, katustele ja 
puudele laskumist hõljuvad otsustusvõimetult õhus. 

Gerda mõlemad käed lebavad laual. Need on normaalsed inimkäed. 

«Homme lendad sa ära,» ütleb Raškov ennast vaos hoides peaaegu mitte midagi 
väljendava häälega. 

Gerda vaikib. 

«Oled sa õnnelik?» 

Nüüd on Raškovi hääles just nagu etteheite varjund. 

Veel lühike vaikusehetk. Ja siis vastus: 

«Muidugi. Kuidas siis teisiti? Ma astun jälle rivisse.» 

«Kas Maal ei leiduks sinu jaoks tegevust?» 

«Kuidas ma saaksin Veenusele tagasi minemata jätta? See oleks taganemine. Ja 
ära vaata mind niimoodi, ega ma ju Päikesesüsteemi piiridest välja ei lenda!» 

KOLMEKÜMNE NELJAS PEATÜKK — MÄRGATAVAD 
TULEMUSED 


Möödus mõni aasta. 

Ülemaailmse tele kaudu anti edasi tähtis teade: Veenuse asustamisel on tehtud 
esimesed olulised edusammud. Atmosfääri hapnikusisalduse suurenemine jätkub, 
olgugi et hapnikku on ikka veel vähe. Veeauru hulk on märgatavalt kasvanud, 
süsihappegaasi hulk kahanenud — tõsi küll, esialgu veel ebapiisaval määral. 

Samm-sammult läheneb elu Veenusel maapealsele elule. Vastavalt süsihappegaasi 
hulga vähenemisele madalduvad pikkamööda temperatuur ja atmosfäärirõhk. Tänu 
segamis- ja puhastusjaamade tööle väheneb veeauru hulk atmosfääri ülakihtides. 
Vahetevahel ilmuvad pilvedesse lõhed ja kasvuhooneefekt nõrgeneb. 

Üsna varsti langevad temperatuur ja rõhk ilmselt niivõrd, et pilvedest hakkab 
sadama rikkalikku kuuma vihma. Koos sellega tugevnevad äikesed, mis juba niigi on 
uskumatult võimsad. Sellest tuleb kohutav loodusjõudude möll. Aga see on ette 
nähtud. Võetakse tarvitusele vajalikud abinõud. Elamuid, kõiki teisi ehitisi ja 
aparatuuri kaitstakse üleujutuste eest. Vesi juhitakse sõna otseses mõttes kallaste 
vahele: on juba ette valmistatud tulevaste merede põhjad, määratud nende merede 
mõõtmed, piirjooned ja sügavus, rajatud jõesängid. 

Pikkamööda mered jahtuvad, nendes algab elu tekkimine. Kuid inimesed ei hakka 
ootama miljardeid aastaid, mida nõuab looduslik arenemisprotsess. Nad ise asustavad 
vajalike organismidega Veenuse veekogud ja maismaa, metsad, aiad ja stepid, mis 
seal luuakse. 

Palju samme peavad inimesed veel astuma selle planeedi asustamiseks. Kuid 
inimkonna kõnd on vankumatu. 

Ja Olgale tuli pähe niisugune mõte... Kujutleme, et Veenusel areneb Maa 
inimkonna suur haru. Aegamööda muutub elu sellel planeedil normaalseks, 

Võib-olla tuleks seal siis aegsasti hakata rajama ajaloomuuseumi. Maa muuseumi 
filiaali. Ja luua selle juurde Veenuse asustamise ajaloo osakond. 

Maailmanõukogus kiideti see mõte heaks ja muuseumi organiseerimine tehti 
ülesandeks Olgale endale. Seati ka tingimus: ta peab lendama Veenusele, et oma 
silmaga näha planeedi asustamise algperioodi. 

Maailmanõukogu on arvamusel, et Veenuse asukad ei tohi kaotada pärilikku seost 
eluga Maal. Nende tulevased põlvkonnad hakkavad oma lähedaste ja kaugete 
esivanemate elu tundmaõppimiseks kasutama uue muuseumi materjale. 

Abilised muuseumi ehitamiseks ja hiljem ka muuseumis töötamiseks antakse talle 
kohapeal. 

Niisiis on ta varsti jälle Pierre'iga ühel planeedil! 

Ent ikkagi... 

Jäi veel üks asjaolu, mis Olgale tõsist muret tegi. See oli tütrest lahkumine. Ta ise 
oli ennast selleks sisemiselt ette valmistanud. Aga kuidas suhtub sellesse Anna? Ka 
isast oli tal ju tulnud pikaks ajaks lahkuda. 

Jah, Anna kurvastas. Aga siiski mitte nii tugevasti, kui Olga oli kartnud. Annat oli 
haaranud hoopis uus tunne. 

Olga vaatas tähelepanelikult oma meest. Pierre oli tugevasti muutunud. Muutused 
ei seisnenud ainuüksi selles, et ta oli kõhnemaks jäänud ning näis olevat väsinud — 
seda oli Olga oodanudki. Kuid kõik need aastad oli Pierre Olga mälus elanud 
sellisena, nagu ta oli olnud enne katastroofi. Lühikesed kirjad polnud muutnud 
kujutlust temast. Seepärast tundis Olga valusat üllatust, kui nägi Pierre'i endise 
tormakuse ja impulsiivsuse puudumist, endistega võrreldes aeglasi liigutusi, kõnet ja 
mõtteid. 

Nende esimene kohtumine ei kestnud kaua: Pierre'il oli oma töö, Olga aga pidi 
viivitamatult muuseumi ehitusele sõitma. 

Ent ikkagi oli Olga nüüd Pierre'iga ühel planeedil! 

Muuseumi asukohaks oli valitud kõrge kiltmaa. Niihästi see platoo ise kui ka selle 
ümbrus oli üsna 

195 


109 


eemaletõukav, aga kust oleks Veenusel üldse võinud leida silmale meeldivat 
maastikku? 

Ümberringi oli segipaisatud, ebatasane, vulkaaniliste jõudude mõjul planeedi 
sisemusest väljasurutud ruske kivimass. Veidi maad väljakust, millele mikrolennuk 
oli Olga toonud, lõppes kiltmaa järsult, järsaku alt aga paistsid samasugused kivikuh 
jätised ja tardunud laavavoolud. 

Ehitusplats oli platool juba ette valmistatud. 

Nukker päevavalgus muutus äkki eredamaks. Olga tõstis pea. Taevast katsid 
tuttavad rasked, tihedad, madalal ujuvad pilved. Läänest aga paistis puhas sügav 
taevasina. Seal säras päike, kuid kadus jälle otsekohe. 

Maal paistab päike nii sageli. Ta on küll väiksem kui siin, aga see-eest lahke, hea, 
helde. Siin on tema ilmumine ikkagi veel haruldus! 

Metsade, aedade, põldude armas rohelus! Maa lillede aroom! Maa taimed, 
loomad, linnud, putukad — kõik see, mis moodustab inimkonna koduks ja hälliks 
oleva Maa palge, tema kordumatu koloriidi. 

Noh, ja siis? Kas ta just sellepärast ei lahkunud kõigest sellest, et võtta siin osa 
uue, võib-olla veelgi kaunima Maa loomisest? 

Koos oma uute sõpradega — tütarlaste ja noormeestega — alustas Olga 
ehitustööd. Olgugi et see esialgu ei nõudnud erilist kvalifikatsiooni, olid siia suunatud 
need, kes tundsid huvi ajaloo vastu. Oli väga tõenäoline, et neist saavad hiljem 
muuseumi töötajad. 

Muuseumi asukoha tähelepanelikul ülevaatamisel nägi Olga, kui sobivalt see oli 
valitud. Tema käsutuses oli juba plaan, mis kujutas kogu hoonetekompleksi ja 
ümbrust sellisena, nagu see pidi välja nägema pärast planeedi rekonstrueerimist. 

Tohutu suur tasane väljak. Suurepärane vaade alla, kaugele metsale ja stepile. Lai 
jõgi, mis neid läbib ja merre suubub. Selle kallas on siinsamas lähedal. Muuseumi 
ümber laiub park. 

Paljud Veenusele ehitatud majad, millel on elastsed esimesed korrused, panevad 
suurepäraselt vastu kõige tugevamatelegi maavärinatele. Niisama vastupidavad on ka 
vedrudele toetuvad ehitised. Samasugused hooned 

rajatakse muuseumi territooriumile. Siia ei tule Maal oleva muuseumi koopia. 
Selle eest hoolitsevad arhitektid. Nende ülesandeks on luua originaalne ja välj 
endusrikas arhitektuurikompleks. 

Selle valmimine nõuab aega. Aga loomisrõõm algab juba esimesest päevast — 
tänasest päevast. 

Olga vaatas jälle taevasse. Seal ujusid ikka needsamad rasked, läbipaistmatud 
pilved . .. 

Shaw võttis teleühenduse Pierre'iga. Veenuse Asustamise Staabi ülema toon oli 
kuiv, ametlik. 

«Pierre Mercier,» küsis ta, «kas sa oled oma tööga rahul?» 

«Jah,» vastas Mercier, «aga eriti rahul olen ma sellega, et üldse töötan.» 

Shaw vaatas talle teraselt otsa. 

«Meie küll rahul ei ole,» ütles ta. «Iga inimene peab andma ühiskonnale kõik, 
milleks ta on suuteline. Aga sina oled reatöötaja. Me pakume sulle teist tööd.» 

«Missugust?» küsis Pierre valvsalt. 

«Sa pead Asustamise Staabi koosseisu lülituma, minu lähimaks abiliseks saama. 
Või veel parem — minu asemele asuma. Sina oled selleks tööks kohasem ja sinu 
teadmised on mõõtmatult suuremad.» 

«Ei!» pahvatas Pierre. 

«Miks?» 

«Ma ei suuda. .. ma ei tea. .. aga ei suuda.» Shaw kortsutas kulmu. 

«Keegi ei saa sind sundida töötama seal, kus sa ei taha. Aga mõtle järele. Sul võib 
tekkida rahuldamatus-tunne.» 

Ta lülitas tele välja. 

Pierre mõtles kaua ja piinarikkalt. 

«Ei,» ütles ta endale. «Ma ei ole enam endine. Ja arvatavasti ei saa minust enam 
kunagi seda, kes ma olin. See on hea ja ma olen paljust aru saanud. Aga ma tunnen, et 
mul ei ole õigust teisi juhtida.» 

Ta ei oleks iseeneselegi osanud seletada, miks tal seda õigust ei ole, kuid ta teadis, 
et see on nii. 

Varsti pärast jutuajamist Shaw'ga tuli Pierre'ile kallis külaline — Olga. Veenusel 
ei olnud neil veel võimalik koos elada. Õieti küll — miks ei olnud võimalik? Pierre 
tegi lihtsat tööd, mida ta oleks leidnud ka ehitatava ajaloomuuseumi lähedusest. Jah, 
aga siis oleks tal jälle tulnud paluda Asustamise Staapi saata kägi tema asemele, 
seejuures juba enam mitte lühikeseks ajaks. Nagunii ei saanud inimesed siin nõnda 
vabalt töö- ja elukohta valida kui Maal. Ei, ei! Iseenese mugavuse pärast ei tohtinud ta 
paluda kedagi teist asjatult ühest kohast teise üle viia! 

Ja ta teadis, et Olga, tema delikaatne Olga mõistab teda suurepäraselt, kuigi nad ei 
olnud sellest kordagi rääkinud. 

Et muuseuni ehituselt põhja-polaarpiirkonda jõuda, tuli Olgal ära oodata sinna 
suunduv lennuk. Selle sihtkohas istus ta ümber kohalikule reisilennukile. 

Mõni tund tagasi oli sellel poolkeral alanud pikk Veenuse öö. Lennuk liikus 
pilvekihist kõrgemal. Aeglaselt vilkudes särasid suured tähed. Taeva lääneosas 
muutusid üha eredamaks virmalised, mis hõivasid tohutu suurt ruumi ja meenutasid 
rebenenud, sakiliste servadega loore. Need loorid hõljusid, nad just nagu elasid ja 
hingasid ning olid nii läbipaistvad, et nende taga olid näha tähed ja isegi osa 
Linnuteed. Algul olid nad tuhakarva, siis süttis nende sügavuses sinakas-roosa 
helendus, mis järk-järgult tugevnedes ja üha märgatavamaks muutudes pinnale 
lähenes. 

AII aga lasusid kühmulised, tundmatut ja tühja künklikku maad meenutavad 
pilvekihid. Ei, need ei lasunud, vaid liikusid ühes kindlas suunas — itta, kuhu neid 
kandis atmosfääri voolus. Need ujusid, ujusid lõpmatult. Siin-seal peegeldusid nendelt 
virmalised, kohati aga olid nad tumedad ja sünged. 

AII liikus ebaühtlane, kord kihiline, kord rünklik, vahelduvatest vastuhelkidest 
valgustatud pilvemass, ülal aga muutsid virmalised vahetpidamatult oma piirjooni, 
värvust ja mõõtmeid. Kõik see andis kahes tasapinnas paiknevale ja pidevalt 
muutuvale maastikule muinasjutulise ilu. 

Kohtumine Pierre'iga tegi Olgale suurt rõõmu, kuid ühtlasi kurvastas teda veidi. 

Põhjust oli niihästi rõõmustamiseks kui ka kurvastamiseks. 

Siin ta seisis Olga kõrval — armastatud inimene, Olga mees, tema tütre isa. Tema 
tasakaalutu, ammendamatust energiast tulvil Pierre. Nüüd on ta juba teistsugune. Kas 
parem kui enne? Jah, muidugi. Kuid ta on raske trauma läbi elanud — see annab 
ennast kogu aeg tunda. Kas ta saab kunagi päris õnnelikuks? Kes teab? 

Ja Anna. . . Ükskõik kuidas Veenusel elu kujuneb, ikkagi läheb veel väga palju 
aega, enne kui Annal avaneb võimalus soovi korral mistahes päeva vanematekodus 
veeta. Tõsi küll, ka Maal oli ta vanemaid viimasel ajal harva külastanud. Aga seal oli 
vähemalt teadmine, et küllaminek on alati võimalik. 

Olga ja Pierre seisid avatud uksel. Kõike nende ümber valgustas tehislik 
päevavalgus. Võõras planeet ... 

Need, kes on Maalt tulnud, ei unusta seda arvatavasti kunagi. Kõik Veenuse 
parimad küljed meenutavad neile Maad. Isegi siis, kui siin on juba päris hea, ei kustu 
see mälestus täielikult. Sellest on vabad vaid need, kes siin sünnivad ja kasvavad ning 
õpivad Maad tundma ainult teiste inimeste jutustuste, raamatute, piltide, filmide ja 
tele kaudu. Tuleb aeg, kus nad näevad Maad ja elu sellel siit niisama selgesti, kui seda 
praegu nähakse Kuult. Vähe sellest — saabub ka aeg, mil neil avaneb võimalus 
turistidena Maad külastada. Võib-olla asuvad mõned neist Maale ümber. Kuid nende 
kodumaa on siin. Ja Maal hakkavad nad igatsema Veenuse järele, samuti nagu Maa 
inimesed siin igatsevad oma koduplaneedi järele. 

KOLMEKÜMNE VIIES PEATÜKK — PERSPEKTIIVID JA 
LOOTUSED 


Ülalt vaadatuna näisid madalad, tugevasti piklikud hooned maapinna kohal õhus 
rippuvat. Nad lähtusid ühfiest keskpunktist nagu tähekiired. Neid ümbritses tihe 
okaspuumets. Kui laskuv lennuk hakkas aeglaselt väikesele välule lähenema, hingas 
Jean mõnuga sisse okaste lõhna. 

See oli esimene inimkäte loodud männimets Veenusel. Iga asjassepühendamatu, 
kes seda metsa esmakordselt nägi, võis arvata, et need pikad sihvakad puud on 
sadakond aastat' vanad. Tegelikult oli möödunud kõigest viis aastat sellest ajast, mil 
Maalt toodud ühe-tiivalised seemned seismilises mõttes suhteliselt rahulikul 
tasandikul kobestatud ja väetatud pinnasesse külvati. Magma pumbati välja, kõrgetele 
vedrudele ehitati majad. Neid vapustasid küll vahel harva veel võimsad maa-alused 
tõuked ning vedrud tõmbusid kokku ja pikenesid, kuid majade sisemuses ei olnud 
peaaegu midagi tunda. 

Kui Jean oli veel Maal elanud, polnud ta mõelnud selle üle, kuidas tema 
koduplaneet oli rikkalike metsadega kattunud. Ta oli seda mitte just eriti kaugete esi- 
vanemate kingitust võtnud kui midagi enesestmõistetavat. Inimesed tunnevad 
tavaliselt elavat huvi selle vastu, mida tehakse käesoleval ajal või kavatsetakse teha 
tulevikus. Kaugeltki kõik aga ei mõtle sellest, mis on neile valmilt antud. 

Ent ka rõhuv enamik Maa metsi oli ju loodud samal viisil kui see siin, Veenusel. 
Liiga kaua oli Maa elanikkond loodusega pillavalt ümber käinud. Paljud metsad olid 
maha raiutud, hävitatud. Kui loodi Maailmanõukogu, oli selle üks esimesi samme 
metsade taastamine. Tolleks ajaks olid juba leitud võimsad kasvustimulaa-torid. 

Jean sisenes metsa. 

Sihvakad männitüved sirutavad kõrgusse väikesi hõredaid latvu — roheliste ja 
kollakaks tõmbunud okkapaaride kimpe. Õhuke kestendav koor sarnaneb 

kollase paberiga. Tüvede jalamil on koor paks, seest punane, väljast kipras ja 
krobeline ning kaetud juukseid meenutavate helehallide samblikega. Siit-sealt voolab 
välja viskoosne kuldkollane vaik ja kukub alla piklike piiskadena, mille järel venivad 
kiiresti hanguvad niidid. AIl on tugevasti tüvede külge kinnitunud kivikõvad lamedad 
seened. Rohtu ei ole. Kohati punavad madalate küngaste nõlvadel suured maasikad. 
Ka neid ei ole metsa konstrueerijad unustanud. Pinnast katavad mahalangenud 
kollased okkad. Kõikjale on laiali pillatud miljoneid lühikesi, harali soomustega 
käbisid. Linnud siristavad ja vidistavad. Eemal kõpsib rutakalt rähn. Potsatades ja 
maast üles põrgates kukub käbi. Jean tõstab pea: käbi oli ilmselt visanud ülal vilksatav 
punakaspruun orav. 

Siinsamas voolab ka oja. Selle kaldad on tihedalt täis madalaid, laiade mustriliste 
lehtedega sõnajalgu. 

Puuladvad sahisevad tasa. 

Jean läheb mööda kitsast rada. Kuivad okkad krabisevad. Kui Jean need jalaga 
laiali ajab, näeb ta nende all jämedavarrelisi kollaseid kukeseeni. Nende kübarad on 
väikesed, läbimõõdult vartega peaaegu ühesuurused. Sealsamas on varjul ka suur 
puravik. 

Männitüve jalamil kõrgub kollastest okastest ehitatud lai koonusekujuline 
sipelgapesa, kus askeldavad punaka värvusega putukad. Need on Maalt siia toodud, 
sest nad on metsale vajalikud. 

Jean kummardub ja nopib suure, peaaegu mustaks küpsenud maasika. See sulab 
suus ja levitab Maa marjade imepärast aroomi. 

Veel ei ole planeet täielikult ohjeldatud. Aga kas nüüd on enam vähimatki 
kahtlust? Kõik saab meie omaks! 

Jeani tuju ei olnud siiski hea. Asjaolud, mis teda — kui mitmendat korda juba! — 
Kompleksse Meditsiini Instituudi Veenuse filiaali tõid, ei olnud rõõmustavad. Ühe 
hoone vestibüülis võttis teda vastu Li. Maalt saabunud teadlaste kõrval töötasid 
filiaalis ka kogenuimad Veenuse arstid. 

«Panait ootab sind,» ütles Li. Tema lapselike joontega nägu oli väga tõsine. 

«Kõik on ikka endine, eks ole?» küsis Jean. 

«Peaaegu.» 

«Peaaegu! Tähendab, on tekkinud lootus?» 

«Me ei ole seda kunagi kaotanud.» 

«Kas on mingi uus ravimeetod?» Li viivitas' veidi vastusega: 

«Ma ei taha sulle enneaegselt lootust anda. Aga me katsetame midagi.» 

«Mida, kui tohib küsida?» 

«Muidugi tohib.» 

Ta vaikis veel veidi aega. 

«See on väga keeruline asi. Keel, mida Panait pärast traumat rääkima hakkas, 
kuulub, nagu sa juba tead, ammu väljasurnud ameerika hõimule. Kõigepealt oli tarvis 
teada saada, miks ta kõiki teisi keeli unustades oli selle meelde jätnud. Kas ta on seda 
kunagi õppinud? Või on siin tegemist liigimälu omalaadse ilminguga?» 

«Kas selline mälu on siis olemas?» 

«Kahtlemata. Ja mitte üksnes inimesel, vaid ka loomadel. Mis on instinkt? Nojah, 
niimoodi.. . Võrdlemisi kerge oli selgitada, kas Panait on seda keelt õppinud. Ei ole 
õppinud. Väga keeruline aga oli välja uurida, kas ta põlvneb sellest ameerika 
hõimust.» 

«Kas tõesti uurisite selle ikkagi välja?» 

«Jah, aga nagu näed, nõudis see väga palju aega. Tegemist on ju kauge 
minevikuga. Tööst võtsid osa etnograafid, anatoomid, füsioloogid, tsütoloogid ja 
geneetikud. Organismi ehituse, kromosoomide ja geenide uurimise teel tegid nad 
suure tõenäosusega kindlaks, et Panaiti kauged esivanemad on tõepoolest sellesse 
rahvusse kuulunud.» 

«Suure tõenäosusega? Mitte täiesti kindlalt?» 

«See ei olegi vajalik. Tõendiks on ju ka keel. Noh, ja nüüd hakkame ravima.» 

«Ja ravite ta terveks?» 

«Ei tea...» 

«Pea kinni,» taipas Jean äkki. «Ma olen ju üsna tihti siin käinud. Aga ei sina ega 
keegi teine ei ole mulle nendest uurimistest midagi rääkinud.» 

«Õigupoolest oleks ka nüüd tulnud vaikida,» märkis arst, «et sinus mitte 
enneaegset lootust äratada.» 

«Hea küll, ma siis ei looda,» ütles Jean mitte just eriti siiralt. «Aga mida te 
kavatsete ette võtta?» 

«Vaata, juba kahekümnendal sajandil tehti kindlaks, et mälu kandja on ajurakkude 
ribonukleiinhape. Tol ajal ei osatud aga veel selle ülipeent struktuuri eristada ega 
muuta. Nüüd on teada, et üks struktuur kannab individuaalset mälu, teine liigimälu. Ja 
veel enamgi: happe koostis muutub olenevalt möödunud põlvkondade hulgast, olgugi 
et muutused avalduvad alles kümnete ja sadade põlvkondade järel. Seepärast tuligi 
kindlaks teha, missugune mälu on Panaitil säilinud ja missugune kadunud. Nüüd 
alustame ravi ribo-nukleiinhappe preparaadiga, millel on vajalik koostis.» 

«Ma olen lugenud, et niisuguseid juhtumeid nagu tema oma on ette tulnud ka 
vanal ajal,» ütles Jean. «Kas pole?» 

«Jah, tugevate füüsiliste või vaimsete traumade tagajärjel. Ravida neid tol ajal 
peaaegu ei osatud. Ja ka praegu astume alles esimesi samme. Katsed loomadega 
andsid häid tulemusi. Kuid just peaaju on see, mille poolest inimene kõige vähem 
sarnaneb loomadega. Ravima me hakkame, aga mis puutub garantiisse, siis saad isegi 
aru ...» 

«Kui ta oleks unustanud ainult keele. . .» jätkas Li. «Aga sa ju tead. Kuidagiviisi 
õnnestus talle õpetada prantsuse keelt. Nagu sa ise võisid veenduda, ei mäleta ta mitte 
midagi. Kõik kogunenud teadmised on kaotsi läinud. Sa ju jutustad talle alati tema 
endisest elust...» 

«Jah, aga ta kuulab nii, nagu oleks jutt kellestki teisest. Ja tal on hirmus raske 
midagi õppida, sest kõik varasemad assotsiatsioonid on kadunud.» 

Jean sisenes Panaiti väikesesse mugavasse tuppa. Nooruk oli äsja jalutuskäigult 
naasnud ja tele sisse lülitanud. Anti edasi päevauudiseid. Panait kuulas huviga. 
Saateid oli võimalik kuulata igas elavas keeles. Nüüd aga olid need Panaitile 
kättesaadavad ka tema enda keeles: vastuvõtja oli ühendatud tõlkimis-masinaga, 
millesse oli sisestatud tema dialekt. Jean 

kuulis lühikesi katkendlikke fraase, valjude aspiratsioonidega vahelduvaid kiireid, 
just nagu tulistatud sõnu. 

«Tere, Panait,» ütles Jean. «Miks sa prantsuse keeles ei kuula?» 

Nooruk naeratas kohmetult: oma muistses keeles oli tal kergem kuulata. Ja selgi 
juhul jäid paljud asjad talle arusaamatuks. 

«Kuidas sa ennast tunned, Panait?» 

«Hästi,» ütles nooruk. «Ainult igav on.» 

«Mida sa siis teed?» 

«Kaevan maad. Külvan seemneid. Aga trekke ei ole.» «Mis trekke?» 

«Noh, neid ... Kellele jahti peetakse.» 

Ilmselt mõtles ta mingit looma, kellel kaasaegses keeles ei olnud nime. Selge oli 
ka, et ülikaugetelt esivanematelt pärinevad muljed domineerisid Panaiti teadvuses 
ümbritsevast elust saadud muljete üle. 

Jeanile näis, et nüüd on tal käes niit, mis võimaldab Panaitist välja kiskuda 
jutustust muistse rahva elust, võib-olla ka teada saada ajaloolastele veel tundmatuid 
üksikasju. Kuid Panaiti mälus läks jälle kõik segi ja ta ei olnud suuteline kõnelust 
jätkama. Varsti veendus Jean, et nad Panaitiga küll mõistavad teineteist, kuid neil pole 
peaaegu millestki rääkida. Jean sai ka aru, et kuigi Panait ütles «hästi», kannatas ta 
tegelikult üksinduse all. Ta viibis küll kogu aeg inimeste hulgas ja oli juba mingil 

määral ära õppinud ühe laialdaselt levinud keele, kuid inimestega suhtlemine tekitas 
talle raskusi. 

Pärast seda kohtumist Panaitiga tundis Jean siiski, et Li ettevaatlike sõnade taga 
peitub kindlasti mingi lootus. 

Ta mõtles Mercier'st, oma lemmikõpetajast. 

Mõtles Gerdast. 

Iga aastaga veendus Jean üha enam, et Gerda püsib pidevalt tema kujutluses. 
Meeles oli esimene mulje, mille Gerda oli talle jätnud Maal, kui ta oli seda tütarlast 
Mercier' teiste õpilaste seas kohanud. .. siis ühine 

lend kosmoselaevas ... väljalaadimine ... hirmus katastroof, mis ajutiseks kustutas 
tekkiva kiindumuse ... ei, ei kustutanud seda, vaid summutas ... seejärel ühine töö... 
Gerda tähelepanelik pilk, mis, nagu talle näis, sageli temal peatus.. . tütarlapse hääl, 
milles kõlasid soojad, ajuti isegi lahked noodid... Oli see tõepoolest nii või ainult 
tundus talle? 

Võib-olla peab ta soovitavat tegelikkuseks, nagu vahel juhtub? 

Tulevik näitab ... 

Esialgu aga teeb talle rõõmu mõte, et Maalt saadud viimaste teadete järgi on 
Gerda täielikult tervenenud ja tuleb Veenusele tagasi. 

Panait! Tema on see, kellel on raske. 

Aga Gerdaga tegi Kompleksse Meditsiini Instituut juba tõelist imet. Järelikult 
võib siiski loota! 

Ja üldse on ees nii palju haaravalt rõõmsat. Kui palju on juba tehtud Veenuse 
taltsutamiseks! Ees aga seisab lõplik võit tema üle. 

Noh, ja siis. .. siis tuleb järg teiste planeetide kätte! 


EPILOOG 


Käes on aeg, kus mul tuleb meie kaugetest järglastest lahkuda. Ma vaatan neid 
läbi tohutu paksu aastate kihi, nagu pimedalt tänavalt vaadatakse läbi akna heledasti 
valgustatud tuppa. Ma näen neid selgesti ja vaatan neile otse silma, nemad aga mind 
ei näe. 

Kuidas tahaks joonistada pilti nende pilvitust õnnest! 

Üldiselt on nad tõepoolest õnnelikud. Aga kui tõest kinni pidada, siis pilvitu see 
õnn ei ole. Ja ilma tõeta ei oleks kogu kirjeldus midagi väärt. 

Paljudel neist on õnn keerukas, rahutu. 

Pierre Mercier elas läbi raske hingelise trauma. Tema raskused on lõppenud. Ta 
töötab. Aga mõra on jäänud — midagi niisugust ei saa ju jäljetult mööduda. 

Kas Pierre ajab ennast sirgu? Kas tema hingehaav armistub lõplikult? Ütlen ausalt, 
et ma ei tea. Aga tahan loota, et kunagi see toimub. Ta ei ole veel vana, on alles 
seitsmendas aastakümnes. Kahekümnendal sajandil oleks seda loetud vanaduseks, 
tema kaasaegsed aga elavad ju saja viiekümne kuni kahesaja aastaseks. Tal on ees 
veel aastakümneid rõõmutoovat tööd. 

Ent veel miski teeb talle muret: Anna.. . 

Kas Olgat võib nimetada täiesti õnnelikuks? 

Õnnelikuks jah, täiesti õnnelikuks ei. 

Ta on haaratud kaasakiskuvast tööst: ajaloomuuseumi rajamisest Veenusele. Aga 
ta peab pidevalt mõtlema sellele, missuguse jälje on jätnud tragöödia, mille Pierre oli 
läbi elanud. 

Ja Annale. 

Ka varem polnud Anna kuigi sageli külastanud vanemate mugavat majakest Genfi 
järve ääres. Pärast vanemate lahkumist Maalt lakkas see maja tema jaoks üldse 
eksisteerimast. Kas oli ta kunagi mõelnud, et tema hakkab elama ühel, isa ja ema 
teisel planeedil? Kui sageli pöördub ta pilk masinlikult teleaparaadi poole, kuid 
otsekohe taipab ta, et nüüd enam ema välja kutsuda ei saa. Ega ka isa. 

Kunagi muutub Maa ja Veenuse vaheline side niisama lihtsaks kui side maakera 
piirides. Võib-olla tuleb see isegi varsti. Anna jaoks aga on see aeg väga pikk. 

Kui Eritomo ütles Annale, et ta on arvatud esimese tähtedevahelise kosmoselaeva 
meeskonda, võpatas tütarlaps: 

«Me läheme lahku?» 

«See oleneb sinust,» ütles Eritomo tõsiselt. Anna oli hämmastunud: 

«Ja minu pärast. . . meie pärast. .. oled sa valmis ära ütlema?» 

Eritomo hajutas otsekohe tema kahtlused: «Kui Maailmanõukogus arutati 
täheekspeditsiooni koosseisu, siis nimetasin ma sinu nime. Leiti, et sinu osavõtt 
oleks hea: kaugetes maailmades võib leiduda selliseid mõistuslikke olendeid, 
kellega saab 

suhelda muusika abil. Aga võib-olla eelistaksid sa keelduda...» 

«Oh ei, ei!» hüüatas Anna sekunditki mõtlemata. Ta nägu lõi rõõmust särama ja 
muutus siis otsekohe kurvaks. 

Rõõm: mitte lahkuda armastatust. Ja võtta osa inimkonna uuest kangelasteost. 
Kurbus: kui pikaks ajaks tuleb lahkuda omastest? 

Maast kaugel oleval väikesel asteroidil monteeritakse juba footon-astroplaani. 
Maa lähedalt ei saa see startida, sest võimas kiirgusvoog hävitaks planeedil kõik 
elusolendid. 

Esimese lennu sihiks on valitud üks lähemaid tähti — Kentauri Alfa. Teekonnaks 
sinna ja tagasi kulub veidi üle nelja aasta. Valgusest kiiremini lennata ei saa, kuid ka 
valguse kiirus on saavutamatu piir. Footon-astroplaani kiirus on siiski sellele piirile 
lähedane. 

Maapealse aja järgi kestab lend umbes üheksa aastat. 

Kui raske on see aeg Olgale ja Pierre'ile! 

Aga Annale enesele? 

Kui tõtt öelda, siis Annale on see kergem: Anna on koos Eritomoga. 

Ja peale selle -— missugune õnn on olla tundmatu maailma esimeste uurijate 
hulgas! 

«Aga kui inimesed kunagi jõuavad Galaktika keskmeni?» sõnas Anna mõtlikult. 

«Mitte kunagi, vaid üsna varsti!» hüüatas Eritomo veendunult. 

«Kui palju sel juhul lennuks aega kulub?» 

«Mitte väga palju, mõlemaks otsaks kakskümmend neli aastat.» 

«Aga. .. kui palju aega Maal möödub?» 

«Umbes nelikümmend tuhat aastat.» 

Kohutav arv! See kõlab nagu kume hääl universumi salapärasest sügavusest. Keda 
leiab Maalt kosmose-rändur, kui ta nii pika aja järel tagasi tuleb? 

Paljud põlvkonnad on elanud ja surnud. Keegi ei tunne tema kaasaegseid isegi 
kuulu järgi, kui välja arvata inimesed, kes on teaduses või kunstis eriti ereda jälje 
jätnud. Kõik on uus, tundmatu. Uued inimesed võivad küll olla veel paremad ja 
täiuslikumad kui 

need, kes temast maha jäid, aga missugune on siiski tema enesetunne pärast 
tagasipöördumist? Ei omakseid ega sõpru — mitte kedagi neist, kellega ta oli 
harjunud, kellega koos oli veetnud lapsepõlve ja nooruse. Nendest ei ole isegi 
mälestust jäänud ... 

ATead, Eritomo,» ütles Anna, «ühest raamatust — ei mäleta enam, missugusest — 
lugesin ma niisugust vana legendi. 

Üks munk läks kord oma kloostrist metsa küttepuid korjama. Ta kuulis laulu. 
Laulis ilmetu välimusega lind, kuid tema hääl oli nii hurmav, et munk jäi tahtmatult 
kuulama. See oli teadmata kuidas sinna sattunud paradiisilind. Munk kuulas, nagu 
talle enesele näis, ainult kolm minutit. Tegelikult aga oli möödunud kolmsada aastat 
— nii kaunis oli laul. 

Kui ta kloostrisse tagasi jõudis, ei leidnud ta sealt enam ühtki omaaegse 
vennaskonna liiget. Ainult keegi igivana rauk mäletas, et nagu talle kunagi oli 
jutustatud, oli ammu-ammu üks munk metsa läinud ja teadmata kadunud, nii et hiljem 
ei olnud enam keegi temast midagi kuulnud.» 

«Kena legend,» ütles Eritomo. «See räägib ilu jõust. 

Tuleb ka aeg, mil footonrakett viib Maa inimesed udukogusse, mis paikneb 
Päikesesüsteemist kolme miljardi valgusaasta kaugusel. Teekonnaks sinna ja tagasi 
valguse kiirusele lähedase kiirusega kulub kaheksakümmend neli aastat — pool 
inimelu. Maale tagasi pöörduda aga ei ole siis võib-olla enam üldse võimalik: kes 
teab, mis siin kuue miljardi aasta jooksul juhtuda võib! Vahest ei ole Maad siis enam 
olemaski.» 

Ta vaatas Anna tumenenud sinisilmadesse: «Sul on hirm sellest mõelda?» 

«Just sellest ei ole üldsegi hirm mõelda,» vastas Anna ootamatult lõbusasti. «Siis 
on võib-olla juba Päikegi kustunud. Aga Maa inimkond, kes praegu valmistub 
asustama Päikesesüsteemi planeete, on selleks ajaks juba jõudnud teisi päikesi 
ümbritsevatesse maailmadesse, nagu ennustas Tsiolkovski. Ta unistas, et kunagi 
kallutavad inimesed ka Maa enese tema orbiidilt 

kõrvale ja purjetavad temaga nagu hiigellaevaga mingi teise päikese juurde. Kas 
just sellest ei kõnelnud vene poeet Valeri Brjussov, kui ta Maa Inimese poole 
pöördus: 

Uhke vaim, ma usun seda — 

heiskad Maale purjed sa, 

nagu tahad, juhid teda, 

tähevallas purjetad. 

Ja maailmaruumi rajal, 

seal, kus lendad nagu ime, 

austav kiiduhüüe kajab: 

kuulsus sulle, Inimene! 


Anna ohkas äkki: 

«Teekond kolme miljardi valgusaasta kaugusele — millal see veel ükskord tuleb! 
Nii kauge perspektiiv ei ole hirmus. Rasked on lähimad üheksa aastat. Isa ... Ema...» 

Selline on inimtunnete vastuoluline loogika: kaugesse tulevikku suhtume kaine 
mõistusega, tänasesse päeva aga peksleva südamega. Ent ikkagi... 

Inimkonna suurus seisneb ka selles, et ta on purustanud Maa külgetõmbe ahelad. 
See külgetõmme ei ole ju ainuüksi materiaalne. 

Oma sonaati Anna enam avalikult ei esitanud. Ta pidas seda lõpetamata teoseks, 
sest ei suutnud leppida olemasoleva traagilise lõpuga. Eriti teravalt tunnetas ta seda 

pärast oma esinemist. Kõik temas protesteeris lüüasaamist ja kaotust väljendava lõpu 
vastu. Ta otsis teistsugust, võidukat lõppu, kuid ei suutnud seda leida. 

Miks? Kas tung universumi kaugustesse, eelseisev osavõtt inimmõistuse uuest 
vallutusretkest ei kõlanud temas võidurikka hümnina? 

Kuid loomingu sügavused ei allu lihtsatele loogilistele seletustele. Võib-olla oli 
siin küsimus tema isa saatuses. Oli ju niihästi kogu sonaat kui ka selle kurb lõpp 
inspireeritud peamiselt sellest, mis oli Pierre'iga toimunud. 

Niisiis, kas Anna on õnnelik? 

Ta ise oli sellele küsimusele oma mõttes juba jaatava vastuse andnud. Tal seisab 
ees lahkumine omastest, ta teab, et ka nendele on see raske. Aga talle jääb ju tema 
armastatu. Koos saavad nad tunda uute maailmade avastajate mitte millegagi 
võrreldavaid rõõme. 

Kas Gerda on õnnelik? Muidugi! 

Aga miks ta siis oli vastanud just nagu liiga rahulikult, kui Raškov oli seda temalt 
küsinud? 

Teda ootavad Veenusel sõbrad, ihaldatud töö. Kuidas ta kogu aeg oli sinna 
püüelnud! Aga siin, Maal, on ta innustunud uuest ülihuvitavast tegevusest. Teda on 
haaranud võitlus unega, selle igipõlise ajaröövliga. Ta on juba astunud esimesi samme 
teadusliku töö alal. Jääda Maale? Raškovi juurde. Kes teab, millal nad jälle kohtuvad, 
kui ta Veenusele lendab? 

Ei, ei! Seal on raskused ja ohud, seal on sõbrad ja ta pöördub nende juurde tagasi. 

Niisiis võitlus iseendaga. See aga tähendab, et õnn ei ole pilvitu. Ent õnn on ju ka 
töös ja loodusjõudude võitmises! 


Ja Raškov? 

Gerda oli talle öelnud: «Ega ma Päikesesüsteemi piiridest välja ei lenda.» Aga 
Maa piiridest küll! 

Ja kes teab, kuidas elu edaspidi kujuneb? Ent olgu kuidas tahes, Raškov on üks 
õnnelikumaid inimesi: tema teadusalased saavutused on tohutud, koos oma abilistega 
võidab ta haigusi, võitleb mitte üksnes kogu inimkonna õnne, vaid ka üksikinimeste 
tervise ja elu eest. Kui rõõmustav on näha kõiki neid tervetena: väikest Marinat, 
Gerdat ja paljusid, paljusid teisi. Ja teada, et sinu töö oli see, mis vabastas nad 
kannatustest. Keegi ei pea kannatama! 


Kas Jean on täiesti õnnelik? 

Töö rõõmustab teda. Aga Gerda ... 

Armastus ilma vastuarmastuseta on inimkonna kogu 

ajaloo vältel olnud üks raskemaid ja, mis kõige olulisem, peaaegu alati 
korvamatuid õnnetusi. Ja mida vähem raskusi inimestele jääb, seda teravamini ning 
valusamini kerkivad need vähesed esile. Karta on, et mõned neist jäävad alatiseks. 

Inimkond kui tervik on õnnelik: ta läheb üha edasi. Õnn on liikumises. Inimkonna 
liikumises on nii tõuse kui ka langusi, kuid tervikuna viib tema tee edasi ja ülespoole! 

